
Tikrovei belieka trauktis į šalį nuo negailes- 
tingo priežastingumo, išryškėjančio turtin- 
gos vaizduotės sūkuryje, kai Isabel Allende 
ima nuoširdžiai pasakoti meilės istoriją. 
Dar vieną — tačiau kokią! Tai istorija apie 
merginą, kurią pradėjo vienuolyno auklė- 
tinė su geltonakiu indėnu. Istorija, kurioje 
glūdi dar daug kitų istorijų; kai kurios iš jų 
tokios subtilios ir trapios, kad joms suprasti 
prireikia ryškių aplinkos vaizdų, tarsi kait- 
rių Amerikos džiunglių tankmę gaivintų 
šaltas Breigelio peizažo grožis. 


Isabel Allende vaizduotė plati: čia ir aki- 
vaizdūs dalykai, ir paslaptys; objektyvios 
priežastys ir užgaidos; bukas užsispyrimas 
ir netikėtas jausmingumas. Taikliai pagau- 
tus, dažnai stulbinamus siužeto posūkius 
sieja švelnios erotikos banga. Ir visai jau na- 
tūralu rodosi, kad vidury dienos tirpsta bal- 
ta snaigė, nutūpusi ant palmės lapo. Prasmę 
ir emocijas suveda šveicariškas laikrodis, 
kurio skambesys mus įspėja, kad budėjimas 
yra tiesioginė patirtis, kurią fiksuoja litera- 
tūra, o miegas sukinėjasi joje į visas puses 
tarsi kompaso rodyklė, skleisdamas lapijos 


ir žvaigždžių muziką. 


Eva Luna - tik keturi skiemenys, bet jie mus 
įtikina, kokia galinga toji muzika ir kokią 
paslaptį sukuria žodžiai, gimę tam, kad iš- 


liktų savo pačių pramanytoje atmintyje. 


Isabel Allende 


Eva Luna 


Romanas 


Iš ispanų kalbos vertė 
Valdemaras Kvietkauskas 


Alma littera 


UDK 860(83)-3 Versta iš: 
Al-142 Isabel Allende 


EVA LUNA, 
Editional Sudamericana 


€ Isabel Allende, 1987 

6 Vertimas į lietuvių kalbą, 

Valdemaras Kvietkauskas, 2006 
ISBN 9955-24-191-8 6 Leidykla „Alma Littera“, 2006 


Tada ji tarė Šahrazadai: „Sesele, dėl Alacho meilės 
papasakok mums istoriją, kad neprailgtų naktis...“ 


(Iš Tūkstančio ir vienos nakties) 


Mano vardas Eva; jis reiškia gyvenimą - tai mama per- 
skaitė knygoje, kurioje ieškojo patarimo, kaip mane pava- 
dinti. Gimiau tolimiausiame tamsaus namo kambaryje, au- 
gau tarp senoviškų baldų, lotyniškų knygų ir mumijų, bet 
dėl to netapau melancholike, nes atėjau į pasaulį su girios 
dvelksmu atminty. Mano tėvas, geltonakis indėnas, kilęs iš 
vietovės, į kurią suplaukia šimtas upių, kur kvepia mišku; jis 
niekada prieš akis nematė dangaus, nes buvo pagimdytas po 
medžių lajomis ir šviesa jam rodėsi nepadori. Mano mamos 
Konsuelos vaikystė praėjo užburtame krašte: ten perėjūnai 
nuo amžių ieškojo auksinio miesto, kurį buvo regėję pra- 
žūtingo godumo apsvaiginti konkistadorai. Neišdildomą 
žymę paliko jai tas kraštovaizdis, ir jo sukeltą įspūdį ji kaž- 
kaip perdavė man. 

Misionieriai priglobė Konsuelą dar nemokančią vaikščio- 
ti, tokią nuogą, purviną, apskretusią katytę, užropojusią ant 
prieplaukos tiltelio nelyg koks sumažėjęs Jona, gėlųjų vande- 
nų didžuvės išspjautas į krantą. Nuprausę įsitikino, kad tai, 
be abejo, mergaitė, ir gerokai sutriko: mat jeigu jau ji čia, tai 
atgal į upę nebeįmesi. Vyrai šiokiu tokiu vystyklu pridengė 
jai gėdą, įlašino į uždegimo apimtas akutes citrinos sulčių, 
kad atsimerktų, ir pakrikštijo pirmu į galvą šovusiu moteriš- 
ku vardu. Paskui augino ją nekvaršindami sau galvos, iš kur 

ji atsirado, ir per daug nesijaudindami: girdi, jei jau Dievo 
apvaizda išsaugojo jai gyvybę iki jiems ją surandant, tai ir to- 
liau rūpinsis jos kūnu bei siela, o blogiausiu atveju pasiims ją 
į dangų pas kitus teisiuosius. Konsuela augo neturėdama aiš- 
kios vietos griežtoje misijos hierarchijoje. Nebuvo ji nei tikra 
tarnaitė, nebuvo prilyginta nei mokinukams indėnams, o kas 
tik paklausdavo, kuris gi kunigėlis - jos tėtė, tuoj gaudavo au- 
sin. Girdėjau, kad ji buvusi palikta laive, kurį upeivis olandas 
paleido pasroviui, bet tikriausiai tai tik legenda, sugalvota vė- 
liau, kad neįkyrėčiau klausimais. Manau, kad iš tiesų niekas 
nežinojo, nei kas jos gimdytojai, nei kaip ji čia atsirado. 

Misija buvo maža oazė, apsupta vešlios susiraizgiusios au- 
galijos, kuri driekėsi nuo upės krantų iki pat didingų geolo- 
ginių bokštų, pasistiebusių dangun tarsi Dievo klaidų vaisius. 
Laiko tėkmė ten iškrypusi, o nuotoliai klaidina žmonių akis 
ir verčia keleivį sukti ratu. Oras, drėgnas ir sunkus, dvelkia 
tai gėlėmis ir žolėmis, tai žmonių prakaitu ir žvėrių kvapu. 
Joks vėjelis nesklaido slogios kaitros, dega ir kojos, ir kraujas 
gyslose. Sutemus dangus prisipildo švytinčių vabalėlių, ku- 
rių sugeltą žmogų kankina nepabaigiami košmarai; naktimis 
aiškiausiai girdėti, kaip šnara paukščiai, rėkauja beždžionės, 
o tolumoj griaudėja kriokliai, užgimę aukštai kalnuose ir 
garmantys žemyn su pragarišku triukšmu. Kuklus pastatas, 
drėbtas iš molio su šiaudais, pasipuošęs sukryžiuotų stulpų 
varpine, kviečiančia mišių, laikėsi, kaip ir visos trobelės, ant 
polių, sukaltų į upės dumblą. Atrodė, kad namukai plaukia 
pasroviui žaižaruojančia upe, kurios apybraižos išnyksta 
tolumoj tarp šviesos atspindžių, kartu su tyliomis valtimis, 
šiukšlėmis, šunų ir žiurkių maitomis, nežinia kokiomis bal- 
tomis gėlėmis. 

Net ir iš tolo galėjai pažinti Konsuelą iš ilgų rusvų plaukų, 
tarsi liepsnos besiplaikstančių amžinoje gamtos žalumoje. Jos 
žaidimų draugai buvo indėnų vaikai išsipūtusiais pilvais, aki- 
plėša papūga, čiauškanti poterius pramaišiui su blevyzgomis, 

ir beždžionė, grandine prirakinta prie stalo kojos; ją mergaitė 
kai kada paleisdavo į mišką poros ieškoti, bet žvėrelis visa- 
da grįždavo į savo vietą blusinėtis. Tais laikais ten jau bastėsi 
protestantai, dalijo Biblijas, burnojo prieš Vatikaną ir visur 
ant ratukų vežiojosi fisharmonijas, nepaisydami nei kaitros, 
nei lietaus, kad galėtų giedoti atsivertėliams per pamaldas. 
Katalikų dvasininkai priešinosi jiems visomis išgalėmis, už- 
tat mažai tesirūpino Konsuela; ši augo saulės kepinama, šiaip 
taip misdama manijokais ir džiovinta žuvimi, parazitų apnik- 
ta, uodų sugelta, laisva kaip paukštė. Tiesa, jai tekdavo ir na- 
muose apsiruošti, ir mišių klausyti, ir į mokyklą pavaikščioti, 
ten ją mokė skaityti, aritmetikos ir katekizmo, bet tai ir visos 
jos pareigos; šiaip jau ji klajojo po girią, uostinėjo augalus ir 
sekiojo žvėris, jos galva buvo pilna vaizdinių, kvapų, spalvų ir 
skonių, pasakojimų, atkeliavusių iš pasienio, ir mitų, atplau- 
kusių upe. 

Sulaukusi dvylikos Konsuela susipažino su paukštininku, 
darganų nugairintu portugalu, kieto ir sauso kūno, bet be 
galo sąmojingo būdo. Jo vištos stvėrė ir gurkė visa, kas blizga, 
o paskui šeimininkas prapjaudavo joms gūžį ir ištraukdavo 
aukso grūdelių, ne tiek, kad pralobtų, bet pakankamai, kad 
susisvajotų. Vieną rytą portugalas išvydo tą baltaodę mergai- 
tę liepsnojančiais plaukais, pakaišyta suknute ir dumblino- 
mis kojomis, ir pasijuto tarsi maliarijos priepuolio krečiamas. 
Vyras iš netikėtumo net sušvilpė, lyg ragintų žirgą. Jo šauks- 
mas nuaidėjo ore, ji pakėlė akis, jų žvilgsniai susitiko ir abu 
kaip vienas nusišypsojo. Nuo tos dienos juodu ir susitikinėjo: 
jis ateidavo pasigėrėti mergaite, ji - pasimokyti portugališkų 
dainų. 

- Eime aukso ieškoti, - tarė vyriškis vieną gražią dieną. 

Juodu patraukė gilyn į mišką, kol pametė iš akių misijos 
varpinę, skverbdamiesi į tankmę takais, kuriuos jis vienas ir 
tematė. Ištisa diena praėjo ieškant vištų: paukštininkas viliojo 


A 

vo jas per lapiją. Mergaitė suspausdavo paukštę tarp kelių, o 
vyras tiksliu pjūviu atverdavo gūžį ir sukišęs pirštus ištrauk- 
davo aukso grūdelius. Jei višta likdavo gyva, žaizdą paprastai 
užsiūdavo siūlu su adata, kad ir toliau duotų naudos šeimi- 
ninkui; paukštė būdavo įkišama į maišą ir parduodama kai- 
me arba papjaunama mėsai, o plunksnos sukūrenamos lauže, 
kad neužtrauktų piktos lemties ir neužkrėstų piepučiu. Vaka- 
re Konsuela parėjo suveltais plaukais, laiminga ir išsitepusi 
krauju. Atsisveikinusi su draugu, virvinėmis kopėčiomis iš 
valties užkopė į terasą ir vos neįsirėmė nosim į keturis nešva- 
rius sandalus: čia jau stovėjo du vienuoliai iš Estremadūros, 
sukryžiavę rankas ant krūtinės, ir rūsčiais Žvilgsniais smerkė 
paklydėlę. 

— Tau metas keliauti į miestą, - kalbėjo jie. 

Maldauk nemaldavusi - kitaip jau nebus. Vienuoliai net 
neleido pasiimti beždžionėlės arba papūgos - kaipgi jos pri- 
sitaikytų prie naujo gyvenimo, kuris ten laukia mergaitės? Ir 
išsiuntė ją kartu su penkiomis jaunomis indėnėmis, visoms 
supančioję kojas, kad nebandytų šokti iš valties į upę. Por- 
tugalas atsisveikino su Konsuela vien įdėmiu žvilgsniu, nė 
nepalietė jos, tik padavė atminimui aukso gabalėlį, tokį kaip 
dantis, pervertą virvute. Tą auksinį dantį ji taip ir nešios ant 
kaklo kone visą gyvenimą, kol sutiks žmogų, kuriam galės 
įteikti jį kaip meilės įrodymą. Paskutinį kartą vyriškis mato 
savo draugę su išblukusia perkeline prikyšte ir šiaudine skry- 
bėle, užmauta lig ausų, basą ir liūdną, mojuojančią tam, kurį 
palieka. 

Iš pradžių ji plaukė valtimi upės intakais per nuostabų 
kraštą, paskui jojo mulu per aukštus plokščiakalnius, kuriuo- 
se naktimis net mintys užšąla, pagaliau važiavo sunkvežimiu 
per drėgnas lygumas, laukinių platanų ir kalninių pušaičių 
miškus, per smėlynus ir druskožemius, bet niekuo nesiste- 
bėjo, nes kai akys mergaitei atsivėrė įstabiausiame pasaulio 
kampelyje, jos jau niekas nebegalėjo apstulbinti. Per tą ilgą 

kelionę ji išverkė visas ašaras, kiek tik turėjo, ir nė trupučio 
nepasiliko ateičiai. Išsiraudojusi Konsuela kietai užsičiaupė ir 
pasiryžo nuo šiol atverti burną tik tada, kai bus būtina atsaky- 
ti. Po kelių dienų keliautojų būrelis pasiekė sostinę ir vienuo- 
liai nuvedė įsibauginusias mergaites į Gailestingųjų seserų 
vienuolyną; tenai vienuolė atrakino geležines duris kalėjimo 
raktu ir palydėjo atvykėles į erdvų ūksmingą kiemą, kurį supo 
galerijos. Kiemo vidury tryško kokliais papuoštas fontanėlis, 
iš kurio gėrė balandžiai, strazdai ir kolibriai. Kelios merginos 
vienodomis pilkomis suknelėmis, rateliu susėdusios pavėsyje, 
lenktomis adatomis siuvo čiužinių apvalkalus arba iš vytelių 
pynė krepšius. 

- Maldomis ir pasiaukojimu palengvinsite savo nuodėmių 
naštą. Ne sveikiesiems reikia gydytojo, bet ligoniams. Piemuo 
labiau džiaugiasi paklydusia avele, kurią atrado, negu visa 
kaimene. Tokiais žodžiais bylojo Dievas, tebūnie pagarbintas 
šventas jo vardas, amen, - taip ar panašiai kalbėjo vienuolė, 
paslėpusi rankas abito klostėse. 

Konsuela nesuprato, ką tas pamokslas reiškia, nelabai jo ir 
klausėsi, nes buvo pavargusi ir uždaros erdvės prislėgta. Jai 
niekada nebuvo tekę atsidurti tarp aklinų sienų ir dangaus 
kvadratinį lopinėlį tematyti; rodėsi, kad tuoj uždus ir numirs. 
Kai ją atskyrė nuo kelionės draugių ir nuvedė pas vienuoly- 
no vyresniąją, mergaitė nenutuokė, kad priežastis - šviesios 
jos akys ir oda. Jau kiek metų gailestingosios seserys nebuvo 
sulaukusios tokio vaikelio; čionai atkeliaudavo tik metisiukės 
iš skurdžiausių priemiesčių arba indėnės, kurias misionieriai 
išnaudojo kaip darbo jėgą. 

— Kas tavo tėvai? 

— Nežinau. 

- Kada tu gimei? 

— Kometos metais. 

Jau ir tada Konsuelai metaforos atstodavo trūkstamas ži- 
nias. Pirmąsyk išgirdusi minint kometą, ji nusprendė, kad 

tai ir būsianti jos gimimo data. Kažkas jai dar vaikystėje pa- 
aiškino, jog išvydę kometą Žmonės su baime laukdavo ste- 
buklo iš dangaus. Buvo manoma, kad kai tas ugninis slibinas 
užkliudys Žemės atmosferą, jo uodega apgaubsianti planetą 
nuodingomis dujomis ir skystos lavos kaitra sunaikinsian- 
ti visa, kas gyva. Kai kurie net žudėsi, kad gyvi nesudegtų, 
kiti, laukdami paskutinės valandos, be saiko kimšo, girtavo 
ir paleistuvavo. Net ir Geradarys sakėsi matęs, kaip dangus 
pažaliuoja, ir sužinojęs, kad nuo kometos poveikio mulatų 
garbanos išsitiesia, o kinų plaukai susiraito; jis net liepė iš- 
leisti kai kuriuos priešgynas, laikytus kalėjime taip ilgai, kad 
jie jau buvo pamiršę dienos šviesą, nors dar dažnas puoselėjo 
gyvybingus maišto daigus ir buvo pasirengęs perduoti juos 
būsimoms kartoms. Konsuelai buvo labai patrauklu manyti, 
kad ji gimė per patį tą siaubą, nors ir girdėjo šnekant, kad visi 
tų dienų naujagimiai buvę bjaurūs ir likę tokie net po dauge- 
lio metų, kai kometa, tasai ledo ir kosminių dulkių kamuolys, 
jau seniai buvo dingusi iš akių. 

- Pirmučiausia reikia atsikratyti tąja šėtono uodega, - nu- 
sprendė vyresnioji, abiem rankomis prilaikydama variu žvil- 
gančią kasą, nusvirusią vienuolyno naujokei ant nugaros. 
Taip tarusi liepė pasitrumpinti karčius, išsitrinkti galvą šarmo 
ir auksaspalvio aliejaus oniremo mišiniu, kad neliktų utėlių 
ir nebadytų akių ta ryški ševeliūra; dėl to pusė plaukų išslin- 
ko, o likusieji nusidažė molio spalva, labiau derančia religinės 
įstaigos prigimčiai ir paskirčiai negu natūralių karčių ugnis. 

Toj vietoj Konsuela išbuvo trejus metus, stingdama kūnu ir 
siela, užsidariusi ir vieniša, netikėdama, kad apgailėtina saulė, 
apšviečianti kiemą, yra ta pati, kuri svilino girią - jos praras- 
tus namus. Ten nesiekė nei liaudies pasipiktinimas, nei tautos 
gerovė, pradėjusi kilti, kai kažkas iškasė šulinį ir iš jo vietoj 
vandens ištryško juodo, tiršto, dvokiančio skysčio čiurkšlė, 
tarsi dinozauro išmatos. Tėvynę užliejo naftos jūra. Dėl to 
šiek tiek sukruto prisnūdusi diktatūra, nes tironas ir jo arti- 

mieji tiek pralobo, jog kai kas nubyrėjo ir kitiems. Miestuose 
atsirado naujovių, naftos verslovėse, į kurias priplūdo augalo- 
tų vadovų iš šiaurės, išklibo senieji papročiai ir modernizmo 
vėjai kilstelėjo moterų sijonus, tik Gailestingųjų seserų vie- 
nuolyne niekas nesikeitė. Gyvenimas čia prasidėdavo ketvir- 
tą valandą ryto ankstyvosiomis pamaldomis; diena praeidavo 
pagal nekintamą tvarką ir baigdavosi šeštos valandos varpais, 
skelbiančiais, kad atėjo metas atgailauti, apvalyti sielą ir pa- 
iš kur negrįžtama. Ilgos bežadės valandos, koridoriai vaškuo- 
tomis plytelių grindimis, smilkalų ir lelijų kvapas, pusbalsiu 
murmamos maldos, tamsūs mediniai suolai, baltos sienos be 
jokių puošmenų. Dievas, visur Dievas. Be vienuolių ir poros 
tarnų, erdviame nedegtų plytų pastate čerpių stogu tegyveno 
šešiolika mergaičių, daugiausia našlaičių arba pamestinukių; 
jos čia mokėsi vaikščioti apsiavusios, valgyti šakute ir dirb- 
ti paprasčiausius namų apyvokos darbus, kad vėliau galėtų 
parsisamdyti tarnaitėmis, nes buvo manoma, jog nieko kito 
ir nesugebėtų. Konsuela išvaizda skyrėsi iš visų, ir vienuolės, 
tikėdamos, jog tai ne atsitiktinumas, o veikiau Dievo geros 
valios ženklas, visomis išgalėmis stengėsi skiepyti jai tikėjimą, 
mat vylėsi, kad ji ryšis apsivilkti abitą ir tarnauti Bažnyčiai, 
bet visas jų pastangas žlugdė instinktyvus mergaitės pasiprie- 
šinimas. Kad ir kaip ji stengėsi, niekaip negalėjo pamilti to 
despotiško dievo, kurį garbino pamaldžiosios moterys; labiau 
jai būtų tikusi kitokia dievybė - linksmesnė, linkusi globoti ir 
atjausti. 

- Tai Švenčiausioji Mergelė Marija, - aiškino jai vienuolės. 

- Arji - Dievas? 

— Ne, ji Dievo motina. 

— O tai kas turi daugiau valdžios danguje - Dievas ar jo 
mama? 

— Nutilk, begėde, tylėk ir melskis. Prašyk Viešpatį, kad ap- 
šviestų tau protą, - buvo jai liepta. 

Konsuela atsisėdo koplyčioje, žvelgė į altorių, į šiurpiai tik- 
rovišką Kristaus atvaizdą virš jo, ir bandė kalbėti rožinį, bet 
labai greit jos mintys nuklydo į begalinius nuotykius, kuriuo- 
se maišėsi džiunglių prisiminimai ir Šventojo Rašto persona- 
žai,jų aistros ir kerštas, kančios ir stebuklai. Viską ji ėmė į gal- 
vą ir širdį: apeiginius mišių žodžius, sekmadienio pamokslus, 
dievobaimingus skaitymus, nakties garsus, vėją tarp galerijos 
kolonų, šventuosius ir atsiskyrėlius, bukai žvelgiančius iš baž- 
nyčios nišų. Išmoko tylėti ir slėpti neišsemiamą pasakojimų 
lobyną, ko! aš leidau prapliupti žodžiams, kuriuos ji visąlaik 
nešiojosi. 


Konsuela taip ilgai rymodavo koplyčioje, pamaldžiai sudė- 
jusi rankutes ir romi kaip veršelis, kad vienuolyne pasklido 
gandas, neva ji esanti palaiminta ir reginti dangiškas vizijas; 
tačiau vyresnioji sesuo, praktiška katalonė, mažiau nei kitos 
to ordino vienuolės linkusi tikėti stebuklais, suprato, jog vei- 
kiausiai ne šventumas taip reiškiasi, o nepagydomas išsiblaš- 
kymas. Kadangi mergaitė nerodė jokio noro nei čiužinius 
siūti, nei ostijas kepti ar krepšius pinti, vyresnioji nusprendė, 
kad jau gana to auklėjimo, ir pasiuntė ją tarnauti pas svetim- 
šalį mediką, profesorių Džonsą. Pati nuvedė ją už rankutės 
į namą, jau kiek aptriušusį, bet vis dar įspūdingą prancūziš- 
ko stiliaus pastatą miesto pakrašty, kalvos papėdėje; dabar ta 
kalva valdžios paversta nacionaliniu parku. Profesorius pa- 
darė Konsuelai tokį stiprų įspūdį, kad ji tik po keleto mė- 
nesių liovėsi bijoti. Į kambarį įėjo vyras, pasirišęs mėsininko 
prikyštę, rankoje laikydamas keistą metalinį instrumentą; nė 
nepasisveikinęs mestelėjo vienuolei keletą nesuprantamų sa- 
kinių, ir viskas, o mergaitei puse lūpų liepė keliauti virtuvėn ir 
net nesiteikė į ją pažvelgti: jam galvoj buvo tik jo projektai. Ji, 
priešingai, stebėjo jį kuo atidžiausiai, nes dar niekada nebu- 

vo mačiusi tokio rūstaus žmogaus, bet negalėjo nepripažinti, 
kad jis gražus tarsi Jėzaus atvaizdas: tokia pat auksinė barzda, 
tokios pat nenusakomos spalvos akys. 

Vienintelis per visą gyvenimą Konsuelos šeimininkas metų 
metus tobulino numirėlių konservavimo būdą ir galiausiai, 
žmonijos laimei, tą paslaptį nusinešė į kapus. Be to, jis ban- 
dė savotiškai gydyti vėžį, mat buvo pastebėjęs, jog piktybiniai 
navikai retesni tuose kraštuose, kur siaučia maliarija, ir nu- 
sprendė, kad vėžininkų sveikata pagerėtų, jeigu juos sugel- 
tų atogrąžų pelkių uodai. Tokia pat logika vadovaudamasis, 
profesorius eksperimentavo su silpnapročiais iš prigimties 
ar dėl kokios ligos - bandė įkrėsti jiems proto smūgiais per 
galvą, nes „Galeno žurnale“ buvo skaitęs, kad vienas ligonis 
nuo smegenų sukrėtimo tapo genijum. Džonsas buvo įsitiki- 
nęs antisocialistas. Jis suskaičiavo, kad jei visi pasaulio turtai 
būtų išdalyti žmonėms, tai kiekvienam Žemės gyventojui tek- 
tų mažiau kaip po trisdešimt penkis sentavus, todėl visos re- 
voliucijos beprasmės. Iš pažiūros jis atrodė sveikas ir tvirtas, 
nuolat buvo prastai nusiteikęs, žinių turėjo kaip išminčius, 
o elgėsi it koks zakristijonas. Jo balzamavimo metodas buvo 
nuostabiai paprastas, kaip ir bemaž visi didieji išradimai. Ne- 
reikia nei vidurių šalinti, nei kaukolės gremžti, nei nardinti 
kūno į formaliną ir įtrėkšti dervų ar prikimšti pakulų; numi- 
rėlis net nesusiraukšlėja kaip džiovinta slyva ir nespokso su- 
trikęs spalvoto stiklo akimis. Paprasčiausiai iš lavono išsiur- 
biamas kraujas, kol dar nesukrešėjęs, ir pakeičiamas skysčiu, 
kuris užkonservuoja kūną tarsi gyvą. Oda, nors blyški ir šalta, 
negenda, plaukai nesikeičia, kartais net nagai ne tik lieka kur 
buvę, bet dar ir toliau auga. Vienintelė kliauda - savotiškas 
kvapas, aštrus ir skvarbus, bet ilgainiui šeimyna priprato ir 
prie jo. Tais laikais tik nedaugelis pacientų savo noru leisda- 
vosi gydomi vabzdžių įgėlimais arba sutikdavo būti daužomi 
per galvą, kad taptų protingesni, bet balzamuotojo Džon- 
so šlovė pasklido net už vandenyno, tad profesorių suska- 

to lankyti mokslininkai iš Europos ir verslininkai iš Šiaurės 
Amerikos, geidžiantys išgauti jo formulę. Visi grįždavo nieko 
nepešę. Labiausiai pasaulyje jį išgarsino atsitikimas su žino- 
mu miesto advokatu, kuris neslėpė liberalių pažiūrų ir už tai 
buvo Geradario įsakymu nušautas miesto teatre per sarsuelos 
„La Paloma“ premjerą, spektakliui jau baigiantis. Profesoriui 
Džonsui buvo atneštas dar šiltas jo kūnas, daugybės kulkų su- 
varpytas, bet nesužalotu veidu. Nors ir laikydamas advokatą 
ideologiniu priešininku, nes pats buvo autoritarinio režimo 
šalininkas ir nepasitikėjo demokratija, kurią laikė vulgaria ir 
pernelyg artima socializmui, profesorius ėmėsi darbo ir taip 
puikiai išbalzamavo kūną, kad velionis, aprengtas geriausia 
eilute, buvo artimųjų pasodintas bibliotekoj su plunksnakočiu 
dešinėj rankoj. Taip jis ir sėdėjo ištisus dešimtmečius, prižiū- 
rimas, kad neapdulkėtų ir kandys nesugraužtų, neleisdamas 
pamiršti, koks žiaurus tasai diktatorius, o šis nedrįso kištis, 
nes viena yra kivirčytis su gyvaisiais ir visai kas kita - kariauti 
su numirėliais. 

Kai Konsuela įveikė baimę, kuri kaustė ją iš pradžių, ir su- 
prato, jog kraujuota šeimininko prikyštė ir kapo tvaikas tėra 
nereikšmingos detalės, nes iš tiesų tasai Žmogus yra neblogo 
būdo, jautrus, o kai kada ir visai mielas, jai tapo jauku tuose 
namuose, kurie atrodė jai tikras rojus, palyginti su vienuo- 
lynu. Čia niekas nesikėlė auštant, kad sukalbėtų rožinį už 
visą žmoniją, niekas neliepė klauptis ant pabertų žirnių, kad 
savo kančiomis atpirktų svetimas kaltes. Kaip ir senovinia- 
me Gailestingųjų seserų vienuolyne, šiame name klaidžiojo 
tylūs vaiduokliai; jų buvimą juto net ir profesorius Džonsas, 
nors atkakliai jį neigė kaip moksliškai nepagrįstą. Net neleng- 
vais darbais apkrauta mergaitė ištaikydavo laiko ir pasvajoti, 
juoba niekas jai netrukdė ir tylaus jos susimąstymo nelaikė 
stebuklinga dorybe. Konsuela buvo stipri, niekad nedejavo ir 
darė kas liepta neklausinėdama, kaip vienuolės buvo išmo- 
kiusios. Ji ne tik šlavė, skalbė ir lygino drabužius, valė išvietes, 

kasdien krovė į šaldytuvus ledą, kurį apkrautą rupia druska 
atnešdavo asilas ant kupros, bet ir padėjo profesoriui Džon- 
balzamuotus kūnus, šluostė nuo jų dulkes ir lankstė sąnarius, 
rengė juos, šukavo ir rausvino skruostus. Mokslininkas buvo 
patenkintas tokia tarnaite. Kol jos čia nebuvo, profesorius 
darbavosi pats vienas, užsidaręs nuo visų, bet ilgainiui apsi- 
pratęs su Konsuela leido jai talkinti laboratorijoje: ta tylenė 
nekėlė jam jokio pavojaus. Tikrai žinodamas, kad ji visada, 
kai tik reikia, yra čia pat, jis, būdavo, nusivelka švarką, nusiima 
skrybėlę ir nesidairydamas paleidžia iš rankų, nes ji pagauna 
tuos daiktus ore, nespėjusius nukristi; o kadangi ji niekada 
nesuklysdavo, šeimininkas ėmė ja aklai pasitikėti. Taigi Kon- 
suela tapo vieninteliu, be paties išradėjo, žmogumi, žinančiu 
stebuklingąją formulę, bet kas iš to žinojimo: juk jai niekada 
nė į galvą nebūtų šovę išduoti šeimininką ir pasipelnyti iš jo 
paslapties. Ji bjaurėjosi lavonais ir nesuprato, kam reikia juos 
balzamuoti. Jeigu tai būtų naudinga, manė ji, pati gamta būtų 
tuo pasirūpinusi ir neleidusi mirusiesiems supūti. Vis dėlto 
gyvenimo pabaigoje ji tarėsi supratusi, kodėl žmonės visais 
laikais taip rūpinosi išsaugoti artimųjų palaikus: juk kai ve- 
lionis yra čia pat, ranka pasiekiamas, lengviau jį prisiminti. 
Taip Konsuela daug metų išgyveno be kokių sukrėtimų. Ji 
nežinojo, kas naujo vyksta aplinkui, nes iš uždaro vienuolyno 
pateko į tokius pat uždarus profesoriaus Džonso namus. Tie- 
sa, čia stovėjo radijas, pranešantis Žinias, bet jis retai tebūda- 
vo įjungiamas; šiaip jau vis skambėdavo operos iš plokštelių, 
kurias šeimininkas uždėdavo ant puikaus gramofono. Neat- 
eidavo ir laikraščių, tik moksliniai žurnalai, nes profesorius 
buvo abejingas šalies ir pasaulio įvykiams; jį kur kas labiau 
domino teoriniai dalykai, istorijos faktai ir ateities prog- 
nozės negu dienos sensacijos. Namas buvo ištisas bekraštis 
knygų labirintas. Visas sienas nuo grindų iki pat lubų užėmė 
knygos: tamsios, atsiduodančios odiniais aptaisais, glotnios, 

gurgždančios, paauksuotais kraštais ir auksinėmis raidėmis 
nugarėlėje, o plonyčiai lapai užpildyti dailiu šriftu. Viso pa- 
saulio išminties lobiai išsiteko tose lentynose, sudėlioti tarsi 
be jokios tvarkos, bet profesorius tiksliai prisiminė, kur stovi 
kiekviena knyga. Šekspyro veikalai rymojo greta „Kapitalo“, 
Konfucijaus filosofijai netrukdė „Ruonių gyvenimo“ kai- 
mynystė, senovės jūrininkų žemėlapiai atsidūrė greta Šiau- 
rės sakmių ir Indijos poezijos. Konsuela šluostė tas knygas 
po kelias valandas per dieną. Kol užbaigi paskutinę lentyną, 
žiūrėk, jau metas vėl imtis pirmosios, bet tas darbas buvo jai 
mieliausias. Ima, būdavo, atsargiai knygas vieną po kitos, 
meilingai nukrato dulkes ir pavarto lapus, kad minutę kitą 
pasinertų į uždarą kiekvienos knygos pasaulėlį. Taip ji išmo- 
ko jas pažinti ir įsidėmėjo kiekvienos knygos vietą spintoje. 
Niekada neišdrįso paprašyti, kad kurią nors jai paskolintų, tik 
paslapčiomis nusinešdavo į savo kambarėlį, per naktį paskai- 
tydavo ir rytojaus dieną padėdavo į vietą. 

Konsuela nebuvo girdėjusi apie daugybę to meto perver- 
smų, katastrofų ir naujovių, bet apie studentų bruzdėjimą ša- 
lyje žinojo viską, nes per patį jų maištą profesorius Džonsas 
vaikštinėjo po miesto centrą ir vos nebuvo raitosios gvardijos 
nukautas. Jai teko aptvarstyti šeimininkui žaizdas ir maitinti 
jį sultiniu bei alumi per žinduką, kol sustiprėjo išmalti dantys. 
Tądien mokslininkas išėjo pirkti chemikalų, reikalingų jo eks- 
perimentams, visai pamiršęs, jog vyksta karnavalas - palaidu- 
mo šventė, per kurią kasmet būna ir sužeistųjų, ir žuvusiųjų; 
bet šį sykį girtuoklių peštynės netikėtai virto kitokiais susidū- 
rimais, šiurpinančiais apsnūdusią kai kurių žmonių sąžinę. 
Džonsas kaip tik ėjo per gatvę, kai ūmai kilo maišatis. Iš tiesų 
viskas prasidėjo prieš dvi dienas, kai universiteto studentai 
išsirinko grožio karalienę - tai buvo pirmieji demokratiški 
rinkimai tame krašte. Apvainikavęs gražuolę ir išliaupsinęs ją 
kalbomis, kuriose vienas kitas karštakošis užsiminė apie lais- 
vę ir nepriklausomybę, jaunimas nutarė surengti demonst- 

raciją. Niekas iki tol nebuvo matęs nieko panašaus, policija 
delsė keturiasdešimt aštuonias valandas ir susigriebė kaip tik 
tada, kai profesorius Džonsas ėjo iš parduotuvės, buteliukais 
ir paketėliais nešinas. Jis matė atšuoliuojančius gvardiečius 
su nuogais kardais, bet nepasitraukė į šalį ir net žingsnio ne- 
paspartino, kadangi visas mintis buvo nukreipęs į cheminę 
formulę ir visas tas triukšmas jam mažiausiai rūpėjo. Jis at- 
gavo sąmonę tik boginamas ant neštuvų į vargšų ligoninę ir 
švebeldžiuodamas privertė sanitarus pasukti kitu keliu - neš- 
ti jį namo, o pats delnu prilaikė dantis, kad nepabirtų gatvėje. 
Jam jau ilsintis ant minkštų pagalvių, policija gaudė maištau- 
tojų vadeivas ir grūdo į belangę, bet nemušė, nes kai kurių 
tėvai buvo labai įtakingi. Dėl jų sulaikymo kilo solidarumo 
banga, ir rytojaus dieną dešimtys jaunuolių užplūdo arešti- 
nes bei kalėjimus, reikalaudami suimti ir juos. Taip ir buvo 
padaryta, bet po poros dienų teko juos paleisti, nes kamerose 
pritrūko vietos, be to, nuo motinų dejonių Geradariui ėmė 
trikti virškinimas. 

Po kelių mėnesių, kai profesoriaus Džonso dantys sustip- 
rėjo ir jis kiek atsigavo nuo moralinio sukrėtimo, studentai 
vėl ėmė maištauti, tik šįsyk prie jų prisidėjo ir kai kurie jauni 
karininkai. Karo ministras per septynias valandas nuslopino 
riaušes, 0 tie, kurie išvengė bausmės, pasitraukė į užsienį ir iš- 
buvo ten septynetą metų, kol pasimirė Tautos Vadas, patogiai 
ištiesęs kojas savo lovoje, užuot buvęs pakartas už kiaušių ant 
gatvės žibinto, kaip ketino jo priešai ir baiminosi Jungtinių 
Valstijų ambasadorius. 

Mirus senajam tironui ir pasibaigus ilgai jo diktatūrai, pro- 
fesorius Džonsas jau ketino grįžti į Europą: buvo įsitikinęs, 
kaip ir daugelis, kad šalį apims begalinė suirutė. Tuo tarpu 
vyriausybės ministrai, bijodami, kad liaudis nesukiltų, kuo 
skubiausiai susirinko ir vienam iš jų pasiūlius nutarė kreiptis 
į profesorių: girdi, jeigu jau Sido Kampeadoro lavonas, pririš- 
tas prie žirgo, įstengė kautis su maurais, tai kodėl ir Preziden- 

tas Iki Gyvos Galvos negalėtų toliau valdyti, užbalzamuotas ir 
pasodintas į tirono sostą? Profesorius prisistatė lydimas Kon- 
suelos, kuri nešė jo lagaminėlį ir abejingai dairėsi į namus 
raudonais stogais, tramvajus, vyrus šiaudinėmis skrybėlėmis 
ir dvispalviais batais, į prabangius, bet prišiukšlintus Vyriau- 
sybės rūmus. Kelis mėnesius, kol Vadas merdėjo, apsaugos 
priemonės buvo susilpnintos, o pirmomis valandomis po jo 
mirties viešpatavo visiškas sąmyšis, tad niekas nesustabdė 
lankytojo ir jo palydovės. Juodu žingsniavo koridoriais, per- 
ėjo ne vieną salę ir pagaliau įžengė į kambarį, kuriame tysojo 
tas valdingasis žmogus - kokių šimto pavainikių tėvas, savo 
valdinių gyvybės ir mirties viešpats ir nesuskaičiuojamų turtų 
savininkas - su naktiniais marškiniais, odinėmis pirštinėmis 
ir visas apsišlapinęs. Už durų kinkas drebino jo palyda ir ke- 
lios sugulovės, o ministrai dvejojo, ar sprukti į užsienį, ar likti, 
viliantis, kad Labdario mumija ir toliau lems tėvynės likimą. 
Profesorius Džonsas priėjo prie lavono ir ėmė jį apžiūrinėti 
nelyginant entomologas retą drugelį. 

- Ar tiesa, kad jūs mokate konservuoti mirusiuosius, pro- 
fesoriau? - pasiteiravo storas vyriškis su ūsais, panašiais kaip 
diktatoriaus. 

- Chmm... 

- Jeigu taip, patarčiau to nedaryti, nes dabar valdžia pri- 
klauso man: esu jo brolis, to paties rango ir kraujo, - perspėjo 
kitas, rodydamas įspūdingą pistoletą, užkištą už diržo. 

Tuo tarpu pasirodė karo ministras ir pasivedėjo moksli- 
ninką už parankės nuošaliau pasišnekėti kitiems negirdint. 

- Tikiuosi, neketinate balzamuoti mūsų prezidento... 

- Chmm... 

— Verčiau nesikiškit į tuos reikalus, nes dabar įsakinėju aš: 
mano rankose - kariuomenė. 

Profesorius sutrikęs išėjo iš rūmų, paskui jį - ir Konsuela. 
Jis taip ir nesužinojo, nei kas jį kvietė, nei kam. Kas besupaisys 
tuos pietiečius, murmėjo jis sau. Kaip būtų gera dabar grįžti į 

tokį mielą širdžiai gimtąjį miestą, kur galioja logikos dėsniai 
ir žmonės moka bendrauti. Be reikalo jis iš ten išvažiavo! 

Karo ministras užsikrovė vadovavimo naštą dorai neišma- 
nydamas, ką reikia daryti, nes visuomet buvo po Geradario 
padu ir net neprisiminė, kad per visą savo karjerą būtų kada 
nors ėmęsis iniciatyvos. O dabar toks netikrumo metas, nes 
tauta negali patikėti, kad Prezidentas Iki Gyvos Galvos iš tie- 
sų miręs, ir mano, jog tas senis, gulintis faraono karste, yra 
tik akių dūmimas, dar vienas burtininko triukas piktiems 
liežuviams užčiaupti. Žmonės užsidarė namie, nedrįsdami 
kišti nosies į lauką, tad gvardiečiams teko brautis į butus ir 
guminėmis lazdomis rikiuoti gyventojus į eilę, kad šie ati- 
duotų paskutinę pagarbą Šeimininkui, jau pradėjusiam dvok- 
ti tarp tikro vaško žvakių ir lelijų, atskraidintų iš Floridos. 
Pamačiusi pompastišką laidotuvių procesiją, kurios priekyje 
žingsniavo iškilmingais apdarais pasipuošę Bažnyčios digni- 
toriai, liaudis galiausiai patikėjo, kad tirono nemirtingumas 
subliūško, ir puolė švęsti. Kraštas, pabudęs iš ilgo miego, per 
kelias valandas išsivadavo iš slegiančio liūdesio ir nuovargio. 
Žmonės ėmė svajoti apie šiokią tokią laisvę. Jie rėkavo, šoko, 
svaidė akmenis, daužė vitrinas, pagaliau puolė plėšti režimo 
šulų pilaičių ir padegė ilgąjį juodą „Packardą“, tą patį, kuriuo 
važinėjo Geradarys, nepakartojamo tono signalu gąsdinda- 
mas aplinkinius. Tuo tarpu karo ministras atsipeikėjo, sėdo į 
prezidento krėslą, liepė šūviais numalšinti aistras, paskui per 
radiją kreipėsi į tautą ir paskelbė naują tvarką. Pamažėle vis- 
kas aprimo. Iš kalėjimų buvo išleisti politiniai kaliniai, kad at- 
sirastų vietos kitiems, ir paskirta pažangesnė vyriausybė, kuri 
pažadėjo nuvesti tautą į dvidešimtą amžių; tai buvo visai ne- 
kvaila mintis, nes jau ir taip pavėluota daugiau nei trisdešim- 
čia metų. Politinėje dykumoje ėmė dygti pirmosios partijos, 
atsirado parlamentas, imta kelti idėjas ir siūlyti projektus. 

Tą dieną, kai buvo laidojamas advokatas, mėgstamiausia 
profesoriaus mumija, jos savininkui užėjo siuto priepuolis, 

kuris baigėsi insultu. Mat valdžiai akis badė ankstesniojo re- 
žimo garsenybės ir jos įsakymu įžymiojo tironijos kankinio 
šeima surengė jam iškilmingas laidotuves, nors sunku buvo 
atsikratyti įspūdžio, kad jis gula į kapą gyvas - taip gerai buvo 
išsilaikęs jo kūnas. Džonsas kaip įmanydamas priešinosi keti- 
nimui įkišti jo kūrinį į mauzoliejų, bet viskas veltui. Jis atsisto- 
jo išskėtęs rankas kapinių tarpuvartėje, bandydamas užtverti 
kelią juodajam katafalkui, kuris vežė raudonmedžio karstą, 
užkaltą sidabro vinimis, bet vairuotojas nė neketino stabdyti, 
ir jei profesorius nebūtų pasitraukęs, būtų buvęs be atodairos 
pargriautas. Uždarant kriptą balzamuotojas iš pasipiktinimo 
krito kaip perkūno trenktas: pusę kūno sukaustė paralyžius, o 
kitą pusę ėmė tąsyti traukuliai. Per tas iškilmingas laidotuves 
marmuro antkapis paslėpė patį įtikinamiausią įrodymą, kad 
pagal mokslininko receptą galima neribotam laikui sustab- 
dyti kūno irimą. 


Tai tiek ir tebuvo reikšmingų įvykių per tuos keletą metų, 
kai Konsuela tarnavo profesoriaus Džonso namuose. De- 
mokratija nuo diktatūros jai skyrėsi tik tuo, kad dabar ji 
galėjo retkarčiais nueiti į kiną pažiūrėti anksčiau panelėms 
draustų filmų, kuriuose vaidina Karlosas Gardelis, ir dar tuo, 
kad po įsiūčio priepuolio jos šeimininkas tapo invalidu, ku- 
riam reikėjo priežiūros kaip kūdikėliui. Taip ji ir stūmė dieną 
po dienos iki pat to liepos rytmečio, kai sodininkui įkando 
gyvatė. Sodininkas buvo aukštas tvirtas indėnas, švelnių vei- 
do bruožų, bet uždaras ir nešnekus; per visą laiką Konsuela 
buvo su juo persimetusi gal kokia dešimčia sakinių, nors jis 
jai padėdavo tvarkytis su lavonais, vėžininkais ir idiotais. Jis 
pakeldavo pacientą kaip kokią plunksnelę, užsimesdavo ant 
kupros ir žirgliodavo laboratorijos laiptais nerodydamas jo- 
kios nuostabos. 

- Sodininkui įkando surukuku, - išpyškino Konsuela pro- 
fesoriui Džonsui. 

- Kai mirs, atnešk jį man, - persikreipusiomis lūpomis 
liepė mokslininkas; kaipmat sumetė padarysiąs indėno sodi- 
ninko mumiją ir pastatysiąs ją sode tokia poza, tarsi genėtų 
šakas. Profesorius buvo jau ganėtinai susenęs ir jam kartais 
užeidavo menininko kliedesiai: jis svajojo paversti mumijo- 
mis po visų profesijų atstovą ir įkurti jų muziejų. 

Pirmąsyk gyvenime tylioji Konsuela nepakluso ir ėmėsi 
veikti savaip. Virėjos padedama nutempė indėną į jo kamba- 
rėlį tolimiausiame kiemo kampe ir paguldė ant čiužinio, nu- 
sprendusi sodininką išgelbėti, nes jai būtų buvę gaila matyti jį 
paverstą dekoracija dėl šeimininko užgaidos, ir dar todėl, kad 
ji ne sykį jautė nesuvokiamą nerimą matydama šio žmogaus 
rankas, dideles, rudas, stiprias, kuriomis jis be galo švelniai 
puoselėjo augalus. Mergina nuplovė jam žaizdas vandeniu 
su muilu, padarė du gilius pjūvius virtuviniu peiliu, ilgokai 
čiulpė užnuodytą kraują ir spjaudė į dubenį, o po kiekvieno 
pačiulpimo skalavo burną actu, kad pati nenumirtų. Paskui 
apvyniojo ligonį palomis, sumirkytomis terpentinu, girdė žo- 
lelėmis, kad išsivalytų viduriai, apdėjo žaizdas voratinkliais ir 
leido virėjai uždegti žvakes šventųjų malonei išmelsti, nors 
pati netikėjo, kad tai pagelbėtų. Kai ligonis pradėjo šlapintis 
krauju, neatsiklaususi atsinešė iš profesoriaus kabineto san- 
talo tinktūros - nepamainomo vaisto šlapimo takams gydyti, 
bet kad ir kaip ji stengėsi, į blauzdą įsimetė gangrena ir vyras 
ėmė merdėti būdamas visai sąmoningas, bet tylomis, nė karto 
taip ir nesudejavo. Konsuela pastebėjo, kad sodininkas, nesi- 
baimindamas gresiančios mirties, nors ir duso, ir skausmus 
kentė, džiaugsmingai pagyvėdavo, kai ji trindavo jam kūną 
arba dėjo kompresus. Subrendusiai merginai širdį suvirpino 
netikėta jo erekcija, ir kai jis paėmė ją už rankos ir maldau- 
jamai pažvelgė, ji suprato, kad atėjo metas pateisinti savo 

vardą* ir paguosti nelaimingąjį. Kita vertus, jai juk jau per 
trisdešimt, o ji dar nėra patyrusi pasitenkinimo ir niekada jo 
nesiekė, nes manė, kad tie dalykai skirti tik kino filmų hero- 
jams. Ir ji ryžosi atsiduoti tam malonumui, kartu suteikdama 
jį ir ligoniui, kad jis smagesnis keliautų į aną pasaulį. 

Aš taip gerai pažinojau savo motiną, kad galiu įsivaizduoti, 
kas įvyko vėliau, nors ji man viso to smulkiai ir nepasakojo. 
Ji nerodė apsimestinio drovumo ir mano klausiama visuomet 
atvirai atsakinėjo, bet prabilus apie tą indėną ūmai nutildavo 
ir nugrimzdavo į malonius prisiminimus. Ji nusivilko med- 
vilninį chalatėlį, apatinuką, nusimovė drobines kelnaites ir 
išleido kasą, sumegztą ant pakaušio, kaip šeimininko liepta. 
Prisidengusi kūną ilgais plaukais, kaip didžiausia savo puoš- 
mena, ji užsilipo ant mirštančiojo kuo švelniausiai, kad ne- 
sudrumstų jo agonijos. Nelabai žinojo, ką reikia daryti, nes 
tuose reikaluose visai neturėjo patirties, bet išmanymo sto- 
ką atstojo instinktas ir geri norai. Raumenys tik įsitempė po 
tamsia vyriškio oda, ir mergina pasijuto tarsi jotų ant didelio 
nenustygstančio gyvulio. Šnibždėdama žodžius, šaunančius į 
galvą, ir skepeta šluostydama jam prakaitą, ji nuslinko ten, 
kur reikia, ir ėmė sumaniai judėti lyg įgudusi žmona, pratusi 
mylėtis su savo vyru. Staiga jis pasisuko ir apkabino ją, sku- 
bėdamas, kol dar mirtis neaplankė, ir trumpa jųdviejų laimė 
išsklaidė pakampių šešėlius. Taip ji ir pastojo mano tėvo mir- 
ties patale. 

Vis dėlto sodininkas nemirė, kaip buvo tikėjęsis profeso- 
rius Džonsas ir gyvačių tyrinėtojai prancūzai, kuriems rūpėjo 
gauti numirėlį moksliniams eksperimentams. Visai netikėtai 
jis ėmė taisytis, atslūgo karštis, dingo dusulys ir ligonis papra- 
šė valgyti. Konsuela suprato netyčia atradusi priešnuodį nuo 
gyvačių įkandimo ir noriai gydė ligonį tuo vaistu kiekvieną 
sykį, kai tik jis užsigeisdavo, kol pacientas pakilo iš patalo. 


* Ispaniškai consuelo - paguoda (vert.). 

Netrukus indėnas iškeliavo, o ji nebandė jo sulaikyti. Juodu 
minutę kitą pastovėjo susiėmę rankomis, nelinksmai pasibu- 
čiavo, tada Konsuela nusiėmė aukso gurvuolėlį su nudilusiu 
per ilgą laiką raišteliu ir užkabino ant kaklo vieninteliam savo 
meilužiui, kad prisimintų kartu praleistas valandėles. Indėnas 
iškeliavo dėkingas ir bemaž visai sveikas. Mama man sakė, 
kad jis ėjo šypsodamasis. 

Konsuela nerodė jokių jausmų. Ji ir toliau dirbo kaip visa- 
da, nekreipdama dėmesio į galvos svaigimą, sunkumą strėno- 
se ir spalvotus taškelius, temdančius žvilgsnį, nebegalvojo ji ir 
apie nepaprastą vaistą, kuriuo išgydė mirštantįjį. Niekam nie- 
ko nesakė nei kai ėmė pūstis pilvas, nei kai ją pasišaukė pro- 
fesorius Džonsas, ketindamas duoti laisvinamųjų, nes buvo 
įsitikinęs, kad jo tarnaitė tinsta dėl sutrikusio virškinimo, ty- 
lėjo net ir tada, kai atėjo metas gimdyti. Kentė skausmus try- 
lika valandų nesiliaudama dirbti, o kai nebeįstengė, užsidarė 
savo kambarėlyje, pasiryžusi kaip dera išgyventi tą valandėlę, 
svarbiausią savo gyvenime. Ji susišukavo šepečiu, standžiai 
susipynė plaukus ir susirišo juos nauju kaspinu, nusivilko 
drabužius ir nusiprausė nuo galvos ligi kojų, paskui patiesė 
ant grindų švarią paklodę ir atsitūpė ant jos taip, kaip buvo 
mačiusi knygoje apie eskimų papročius. Visa suprakaitavusi, 
užsikimšusi burną skuduru, kad nesigirdėtų dejonių, stūmė 
iš savęs į pasaulį tą padarėlį, kuris taip atkakliai į ją kabinosi. 
Nebejaunai moteriai nebuvo tai lengvas darbas, bet tiek metų 
keturpėsčiai mazgojant grindis, nešiojant laiptais sunkumus 
ir iki išnaktų skalbiant drabužius sustiprėjo raumenys, jie ir 
padėjo galiausiai pagimdyti. Pirmiausia šviesą išvydo dvi ma- 
žutėlės kojytės, vos judančios, lyg pasirengusios žengti pirmą 
žingsnį sunkiu keliu. Gimdyvė giliai įkvėpė ir sulig paskutine 
aimana pajuto, kaip kažkas svetima ištrūksta iš kūno gelmių ir 
praslysta tarp raumenų. Didžiulis palengvėjimas nuslinko jai 
nuo širdies. Tai buvau aš, apsivijusi melsva virvele, kurią ji at- 
sargiai nuėmė man nuo kaklo, kad galėčiau gyventi. Štai tada 

atsidarė durys ir įėjo virėja: pasigedusi Konsuelos ji nutuokė, 
kas atsitiko, ir atskubėjo padėti. Rado ją nuogą, priglaudusią 
mane prie pilvo; mus vis dar jungė tvinksintis kaspinas. 

— Prasti reikalai: mergaitė, - tarė nekviesta pribuvėja, per- 
rišusi ir nukirpusi virkštelę ir paėmusi mane ant rankų. 

- Ji gimė kojytėmis į priekį, tai geros lemties ženklas, - šyp- 
telėjo mano mama, dar sunkiai beiškalbanti. 

— Atrodo stipri ir balsinga. Jei nori, galiu būti krikštamotė. 

- Neketinau jos krikštyti, - atsakė Konsuela, bet, maty- 
dama, kad virėja pasipiktinusi žegnojasi, nutarė jos neįžeis- 
ti. - Tiek jau to, truputis šventinto vandens jai nepakenks, ko 
gero, gal dar kada ir pravers. Ji bus vardu Eva, nes kabinasi į 
gyvenimą. 

— O pavardė? 

— Nėra. Pavardė neturi reikšmės. 

- Žmogui pavardė būtina. Tik šunys gali lakstyti šaukiami 
vien vardu. 

- Jos tėvas priklausė Mėnulio vaikų genčiai. Tad tebūnie 
Eva Luna*. Duokš man ją, krikštamote: noriu pažiūrėti, ar 
viskas kaip reikiant. 


Sėdėdama gimdymo išskyrų klane, suglebusiais sąnariais, 
visa prakaituota, Konsuela ieškojo ant mano kūno kokio nors 
nuodų palikto ženklo, bet nieko įtartino neradusi atsiduso su 
palengvėjimu. 


[PATI 


mų. Neįprastos aplinkybės, kuriomis užsimezgė mano gyvy- 
bė, davė man ir naudos - įgimtą geležinę sveikatą ir polinkį 
maištauti; pastarasis, tiesa, ilgokai nesireiškė, bet galiausiai 


* Ispaniškai luna - mėnulis (vert.). 

išgelbėjo nuo pažeminimų, kurie neabejotinai buvo man li- 
kimo skirti. Iš tėvo paveldėjau sveiką kraują, dėl kurio tas in- 
dėnas buvo toks tvirtas, jog daug dienų nepasidavė gyvatės 
nuodams ir net merdėdamas patenkino moterį. O motinai 
esu dėkinga už visa kita. Būdama ketverių metukų persirgau 
ta liga, kuri išmargina kūną rauplėmis, bet mama gydė mane 
surišusi rankas, kad nesikasyčiau, tepė avies lajumi ir šimtą 
aštuoniasdešimt dienų slėpė mane nuo dienos šviesos. Veltui 
laiko tą pusmetį ji neleido: moliūgo sultimis išvarė amebas, 
paparčio šaknimis - kaspinuotį; nuo tada tebesu švari ir svei- 
ka. Mano oda nerauplėta, tik keliose vietose prideginta ciga- 
retėmis, ir tikiuosi be raukšlių sulaukti senatvės, nes lajaus 
poveikis išlieka visą gyvenimą. 

Mano motina prie pašalinių buvo tylenė, gebėjo tapti ne- 
pastebima tarp baldų, susilieti su kilimo raštais ir nė nesu- 
bruzdėti, tarsi jos ir nebūtų; tik mūsų kambarėlyje tapdavo 
kitokia. Čia ji šnekėdavo apie praeitį arba pasakodavo isto- 
rijas, ir patalpą užliedavo šviesa, išnykdavo namo sienos ir 
atsiverdavo pasakiški vaizdai, rūmai, pilni neregėtų daiktų, 
tolimi kraštai, kuriuos pati išgalvodavo arba atsinešdavo iš 
šeimininko bibliotekos; klojo man po kojų visus Rytų lobius, 
mėnulį ir visa kita, sumažindavo mane iki skruzdėlytės, kad 
pamatyčiau, kaip atrodo pasaulis jos akimis, įtaisydavo man 
sparnus, kad pažvelgčiau į žemę iš dangaus, arba duodavo 
man žuvies uodegą, kad pažinčiau jūros dugną. Jai pasako- 
jant pasaulis prisipildydavo personažų; su kai kuriais taip su- 
sigyvenau, jog dar ir šiandien, po tiek metų, atsiminčiau ir jų 
drabužius, ir jų balsą. Ji išsaugojo prisiminimus iš gyvenimo 
pas misionierius, nepamiršo nei anekdotų, girdėtų probėgo- 
mis, nei to, ką buvo skaičiusi knygose, ir iš viso to, įpynusi 
dar savo sapnus ir godas, kūrė man nuostabų pasaulį. Žodžiai 
nieko nekainuoja, sakydavo ji, ir jeigu juos pasisavinai, jie yra 
tavo. Ji kalė man į galvą, kad tikrovė yra ne vien tai, ką ma- 
tome paviršiuje: ji turinti dar ir magišką matmenį, ir jei man 

kyla noras, aš turinti teisę tai išplėtoti ir nuspalvinti, kad gy- 
venimas nebūtų toks nuobodus. Jos istorijų veikėjai, burtais 
pašaukti gyventi, yra vieninteliai ryškūs mano prisiminimai, 
likę iš kūdikystės; visa kita menu kaip per miglą - tarnus, se- 
nąjį mokslininką, pasodintą krėsle su dviračio ratais, voreles 
pacientų ir lavonų, kuriais šeimininkas rūpinosi net ir sirg- 
damas. Vaikai trikdė profesorių Džonsą, bet kadangi jis buvo 
labai išsiblaškęs, tai susidūręs su manimi kur nors namuose 
galėdavo ir nepastebėti. Aš jo šiek tiek bijojau, nes nežinojau, 
ar senis balzamavo tuos kūnus, ar jie patys jį išperėjo, - juk 
ir jis, ir jie atrodė tokie pat pergamentiniai; bet jo buvimas 
manęs netrikdė - mes gyvenom skirtinguose pasauliuose. 
Aš vaikščiojau po virtuvę, po kiemą, po tarnų kambarius, o 
kai sekiojau paskui mamą po kitas namo patalpas, stengiausi 
pasislėpti, kad profesorius mane palaikytų jos šešėliu. Name 
tvyrojo tiek skirtingiausių kvapų, kad būčiau galėjusi vaikš- 
čioti užsimerkusi ir visada būčiau atspėjusi, kur esu; valgių, 
drabužių, anglių, vaistų, knygų ir drėgmės kvapai man siejosi 
su pasakojimų personažais ir turtino vaizduotę. 

Nuo pat vaikystės man buvo kalama į galvą, kad visos 
ydos - iš dykinėjimo; tą mintį man įskiepijo gailestingosios 
seserys, 0 toliau despotiška drausme įtvirtino daktaras. Aš 
neturėjau savų žaislų, nors iš tiesų visa, kas buvo namuose, 
tiko mano žaidimams. Ištisą dieną neturėdavome poilsio va- 
landėlių; sėdėti rankas susidėjus buvo laikoma gėda. Kartu su 
mama šveičiau medines grindis, džiausčiau skalbinius, pjaus- 
čiau daržoves, o per pokaitį bandydavau megzti ir siuvinėti, 
bet nepamenu, kad tie darbai būtų mane varginę. Rodos, ne 
dirbau, o žaidžiau. Nejutau nerimo ir dėl grasių mokslinin- 
ko eksperimentų, nes mama man aiškino, kad šeimininkas 
ir galvą daužo, ir uodais užleidžia - laimei, labai retai - ne iš 
žiaurumo: tai esantys naujausi moksliniai gydymo metodai. 
Natūraliai elgdamasi su mumijomis, tarsi tai būtų netekę jėgų 
artimieji, mama išrovė su šaknimis bet kokias mano baimės 

užuomazgas ir draudė kitiems namiškiams gąsdinti mane vi- 
sokiais baubais. Manau, ji stengėsi laikyti mane kuo atokiau 
nuo laboratorijos, tad aš iš tiesų beveik niekada ir nemačiau 
tų mumijų, tik žinojau, kad jos yra ten, už durų. Tie vargšai 
žmogeliai labai trapūs, Eva, sakydavo ji man, todėl verčiau nė 
neik į tą kambarį: dar netyčia pastūmusi sulaužysi kuriam 
nors kokį kaulą ir profesorius labai supyks. Dėl mano ramy- 
bės ji davė vardą kiekvienam numirėliui ir sugalvojo jiems 
biografijas, taip paversdama juos gerosiomis dvasiomis, tarsi 
kaukais ir fėjomis. 

Į gatvę išeidavom retai. Vienas iš nedaugelio kartų buvo 
tada, kai surengė procesiją per ilgametę sausrą: tąsyk net ir 
bedieviai meldėsi, nes tai buvo jau ne tiek religinė ceremoni- 
ja, kiek viešas įvykis. Girdėjau, kad visame krašte trejus metus 
neiškrito nė lašo lietaus, suskeldėjo perdžiūvusi žemė, suny- 
ko augalija, išdvėsė gyvuliai, subedę snukius į dulkes, o lygu- 
mų gyventojai traukė į pajūrį parsiduoti į vergiją už vandens 
gurkšnį. Dėl tokios stichinės nelaimės vyskupas liepė išnešti 
į gatvę Nazariečio atvaizdą ir maldauti, kad baigtųsi ta Dievo 
bausmė; tai paskutinė mūsų viltis, kalbėjo jis, todėl eikime 
visi, turtingi ir vargšai, seni ir jauni, tikintieji ir laisvamaniai. 
Barbarai, indėnai, laukiniai juodukai! - piktinosi tai sužinojęs 
profesorius Džonsas, bet negalėjo sutrukdyti tarnams apsi- 
vilkti geriausius drabužius ir prisidėti prie procesijos. Minia 
su Nazariečiu priekyje išėjo iš katedros, bet Geriamojo van- 
dens bendrovės būstinės taip ir nepasiekė, nes pusiaukelėje 
prapliupo tikra liūtis. Per keturiasdešimt aštuonias valandas 
miestas pavirto ežeru, užsikimšo kanalizacija, patvino gatvės, 
vanduo sėmė namus, srautai šlavė lūšnas, o viename pajūrio 
miestelių palijo žuvimis. Stebuklas, stebuklas, šaukė vyskupas. 
Mes jam pritarėme nežinodami, jog procesija buvo surengta 
išgirdus Meteorologijos tarnybos pranešimą, kad visame Ka- 
ribų regione laukiama uraganų ir smarkių liūčių; tai mums 
pasakė Džonsas, sėdėdamas savajame invalido krėsle. Prieta- 

rų vergai! Neišmanėliai! Beraščiai! - staugė vargšas žmogelis, 
bet kas jo klausys! Šis stebuklas padarė tai, ko neįstengė jo- 
kie vienuoliai - nei misionieriai, nei gailestingosios seserys: 
mano motina priartėjo prie Dievo, nes savo akimis regėjo jį 
sėdintį dangiškajame soste ir atlaidžiai besišaipantį iš žmoni- 
jos. Pasirodė jis jai nė kiek nepanašus į rūstų patriarchą, kokį 
vaizduoja religinės knygos. Gal jo humoro jausmas reiškėsi 
tuo, kad mes taip niekada ir nesuprastume, ką jis iš tiesų yra 
sumanęs? Kaskart prisiminusios stebuklingąjį potvynį mudvi 
nesitvėrėme juokais. 

Mums pasaulis baigėsi sulig sodo pinučiais. Jame laikas 
bėgo savaip: per pusę valandos galėjau šešis kartus apibėgti 
Žemės rutulį, o apie mėnulį, šviečiantį kieme, galvodavau visą 
savaitę. Kartu su šviesa ir tamsa iš pagrindų keitėsi daiktų pri- 
gimtis: knygos, per dieną ramiai gulėjusios, naktį atsiskleisda- 
vo ir išleisdavo personažus vaikštinėti po butą ir patirti naujų 
nuotykių; balzamuotieji, taip kukliai ir nuolankiai tūnoję ryt- 
mečio saulei pažvelgus pro langą, vakaro prieblandoje virs- 
davo akmenimis ir tamsoje išaugdavo iki milžiniško dydžio. 
Erdvė išsiplėsdavo ir susitraukdavo pagal mano pageidavimą; 
po laiptais sutilpdavo visa planetų sistema, o dangus, mato- 
mas pro stoglangį, buvo viso labo blyškus stiklo skritulys. 
Vienas mano žodis - tik pykšt, ir tikrovė jau visai kita. 

Tame kotedže kalno pašlaitėje augau laisva ir saugi. Nesu- 
sitikdavau su kitais vaikais ir nebuvau pratusi bendrauti su 
nepažįstamais, nes niekas mūsų ir nelankė, išskyrus juodai 
vilkintį ir juoda skrybėle pasipuošusį žmogų - protestantų 
pamokslininką su Biblija po pažastim, apkartinusį profeso- 
riui Džonsui paskutinius gyvenimo metus. Aš jo bijojau kur 
kas labiau negu šeimininko. 


AĄAštuoneri metai prieš man gimstant, tą pačią dieną, kai 
Geradarys mirė savo lovoj tarsi koks nekaltas senučiukas, 
viename Šiaurės Austrijos miestelyje dienos šviesą išvydo 
kūdikis, vardu Rolfas: jaunėlio sūnaus susilaukė Lukas Kar- 
lė, gimnazijos mokytojas, kurio mokiniai labiausiai bijojo. 
Kūno bausmės buvo mokyklinio ugdymo dalis; ne tik pe- 
dagogikos teorija, bet ir liaudies išmintis skelbė, kad rykš- 
tė - geriausia mokytoja, tad nė vienas tėvas, turintis sveiko 
proto, dėl jų ir neprieštaravo. Tačiau kai Karlė sulaužė ran- 
kas vienam berniukui, mokymo įstaigos vadovybė uždrau- 
dė jam švaistytis liniuote, nes buvo akivaizdu, kad pradėjęs 
mušti jis nebesuvaldo įniršio. Mokiniai iš keršto persekiojo 
Karlės sūnų Jocheną ir kur nors pričiupę gerai prikuldavo. 
Vaikas vengė bendraamžių draugijos, nesisakė pavardės, 
slapstėsi, lyg jo tėvas būtų budelis. 

Namie Lukas Karlė buvo įvedęs tą patį baimės įstatymą, 
kuriuo vadovavosi gimnazijoje. Su žmona jį siejo vedybos iš 
išskaičiavimo. Meilė neįėjo į jokius jo planus: ji esanti paken- 
čiama nebent literatūros ir meno kūriniuose, bet kasdienybei 
nederanti. Jie susituokė kaip reikiant nepažinodami vienas 
kito, ir žmona ėmė bjaurėtis vyru jau nuo pat pirmosios nak- 
ties. Lukas Karlė žmoną laikė žemesne būtybe, artimesne gy- 
vuliams negu vyrui - vieninteliam protingam Dievo kūriniui. 


32 ISABEL ALLENDE 


Nors teoriškai moteris buvo padaras, vertas užuojautos, iš 
tikrųjų jo išrinktoji varė jį iš proto. Kai jis, Pirmojo pasaulinio 
karo išvytas iš gimtinės ir ilgai klajojęs, atsibeldė į šį mieste- 
lį, buvo maždaug dvidešimt penkerių metų, turėjo mokytojo 
diplomą ir pinigų kokiai savaitei pragyventi. Pirmiausia jis 
susirado darbą, o paskui - žmoną: pasirinko ją todėl, kad jam 
patiko baimės išraiška, ūmai pasirodžiusi jos akyse, ir plačios 
strėnos, jo nuomone, būtinos berniukams gimdyti ir sunkiau- 
siems darbams namie dirbti. Turėjo įtakos jo sprendimui ir 
du hektarai Žemės, pustuzinis galvijų ir šiokia tokia renta, 
merginos paveldėta iš tėvo: visa tai atiteko jam, kaip teisėtam 
bendro sutuoktinių turto valdytojui. 

Lukui Karlei patiko moterų bateliai labai aukštais kulnais, 
geriausia - iš raudonos lakinės odos. Nuvažiavęs į miestą, jis 
sumokėdavo prostitutei, kad pavaikščiotų prieš jį nuoga, vien 
su tuo nepatogiu apavu, o jis, apsirengęs nuo galvos ligi kojų, 
su paltu ir skrybėle, sėdėdavo ant kėdės kaip koks aukštas val- 
dininkas ir jausdavo neapsakomą pasitenkinimą žiūrėdamas į 
jos sėdynę - pageidautina putlią, baltą, su duobutėmis, - siū- 
buojančią sulig kiekvienu žingsniu. Žinoma, niekuomet jos 
neliesdavo, nes labai paisė higienos. Nebeištekęs pinigų gauti 
tam malonumui kada tik užsimano, Lukas nupirko žaismin- 
gus prancūziškus batukus ir laikė juos paslėptus neprieina- 
miausioje spintos vietoje. Kartais jis užsirakindavo nuo vaikų, 
paleisdavo gramofoną visu garsumu ir pasišaukdavo žmoną. 
Ji buvo išmokusi pažinti sutuoktinio nuotaikas ir atspėdavo 
jas, dar jam pačiam nepajutus troškimo ją pakankinti. Mote- 
riškė jau iš anksto imdavo drebėti, indai krisdavo jai iš rankų 
ir duždavo. 

Karlė nepakentė triukšmo namie: pakankamai sakėsi pri- 
siklausantis jo gimnazijoje, kai mokiniai įsidūksta. Jo vaikai 
buvo mokomi neverkti ir nesijuokti tėvo akivaizdoje, judėti 
kaip šešėliai ir kalbėti pašnabždomis, kol! tiek įgudo, kad ga- 
lėjo vaikščioti nepastebimi; kartais net motina tarėsi matanti 

kiaurai per juos ir baiminosi, kad jie netaptų visai perregimi. 
Mokytojas buvo įsitikinęs, kad genetikos dėsniai žiauriai iš 
jo pasityčiojo. Jo vaikai augo tikri nevykėliai. Jochenas buvo 
lėtas ir negabus, blogiausias klasės mokinys, per pamokas 
užmigdavo, šlapinosi į lovą ir griovė visus tėvo planus. Apie 
Katariną jis apskritai vengė kalbėti. Mažoji buvo silpnaprotė. 
Vienas dalykas nekėlė abejonių: jo giminėj neturėta įgimtų 
ydų, vadinasi, jis neatsakingas už tą vargšę ligoniukę, ir dar 
kažin ar ji tikrai jo duktė; jis neguldytų galvos už niekieno 
ištikimybę, juo labiau - už žmonos; laimei, Katarinos širdis 
nuo gimimo buvo silpna, ir gydytojas pranašavo, kad ji ilgai 
netrauks. Juo geriau! 

Pirmiesiems dviem vaikams taip nenusisekus, Lukas Karlė 
nedžiūgavo, kad jo žmona vėl nėščia, bet kai gimė stambus 
kūdikis, rausvas, plačiai atmerktomis pilkomis akimis ir tvir- 
tomis rankutėmis, tėvas džiaugėsi. Gal tai bus toks įpėdinis, 
kokio jis visada troško, tikras Karlė. Svarbu neleisti motinai 
jo išpaikinti: nieko nesą pavojingesnio už moterį, kuri gali 
sugadinti geriausią patino sėklą. Nerengti jo vilnoniais marš- 
kiniais, kad priprastų prie šalčio ir užsigrūdintų; palaikyti 
tamsoje, kad niekada nebijotų; nenešioti ant rankų, nekreipti 
dėmesio į verksmą iki pamėlynavimo - tai naudinga plau- 
čiams, jie geriau vystosi; bet vyrui nematant motina ir ap- 
muturiuodavo sūnelį, ir palepindavo dvigubu pieno daviniu, 
čiūčiuodavo ir dainuodavo jam lopšines. Toks auklėjimas, kai 
vaikas čia aprengiamas, čia vėl nurengiamas, be aiškios prie- 
žasties mušamas ir glostomas, uždaromas į tamsią spintą ir 
paskui guodžiamas bučiniais, kiekvieną išvestų iš proto, bet 
Rolfui Karlei stačiai pasisekė: jis ne tik gimė tvirtas, atsparus 
tam, kas kitą sugniuždytų, - namie nebeliko tėvo: įsiliepsno- 
jus Antrajam pasauliniam karui jis buvo paimtas į kariuome- 
nę. Karas buvo laimingiausias Rolfo gyvenimo tarpsnis. 

Tuo metu, kai Pietų Amerikoje, profesoriaus Džonso na- 
muose, vis daugėjo balzamuotų kūnų, o gyvatės įkirstas vy- 

riškis pradėjo mergaitę, kurią motina pakrikštijo Eva, kad pa- 
skatintų gyventi, Europoje reikalai buvo prasti. Karas sujaukė 
pasaulio tvarką ir pažadino baimę. Kai mergytė dar strapa- 
liojo laikydamasi mamos sijono, kitapus Atlanto stojusi taika 
aptiko žemyną, virtusį griuvėsiais. Tiesa, šiapus vandenyno 
mažai kam skaudėjo galvą dėl tų tolimų baisybių. Užteko sa- 
vųjų. 


Rolfas Karlė augo pastabus, išdidus ir atkaklus, šiek tiek 
linkęs į romantiką, bet to polinkio gėdijosi, atseit tai - sil- 
pnumo ženklas. Tais karingais laikais jis žaidė su kitais ber- 
niukais apkasus ir numušinėjo lėktuvus, bet slapčia džiaugė- 
si kiekvieno pavasario pumpurais, vasaros žiedais, auksiniu 
rudeniu ir balta sniego skraiste žiemą. Visais metų laikais jis 
klajojo po miškus, rinko lapus ir vabzdžius, o paskui tyrinėjo 
pro didinamąjį stiklą. Išplėštuose sąsiuvinio lapuose rašė ei- 
lėraščius, paskui juos išslapstydavo medžių drevėse arba po 
akmenimis, svajodamas, jog kas nors aptiks. Nekalbėdavo 
apie tai su niekuo. 

Vaikinui buvo dešimt metų, kai vieną vakarą jis buvo nu- 
varytas negyvėlių laidoti. Ta diena buvo jam džiaugsminga, 
mat jo brolis Jochenas sugavo kiškį, ir lėtai troškinama mė- 
sytė, pagardinta actu ir rozmarinu, skleidė gardų kvapą vi- 
same name. Jau seniai jis nebuvo uostęs tokio skanėsto, ir 
būsimas malonumas jį taip dirgino, kad tik griežtas auklėji- 
mas neleido pakelti puodo dangčio ir kyštelėti šaukšto. Tai 
buvo dar ir duonos kepimo diena. Rolfas mėgo žiūrėti, kaip 
jo mama palinksta virš didžiulio virtuvės stalo, sukiša rankas 
į tešlą ir ritmiškai ją minko, paskui iš tos tešlos jau su visais 
priedais kočioja ilgas dešras, pjausto ir iš kiekvieno gabalo 
nulipdo apskritą duonos kepalą. Kitados, pertekliaus laikais, 
ji atskirdavo gerą kąsnį tešlos, įpildavo dar pieno, įmušdavo 
kiaušinių, įberdavo cinamono ir prignaibydavo mažų ban- 

delių, o iškepusi sudėdavo į skardinę - po vieną kiekvienam 
vaikui kiekvienai savaitės dienai. Dabar ji maišydavo miltus 
su sėlenomis, todėl duona išeidavo juoda ir rupi, sakytum iš 
pjuvenų. 

Tądien iš pat ryto gatvėje viešpatavo sambrūzdis, zujo oku- 
pantų kariuomenė, aidėjo komandos, bet gyventojų tai per 
daug nestebino: kur kas daugiau baimės buvo įsivarę tada, 
kai saviškiai netvarkingai traukėsi, ir dabar nekiek jos teliko, 
kad blogą nuojautą sustiprintų. Pasirašius paliaubas mies- 
telyje įsikūrė rusai. Pirmiau už pačius Raudonosios armijos 
kareivius atkeliavo gandai apie jų žiaurumus, ir gyventojai 
su siaubu laukė kruvinos pirties. Buvo kalbama, kad jie tikri 
žvėrys, skrodžia pilvus nėščioms moterims ir gemalus nume- 
ta šunims, senius subado durtuvais, vyrams prigrūda dina- 
mito į užpakalį ir ištaršo juos gabalais, prievartauja, padegi- 
nėja, griauna. Tačiau buvo ne taip. Burmistras svarstė kodėl 
ir priėjo išvadą, kad tikriausiai jiems pasisekė, nes tie, kurie 
okupavo miestelį, yra kilę iš mažai karo nuniokotų Tarybų 
Sąjungos kraštų, todėl neturi tiek pagiežos ir noro keršyti už 
patirtas skriaudas. Jie įžygiavo tempdami sunkius vežimus su 
veidu, rekvizavo visus maisto produktus, grūdo į savo kupri- 
nes kiekvieną vertingesnį daiktą, kurį tik pavyko nutverti, ir 
sušaudė šešis po ranka pakliuvusius miestelio tarybos narius, 
įtariamus kolaboravus su vokiečiais. Kareiviai įsirengė sto- 
vyklą užmiestyje ir elgėsi ramiai. Tą dieną rusai šaukė žmo- 
nes per garsiakalbius, pas neskubančius paklusti ėjo į namus 
ir grasinimais varė juos laukan. Motina apvilko Katariną pa- 
laidine ir, nelaukdama, kol į namus įsibrovę kareiviai atims 
pietums troškinamą kiškį ir visos savaitės duoną, patraukė su 
visais trimis vaikais, Jochenu, Katarina ir Rolfu, aikštės link. 
Miestelis per karą buvo nukentėjęs mažiau už kitus, nors vie- 
ną sekmadienio vakarą ant mokyklos nukrito bomba, sugrio- 
vė ją iki pamatų ir suolų bei klasės lentų skeveldras išsvaidė 

aplinkui. Dalį viduramžius menančio grindinio kariniai da- 
liniai buvo išardę ir akmenis panaudoję barikadoms; rotušės 
laikrodis, bažnyčios vargonai ir paskutinis vynuogių derlius - 
kuklus miestelio turtas - atsidūrė priešo rankose; meniškai 
ištapytuose pastatų fasaduose kur ne kur buvo matyti šūvių 
žymės, bet apskritai miestelis tebebuvo išlaikęs žavesį, kurtą 
per šimtmečius. 

Miestelėnai jau buvo susirinkę aikštėje, apsuptoje priešo 
kareivių, ir sovietų komendantas sudriskusia uniforma ir 
nutremptais batais, kelias dienas nesiskutęs, praėjo pro visą 
būrį, kiekvieną nužvelgdamas. Visi stovėjo nudelbę akis, nu- 
siminę, įbauginti, įsitempę laukdami, tiktai Katarina romiai 
žvelgė tiesiai į kariškį ir pirštu rakinėjo nosį. 

- Ji nenormali? - paklausė karininkas, rodydamas į mer- 
gaitę. 

— Nuo pat gimimo, - atsakė ponia Karlė. 

— Tada nesiveskit jos, palikit čionai. 

- Ji negali pasilikti viena, būkit toks geras, leiskit jai eiti su 
mumis... 

— Kaip norite. 

Švelnios pavasario saulės atokaitoje žmonės ilgiau kaip 
dvi valandas stovėjo prieš automatų vamzdžius, - seniai at- 
sišlieję į stipresnius, vaikai užsnūdę ant žemės, mažiukai ant 
tėvų rankų, - kol pagaliau išgirdo komandą žygiuoti, ir visi 
patraukė paskui komendanto visureigį, kareivių raginami, 
ilga vorele; jos priekyje žingsniavo burmistras ir mokyklos 
direktorius - vienintelė valdžia, dar pripažįstama po pastaro- 
jo meto katastrofos. Ėjo tylėdami, neramūs, vis gręžiodamiesi 
pažvelgti į savo namų stogus, raudonuojančius tarp kalvų, 
klausinėdami, kurgi juos veda, kol tapo aišku, kad į belaisvių 
stovyklą, ir sunkus akmuo užgulė jiems širdį. 

Rolfui tas kelias buvo pažįstamas: jis ten dažnai vaikščio- 
davo su Jochenu gyvačių gaudyti, lapėms spąstų statyti arba 
malkų pasirinkti. Kartais broliai susėsdavo po medžiais prieš 

spygliuotų vielų užtvarą, pasislėpę lapijoje. Iš tolo sunku bū- 
davo ką nors įžiūrėti; vaikinai tegirdėdavo sirenas ir uosty- 
davo orą. Vėjui pučiant keistas dvokas iš ten skverbėsi ir į 
namus, bet jo niekas tarsi ir nejusdavo, bent jau niekada apie 
jį nekalbėdavo. Dabar pirmą sykį ir Rolfas Karlė, ir kiti mies- 
telėnai suėjo pro metalinius vartus. Jų dėmesį atkreipė plika 
žemė be jokios augalijos, tarsi bergždžias dykumos smėlis, 
tokia skirtinga nuo kitų to krašto laukų, tuo metų laiku jau 
švelnios žalumos dengiamų. Kolona žengė ilgu taku, įveikė 
kelias vielų užtvaras, ėjo pro sargybos bokštelius bei buvusius 
kulkosvaidžių lizdus ir galiausiai pasiekė didelę kvadratinę 
aikštę. Vienoje jos pusėje stūksojo belangiai barakai, kitoje - 
plytų statiniai su kaminais, o tolimajame gale buvo matyti 
išvietės ir kartuvės. Pavasaris taip ir neįžengė į tą kalėjimą: 
viskas jame atrodė pilka, aptraukta žiemos rūku, tarsi įsitvir- 
tinusiu čia visam laikui. Miestelėnai būriavosi prie barakų, 
laikėsi krūvoj, kad būtų drąsiau, prislėgti tos rimties, tos po- 
žemių tylos, tos pelenų skraistės, niaukiančios dangų. Vadui 
sukomandavus, kareiviai nuginė žmones kaip galvijų bandą 
prie pagrindinio pastato. Tada jau visi juos pamatė. Buvo jų 
čia dešimtys, suverstų ant žemės vienas ant kito kaip kokių 
malkų, sudaužytų, pabalusių. Iš pradžių rodėsi neįtikima, jog 
tai žmonių kūnai, greičiau kažkokio kraupaus teatro mario- 
netės, bet rusai baksnojo vietinius šautuvais, kūlė buožėmis 
ir ragino eiti artyn, uostyti, žiūrėti, kad tie kaulėti veidai, tos 
stiklinės akys neišdildomai įsirėžtų į atmintį. Kiekvienas juto 
savo širdies dūžius, bet niekas netarė nė žodžio, nes nebuvo 
ko sakyti. Ilgai visi stovėjo nejudėdami, kol pagaliau komen- 
dantas paėmė kastuvą ir padavė burmistrui. Kitiems įrankius 
išdalijo kareiviai. 

— Kaskite, - tarė karininkas nekeldamas balso, kone pa- 
šnibždom. 

Katarina ir mažiukai buvo susodinti po kartuvėmis, o kiti 
ėmėsi darbo. Rolfas liko su Jochenu. Žemė buvo kieta, ak- 

menys žeidė pirštus ir lindo į panages, bet jis darbavosi ne- 
sustodamas, panarinęs galvą, užkritusiais ant akių plaukais, 
smaugiamas gėdos, kurios negalės užmiršti, kuri jį persekios 
visą gyvenimą kaip įkyrus slogutis. Vaikinas taip nė karto ir 
nepakėlė akių. Aplinkui tebuvo girdėti, kaip geležis džeržgia į 
akmenis, sunkiai alsuoja kasėjai, rauda jautresnės moterys. 
kad sargybos bokšteliuose šviečia prožektoriai, todėl ir šviesu. 
Rusui karininkui sukomandavus, miestelio gyventojai po du 
suskato nešti lavonus. Vaikinas nusišluostė rankas į kelnes, 
nusibraukė nuo veido prakaitą ir kartu su broliu Jochenu pa- 
traukė tenai, kur jų jau laukė. Motina bandė sulaikyti juos 
kimiu šūktelėjimu, bet vaikinai nesustojo, pasilenkė ir čiupo 
už riešų ir kulkšnių lavoną, nuogą, pliką, šaltą, išdžiūvusį, 
lengvutį - vien oda ir kaulai. Be vargo pakėlę tą sustingusį 
kūną, nužingsniavo prie kapo duobių, iškastų aikštėje. Jų ne- 
šulys kiek siūbavo galvą atkraginęs. Rolfas atsigręžė pažvelgti 
į motiną, pamatė ją, nors jam akyse dvejinosi, ir norėjo mostu 
nuraminti, bet rankos buvo užimtos. 

Žmonės sunešė belaisvius jau po vidurnakčio. Prikrovė 
kapo duobes ir užpylė žemėmis, bet paaiškėjo, kad dar ne vis- 
kas. Kareiviai liepė pereiti per barakus, palandžioti po mirties 
kameras, apžiūrėti krosnis ir pastovėti po kartuvėmis. Niekas 
nesiryžo pasimelsti už aukas. Sielos gilumoje jie troško kuo 
greičiau iš čia ištrūkti ir viską pamiršti, išrauti tą siaubą iš at- 
minties ir niekada jo nebeminėti: galgi laikas viską užglaistys. 
Pagaliau visi vos pavilkdami kojas, iš lėto, visai be jėgų, išsi- 
skirstė po namus. Paskutinis slinko Rolfas Karlė, slinko tarp 
dviem eilėmis suguldytų griaučių, kuriuos visus be gailesčio 
sulygino mirtis. 


Po savaitės parsirado Lukas Karlė, bet sūnus Rolfas jo 
nepažino, nes tėvui išeinant į frontą buvo dar mažiukas, o 

žmogus, tą vakarą netikėtai pasirodęs virtuvėje, atrodė visai 
kitaip negu fotografijoje, kabančioje virš židinio. Per tuos ke- 
letą metų, kuriuos gyveno be tėvo, Rolfas susikūrė didvyrio 
įvaizdį: mintyse apvilko jį lakūno uniforma, krūtinę nukabi- 
nėjo medaliais ir pavertė Luką išdidžiu narsiu kariu, avinčiu 
blizgančiais batais, kuriuose galėjai matyti savo atspindį kaip 
veidrodyje. Visiškai ne taip atrodė Žmogus, ūmai įsibrovęs 
į jo gyvenimą, todėl jo ir nepasveikino - palaikė elgeta. Tas 
nuotraukoje turėjo išpuoselėtus ūsus, jo akys buvo švininės 
kaip žiemos debesys, valdingos ir šaltos. Vyriškis, įsiveržęs 
virtuvėn, mūvėjo per plačias kelnes, sujuostas virve, vilkėjo 
apdriskusį mundurą, kaklą buvo apsirišęs purvina skepeta, 
o veidrodiniai batai - viso labo audeklo skivytai. Jis buvo 
mažo ūgio, nesiskutęs, jo plaukai buvo pasišiaušę ir iškarpyti 
kuokštais. Ne, tokio žmogaus Rolfas nepažinojo. Užtat kiti 
šeimos nariai jį puikiausiai prisiminė. Motina, jį pamačiusi, 
užsiėmė burną abiem rankomis, Jochenas pašoko ir spruk- 
damas parvertė kėdę, o Katarina puolė slėptis po stalu; taip ji 
seniai bebuvo dariusi, bet instinktas išliko. 

Lukas Karlė parėjo ne tėviškės ilgesio genamas, nes nieka- 
da nesijautė esąs to krašto sūnus, beje, ir jokio kito, - buvo jis 
vienišius, žmogus be tėvynės, - paprasčiausiai privertė alkis ir 
neturėjo kitos išeities, todėl nutarė verčiau rizikuoti pakliūti 
į nagus nugalėtojams, negu ir toliau bastytis po karo lauką. 
Nebegalima ilgiau šitaip! Juk jis - dezertyras, ir kad liktų gy- 
vas, turėjo dienomis slapstytis, o eiti naktimis. Jis pasisavino 
žuvusio kareivio dokumentus, ketindamas pasikeisti vardą 
ir išbraukti praeitį, bet greitai suprato, kad šiame plačiame 
nuniokotame žemyne neturi kur eiti. Prisiminimai apie šį 
miestelį, jaukius jo namukus, sodus, vynuogynus ir mokyk- 
lą, kurioje dirbo tiek metų, jo visai netraukė, bet jis neturėjo 
pasirinkimo. Kare jis pelnė vieną kitą antsiuvą, ne už narsius 
Žygius, bet už žiaurumą. Jis tapo kitu žmogumi, nes pasiekė 
purviną savo sielos dugną ir sužinojo, kaip toli gali nueiti. 

Nuėjus iki galo, peržengus blogio ir malonumo ribą, jam at- 
rodė niekinga grįžti į praeitį ir susitaikyti su tuo, kad vėl teks 
mokyti būrį mažamečių išdykėlių, sėdinčių klasėje. Jis buvo 
įsitikinęs, kad vyras yra sukurtas karui: istorija liudija, kad 
pažanga iškovojama tik prievarta, todėl reikia sukąsti dantis 
ir ištverti, užsimerkti ir pulti, jeigu jau esi kareivis. Patirtos 
kančios nė trupučio neskatino jo ilgėtis taikos, tik dar labiau 
sutvirtino įsitikinimą, jog tik parakas ir kraujas gali subran- 
dinti vyrus, kurie sugebės nuplukdyti skęstantį žmonijos laivą 
į saugų uostą, palikę bangų malonei silpnuosius ir nevykėlius, 
kaip kad liepia nepermaldaujamas gamtos dėsnis. 

- Kas yra? Ar nesidžiaugiat mane matydami? - tarė jis ir 
uždarė duris iš vidaus. 

Nors ir ilgai nebuvęs namie, jis nepamiršo, kaip laikyti na- 
miškius baimėje. Jochenas buvo benorįs kažką sakyti, bet žo- 
džiai įstrigo jam gerklėj, ir vaikinas, kažką išstenėjęs, atsistojo 
priešais brolį, tartum gintų jį nuo neaiškaus pavojaus. Vos 
spėjusi susivokti, ponia Karlė puolė prie komodos, ištraukė 
ilgą baltą staltiesę ir užtiesė ant stalo, kad tėvas nepamatytų 
Katarinos ir galbūt pamirštų ją išvis esant. Vienu žvilgsniu 
Lukas Karlė užvaldė namus ir vėl pajungė šeimą savo valiai. 
Žmona jam pasirodė tokia pat kvaila kaip kitados, laimė, iš- 
laikiusi ir tą pačią baimės išraišką akyse, ir tvirtas strėnas; 
Jochenas išsistiebęs į tokį augalotą jaunikaitį, kad reikia tik 
stebėtis, kaip jo nepaėmė į mažamečių dalinius; Rolfo jis veik 
neprisiminė, bet labai greit sumojo, kad tas vaikigalis augęs 
po motinos sijonu ir reikės jam gerai pavelėti kailį, idant iš- 
dulkėtų lepūnėlio būdas. Tėvas jį jau pavers tikru vyru. 

— Užkaisk vandens man nusiprausti, Jochenai. Ar yra ko 
valgyti šiuose namuose? O tu, kaip supratau, Rolfas... Prieik 
ir paduok tėčiui ranką. Negirdėjai? Eik šen! 

Po to vakaro Rolfo gyvenimas pasikeitė iš pagrindų. Nors 
išgyvenęs karą ir tiek visko praradęs, jis iš tiesų dar nepažino 

baimės. Lukas Karlė pasirūpino, kad pažintų. Vaikinas atgavo 
ramų miegą tik po keleto metų, kai tėvas buvo aptiktas miške 
tabaluojantis ant medžio šakos. 

Rusų kareiviai, užėmę miestelį, buvo vargšai prasčiokėliai, 
bet jausmingi. Vakarais jie susėsdavo apie laužą, pasidėdavo 
kario ginkluotę ir traukdavo dainas, atsineštas iš tėvynės, ir 
ore nuaidėjus žodžiams švelnia gimtąja tarme ne vienas apsi- 
ašarodavo iš ilgesio. Kartais jie pasigerdavo ir imdavo peštis 
arba šokti ligi nukritimo. Miestelėnai jų vengė, bet kai kurios 
merginos slampinėdavo prie jų stovyklos ir akis nudelbusios 
paslapčiom siūlydavosi už duonos kąsnį. Ir visada šio to gau- 
davo, nors nugalėtojai buvo tokie pat alkani kaip pralaimėju- 
sieji. Ateidavo ir vaikų; šie smalsiai žiūrėdavo į kareivius, ste- 
bėjosi jų kalba, jų pabūklais, keistais jų papročiais, ir būriuo- 
davosi apie seržantą gilių randų išvagotu veidu, nes jis rodė 
fokusus su keturiais peiliais. Rolfas prislinko arčiau negu jo 
draugai, nors motina buvo griežtai uždraudusi, ir netrukus 
jau sėdėjo greta seržanto, bandė suprasti, ką jis sako, ir taip 
pat žongliruoti peiliais. Per kelias dienas rusai demaskavo 
kolaborantus, surado besislapstančius dezertyrus ir surengė 
karo lauko teismą, labai trumpą, nes neturėjo laiko forma- 
lumams, ir beveik be publikos, nes žmonės buvo pavargę ir 
nebenorėjo klausytis kaltinimų. Vis dėlto kai atėjo Luko Kar- 
lės eilė, Jochenas ir Rolfas įsmuko į teismo salę ir įsitaisė jos 
gale. Kaltinamasis neatrodė linkęs atgailauti dėl to, ką pada- 
rė, tik teisinosi vykdęs viršininkų įsakymus, nes ėjęs į karą 
ne svarstyti, o laimėti. Seržantas žonglierius, pastebėjęs Rolfą 
sėdint teisme, iš užuojautos ketino jį išprašyti, bet vaikinas 
nepajudėjo iš vietos, pasiryžęs išklausyti viską iki galo. Argi 
paaiškinsi tam žmogui, jog esi toks išblyškęs ne iš užuojautos 
tėvui, bet dėl slapto troškimo, kad pakaktų įrodymų pastatyti 
jį prieš šautuvų vamzdžius? Kai Lukas buvo nuteistas šešiems 
mėnesiams priverčiamųjų darbų Ukrainos kasyklose, Joche- 

nas ir Rolfas buvo įsitikinę, jog tai per lengva bausmė, ir slap- 
čia meldėsi, kad Lukas Karlė numirtų toli nuo čia ir niekada 
nebegrįžtų. 

Stojus taikai nepritekliai nesibaigė; dar daug metų didžiau- 
sias rūpestis buvo prasimanyti maisto. Jochenui nelabai sekė- 
si skaityti, bet jis buvo stiprus ir atkaklus, todėl kai tėvas buvo 
išvežtas, o laukai karo nusiaubti, pats ėmėsi aprūpinti šeimą - 
kirto medžius, pardavinėjo miško uogas ir grybus, medžiojo 
kiškius, kurapkas ir lapes. Rolfas labai greitai perėmė brolio 
patirtį ir išmoko kartu su juo vagiliauti gretimuose kaimuose, 
visada be motinos žinios, nes mama net ir blogiausiais laikais 
elgėsi taip, tarsi karas būtų tolimas ir svetimas košmaras, su 
kuriuo ji neturinti nieko bendro, ir visada be jokio svyravimo 
kalė vaikams į galvą savas doro elgesio taisykles. Vaikinas tiek 
įprato jausti tuščią pilvą, kad ir po ilgo laiko, kai turguje buvo 
jau pilna visokiausių žemės vaisių ir ant kiekvieno kampo ga- 
lėjai nusipirkti bulvių traškučių, saldainių ir dešrelių, vis dar 
sapnuodavo sudžiūvusią duonos riekę, paslėptą lentų plyšyje 
po lova. 

Ponia Karlė įstengė išlaikyti sielos ramybę ir nenustojo ti- 
kėjusi Dievą iki tos dienos, kai jos vyras grįžo iš Ukrainos, 
kad jau niekad nebekeltų kojos iš namų. Va tada ji ir sugniu- 
žo. Įlindo į savo kiautą ir įniko mintyse įnirtingai ginčytis su 
savimi. Baimė, visada tūnojusi jos širdyje, dabar ją galutinai 
sukaustė: ji buvo priversta slėpti neapykantą ir palūžo. Mo- 
teriškė vis taip pat stropiai darbavosi nuo aušros iki nakties, 
slaugė Katariną ir aptarnavo kitus šeimos narius, bet liovė- 
si kalbėti, šypsotis ir nebelankė bažnyčios, nes nebenorėjo 
klauptis prieš tą negailestingą dievą, kuris neišklausė teisėto 
jos maldavimo pasiųsti Luką Karlę pragaran. Neberūpėjo jai 
ginti ir Jocheną su Rolfu nuo tėvo smurto. Ji jau apsiprato 
su kivirčais, riksmais, smūgiais ir nebekreipė į juos dėmesio. 
Atsisėsdavo prie lango ir žvelgdavo pro jį buku žvilgsniu, taip 

pasitraukdama į tuos laikus, kai dar neturėjo vyro, kai dar 
buvo mergina, nepažinusi vargo. 

Karlė vadovavosi teorija, kad žmonės skirstomi į priekalus 
ir kūjus: vieni gimstantys, kad daužytų, o kiti - kad būtų dau- 
žomi. Žinoma, jis norėjo, kad jo sūnūs būtų kūjai. Jis neleido 
jiems rodyti jokio silpnumo, ypač Jochenui, kurį bandė mo- 
kyti pagal savo sistemą. Tėvas įsiusdavo, kai berniokas, užuot 
atsakęs, tik mikčiojo ir kramtė nagus. Iš nevilties Jochenas 
naktimis kūrė visokius planus, kaip visiems laikams išsiva- 
duoti iš tų kančių, bet saulei patekėjus grįždavo į tikrovę, nu- 
lenkdavo galvą ir paklusdavo tėvui, nedrįsdamas prieštarauti, 
nors buvo dvidešimčia centimetrų už jį aukštesnis ir stiprus 
kaip darbinis arklys. Baigėsi jo nuolankumas tą žiemos va- 
karą, kai Lukas Karlė susiruošė pasinaudoti raudonaisiais 
bateliais. Vaikinai buvo jau nebemaži ir numanė, kas dabar 
bus, ką reiškia ta slogi įtampa, tie skvarbūs žvilgsniai, toji tyla 
prieš audrą. Kaip ir kitais kartais, Karlė paliepė sūnums palik- 
ti jį vieną su motina, pasiimti Katariną, užsidaryti savo kam- 
baryje ir jokia dingstimi iš jo nekišti nosies. Prieš išeidami 
Jochenas ir Rolfas spėjo įžvelgti siaubą motinos akyse ir pa- 
justi, kaip ji dreba. Netrukus, jau susirangę lovose, jie išgirdo 
muziką, leidžiamą visu garsumu. 

- Einu pažiūrėti, ką jis daro mamai, - nusprendė Rolfas, 
nebegalėdamas atsispirti įsitikinimui, kad kitapus korido- 
riaus kartojasi košmaras, nuo seno neapleidžiantis šių namų. 

— Niekur neik. Aš eisiu, aš didesnis, - atsakė Jochenas. 

Ir užuot palindęs po antklode, kaip visą gyvenimą, jis ryž- 
tingai atsikėlė, apsimovė kelnes, apsivilko striukę, užsidėjo 
vilnonę kepuraitę ir apsiavė žieminiais batais. Tiksliais jude- 
siais baigęs rengtis, išėjo, kirto koridorių ir pabandė atidaryti 
svetainės duris, bet jos buvo užsklęstos. Taip pat neskubiai ir 
apgalvotai, kaip statydamas spąstus arba skaldydamas mal- 
kas, jis pakėlė koją ir vienu taikliu spyriu išlaužė duris. Rolfas, 
su pižama ir basas, atsekė paskui brolį ir pro išvirtusias duris 

pamatė savo motiną nuogutėlę, įsispyrusią į kvailus raudonus 
aukštakulnius. Lukas Karlė riktelėjo, kad vaikinai tučtuojau 
dingtų, bet Jochenas žengė į priekį, atsistojo priešais stalą, nu- 
stūmė moteriškę, bandančią jį sulaikyti, ir artinosi prie tėvo 
taip ryžtingai, kad šis sudvejojęs pasitraukė. Jochenas vožė 
kumščiu tėvui į veidą kaip kūju ir nusviedė jį oru ant gra- 
mofono; šis nukrito ir triukšmingai išsilakstė šipuliais, o iš 
plokštelių beliko šukės. Rolfas metė žvilgsnį į bežadį kūną ant 
grindų, giliai įkvėpė, nubėgo į savo kambarį, čiupo antklodę 
ir grįžęs apsiautė motiną. 

— Sudie, mama, - tarė Jochenas nuo laukujų durų slenks- 
čio, nesiryždamas atsigręžti. 

- Sudie, sūneli, - sumurmėjo ji džiaugdamasi, kad bent 
vienas jos vaikas bus saugus. 

Rytojaus dieną Rolfas apsimovė ilgas brolio kelnes, palen- 
kęs jų kiškas, ir nuvežė tėvą į ligoninę; ten jam įstatė žan- 
dikaulį į vietą. Kelias savaites vyras negalėjo kalbėti ir buvo 
maitinamas tik skysčiais iš pipetės. Ponia Karlė, išėjus vyres- 
niajam sūnui, galutinai užsidarė neapykantos kiaute, ir Rolfui 
teko vienam bendrauti su tuo žmogumi, kuriuo bjaurėjosi ir 
kurio bijojo. 

Katarina žvelgė voveraitės akimis, jos sielos netemdė jokie 
prisiminimai. Ji galėjo pati valgyti, reikalui prispyrus pasisa- 
kyti, pamačiusi tėvą pasislėpti po stalu, bet nieko daugiau taip 
ir neišmoko. Rolfas stengėsi ją pradžiuginti mažomis dova- 
nėlėmis - vabalu, blizgančiu akmenėliu, riešutu, kurį čia pat 
išgliaudydavo ir parodydavo branduolį. Užtat mergaitė buvo 
jam be galo atsidavusi. Laukdavo jo per dienų dienas, o išgir- 
dusi žingsnius ir pro kėdžių kojas pamačiusi jo veidą, suklyk- 
davo žuvėdros balsu. Ištisas valandas ji nejudėdama praleis- 
davo po dideliu neobliuoto medžio stalu, kur jautėsi saugi, 
laukdama, kol tėvas išeis arba užmigs ir tada kas nors ją iš ten 
išvaduos. Katarina įprato gyventi savo slėptuvėje, klausyda- 
masi artėjančių arba nutolstančių žingsnių. Kartais ji nenorė- 

davo išlįsti, nors ir negrėsdavo jokio pavojaus, tada motina jai 
pakišdavo dubenėlį, o Rolfas pasiimdavo antklodę ir susiran- 
gęs po stalu praleisdavo visą naktį su sesute. Dažnai, Lukui 
Karlei atsisėdus valgyti, jo kojos paliesdavo vaikus, tupinčius 
po stalu, tylinčius, nekrebždančius, susiėmusius už rankų, už- 
sisklendusius tame prieglobstyje, kurį garsai, kvapai ir kitų 
žmonių artumas pasiekdavo prislopinti, tarsi panirusius po 
vandeniu. Brolis su seserimi praleido ten tiek daug laiko, kad 
Rolfui Karlei visam gyvenimui įstrigo balzgana prieblanda 
po apklotu, ir net prabėgus daugeliui metų, kitame pasaulio 
pakrašty, sykį jis verkdamas pabudo po baltu tinkleliu nuo 


uodų šalia miegančios mylimos moters. 


Vieną Kūčių vakarą, kai man buvo jau šešeri, mama pa- 
springo viščiuko kaulu. Profesorius, kupinas nepasotinamo 
troškimo kuo daugiau sužinoti, negaišo laiko nei per Kalė- 
das, nei per jokią kitą šventę, bet jo tarnai kasmet švęsda- 
vo Kūčias. Virtuvėje pastatydavo prakartėlę su negrabiai iš 
molio nulipdytomis figūrėlėmis, giedodavo Kalėdų giesmes, 
ir kiekvienas padovanodavo man kokį mažmožį. Iš anksto, 
prieš kelias dienas, būdavo gaminamas kreoliškas patieka- 
las, kitados vergų išrastas. Kai tas kraštas dar buvo kolonija, 
pasiturinčios šeimos gruodžio 24 dieną susėsdavo prie di- 
delio stalo. Šeimininkų puotos likučiai atitekdavo tarnams, 
o šie viską susmulkindavo, įvyniodavo į kukurūzų tešlą, ap- 
sukdavo platano lapais ir virdavo dideliuose katiluose; išei- 
davo toks gardumynas, kad jo receptas ištvėrė šimtmečius 
ir vis dar naudojamas, nors niekas nebesimaitina tuo, ko 
nesuvalgė turčiai, ir kiekvienas produktas ruošiamas atski- 
rai - darbo tikrai į valias. Profesoriaus Džonso namo toli- 
miausiame kieme tarnai augino vištas, povus ir kiaulę; ji bū- 
davo penima ištisus metus ta vienintele proga kaip reikiant 
pasivaišinti. Prieš savaitę pradėdavo kišti paukščiams į gūžį 
riešutus ir romą, o kiaulę versdavo litrais sriaubti pieną, pa- 
gardintą ruduoju cukrumi ir prieskoniais, kad jos mėsa, at- 
ėjus laikui virti, būtų švelni. Kol moterys smilkydavo lapus, 

šveisdavo puodus ir taisydavo ugniakurą, vyrai pjaudavo jų 
augintinius; tikšdavo kraujas, lakstydavo plunksnos, žvieg- 
davo meitėlis, kol visi apsvaigdavo nuo gėrimo bei mirties ir 
nebenorėdavo nei tos mėsos ragauti, nei gerti tiršto sultinio, 
išvirto iš visų tų skanėstų, nei ligi užkimimo giedoti šven- 
tinių giesmių, šlovinančių kūdikėlį Jėzų; tuo tarpu kitame 
namo gale profesorius dirbdavo kaip kiekvieną šiokiadienį, 
nekvaršindamas sau galvos, kad štai šiandien Kalėdos. 

Taigi nelemtasis kaulelis praslydo kartu su tešla, ir mano 
motina pajuto jį tik tada, kai jis įstrigo gerklėj. Po kelių va- 
landų ji ėmė spjaudyti kraujais, o po trijų dienų užgeso tyliai, 
kaip ir gyveno. Aš buvau šalia jos ir nepamiršau tos akimir- 
kos, nes nuo tada labai lavinau vaizduotę, kad mama neding- 
tų toje tamsoje, iš kurios nebegrįžta sielos. 

Ji mirė be baimės, kad manęs neišgąsdintų. Galbūt kauliu- 
ko atplaiša pradrėskė ką nors labai svarbaus ir sukėlė vidinį 
kraujavimą - nežinau. Supratusi, kad gęsta, mama užsidarė 
su manim mūsų kambarėlyje, kad būtume kartu iki galo. Pa- 
mažu, kad neskubintų mirties, ji visa nusiprausė vandeniu ir 
muilu, nes jai įkyrėjo muskuso kvapas, susišukavo ilgus plau- 
kus, apsivilko baltą apatinuką, kurį buvo pasisiuvusi pokaičio 
valandomis, ir atsigulė ant to paties čiužinio, ant kurio mane 
buvo pradėjęs gyvatės įkąstasis indėnas. Nors tuo metu nesu- 
pratau, ką reiškia visa ta ruoša, stebėjau ją taip įdėmiai, kad 
vis dar prisimenu kiekvieną jos judesį. 

- Mirties nėra, dukrele. Žmonės miršta tik tada, kai juos 
užmiršta, - paaiškino man mama prieš pat išeidama. - Jei ga- 
lėsi mane prisiminti, visada būsiu su tavim. 

— Aš tavęs nepamiršiu, - pažadėjau. 

— O dabar eik ir pašauk savo krikštamotę. 

Nuėjau ieškoti virėjos, tos stambios mulatės, kuri padėjo 
man gimti ir reikiamu laiku nunešė mane krikštyti. 

— Pasirūpink mano mergyte, kūma. Pavedu ją tau, - pa- 
prašė mama, nežymiai šluostydamasi kraują, srovenantį per 

smakrą. Paskui paėmė mane už rankos ir akimis kalbėjo, kaip 
mane myli, kol susidrumstė jos žvilgsnis ir be garso užgeso 
gyvybė. Trumpą valandėlę rodėsi, tarsi kažkas permatoma 
plevena nejudančiame kambario ore, nušviesdamas jį melsvu 
spindesiu ir padvelkdamas muskusu, bet po akimirkos vis- 
kas tapo kasdieniška: vėl oras - kaip oras, šviesa - geltona, 
o kvapas - kaip visada. Suėmiau jos veidą delnais, purčiau ir 
šaukiau mama, mama, prislėgta tos naujos tylos, kuri stojo 
tarp mūsų. 

— Pasaulyje visi miršta, nieko čia nepaprasto, - kalbėjo man 
krikštamotė ir trimis žirklių čekštelėjimais nukirpo velionei 
plaukus, ketindama vėliau parduoti juos supirkėjui. - Temp- 
kim ją iš čia, kol šeimininkas nesužinojo ir neliepė man nešti 
lavono į laboratoriją. 

Griebiau ilgąją mamos kasą, apsivyniojau apie kaklą ir su- 
sigūžiau kampe, panarinusi galvą tarp kelių, bet neverkiau, 
nes dar nesuvokiau, koks didis mano praradimas. Taip pra- 
ėjo kelios valandos, gal net visa naktis, o paskui įėjo du vyrai, 
įsupo kūną į vienintelį lovos apklotą ir netarę nė žodžio iš- 
nešė. Štai tada negailestinga tuštuma užpildė visą erdvę ap- 
link mane. 

Išvažiavus kukliam katafalkui, krikštamotė puolė manęs 
ieškoti. Jai teko įžiebti degtuką, kad mane pamatytų, nes 
kambaryje buvo tamsu, lemputė perdegė, ir atrodė, kad aušra 
sustojo anapus slenksčio. Mane ji išvydo vis dar susigūžu- 
sią ant grindų ir dusyk pavadino vardu bei pavarde, kad at- 
gaučiau nuovoką: Eva Luna, Eva Luna! Mirgančioje šviesoje 
mačiau dideles jos pėdas, apautas šlepetėmis, ir medvilninio 
apatinuko apvadus, pakėliau akis ir susidūriau su drėgnu jos 
žvilgsniu. Ji man šypsojosi, kol užgeso geibi degtuko lieps- 
nelė; paskui jutau, kaip ji tamsoj palinko prie manęs, suėmė 
mane stambiomis plaštakomis, prisitraukė į sterblę ir ėmė 
čiūčiuoti, migdyti švelnia afrikietiška rauda. 


+++ 

- Jei būtum berniukas, eitum į mokyklą, o paskui studi- 
juotum, taptum advokatu ir užtikrintum man duoną senat- 
vėje. Tie suktaliežuviai uždirba daugiausia, jie moka savaip 
pakreipti kiekvieną bylą. Jiems kad tik žvejoti drumstam van- 
deny, - kalbėjo man krikštamotė. 

Ji manė, kad vyru būti geriau, kadangi net ir prasčiausias 
vyras turi moterį, kuriai gali įsakinėti. Aš po daugelio metų 
priėjau išvadą, kad gal tai ir tiesa, bet vis tiek negalėjau įsi- 
vaizduoti savęs vyro kūnu, plaukuotu veidu, linkusią įsakinėti 
ir su kažkokiu nesuvaldomu daiktu žemiau bambos, kurio, jei 
jau atvirai, nelabai žinočiau kur ir dėti. Krikštamotė savaip 
mane mylėjo, bet nerodė tos meilės, nes manė, kad auklėti 
mane reikia griežtai, ir dar todėl, kad anksti išprotėjo. Tada 
ji dar neatrodė tokia sugriuvėlė kaip dabar: tai buvo stotinga 
negrė putliomis krūtimis, liaunu liemeniu ir įspūdingomis 
kulšimis - tikras stalas po sijonu. Kai išeidavo į gatvę, vyrai 
į ją gręžiojosi, laidė stačiokiškus komplimentus, taikydavosi 
įgnybti, o ji nepatraukdavo sėdmenų, tik nepiktai atšaudavo: 
ką tu sau leidi, įžūlus negre, ir nusikvatodavo, kad apžilpintų 
auksiniais dantimis. Ji kas vakarą maudydavosi: įsistodavo į 
dubenį, užsipildavo vandens iš ąsočio ir nusitrindavo mui- 
linu skuduru; palaidines keisdavo dusyk per dieną; šlakstėsi 
rožių vandeniu; plaukus trinkdavo kiaušinio tryniu, o dantis, 
kad blizgėtų, šveisdavo druska. Ji skleidė stiprų salsvą aro- 
matą, kurio negalėjo nustelbti nei rožių vanduo, nei mui- 
las, - kvapą, kurį labai mėgau, nes jis man priminė šutintą 
pieną. Atėjus laikui maudytis, aš jai padėdavau, pildavau van- 
denį ant nugaros ir gėrėdavausi tuo tamsiu kūnu, violetiniais 
speneliais, garbanomis apžėlusia gakta, sėdmenimis, tokiais 
glotniais kaip nuzulintas odinis krėslas, kuriame sėdėjo be- 
jėgis profesorius Džonsas. Ji glamonėdavo kūną mazgote 
ir šypsodavosi, didžiuodamasi savo apkūnumu. Vaikščiojo 
pabrėžtinai grakščiai, labai tiesi, ritmingai judėdama pagal 
muziką, kurią girdėjo tik ji pati. Visa kita jos buvo šiurkštu, 

net juokas ir verksmas. Ji suirzdavo be jokios priežasties ir 
mostaguodavo rankomis, mikliai skaldė antausius, o kai jau 
man kliūdavo, rodėsi, kad šauta iš patrankos. Taip ji ne iš pik- 
tos valios man ir ausies būgnelį susprogdino. Nepaisydama 
mumijų, kurioms niekada nejautė jokios simpatijos, ji daug 
metų tarnavo daktarui virėja už menką algelę, kurios didumą 
išleisdavo tabakui ir romui. Ji mane globojo, nes buvo pri- 
siėmusi pareigą, šventesnę už kraujo ryšius: juk nesirūpinti 
krikšto dukra būtų nedovanotina, blogiau nei pamesti savo 
vaiką, taip ji man sakė; aš privalanti augti gera, švari ir darbš- 
ti, nes turėsianti duoti ataskaitą per Paskutinį teismą. Mano 
motina netikėjo prigimtine nuodėme ir todėl nematė reika- 
lo mane krikštyti, bet profesoriaus virėja užsispyrė mirtinai. 
Tiek jau to, jeigu tau taip norisi, kūma, daryk kaip žinai, tik 
Mulatė tris mėnesius nerūkė ir negėrė, vis taupė pinigėlius 
ir tą atmintiną dieną nupirko man šilkinę žemuogių spalvos 
suknytę, surišo kaspinu kelis varganus plaukelius mano vir- 
šugalvyje, apšlakstė mane rožių vandeniu ir ant rankų nune- 
šė bažnyčion. Tebeturiu savo krikštynų nuotrauką: atrodau 
kaip dailiai supakuota gimtadienio dovana. Pristigusi pinigų, 
krikštamotė pasisiūlė atsilyginti už apeigas išvalydama visą 
šventovę - ne tik grindis išplovė, bet ir gipsinius ornamentus 
nušluostė, ir vašką nuo medinių suolų nugrandė. Užtat ir bu- 
vau pakrikštyta su visa iškilme, lyg kokia turtuolio duktė. 

- Jei ne aš, taip ir būtum likusi nekrikštyta. Nekalti kū- 
dikiai, kurie miršta be sakramento, patenka į skaistyklą ir 
niekada iš ten nebeišeina, - vis primindavo man krikštamo- 
tė. - Kita manim dėta būtų tave pardavusi. Šviesiaakes mer- 
gaites nesunku įsiūlyti, girdėjau, kad amerikiečiai jas perka 
ir išsiveža į savo kraštą, bet aš daviau žodį tavo motinai ir jei 
pažado netesėsiu, spirgėsiu pragaro katile. 

Ji kuo aiškiausiai skyrė, kas gerai, kas blogai, ir buvo pa- 
siryžusi sulaikyti mane nuo ydų smūgiais, vieninteliu jai ži- 

nomu būdu, nes taip ir pati buvo auklėjama. Kad vaikams 
reikia ir žaidimų, ir švelnumo, susivokta tik dabar, o jai tokie 
dalykai nė į galvą nešovė. Ji pratino mane darbuotis sparčiai, 
negaištant laiko svajonėms; ją erzino išsiblaškymas ir lėtu- 
mas, ji norėjo, kad aš, gavusi paliepimą, bėgčiau tekina. Tavo 
galvoje vėjai švilpia, o kojos švino pripiltos, kartodavo ji ir trin- 
davo man blauzdas Skoto emulsija, labai pigia, bet plačiai iš- 
reklamuota, sutaisyta su menkės kepenų taukais, kurie, pasak 
reklamos, nuostabiai padeda atgauti jėgas - tai stebuklingas 
vaistas, lygintinas su filosofiniu akmeniu. 

Krikštamotės smegenis buvo bent kiek išklibinęs romas. 
Ji tikėjo ir katalikų šventuosius, ir afrikiečių, ir dar kai ku- 
riuos pačios susigalvotus. Savo kambaryje ji buvo pasistačiusi 
altorėlį, kuriame šalia šventinto vandens puikavosi ir vudu 
fetišai, ir jos velionio tėvo nuotrauka, ir biustas, kaip ji buvo 
įsitikinusi, šventojo Kristupo; tik vėliau sužinojau, kad iš tie- 
sų - Bethoveno, bet niekada jai to nesakiau, nes tai buvo di- 
džiausias jos altorėlio stebukladarys. Ji nuolat šnekėdavosi su 
savo šventaisiais, kartais kasdieniškai, kartais iškilmingai, ir 
kvaršindavo jiems galvas dėl menkniekių, o vėliau, įjunkusi į 
telefoną, skambindavo jiems į dangų ir aparato dūzgimą laikė 
užšifruotu dieviškųjų pašnekovų atsakymu. Taip ji gaudavo 
nurodymus iš dangaus karalystės net dėl kasdieniškiausių 
reikalų. Mulatė garbino šventąjį Benitą, žavų šviesiaplaukį 
padaužą, dėl kurio moterys iš proto kraustėsi; jis žengė į laužo 
dūmus, kad apsviltų kaip pliauska, nes tik tada galėjo garbinti 
Dievą ir ramiai daryti stebuklus be gašlių savo abito puošme- 
nų. Jam ji meldėsi atgailaudama už girtavimą. Krikštamotė 
gerai nusimanė apie kankinimus ir baisius žudymo būdus, 
žinojo, kaip mirė kiekvienas kankinys ir mergelė, įrašyti į ka- 
talikų šventuosius, ir visada buvo pasirengusi man apie tai 
pasakoti. Aš jos klausydavausi liguistos baimės apimta ir kas- 
kart kaulydavau naujų smulkmenų. Labiausiai mane traukė 
šventosios Liucijos kankinimai, kaskart norėdavau išgirsti jos 

istoriją su visomis detalėmis: kodėl Liucija atstūmė imperato- 
rių, kuris buvo ją įsimylėjęs, kaip jai išlupo akis, ar tiesa, kad 
tų akių vyzdžiai skleidė šviesą nuo sidabrinio padėklo, ant 
kurio jos gulėjo kaip du kiaušiniai, ir ta šviesa apakino im- 
peratorių, o jai pačiai atsivėrė dvi nuostabios mėlynos akys, 
daug gražesnės už buvusias. 

Vargšės mano krikštamotės tikėjimas buvo tvirtas ir ne- 
pajudinamas, jo negalėjo išklibinti jokia nelaimė. Ne taip 
seniai, kai čia lankėsi popiežius, gavau leidimą išsivežti ją iš 
sanatorijos, nes jai būtų buvusi baisi netektis neišvysti ponti- 
fiko su baltu abitu ir aukso kryžiumi, neišgirsti jo pamokslo, 
kai jis taip įtikinamai kalba puikia ispanų kalba arba indėnų 
tarme, nelygu kas jo klausytojai. Pamačiusi jį artinantis tame 
neperšaunamo stiklo akvariume tarp naujai nudažytų namų, 
sveikinamą gėlėmis, šūksniais ir vėliavėlėmis, asmens sargy- 
binių apsuptą, mano krikštamotė, jau labai sena, puolė ant 
kelių tikėdama, kad tai pranašas Elijas, susiruošęs pakeliauti 
turistų maršrutu. Pabijojau, kad minia jos nesutryptų, ir no- 
rėjau ją patraukti, bet ji nepajudėjo iš vietos, kol nupirkau jai 
relikviją - popiežiaus plauką. Tomis dienomis daugelis tapo 
geresni, kai kas pažadėjo dovanoti skolas ir nebeminėti nei 
klasių kovos, nei kontraceptikų, kad nenuliūdintų Šventojo 
Tėvo, bet aš, teisybę sakant, pasitikau įžymųjį svečią be entu- 
ziazmo, nes religija kėlė man nekokius prisiminimus. Kai dar 
buvau maža, vieną sekmadienį krikštamotė nusivedė mane į 
bažnyčią ir paklupdė prie medinės būdelės su grotomis, bet 
pirštai man nutirpo ir neįstengiau jų susidėti taip, kaip mane 
mokė. Pro grotuotą langelį į mane padvelkė stiprus tvaikas, 
balsas iš tenai man liepė išvardyti nuodėmes, ir aš kaipmat 
pamiršau visa, ką buvau pasirengusi, nebežinojau, ką atsakyti, 
karštligiškai mėginau ką nors sugalvoti, kad ir kokią lengvą 
nuodėmę, bet negalėjau prisiminti nė menkiausios. 

— Ar tu lieti kūną rankomis? 

- Taip... 

- Ar dažnai, dukrele? 

— Kasdien. 

— Kasdien! Ir kiek kartų? 

— Neskaičiavau... daug kartų... 

- Tai labai sunkus nusikaltimas Dievui! 

— Aš nežinojau, tėve. O jei užsimaučiau pirštines, ar vis tiek 
būtų nuodėmė? 

- Pirštinės! Ką tu čia paistai, begėde! Gal tyčiojies iš 
manęs? 

— Ne, ne... - murmėjau persigandusi ir galvojau, kad būtų 
labai sunku praustis, valytis dantis arba kasytis su pirštinėmis. 

— Prižadėk man, jog daugiau taip nebedarysi. Skaistybė ir 
nekaltybė - didžiausias mergaitės turtas. Už atgailą penkis 
šimtus kartų sukalbėsi „Sveika, Marija“, kad Dievas tau at- 
leistų. 

- Negaliu, tėve, - atsakiau, nes mokėjau skaičiuoti tik iki 
dvidešimties. 

- Kaip tai - negali! - sustaugė kunigas, ir seilių lietus iš 
klausyklos aptaškė man veidą. 

Sprukau iš ten bėgte, bet krikštamotė mane sugavo ir nu- 
tvėrė už ausies: tuo metu ji kalbėjo su klebonu - gal pravartu 
būtų įtaisyti mane į darbą, kol dar ne visai sugedęs mano cha- 
rakteris ir galutinai nesutepta mano siela. 

Mirus mano motinai, išmušė ir profesoriaus Džonso va- 
landa. Mirė jis nuo senatvės, nusivylęs pasauliu ir savo paties 
išmintimi, bet galėčiau prisiekti, kad išėjo ramus. Kadangi 
negalėjo pats balzamuotis ir oriai pasilikti tarp savo angliš- 
kų baldų ir knygų, testamentu pareiškė pageidavimą, kad jo 
palaikai būtų nugabenti į tolimą gimtąjį miestą, nes nenorėjo 
visam laikui atgulti vietos kapinėse po svetima žeme, negai- 
lestingos saulės atokaitoje, kartu su nežinia kokiais prasčio- 
kėliais, kaip jis juos vadino. Jis merdėjo savo miegamajame 
po ventiliatorium, prakaito išpiltas, paralyžiuotas, ir nieko 
šalia jo nebuvo, tik dvasininkas su Biblija ir aš. Iki tol visada 

jo bijojau, bet paskutiniai tos baimės likučiai išgaravo, kai su- 
pratau, kad jis nebepajuda be pašalinės pagalbos, ir išgirdau, 
kaip griausmingas jo balsas virsta pratisu mirštančiojo šno- 
pavimu. 

Po tą užsidariusį nuo pasaulio namą, kuriame mirtis ap- 
sigyveno jau tada, kai profesorius pradėjo eksperimentuoti, 
aš basčiausi niekieno neprižiūrima. Kai šeimininkas jau ne- 
įstengė išeiti iš savo kambario, pabarti tarnų iš ratuotosios 
kėdės ir duoti prieštaringų nurodymų, jų drausmė pašlijo. 
Mačiau, kaip kaskart išeidami iš namų tarnai išsineša po si- 
dabrinį šaukštą, kokį kilimėlį, paveikslą arba krištolinę ropi- 
nę, vieną iš tų, kuriose mokslininkas laikė savo preparatus. 
Jau niekas ant šeimininko stalo nebeužtiesdavo krakmoly- 
tų staltiesių ir nebedėdavo spindinčių indų, niekas nebe- 
uždegdavo sietynų ir nepaduodavo žmogui pypkės. Mano 
krikštamotė liovėsi rūpinusis virtuve ir valgyti patiekdavo 
tik skrudintų bananų, ryžių ir keptos žuvies. Apsileido ir 
tie, kurie rūpinosi švara, todėl ant sienų ir medinių grin- 
dų kaupėsi purvas ir drėgmė. Sodo niekas nebeprižiūrėjo 
keletą metų, nuo pat surukuku įkandimo; per tą aplaidu- 
mą mažai betrūko, kad netramdoma augalija pasiglemžtų 
namą ir užkariautų šaligatvį. Tarnai per siestą miegodavo, 
kada panorėję išeidavo pasivaikščioti, be saiko plempė romą 
ir kiauras dienas klausėsi per radiją transliuojamos šokių 
muzikos - bolero, kumbijų ir rančerų. Vargšas profesorius, 
kuris sveikas būdamas klausydavosi tik klasikinės muzikos 
plokštelių, neapsakomai kankinosi dėl to triukšmo ir veltui 
bandė varpeliu prisišaukti tarnus - niekas pas jį nesiskubi- 
no. Tik mano krikštamotė įeidavo į šeimininko kambarį jam 
miegant ir pašlakstydavo šventintu vandeniu, parsineštu iš 
bažnyčios, nes manė, kad būtų didžiausia piktadarybė leisti 
jam numirti be sakramentų kaip kokiam elgetai. 

Tą rytą, kai tarnaitė įleido į namus protestantų pastorių 
vilkėdama tik liemenėle ir kelnaitėmis, nes kaitra darėsi nebe- 

pakenčiama, pamaniau, kad tai jau apsileidimo viršūnė ir ne- 
bėra prasmės laikytis pagarbiu atstumu nuo šeimininko. Nuo 
to karto ėmiau dažnai pas jį lankytis, iš pradžių tik atsargiai 
žvilgčiodavau nuo slenksčio, o paskui vis toliau broviausi į 
kambarį ir galiausiai įsidrąsinau žaisti ant jo lovos. Praleisda- 
vau su senuku ištisas valandas, bandydama su juo susikalbėti, 
kol pagaliau išmokau suprasti, ką murma tas pusiau paraly- 
žiuotas užsienietis. Būnant pas profesorių man rodėsi, kad jis 
tarpais pamiršta beviltišką savo būklę ir nejudrumo kančias. 
Aš traukiau knygas iš neliečiamų jo lentynų ir laikydavau jam 
prieš akis, kad galėtų skaityti. Kai kurios buvo lotyniškos, ir 
jis man jas versdavo, aiškiai džiaugdamasis mokine ir garsiai 
nu jo namuose. Ko gero, jam niekada nebuvo tekę bendrauti 
su vaiku, ir jis per vėlai įsitikino beturįs senelio pašaukimą... 

- Iš kur atsirado tas vaikas? - svarstė jis balsu. - Ar tu 
mano duktė, mano vaikaitė, ar tai tik nesveikų mano smege- 
nų kliedesys? Tavo oda tamsi, bet akys panašios į mano... Eik 
šen, mažutė, noriu pažiūrėti į tave iš arti. 

Jam nešovė į galvą susieti mane su Konsuela, nors gerai 
prisiminė moterį, kuri jam tarnavo daugiau kaip dvidešimt 
metų ir sykį dėl sutrikusio virškinimo išsipūtė kaip balionas. 
Dažnai man apie ją kalbėdavo, sakėsi esąs įsitikinęs, kad kito- 
kios būtų paskutinės jo valandos, jeigu ji budėtų prie jo pata- 
lo. Ji nebūtų jo išdavusi. 

Aš jam į ausis įkišdavau vatos, kad jo nevarytų iš proto 
dainos ir naujienos, transliuojamos per radiją, prausiau ir dė- 
jau po nugara dvigubą rankšluostį, kad matracas neprisigertų 
šlapimo, vėdinau kambarį ir penėjau ligonį vaikiška tyrele. 
Tas senučiukas sidabrine barzda buvo mano lėlė. Vienąsyk 
išgirdau jį sakant pastoriui, kad aš jam svarbesnė už visus 
mokslinius atradimus, jo iki šiol padarytus. Prišnekėjo jam 
visokių nesąmonių: kad tėvynėje jo laukianti gausi šeima, kad 
esąs keleto vaikaičių senelis ir kad turįs sodą, pilną gėlių. Bib- 

liotekoje stovėjo balzamuota puma, vienas pirmųjų moksli- 
nių jo eksperimentų su stebuklinguoju skysčiu. Aš atvilkau tą 
mumiją į jo kambarį, padėjau lovos kojūgalyje ir pareiškiau, 
kad tai jo šuniukas, negi jis neprisimenąs? Vargšui gyvulėliui 
liūdna. 

- Įrašykit į mano testamentą, pastoriau. Noriu, kad ta mer- 
gaitė paveldėtų visą mano turtą. Po mano mirties viskas bus 
jos, - sunkiai apversdamas liežuvį tarė jis dvasininkui, kuris jį 
lankė beveik kasdien ir apkartino būsimą susitikimą su mir- 
timi rūsčiais priminimais apie amžinybę. 

Krikštamotė pataisė man gultą šalia ligonio lovos. Vieną 
rytą jis pabudo labiau nei paprastai išblyškęs ir pavargęs, at- 
sisakė balintos kavos, kurią bandžiau jam sugirdyti, ir vietoj 
pusryčių paprašė, kad jį nuprausčiau, nuskusčiau, pakeisčiau 
jam naktinius marškinius ir nupurkščiau odekolonu. Iki pat 
vidurdienio jis išgulėjo atsišliejęs į pagalves, nekalbus, įsmei- 
gęs akis į langą. Atsisakė ir priešpiečių košelės, o kai pataisiau 
jam patalą pokaičiui, paprašė, kad tyliai pagulėčiau šalia jo. 
Taip mudviem ramiai bemiegant ir užgeso jo gyvybė. 

Vakarop atėjo pastorius ir ėmėsi tvarkyti visus reikalus. 
Jam pasirodė, kad siųsti kūną į velionio tėvynę kažin ar verta, 
juoba kad ten nebuvo norinčiųjų jį priimti, todėl nutarė ne- 
paisyti profesoriaus valios ir palaidoti jį be didelių iškilmių. 
Gedulingoje procesijoje dalyvavo tik tarnai, nes profesoriaus 
Džonso šlovę užtemdė nauji mokslo laimėjimai, tad niekas 
ir nepasivargino palydėti jo į kapus, nors spaudoje buvo pa- 
skelbta apie laidotuves. Mažai kas ir beprisiminė mokslinin- 
ką, kuris tiek metų gyveno užsidaręs, o jei koks studentas 
medikas jį ir paminėdavo, tai nebent norėdamas pasišaipyti 
iš jo smūgių per galvą protui įkrėsti, vėžio profilaktikos užlei- 
džiant vabzdžiais ir skystimo lavonams konservuoti. 

Nebelikus šeimininko sugriuvo visas pasaulėlis, kuriame 
gyvenau. Pastorius surašė visą turtą ir tvarkė jį savaip, rem- 
damasis tuo, kad mokslininkas pastaruoju metu buvo prara- 

dęs sveiką nuovoką ir nebegalėjęs priiminėti sprendimų. Vis- 
kas atiteko jo bažnyčiai, net ir puma, su kuria taip nenorėjau 
skirtis, nes ja jodinėjau nuo pat kūdikystės ir tiek kalbėjau 
ligoniui, kad tai šuo, jog pagaliau ir pati tuo patikėjau. Kai 
nešikai ketino ją įkelti į sunkvežimį, suvaidinau, kad mane 
trauko mėšlungis, klykiau ir spjaudžiausi, kol kunigas nusi- 
leido. Manau, kad tas žvėris niekam nebuvo reikalingas, tik 
todėl jį ir išsaugojau. Namo parduoti nepavyko - neatsirado 
norinčiųjų jį pirkti: žmones gąsdino jame daryti profesoriaus 
Džonso eksperimentai. Jis buvo paliktas likimo valiai, stovi 
dar ir šiandien. Ilgainiui jis virto siaubo pilimi, kurioje ber- 
niukai pratinosi nieko nebijoti: naktimis varstė girgždančias 
duris, landžiojo po kambarius nepaisydami šmirinėjančių 
žiurkių ir dejuojančių vaiduoklių. Mumijos iš laboratorijos 
buvo išgabentos į Medicinos fakultetą ir ten ilgai dūlėjo rūsy- 
je, kol staiga smalsuoliams vėl parūpo atskleisti profesoriaus 
formulės paslaptį; trys studentų kartos draskė jas į gabalus 
ir leido per visokius aparatus, kol iš lavonų teliko niekingi 
mėsgaliai. 

Pastorius atleido tarnus, o namą užrakino. Taip ir man 
teko apleisti vietą, kurioje gimiau; nešiausi pumą įsitvėrusi 
užpakalinių kojų, o krikštamotė laikė priekines. 

— Tu jau didelė ir nebegaliu tavęs maitinti. Eisi dirbti, kad 
turėtum iš ko pragyventi ir kaip reikiant sustiprėtum, - kal- 
bėjo krikštamotė. 

Man buvo septyneri metai. 


Krikštamotė laukė virtuvėje sėdėdama tiesi ant pintinės 
kėdės; sterblėje laikė plastikinį kapšą, apkraštuotą karoliu- 
kais, pro palaidinukės iškirptę buvo matyti krūtų krašteliai, 
šlaunys neišsiteko ant sėdynės. Stovėdama šalia jos, aš akies 
kampeliu stebėjau geležinius įrankius, surūdijusį šaldytuvą, 
kates, įsitaisiusias po stalu, indaują su grotelėmis, į kurias pla- 

kėsi musės. Vos prieš dvi dienas buvau išėjusi iš profesoriaus 
Džonso namų ir dar nespėjusi atsitokėti. Per kelias valandas 
tapau atžari. Su niekuo nenorėjau kalbėtis. Sėdėjau kamputy- 
je, paslėpusi veidą tarp delnų, ir tada, lygiai kaip dabar, man 
pasirodė mama, tesėdama pažadą būti gyva tol, kol ją prisi- 
minsiu. Tarp šios svetimos virtuvės puodų triūsė liesa šiurkšti 
negrė ir nepatikliai žvelgė į mudvi. 

— Ar ši mergaitė - tavo duktė? - paklausė ji. 

— Kaip ji gali būti mano, argi nematot, kokios spalvos jos 
oda? - atšovė mano krikštamotė. 

— Tai kieno ji yra? 

- Ji mano krikšto duktė. Atvedžiau ją dirbti. 

Atsivėrė durys ir įėjo šeimininkė, smulki moterėlė įman- 
tria šukuosena, su kasų vainiku ir standžiomis garbanėlėmis, 
vilkinti kukliu gedulo drabužiu; ant kaklo jai kabojo didelis 
paauksuotas medalionas, kaip kokio ambasadoriaus. 

- Prieik arčiau, noriu tave apžiūrėti, - liepė ji man, bet 
aš stovėjau kaip įbesta, neįstengiau pajudėti, ir krikštamotei 
teko mane stumtelėti į priekį, kad šeimininkė galėtų viską pa- 
tikrinti: ar galvoj nėra utėlių, ar naguose nematyti skersinių 
linijų, rodančių polinkį į epilepsiją, ar sveiki dantys, ausys, 
oda, ar tvirtos rankos ir kojos. 

— Ar turi kirmėlių? 

— Ne, ponia, ji švari tiek iš vidaus, tiek iš išorės. 

- Liesutė. 

- Pastaruoju metu ji neturi apetito, bet prašom nesirūpin- 
ti, ji darbšti. Ir nuovoki, greitai viską perpranta. 

— Ar dažnai verkia? 

- Ji neverkė net laidojant jos motiną, amžiną jai atilsį. 

- Priimu ją mėnesio bandomajam laikui, - pareiškė šeimi- 
ninkė ir nuėjo sau neatsisveikinusi. 

Krikštamotė davė man paskutinius nurodymus: nebūk 
akiplėša, stenkis nieko nesudaužyti, vakare negerk vandens, 
kad neprišlapintum lovos, elkis gražiai ir būk paklusni. 

Ji pakilo eiti manęs nepabučiavusi, bet apsigalvojo ir ne- 
rangiai paglostė man galvelę, paskui apsisuko ir žengė pro 
duris tvirtu žingsniu, bet aš mačiau, kad jai liūdna. Visada 
mudvi būdavom kartu, o dabar pirmąsyk atsiskyrėm. Taip ir 
likau stovėti, akis įbedus į sieną. Virėja baigė kepti banano 
griežinėlius, apkabino mane per pečius ir pasodino į krėslą, o 
pati atsisėdo šalia ir nusišypsojo. 

- Vadinasi, tu būsi naujoji tarnaitė... Gerai, paukšteli, val- 
gyk, - ir pakišo man lėkštę. - Aš vardu Elvyra, gimiau pajū- 
ryje, sekmadienį, gegužės 29 dieną, o metų neatsimenu. Visą 
gyvenimą tiktai dirbau, kaip matau, tas pats laukia ir tavęs. 
Turiu ir įgeidžių, ir įpročių, bet jei nebūsi atžari, sugyven- 
sim gerai, nes aš visada troškau anūkų, tačiau Dievas paleido 
mane į pasaulį tokią vargšę, kad net šeimos nedavė. 

Taip man prasidėjo naujas gyvenimas. Namas, kuriame 
stojau tarnauti, buvo pilnas baldų, paveikslų, statulų ir mar- 
murinių kolonų, bet tos puošmenos negalėjo paslėpti apgliau- 
mijusių vamzdžių, drėgmės dėmių sienose, dulkių, kurios 
metų metais kaupėsi palovėse ir už spintų; viskas man rodėsi 
nešvaru, toli gražu ne taip kaip pas profesorių Džonsą, ku- 
ris iki insulto rėpliodavo grindimis ir pirštu tikrindavo visus 
užkampius. Oras viduje pradvisęs pūvančiais melionais, troš- 
kus ir karštas, nors saulę užstoja nuleistos žaliuzės. Savininkai 
pasirodė besą brolis ir sesuo, abu nevedę, - toji ponia su me- 
dalionu ir storas šešiasdešimtmetis didele mėsinga nosimi, 
nusėta poromis ir išmarginta melsvomis gyslelėmis. Elvyra 
man papasakojo, kad šeimininkė yra daug metų dirbusi pas 
notarą; ten ji tylomis tik rašydavo ir negaudavo išsirėkti, tai 
dabar, išėjusi į pensiją, gali duoti sau valią. Ji per ištisą dieną 
vis ką nors įsakinėjo spigiu balsu, valdingai baksnodama smi- 
liumi, nepavargdama gainioti tarnų, įniršusi ant viso pasaulio 
ir ant savęs pačios. Jos brolis tiek teveikė, kad skaitė laikraštį 
ir žirgų lenktynių kroniką, gėrė, snaudė supamojoje kėdėje 
balkone ir slampinėjo su pižama, šlepsėdamas per plyteles ir 

kasydamasis tarpukojį. Vakarais jis pabusdavo iš dienos mie- 
go, apsirengdavo ir eidavo į kavinę pažaisti domino; taip bū- 
davo kasdien, išskyrus sskmadienius, mat tada jis skubėdavo 
į hipodromą pralošti to, ką laimėjęs per savaitę. Be jų, name 
dar gyveno tarnaitė stambiais kaulais, bet kanarėlės smegeni- 
mis, - ji dirbo nuo aušros lig sutemų, o per siestą smukdavo į 
senbernio kambarį, - virėja, keletas kačių ir papūga, nešneki 
ir pusiau nusišėrusi. 


Šeimininkė liepė Elvyrai išmaudyti mane su dezinfekuo- 
jamuoju muilu ir sudeginti visus mano drabužėlius. Bet ne- 
nukirpo man galvos plikai, kaip visoms tarnaitėms, kad ne- 
liktų utėlių: sutrukdė šeimininkės brolis. Vyras, turintis nosį 
kaip braškė, kalbėjo švelniai, dažnai šypsojosi ir man patiko 
net būdamas išgėręs. Sužinojęs, kad negaliu pakęsti žirklių, 
jis mane užtarė ir išsaugojo mano karčius, kuriuos mama 
taip rūpestingai šukuodavo. Net keista, kad neprisimenu jo 
vardo... Tuose namuose juosėjau prikyštę, pačios šeiminin- 
kės mašina pasiūtą, ir vaikščiojau basa. Po bandomojo mė- 
nesio man buvo liepta dirbti daugiau, nes nuo šiol aš gau- 
sianti algą. Niekada jos taip ir nemačiau: ją kas penkiolika 
dienų pasiimdavo mano krikštamotė. Iš pradžių nekantriai 
laukdavau jos ateinant ir vos pamačiusi kibdavau jai į sijo- 
ną, maldaudama mane pasiimti, bet paskui apsipratau: su- 
sigyvenau su Elvyra, susidraugavau su katėmis ir paukščiu. 
Kai šeimininkė išplovė man burną su soda, kad atpratintų 
murmėti pro dantis, lioviausi balsu šnekėtis su mama, bet ir 
toliau su ja kalbėjausi mintimis. Turėjau daug darbo: man 
atrodė, kad tie namai - tarsi koks užkeiktas laivas, nes kad 
ir kiek būčiau šlavusi ir šveitusi, niekaip nesisekė išnaikinti 
tos bjaurasties, kuri atkakliai kerojo ant sienų. Maistas ne- 
buvo nei įvairus, nei gausus, bet Elvyra paslėpdavo likučius 
nuo šeimininkų stalo ir duodavo man pusryčiams, nes buvo 

girdėjusi per radiją, jog darbo dieną geriau pradėti pilnu 
skrandžiu: tai naudinga tavo smegenims ir kurią nors dieną 
tapsi mokyta, paukšteli, sakydavo ji man. Senmergei nepra- 
sprūs pro akis joks mažmožis: šiandien plausi kiemą kreoli- 
nu, nepamiršk išlyginti servetėlių ir, žiūrėk, nenudek, dar turi 
laikraščiais ir actu nuvalyti langų stiklus, o kai baigsi, ateik - 
mokysiu tave blizginti šeimininko batus. Aš paklusdavau, bet 
neskubėdavau, nes greit įsitikinau, kad jei su protu dykinė- 
siu, galėsiu prastumti dieną bemaž nieko neveikdama. Šei- 
mininkė pradėdavo įsakinėti vos atsikėlusi su aušra, nuo pat 
ankstumės švytėdama juodąja neva gedulinga suknele, me- 
dalionu ir įmantria šukuosena, bet susipainiodavo tarp savo 
pačios įsakymų ir lengva būdavo ją apmulkinti. Šeimininkas 
mažiausiai rūpinosi namų ūkiu: jis ir be to turėjo ką veikti - 
domėjosi žirgų lenktynėmis, nagrinėjo ristūnų genealogiją, 
skaičiavo tikimybę laimėti ir svaigalais malšino širdgėlą dėl 
prakištų lažybų. Kartais jo nosis tapdavo panaši į baklaža- 
ną; tada jis pasikviesdavo mane, kad padėčiau jam įsiropšti 
į lovą ir paslėpčiau tuščius butelius. O jau tarnaitė nėmaž 
nesistengė su kuo nors bendrauti, juo labiau su manim. Vie- 
na tik Elvyra manim rūpinosi, ragino valgyti, mokė mane 
namų apyvokos, padėdavo atlikti sunkiausius darbus. Išti- 
sas valandas mudvi plepėdavom ir pasakodavomės visokius 
nutikimus. Tada ir ėmė ryškėti kai kurios jos keistenybės, 
kaip antai sunkiai suprantama neapykanta šviesiaplaukiams 
užsieniečiams ir tarakonams; su pastaraisiais ji kovojo viso- 
mis turimomis priemonėmis, nuo negesintų kalkių ligi kū- 
limo šluotkočiu. Kita vertus, ji nieko nesakydavo pamačiusi 
mane šeriant peles ir saugant jų jauniklius nuo kačių. Ji bi- 
jojo mirti netikėtai arba būti palaidota bendrame kape; kad 
išvengtų tokio išniekinimo po mirties, nusipirko išsimokė- 
tinai karstą ir pasistatė savo kambary, o kad nestovėtų dy- 
kas, laikė jame savo daiktelius. Tai buvo prasto medžio dėžė, 
atsiduodanti stalių klijais, aptraukta baltu satinu su žydrais 

kaspinais; viduje gulėjo maža pagalvėlė. Retkarčiais Elvyra 
man leisdavo atsigulti tenai ir užsivožti dangtį; tada apsi- 
mesdavo gailiai raudanti ir tarp pakūkčiojimų progiesmiu 
vardydavo tariamas mano dorybes: vai, Dieve šventas, kodėl 
pasiėmei iš manęs paukštužėlį, tokį gerutį, tokį švarutį ir tvar- 
kingą, aš ją mylėjau labiau, negu kad tai būtų mano pačios 
anūkėlė, padaryk stebuklą, sugrąžink ją man, Viešpatie! Tas 
žaidimas trukdavo tol, kol virėja nesusivaldžiusi įsižliumb- 
davo nebe juokais. 

Visos dienos man buvo vienodos, išskyrus ketvirtadienį. 
Kada ateis ta diena, apskaičiuodavau iš kalendoriaus, kaban- 
čio virtuvėje. Visą savaitę laukdavau tos valandėlės, kai išei- 
siu pro vartelius ir patrauksiu į turgų. Elvyra apaudavo mane 
guminiais batukais, parišdavo švarią prikyštę, sušukuodavo 
man plaukus į uodegėlę ant sprando ir duodavo sentavą, kad 
nusipirkčiau saldainį - ilgą margą lazdelę, žmogaus dantims 
sunkiai įkandamą, ją galėjai čiulpti ištisas valandas ir ji be- 
veik nemažėdavo. Tuo cukrinuku mėgaudavasi šešias septy- 
nias naktis ir dar likdavo daug sykių priešokiais palaižyti tarp 
sunkių darbų. Ponia eidavo priekyje, suspaudusi piniginę: 
žiūrėkit atidžiai, nežiopsokit, nesitraukit nuo manęs, čia pilna 
vagių, perspėdavo mus. Pati Žžengdavo tvirtai, dairydavosi, 
čiupinėdavo, derėdavosi: kur tai matyta šitiek prašyti, į kalėji- 
mą reikėtų kišti tokius spekuliantus! Aš eidavau paskui tarnai- 
tę, nešdavau po krepšį abiejose rankose, o saldainiuką - savo 
krepšelyje. Stebėdama žmones bandžiau atspėti, kas jie per 
vieni, ką yra patyrę, kokių turi paslapčių, koks jų būdas. Grįž- 
davau namo žibančiomis akimis, džiūgaudama, bėgdavau į 
virtuvę ir padėdama Elvyrai iškraustyti pirkinius išūždavau 
jai ausis pasakojimais apie užburtas morkas ir pipirus, kurie 
įmesti sriubon virsta princais bei princesėmis ir iššokę lauk 
straksi tarp puodų, pasipuošę karūnas petražolėmis ir tašky- 
dami sultinį nuo karališkų apdarų. 

— Cit... šeimininkė ateina! Čiupk šluotą, paukšteli. 

Per pokaitį, kai namuose įsiviešpataudavo tyla ir ramybė, 
mesdavau visus darbus ir eidavau į valgomąjį, kur kabojo 
didelis paveikslas auksiniais rėmais: pro atvirą langą matyti 
jūros platybė, bangos, uolos, debesuotas dangus ir žuvėdros. 
Stovėdavau ten susidėjusi rankas už nugaros ir įsmeigusi akis 
į tuos viliojančius vandenis, o galvoj sukdavosi mintys apie 
tolimiausias keliones, apie sirenas, delfinus ir ryklius, kurie 
vis išnirdavo iš mamos fantazijų arba profesoriaus Džonso 
knygų. Iš visų jos pasakojimų man labiausiai patikdavo tie, 
kuriuose buvo jūra, nes jie skatino mane svajoti apie tolimas 
salas, didžiulius paskendusius miestus, žuvų kelius per van- 
denyną. Tikriausiai tarp mūsų protėvių buvo jūrininkas, kas- 
kart sakydavo man mama, kai prašydavau papasakoti dar ką 
nors tokio; taip galiausiai ir gimė legenda apie senelį olandą. 
Priešais tą paveikslą man atgydavo seni jausmai iš tų laikų, 
kai susirangydavau šalia mamos ir klausydavausi arba kai pa- 
dėdavau jai eiti namų apyvoką, nesitraukdama nė per žings- 
nį, kad vis jusčiau, kaip švelniai nuo jos dvelkia skalbiniais, 
šarmu ir krakmolu. 

— Ką tu čia veiki! - purtydavo mane šeimininkė, netikėtai 
užklupusi. - Ar darbo neturi? Tas paveikslas - ne tau! 

Turbūt, maniau sau, paveikslai dyla, spalvos pereina į žiū- 
rovų akis ir blunka, kol visai išnyksta. 

— Ne, vaikeli, kaip tau ir šovė į galvą tokie niekai! Visai jie 
nedyla. Eik šen, pabučiuok man į nosį ir gali sau grožėtis jūra. 
Pabučiuok dar sykį ir gausi pinigėlį, tik nepasakok mano se- 
seriai, ji nesupras. Ar tu bjauriesi mano nosim? - ir šeiminin- 
kas lįsdavo su manim už paparčių paslapčia pasimyluoti. 

Man skirtas hamakas naktį kabojo virtuvėj, bet visiems su- 
gulus nutipendavau į tarnų kambarį ir įsmukdavau į lovą, ku- 
rioj miegodavo tarnaitė ir virėja, galvomis į priešingas puses. 
Aš įsitaisydavau šalia Elvyros ir pažadėdavau ką nors papasa- 
koti, jeigu leisianti man pasilikti su ja. 

— Na, gerai, pasek man apie tą vyrą, kuris pametė galvą iš 
meilės. 

- Tą pasaką aš jau pamiršau, bet prisiminiau kitą, apie 
žvėris. 

- Tikriausiai tavo motina turėjo nepaprastas įsčias, kad 
pagimdė tave tokią išradingą pasakotoją, paukšteli. 


Labai gerai menu tą lietingą dieną, kai oras taip ypatingai 
kvepėjo pūvančiais melionais, kačių šlapimu ir karšta migla, 
plūstančia iš gatvės; visas namas buvo pilnas to tvaiko, tokio 
tiršto, kad galėjai jį užčiuopti. Aš buvau valgomajame ir ke- 
liavau per jūrą. Neišgirdau šeimininkės žingsnių ir netikėtai 
pajutusi jos nagus ant savo kaklo kaipmat sugrįžau iš tolybės, 
bet ne iš karto susivokiau kur esanti. 

- Ir vėl tu čia? Marš prie darbo! Už ką, tu manai, aš tau 
moku? 

- Ašjau baigiau, šeimininkėle... 

Ponia ištraukė iš indaujos ąsotį, apvertė ir išliejo ant grin- 
dų pašvinkusį vandenį sykiu su nuvytusiomis gėlėmis. 

- Išvalyk, - liepė man. 

Išnyko jūra, miglos apgaubtos uolos, šviesių plaukų kasa, 
kurios taip gailėjau, ir bemačiau tas gėles ant keraminių ply- 
telių; jos skleidėsi, judėjo, atgijo. Ir dar mačiau tą moterį su 
garbanų kupeta ir medalionu ant kaklo. Galingas Ne sukilo 
manyje ir smaugte smaugė; jaučiau, kaip iš gilumos veržiasi 
riksmas, ir išvydau, kaip jis žiebia šeimininkei į pudruotą vei- 
dą. Gavau antausį, bet man nesuskaudo, nes jau gerokai anks- 
čiau mane užvaldė siutas ir nesuvaldomas noras šokti ant jos, 
pargriauti žemėn, griebti už plaukų ir patampyti iš visų jėgų. 
Ir štai atsiskyrė plaukų vainikas, iširo garbanos, išsileido kuo- 
das ir visa ta bjaurių plaukų masė liko mano rankose kaip 
dvesianti žiurkė. Pašiurpau pamaniusi, kad nuplėšiau mote- 
riškei skalpą. Lėkiau kaip kulka per visą namą, perbėgau sodą 

nesuvokdama, kur mane kojos neša, ir atsidūriau gatvėje. 
Kaipmat mane permerkė drungnas vasariškas lietus, ir ap- 
plaukuotasis trofėjus; nusviedžiau jį palei šaligatvį, ten jį pa- 
griebė nuotėkų srautas ir nuplukdė tolyn kartu su šiukšlėmis. 
tį plaukuotas gniužulas, įsitikinusi, jog dabar jau man galas: 
niekur nebepasislėpsiu padariusi tokį nusikaltimą. Skubėjau 
kuo toliau nuo tos vietos, kirtau turgavietę, kurioj lankiausi 
ketvirtadieniais, perėjau turtingų vilų rajoną, užsidangsčiusį 
langus šią siestos valandą, ir traukiau vis tolyn. Lietus liovėsi, 
ketvirtos valandos saulė išdžiovino asfaltą ir viską apgaubė 
lipnus rūkas. Žmonės, automobiliai, triukšmas, daug triukš- 
mo, statybos, kuriose riaumoja milžiniškos geltonos mašinos, 
poliakalių smūgiai, stabdžių cypimas, klaksonų pypsėjimas, 
gatvės prekeivių šūkalojimas. Iš kavinių sklindantis vos jun- 
tamas kepsnių kvapas priminė man, kad jau pavakarių metas, 
pasijutau alkana, bet neturėjau pinigų, net ir savaitinio saldai- 
nio likučio nepasiėmiau per tą skubą. Basčiausi jau gal porą 
valandų. Viskas man atrodė grėsmingai. Tais laikais miestas 
dar nebuvo toks beviltiškai pagedęs kaip dabar, bet jau plė- 
tėsi be jokios tvarkos tarsi piktybinis auglys, bjaurojamas 
beprotiškos architektūros, kurioje sumišę visi stiliai: itališko 
marmuro pilaitės, Teksaso rančos, Tiudorų rūmai, plieniniai 
dangoraižiai, kotedžai, mėgdžiojantys laivą, mauzoliejų, japo- 
nišką arbatos gėrimo paviljoną, Alpių trobelę arba jaunosios 
tortą su gipsinėmis puošmenomis. Jaučiausi apdujusi. 
Temstant priėjau aikštę, aplinkui apsodintą didingais ka- 
pokmedžiais - tikrais milžinais, saugančiais šią vietą nuo pat 
Nepriklausomybės karo; ji papuošta bronzine statula, kuri 
vaizduoja Tautos Tėvą raitą, su vėliava vienoj rankoj ir pa- 
vadžiu kitoj, bet pernelyg jau suteršta tiek balandžių išmatų, 
tiek istorinių nusivylimų. Viename aikštės kampe pamačiau 
kaimietį baltais drabužiais, su šiaudine skrybėle ir sandalais, 

smalsuolių apsuptą. Priėjau pasižiūrėti. Jis kalbėjo dainingai 
ir gavęs porą pinigėlių iš karto improvizuodavo eiles klien- 
to pasiūlyta tema. Pabandžiau tylom jį pamėgdžioti ir įsiti- 
kinau, kad surimuotus pasakojimus lengviau įsiminti, nes 
jie lyg ir šoka pagal eilių muziką. Stovėjau ir klausiausi, kol 
žmogus susirinko aukas ir pakilo eiti. Kurį laiką ieškojau pa- 
našiai skambančių Žodžių: tai geras būdas įsidėmėti mintis, 
taip lengviau galėčiau pakartoti pasakojimus Elvyrai. Pa- 
galvojusi apie ją prisiminiau keptų svogūnų kvapą; tik tada 
suvokiau, kokia mano būklė, ir šiurpas perėjo per nugarą. 
Vėl tarsi pamačiau šeimininkės kuodą, plaukiantį lataku kaip 
kokį pastipusį šunį, ir ausyse man suskambo krikštamotės 
pranašystė, kurią ne kartą buvau iš jos girdėjusi: tu niekam 
tikusi, bloga mergaitė, tavo kelias baigsis kalėjime, kad jau da- 
bar neklausai ir negerbi vyresnių, tupėsi už grotų, prisimink 
mano žodį, štai koks galas tavęs laukia. Atsipeikėjau tik prie 
fontano, užsižiūrėjusi į spalvotas žuveles ir vandens lelijas, 
išvargintas kaitros. 

— Kas tau yra? - išgirdau. Greta stovėjo tamsiaakis vaiki- 
nas, vilkintis kiltinėmis kelnėmis ir per dideliais marškiniais. 

— Mane įmes į kalėjimą. 

— Kiek tau metų? 

- Devyni. Maždaug. 

- Tada niekas neturi teisės sodinti tave į belangę. Esi dar 
mažametė. 

— Aš nuroviau šeimininkei plaukus su visu skalpu. 

— Kaip“ 

— Truktelėjau, ir viskas. 

Jis atsisėdo šalia, vogčiom mane stebėjo ir krapštėsi pana- 
ges kišeniniu peiliuku. 

— Aš Hubertas Naranchas, o tu? 

— Eva Luna. Ar norėtum būti mano draugas? 

— Aš su moterimis nevaikštau. - Bet šalin nenuėjo, ir mudu 
iki vėlumos rodėme vienas kitam randus, keitėmės paslapti- 


EVA LUNA 67 


mis, pasakojom apie save - taip užsimezgė ilgalaikiai mūsų 
santykiai, išaugsiantys į draugystę ir meilę. 

Nuo pat to laiko, kai išmoko vaikščioti, Hubertas Naran- 
chas gyveno gatvėje, iš pradžių blizgino batus ir pardavinėjo 
laikraščius, paskui vertėsi smulkiais bizniukais ir vagiliavo. Jis 
turėjo įgimtą gabumą mulkinti lengvatikius - tuo gavau įsi- 
tikinti čia pat aikštėje prie fontano. Vaikinas kvietė praeivius 
šūksniais, kol susirinko gerokas būrys tarnautojų, pensinin- 
kų, poetų, net ir keletas policininkų, pastatytų čia budėti, kad 
niekas nedrįstų įžūliai vaikščioti be marškinių priešais raite- 
lio statulą. Jis siūlė lažintis, kas baseine sugaus žuvį iki pusės 
paniręs į vandenį, grabinėdamas tarp vandens augalų šaknų 
ir aklai naršydamas klampiame dugne. Hubertas buvo vie- 
nai žuviai nupjovęs uodegą, ir vargšė tegalėjo suktis ratu kaip 
vilkelis arba nejudėdama tūnoti po vandens lelija; ten jis ją ir 
sučiupo plika ranka. Vaikinas džiūgaudamas iškėlė laimikį, 
o kitiems, kurie bandė, beliko graužtis, kad sušlapo rankoves 
ir liko kvailio vietoj. Kitas būdas prasimanyti pinigų: patie- 
sęs ant žemės gabalą brezento, jis mikliai stumdo ant jo tris 
kamštelius ir siūlo atspėti, kuris jų pažymėtas. Arba greičiau 
kaip per dvi sekundes nušvilpia iš praeivio laikrodį, o per kitas 
dvi jo nebelikę nė padujų. Dar po poros metų, persirengęs lyg 
kaubojum, lyg prasčioku meksikiečiu, jis pardavinės viską iš 
eilės - nuo pavogtų atsuktuvų iki fabrike išbrokuotų marški- 
nių. Sulaukęs šešiolikos jis taps gaujos vadu, jo bijos ir jį gerbs, 
jis kontroliuos skrudintų žemės riešutų, kiaulienos dešrelių ir 
cukranendrių sulčių išvežiotojus, jis bus kekšių kvartalo did- 
vyris ir gvardijos galvos skausmas, kol kiti siekiai nuves jį į 
kalnus. Bet visa tai daug vėliau. Kai susitikau jį pirmą kartą, 
jis buvo dar vaikas, bet atidžiau jį stebėdamas galėjai įžvelgti 
vyrą, kuriuo jis žada tapti, nes jau ir tada turėjo kietą kumštį 
ir karštą širdį. Turiu būti tikras vyras, kalbėjo Naranchas. Tai 
buvo jo maldelė, tikro vyro požymiai jam buvo aiškūs, kaip 
ir visiems berniukams, bet jam rūpėjo tuo įsitikinti, todėl jis 

matuodavo varpą staliaus metru arba rodydavo, kaip toli gali 
nušvirkšti šlapimo čiurkšlę; apie tai sužinojau kur kas vėliau, 
kai jis pats šaipėsi iš tokių dalykų. Iki tol jam niekas nebuvo 
paaiškinęs, kad ne to daikto dydis nepaneigiamai įrodo, koks 
tu šaunus vyras. Šiaip ar taip, tokia vyriškumo samprata buvo 
įsišaknijusi jo sąmonėje nuo pat vaikystės, ir niekas iš to, ką 
jis patyrė ateityje, - nei kovos ir aistros, nei susidūrimai ir 
ginčai, nei pergalės ir pralaimėjimai, - neįstengė pakeisti jo 
įsitikinimo. 


Sutemus patraukėme į aplinkinius restoranus ieškoti ko 
nors valgomo. Sėdėdami siaurame skersgatvyje priešais at- 
viras virtuvės duris, pasidalijome garuojančią picą, Huber- 
to gautą iš padavėjo mainais už atviruką, iš kurto šypsojosi 
blondinė su pūpsančiomis krūtimis. Paskui klaidžiojom po 
kiemus ir laipiojom per tvoras, trypdami privačią nuosavy- 
bę, kol pasiekėm požeminę automobilių stovėjimo aikštelę. 
Įsmukom į ją pro ventiliacijos angą, kad neįkliūtume storu- 
liui, budinčiam prie įėjimo, ir nusigavom iki apatinio aukšto. 
Tamsiam užkampyje tarp dviejų kolonų Hubertas buvo įsi- 
taisęs gūžtą iš senų laikraščių, kad turėtų kur dingti neradęs 
svetingesnio prieglobsčio. Tenai ketinom praleisti naktį šalia 
vienas kito, kvėpuodami alyvos tvaiku ir anglies monoksidu 
tarsi garlaivio mašinų skyriuje. Susirangiau tarp popierių ir 
pasisiūliau ką nors papasakoti - bent taip atsimokėsiu už pa- 
slaugumą. 

— Nagi, varyk, - sutiko jis kiek sumišęs: manau, kad jam 
dar niekada gyvenime nebuvo tekę klausytis ko nors pana- 
šaus į pasakojimą. 

— O apie ką tu norėtum? 

- Apie plėšikus, - tarė jis, kad tik netylėtų. 

Pabandžiau prisiminti, ką buvau girdėjusi per radiją arba 
iš virėjų, pridėjau kai ką nuo savęs ir bemat sukurpiau isto- 

riją apie mergelę, kuri pamilo banditą, tikrą galvažudį; jis net 
menkiausią ginčą spręsdavo šūviais, tad ten, kur jis siautė- 
davo, likdavo vien našlės ir našlaičiai. Mergaitė vis dar vy- 
lėsi meile ir švelnumu pakeisti jo būdą, todėl priglausdavo 
vaikus, likusius našlaičiais per begalinį piktadario žiaurumą. 
Jis įžengdavo į žmogaus namus kaip koks pragaro pasiun- 
tinys, išspirdamas duris ir šaudydamas į orą. Mylimoji atsi- 
klaupusi maldaudavo jį atgailauti dėl savo žiaurybių, bet jis 
tik tyčiodavosi, kvatodamas taip baisiai, kad sienos drebėjo 
ir kraujas stingo gyslose. Kas yra, gražuole? - šaukdavo jis, o 
persigandę vaikučiai slėpdavosi spintose. Kur vaikigaliai? - ir 
atplėšęs duris ištermpdavo juos už ausų, o ištempęs žiūrėdavo, 
ar dideli. Aha, matau, kad jau labai išaugę, bet tu nesirūpink, 
nespėsi persižegnoti, o aš jau eisiu į kaimą ir parūpinsiu naujų 
našlaičių tavo kolekcijai. Taip bėgo metai po metų, vis daugiau 
burnų reikėjo išmaitinti, kol pagaliau vieną gražią dieną jau- 
noji, pavargusi taip kankintis, nusprendė, kad tuščias reikalas 
tikėtis plėšiko atgailos, ir nusviedė šalin gerumą. Ji pasidarė 
pusmetinę šukuoseną, nusipirko raudoną suknią, o savo na- 
mus pavertė švenčių ir pramogų vieta, kur galima ragauti gar- 
džiausių ledų ir puikiausio šutinto pieno, žaisti visokiausius 
žaidimus, šokti ir dainuoti. Vaikai linksmai aptarnaudavo lan- 
kytojus, nebeliko vargo nei skurdo, ir moteris taip džiaugėsi, 
kad pamiršo visas ankstesnes nuoskaudas. Viskas ėjosi kaip iš 
pypkės; bet šnekos apie tai pasiekė plėšiko ausis, ir sykį vaka- 
rejis atėjo, kaip buvo pratęs, išspyrė duris, šaudė į lubas ir tei- 
ravosi, kur vaikai. Bet štai - staigmena. Niekas nesudrebėjo jį 
pamatęs, niekas nespruko į spintą ir jaunoji moteris nepuolė 
jam į kojas, prašydama pasigailėti. Visi toliau sau linksminosi, 
vieni mėgavosi ledais, kiti daužė būgną ir lėkštes, o šeiminin- 
kė, užsidėjusi prašmatnią atogrąžų vaisiais papuoštą skrybėlę, 
ant stalo šoko mambą. Tada banditas, įniršęs ir pažemintas, 
išsinešdino su visais pistoletais ieškoti kitos mergelės, kuri jo 
bijotų, ir, tikra ar netikra, mano pasaka baigta. 

Hubertas Naranchas klausėsi iki galo. 

— Nei šis, nei tas... Tiek jau to, būsiu tavo draugas, - 
tarė jis. 

Porą dienų klajojome po miestą. Vaikinas mane pamokė, 
kaip naudotis galimybėmis, kurias teikia gatvė, ir neįkliūti: 
bėk nuo pareigūnų, sakė jis, nes jei tave pačiups, prapulsi; kai 
vagiliauji autobuse, atsistok žmogui už nugaros ir, kai durys at- 
sidarys, griebusi piniginę šok laukan; geriausio valgio gali rasti 
prieš vidurdienį Centrinės turgavietės šiukšlyne, o vakarop - 
tarp viešbučių ir restoranų atliekų. Vaikščiodama su Hubertu 
pirmąsyk patyriau laisvės svaigulį, kai ir džiaugiesi, ir bijai; 
tas jausmas nuo tada taip ryškiai atgyja mano sapnuose, tar- 
si jį išgyvenčiau atviromis akimis. Tačiau trečią naktį mane, 
miegančią po atviru dangum, pavargusią ir nesipraususią, už- 
plūdo ilgesys. Pirmiausia pagalvojau apie Elvyrą, gailėdama- 
si, kad nebegaliu grįžti į nusikaltimo vietą, paskui apie mamą, 
panorau atgauti jos kasą ir dar sykį pamatyti balzamuotą 
pumą. Ir paprašiau Hubertą Naranchą, kad padėtų man susi- 
tikti su krikštamote. 

— O kam? Argi mums čia negera? Kvailute tu! 

Nebandžiau aiškinti jam savo motyvų - užsispyriau, ir tiek. 
Pagaliau jis sutiko man padėti, bet prieš tai įspėjo, kad gailė- 
siuos visą gyvenimą. Vaikinas gerai pažinojo miestą, keliau- 
davo ant autobusų laiptelių arba buferių ir, vadovaudamasis 
ne tiek miglotais mano nurodymais, kiek gera savo orienta- 
cija, nusigavo į kalvos pašlaitę, kur viena per kitą grūdosi lūš- 
nos, suremtos iš visokių atliekų: kartono, cinkuotos skardos, 
plytų, išmestų padangų. Tas lūšnynas niekuo nesiskyrė nuo 
kitų, bet aš jį kaipmat pažinau iš ilgo ir plataus sąvartyno, 
kūpsančio griovoje. Čia išversdavo savo krovinį savivaldybės 
šiukšliavežiai, ir iš viršaus Žiūrint ta vieta ištisai mirguliavo 
nuo melsvai žalių musių. 

— Štai mano krikštamotės namas! - sušukau, iš tolo pama- 
čiusi tamsiai mėlynai nudažytas lentas; nors ten buvau lan- 

kiusis vos porą kartų, labai gerai prisiminiau, nes tas būstas 
labiau nei kiti panėšėjo į tikrus namus. 

Durys buvo užrakintos, bet kaimynė iš kitapus gatvės 
šūktelėjo mums palaukti: krikštamotė išėjusi apsipirkti ir 
greitai grįšianti. Laikas atsisveikinti, ir Hubertas Naranchas, 
raudonio išmuštas, padavė man ranką. Puoliau jam ant kak- 
lo, bet gavau gerą niuksą ir vos nepargriuvau. Iš visų jėgų 
timptelėjau jį už marškinių ir pabučiavau; nors taikiau į lū- 
pas, bet bučinys kliuvo į nosies galiuką. Hubertas neatsi- 
gręždamas pasileido šlaitu žemyn, o aš atsisėdau ant slenks- 
čio ir uždainavau. 

Krikštamotė parėjo netrukus. Pamačiau ją sunkiai kopiant 
aukštyn vingiuota gatvele, su ryšuliu rankoj, suprakaitavusią, 
didelę ir storą, pasipuošusią citrinos spalvos chalatu. Šūktelė- 
jaujai ir nubėgau pasitikti, bet taip ir negavau paaiškinti, kas 
atsitiko: ji jau viską žinojo, šeimininkė buvo jai papasakojusi 
ir apie mano dingimą, ir apie nedovanotiną mano akibrokš- 
tą. Pakilau ir įėjau į trobelę. Iš skaisčios dienos pakliuvusi į 
tamsa gavau tokį antausį, kad nuskriejau oru ir dribau ant 
grindų. Krikštamotė lupo mane tol, kol subėgo kaimynai ir 
puolė gydyti mane druska. 

Po keturių dienų buvau sugrąžinta į tarnystę. Vyriškis su 
nosimi kaip braškė švelniai plekštelėjo man per žandą ir ki- 
tiems negirdint pasakė, jog džiaugiasi mane matydamas - jis 
manęs pasigedęs. Ponia su medalionu priėmė mane svetainė- 
je, sėdėdama krėsle, rūsti kaip teisėja, bet man pasirodė, kad 
ji dabar perpus mažesnė, panaši į seną skudurinę lėlę gedulo 
drabužiais. Jos galva nebuvo plika, aprišta kruvinais vyturais, 
kaip buvau maniusi: viršugalvyje pūpsojo garbanų kupeta ir 
standus plaukų vainikas, tiesa, kitos spalvos, bet sveikas. Ap- 
stulbusi bandžiau ieškoti paaiškinimo, kaip įvyko toks nere- 
gėtas stebuklas, nekreipdama dėmesio nei į šeimininkės pra- 
kalbą, nei į krikštamotės gnaibymą. Iš visų priekaištų supratau 

tik tiek, jog nuo šios dienos turėsiu dirbti dvigubai daugiau, 
kad man neliktų laiko žiopsoti į meno kūrinius, o sodo varte- 
liai bus visą laiką užrakinti, kad negalėčiau pabėgti vėl. 

- Aš jau sutramdysiu laukinį jos būdą, - užtikrino šeimi- 
ninkė. 

- Smūgiai kiekvienam proto įkrečia, - pritarė mano krikš- 
tamotė. 

- Žiūrėk į žemę, kai su tavim kalbu, snargle. Tavo akyse 
velniukai šokinėja, o aš neketinu leistis užgauliojama, supra- 
tai? —- perspėjo Mane ponia. 

Žiūrėjau į ją nenuleisdama akių ir nemirksėdama, paskui 
galvą iškėlusi pasisukau ir nuėjau į virtuvę, kur manęs jau 
laukė Elvyra: ji anapus durų paslapčiom klausėsi mūsų po- 
kalbio. 

- Vargšas paukšteli... Eikš, uždėsiu kompresą ant mėlynių. 
Ar kaulų tau nesugurino? 

Senmergė manęs daugiau nebeskriaudė ir niekuomet ne- 
užsiminė apie prarastą skalpą, todėl galiausiai nutariau, jog 
tai būta tik slogučio, įsibrovusio į namą pro kokį nors plyšį. 
Nebedraudė man ir žiūrėti į paveikslą, nes turbūt numanė, 
kad, jei kokios, galiu pasipriešinti jai ir dantimis. Man tas 
putotų jūros bangų ir sustingusių žuvėdrų vaizdas buvo be 
galo svarbus, kaip atlygis už dienos vargus, kaip durys į lais- 
vę. Pokaičio valandą, kai kiti ilsėjosi, aš vis kartojau tą pačią 
ceremoniją, bet nei leidimo prašiau, nei kam nors aiškinau- 
si, pasiryžusi žūtbūt ginti tą savo teisę. Būdavo, nusiprausiu, 
nusimazgoju rankas, pasiimu šukas, išsilyginu prijuostę, ap- 
priešais langą į pasakas, atsisėdu tiesiai, suglaudžiu kojas, su- 
sidedu rankas į sterblę kaip per mišias ir leidžiuosi į kelionę. 
Kartais pajusdavau, kad šeimininkė žiūri į mane nuo slenks- 
čio, bet niekada man nieko nesakydavo - bijodavo. 

— Taip geriau, paukšteli, - drąsindavo mane Elvyra. - Ne- 
bijok ir pakariauti. Prie pasiutusio šuns niekas nelenda, o ro- 
mųjį visi spardo. Visada reikia kovoti. 

Tai buvo geriausias patarimas iš visų, kuriuos kada nors 
esu girdėjusi. Elvyra pakepindavo citrinų ant žarijų, perpjau- 
davo kryžmai, išvirdavo ir tą nuovirą duodavo man gerti, kad 
būčiau tvirtesnė. 


Per keletą metų, kol dirbau viengungių name, šalyje įvyko 
daug permainų. Apie jas man pasakojo Elvyra. Po trumpo 
pilietinių laisvių laikotarpio vėl sulaukėm diktatoriaus. Tai 
buvo kariškis, iš pažiūros toks angelėlis, kad nė neįtartum, 
koks jo godumas; tačiau galingiausias valdžios žmogus buvo 
ne Generolas, o Žmogus su gardenija, Politinės policijos va- 
das, pasižymintis rafinuotomis manieromis, visada glotniai 
susišukavęs, lakuotais nagais, vilkintis baltos drobės drabu- 
žiais be jokios dėmelės, su gėlyte atlape, dvelkiantis prancū- 
ziškais kvepalais. Niekas niekada nebūtų galėjęs prikišti jam 
storžieviško elgesio. Nebuvo jis ir gėjus, kaip kad pliauškė 
gausūs jo priešai. Pats vadovaudavo kankinimams, vis taip 
pat elegantiškai ir mandagiai. Tais laikais buvo atnaujintas 
Šventosios Marijos kalėjimas, niauri bausmės vieta saloje vi- 
dury upės, kurioje knibžda kaimanai ir piranijos, džiunglių 
pakrašty; ten per nelaimę atsidūrę politiniai kaliniai ir nusi- 
kaltėliai, visi vienodai pažeminti, nusigaluodavo iš bado, nuo 
mušimo arba nuo atogrąžų ligų. Elvyra dažnai minėdavo tuos 
įvykius, išgirdusi apie juos iš gandų, kai laisvą dieną išeidavo į 
miestą, nors apie tai niekada nei per radiją buvo kalbama, nei 
laikraščiuose rašoma. Aš ją labai pamilau, vadinau močiute, 
mudvi niekuomet nesiskirsime, paukšteli, žadėdavo ji, bet aš 
nebuvau tuo įsitikinusi, nes jau tada nujaučiau, kad mano gy- 
venimas bus ištisa virtinė išsiskyrimų. Elvyra, kaip ir aš, dirbo 
nuo pat vaikystės; per tuos ilgus metus nuovargis persmelkė 
jai kaulus ir prislėgė sielą. Nesibaigiantys darbai ir skurdas 
be prošvaistės atėmė jai norą ko nors siekti, ir ji vis dažniau 
šnekėdavosi su mirtimi. Naktimis miegodavo savo karste, iš 

dalies tam, kad bent kiek įprastų ir nebebijotų, antra vertus - 
ir tam, kad paerzintų šeimininkę, kuri niekaip negalėjo susi- 
taikyti su tokiu mirties pranašu savo namuose. Tarnaitei tas 
vaizdas įkyriai priminė mano senelę, gulinčią mirties patale 
jųdviejų bendrame kambaryje, ir ji paspruko net neįspėjusi 
šeimininko, lūkuriuojančio jos per pokaitį. Prieš išeidama ji 
visas namo duris kreida paženklino kryželiais, kurių reikš- 
mės niekas iš mūsų nesuprato, todėl ir nedrįsom jų nutrinti. 
Elvyra buvo man kaip tikra močiutė. Iš jos išmokau mainyti 
žodžius į kitas gėrybes ir man tai labai pravertė, nes visada 
atsirasdavo norinčiųjų sudaryti tokį sandorį. 

Per tą laiką nedaug tepasikeičiau, vis dar buvau liesa mer- 
gaičiukė plačiai atmerktomis akimis, kad paerzinčiau šeimi- 
ninkę. Mano kūnas brendo lėtai, bet sieloje tvenkėsi kažkas 
įžūlaus, lyg kokia nematoma upė. Jaučiausi esanti moteris, o 
lango stikle miglotai atsispindėjo mergytė. Paūgėjau nedaug, 
betgi pakankamai, kad rūpėčiau šeimininkui. Turiu išmokyti 
tave skaityti, vaike, sakydavo man, bet niekaip nerasdavo lai- 
ko. Jau ne tik prašydavo pabučiuoti jam į nosį, bet ir duodavo 
sentavų, kad padėčiau jam nusimaudyti, ištrinčiau kempine 
visą kūną. Paskui krisdavo į lovą, o aš jį šluostydavau, pud- 
ruodavau ir apvilkdavau apatiniais kaip kokį naujagimį. Kai 
kada jis ištisas valandas pliuškendavosi vonioje ir žaisdavo su 
manim jūrų mūšį, o kitąsyk ir po keletą dienų nekreipdavo į 
mane dėmesio, įnikęs į savo lažybas arba apsvaigęs, - tada jo 
nosis būdavo baklažano spalvos. Elvyra buvo mane kuo aiš- 
kiausiai įspėjusi, kad vyrai tarp kojų turintys tokią šlykštynę, 
panašią į jukos šaknį; iš jos išlendantys mažyčiai vaikeliukai, 
sulendantys moterims į pilvą ir ten augantys. Jokiu būdu ne- 
valia esą to daikto liesti, nes tas miegantis žvėris pakelsiąs bai- 
siąją galvą, užšoksiantis ant manęs ir ištiksianti didelė bėda; 
bet aš netikėjau, visa tai man atrodė juokingi svaičiojimai. 
Šeimininkas turėjo tik menką riebią kirmėlę, visada liūdnai 
nulinkusią, ir iš jos niekada neišlindo nieko panašaus į kūdi- 

kį, bent jau man matant. Ji buvo panaši į išplerusią jo nosį; 
tada supratau - ir vėliau turėjau progos tuo įsitikinti, - kad 
varpą ir nosį sieja glaudus ryšys. Pakanka man pažiūrėti į 
vyro veidą, ir jau Žinau, kaip jis atrodytų nuogas. Ilgos no- 
sys ir trumpos, laibos ir drūtos, išdidžios ir nusižeminusios, 
godžios, smalsios, įžūlios nosys ir abejingos, gebančios tik 
šnopuoti, - kokių tik jų nėra! Senstant beveik visos nosys su- 
storėja, suglemba, tampa gumbuotos ir nė kiek nebepanašios 
į šaunią varpą. 

Išėjusi į balkoną pamanydavau, kad gal verčiau būtų buvę 
likti anapus. Gatvė man rodėsi patrauklesnė už tuos namus, 
kuriuose taip kokčiai slenka būtis, slegia vis ta pati įkyrėjusi 
rutina, po bespalvės dienos ateina kita lygiai tokia pat, tar- 
si kokioj ligoninėj. Naktimis žiūrėdavau į dangų ir svajoda- 
vau, kaip gera būtų virsti dūmu ir išsmukti pro tvoros virbus. 
Vaizduodavausi, kad kai mėnulis šviečia man į nugarą, ant jos 
išauga paukščio sparnai, du dideli plunksnoti sparnai, kuriais 
galiu pakilti ir skristi. Kartais taip įsijausdavau, kad, rodos, 
jau ir skrendu virš miesto stogų; bet - mesk iš galvos tas nesą- 
mones, pauksteli, naktimis skraido tik raganos ir lėktuvai! Ilgai 
nieko nežinojau apie Hubertą Naranchą, bet dažnai apie jį 
pagalvodavau, ir rusvą jo veidą mano vaizduotėje turėjo visi 
pasakų princai. Anksti pajutau meilę ir įkūnijau ją pasako- 
jimuose, sapnavau ją, gyvenau su ja. Tyrinėjau nuotraukas, 
spausdinamas policijos pranešimuose, bandžiau įminti, ko- 
kios aistrų ir mirties dramos slypi už laikraščio puslapių, visa- 
da ištempusi ausis klausiausi, ką šneka suaugusieji, tykodavau 
už durų šeimininkei kalbantis telefonu ir įkyrėdavau Elvyrai 
klausimais, nekvaršink man galvos, paukšteli. Įkvėpimo šalti- 
nis man buvo radijas. Virtuvėje nuo pat ryto ligi vakaro netilo 
imtuvas, vienintelis ryšys su išoriniu pasauliu, nepaliaujantis 
skelbti, koksai nuostabus šis kraštas, Dievo apdovanotas vi- 
sokiausiomis gėrybėmis, nuo padėties Žemės rutulio centre ir 
valdovų išmintingumo ligi naftos ežero, kuriame plūduriuo- 

jame. Iš to aparato išmokau dainuoti bolerus ir kitas liaudies 
dainas, atmintinai mokėjau visus reklaminius skelbimus ir 
this pencil is red, is this pencil blue? no, that pencil is not blue, 
that pencil is red, anglų kalbos pamokas pradedantiesiems, po 
pusę valandos kasdien, žinojau kiekvienos programos laiką, 
mėgdžiojau diktorių balsus. Sekiau visus romanų skaitymus, 
neapsakomai kankinausi dėl tų žmonių, blaškomų likimo, 
ir kaskart stebėdavausi, kad herojei viskas taip gerai baigėsi, 
nors per šešiasdešimt dalių ji elgėsi kaip pusprotė. 

- Juk sakiau, kad Montedonikas galiausiai pripažins ją 
savo dukterim. Jeigu jis duos jai savo pavardę, ji galės tekėti 
už Rochelijo de Salvatjeros, - dūsavo Elvyra, prisikišusi ausį 
prie radijo. 

- Ji turi motinos medalioną. Tai tikras įrodymas. Kodėl gi 
ji neapsiskelbia visiems esanti Montedoniko dukra? 

— Kaipgi ji gali taip pasielgti su savo gimdytoju, paukšteli! 

— O kodėl negali, juk jis aštuoniolika metų laikė ją uždaręs 
našlaičių prieglaudoj)! 

— Matai, jis labai žiaurus, kaip sakoma, sadistas... 

- Bet žiūrėk, senele, jeigu ji nepasikeis, tai amžinai bus 
mulkinama. 

— Nesirūpink, viskas baigsis gerai. Argi nematai, kokia ji 
gera“ 

Teisybę sakė Elvyra. Visada triumfuodavo tie, kurie kentė- 
jo, o niekšai sulaukdavo atpildo. Montedoniką pakirto mir- 
tina liga; gulėdamas mirties patale jis maldavo atleidimo, o ji 
slaugė tėvą iki paskutinės valandos ir paveldėjusi jo turtą su- 
situokė su Rocheliju de Salvatjera, tuo žygiu duodama peno 
mano pačios apsakymams, nors aš retai laikiausi taisyklės: 
svarbiausia - laiminga pabaiga. O sakyk, pauksšteli, kodėl tavo 
pasakojimuose niekas nesituokia? Dažnai pakakdavo vieno 
kito žodelio, kad galvoje iškiltų visa virtinė vaizdinių. Sykį iš- 
girdau švelnų nepažįstamą žodį ir nuskuodžiau pas Elvyrą: 
močiute, kas yra sniegas? Iš jos aiškinimo padariau išvadą, kad 

tai sušaldytas plakto baltymo pyragaitis. Nuo tos valandos 
tapau poliarinių pasakojimų heroje, bjauria sniegynų mo- 
terim, tapau gauruota ir plėšri, kovojanti su mokslininkais, 
kurie norėjo mane sugauti eksperimentams. Koks iš tiesų yra 
sniegas, pamačiau tą dieną, kai viena Generolo dukterėčia 
šventė penkioliktąjį gimtadienį, ir ta šventė buvo taip išgar- 
sinta per radiją, jog Elvyrai nebeliko nieko kito, tik pasiimti ir 
mane, kad viską pamatyčiau bent iš tolo. Tą vakarą tūkstantis 
kviestinių svečių atskubėjo į geriausią miesto viešbutį, kuris 
ta proga buvo paverstas Pelenės žiemos rūmais. Buvo nuge- 
nėtos monsteros ir atogrąžų paparčiai, nupjautos palmės ir į 
jų vietą įsodintos Kalėdų eglutės, atgabentos iš Aliaskos, pa- 
puoštos stiklo vata ir dirbtinio ledo kristalais. Įrengta ir balto 
plastiko čiuožykla, imituojanti Arkties kraštovaizdį. Langų 
stiklai mirgėjo piešiniais, vaizduojančiais šerkšną, o dirbtinio 
sniego visur buvo pridrabstyta tiek, kad dar ir po savaitės ga- 
lėjai rasti jo kuokštų Karo ligoninės operacinėje, esančioje už 
pusės kilometro. Nepavykus užšaldyti baseino, kadangi ma- 
šinos, atgabentos iš šiaurės, sugedo ir, užuot gaminusios ledą, 
purškė kažkokius drebutiškus vėmalus, - nuspręsta paleisti 
plūduriuoti dvi rausvai nuspalvintas gulbes; jos vargais ne- 
galais tempė kaspiną, kuriame aukso raidėmis buvo išrašytas 
penkiolikmetės vardas. Kad šventė būtų dar įspūdingesnė, 
lėktuvu buvo paskraidinti du aristokratai europiečiai ir viena 
kino žvaigždė. Dvyliktą valandą nakties sukaktuvininkė nu- 
sileido į pokylio salę nuo lubų, sėdėdama rogių pavidalo sū- 
puoklėse, aprengta sabalų kailiniais, ji ssiūbavo keturių metrų 
aukštyje viršum svečių galvų, apsvaigusi nuo kaitros ir supi- 
mo. Mes, smalsuoliai, įsitaisę aplinkui, nieko nematėme, bet 
tų grožybių nuotraukas išspausdino visi žurnalai, ir niekas 
nenustebo išvydęs sostinės viešbutį Arkties ledynų apsuptyje, 
nes dar ne tokių keistenybių buvom prisižiūrėję savo krašte. 
Niekas manęs nesudomino, tik didžiulės tikro sniego pilnos 
geldos, sustatytos prie pokylio salės durų, kad išsipuošę sve- 

čiai galėtų pasimėtyti sniego gniūžtėmis ir lipdyti senius be- 
smegenius, kaip buvo girdėję darant kitų kraštų gyventojus, 
kai ten šąla. Man pavyko pasprukti nuo Elvyros, prasibrauti 
pro durininkus bei sargybinius ir pasisemti pilnas rieškučias 
tos brangenybės. Iš pradžių pajutau, kad man svyla rankos, ir 
išsigandusi šūktelėjau, paskui nė už ką nebenorėjau paleisti 
tos šaltos, purios medžiagos, kurios viduje taip gražiai mainė- 
si šviesos atspindžiai. Policininkas manęs vos nepagavo, bet 
aš tik susigūžiau ir pralindau jam tarp kojų, spausdama snie- 
gą prie krūtinės. O paskui sniego nebeliko, tik truputis van- 
dens nusruveno pro pirštus, ir mane suėmė apmaudas. Po 
kelių dienų Elvyra padovanojo man skaidrų pusrutulį, kurio 
viduje buvo matyti trobelė ir pušis, o jį papurčius skraidė bal- 
tos snaigės. Dabar, paukšteli, turėsi nuosavą žiemą, kalbėjo ji. 

Aš buvau dar per maža domėtis politika, bet Elvyra kvarši- 
no man galvą maištingomis idėjomis, kad tik nuteiktų mane 
prieš šeimininkus. 

- Viskas šioje šalyje supuvę, paukšteli. Daugybė šviesia- 
plaukių užsieniečių, kad tu žinotum, kurią nors dieną išga- 
bens mūsų žemę už jūrų marių, o mus paliks ant vandens, 
pamatysi. 

Ponia su medalionu tvirtino visai priešingai. 

— Mums tiesiog nepasisekė, kad mus atrado Kristupas Ko- 
lumbas, o ne koks nors anglas; būtų atvedęs čionai veiklių 
geros rasės žmonių, jie būtų nutiesę kelią į džiungles, apsėję 
lygumas, sukūrę pramonę. Argi ne taip suklestėjo Jungtinės 
Valstijos? O pažiūrėkit, kur atsidūrė mūsų šalis! 

Ji pritarė Generolui, kuris atidarė sienas europiečiams, 
norintiems pabėgti nuo pokario negandų. Imigrantai plūdo 
būriais kartu su žmonomis, vaikais, seneliais, su pusbroliais 
ir pusseserėmis, atsinešdami savo kalbą, savo valgymo įpro- 
čius, savo legendas ir bažnytines šventes, savo tėvynės ilgesį. 
Visus juos prarydavo platusis mūsų kraštas, visiems užteko 
vietos. Buvo leista įvažiuoti ir vienam kitam azijiečiui, bet jie 

vos čia atsidūrę imdavo stebėtinai greitai daugintis. Po dvide- 
šimties metų mieste ant kiekvieno kampo jau matei restoraną 
su grėsmingais slibinais, popieriniais žibintais ir pagodoms 
būdingais stogais. Spauda rašė apie kiną padavėją, kuris val- 
gykloje paliko lankytojus likimo valiai, nuėjo į kontorą ir 
virtuviniu peiliu nupjovė šeimininkui galvą ir rankas už tai, 
kad šis pažeidė religinę nuostatą - drakono ir tigro atvaizdus 
sukabino greta. Tiriant tą nusikaltimą paaiškėjo, kad visi tra- 
gedijos veikėjai buvo nelegalūs imigrantai. Kiekvienas pasas 
buvo naudojamas daugybę kartų, nes valdininkai tik vargais 
negalais atskirdavo rytietį vyrą nuo moters, juo labiau iš nuo- 
traukos dokumente negalėjo pažinti, ar tai tas pats žmogus. 
Svetimšaliai atvykdavo ketindami prasigyventi ir sugrįžti į 
tėviškę, bet taip ir likdavo čia. Jų atžalos pamiršdavo gimtą- 
ją kalbą, juos pakerėdavo kavos aromatas ir vietos žmonės, 
linksmi ir mieli, dar neišmokę pavydėti. Tik labai nedauge- 
lis ryžosi ūkininkauti valdžios dovanotoje žemėje, nes tenai 
nebuvo kelių, mokyklų ir ligoninių, užtat netrūko infekci- 
jų, uodų ir nuodingų gyvačių. Krašto gilumoje viešpatavo 
banditai, kontrabandininkai ir kareiviai. Imigrantai likdavo 
miestuose, nevengė darbo ir spaudė sentavą prie sentavo; už 
tai iš jų šaipėsi vietiniai, išlaidumą ir dosnumą laikantys di- 
džiausiomis kiekvieno gerbtino žmogaus dorybėmis. 

— Nemėgstu aš visų tų mašinų. Mėgdžioti amerikiečius 
pragaištinga sielai, - tvirtino Elvyra, piktindamasi naujaisiais 
turčiais švaistūnais, užsimojusiais gyventi kaip filmuose. 

Viengungiai šeimininkai neturėjo lengvai uždirbtų pinigų, 
gyveno kiekvienas iš savo pensijos, todėl per daug neišlaida- 
vo, bet matė, kaip plačiai gyvena aplinkiniai. Kiekvienas pilie- 
tis veržėsi turėti prabangų automobilį, todėl vis sunkiau buvo 
prasibrauti gatvėmis, prigrūstomis mašinų. Mainais už naftą 
į šalį plūdo patrankų, jūros kriauklių, odaliskų pavidalo tele- 
fonai; buvo importuojama tiek plastiko, kad visose pakelėse 
pūpsojo krūvos nesuyrančių šiukšlių; lėktuvais kasdien atke- 

liaudavo kiaušiniai tautos pusryčiams, o apvirtus kuriai nors 
iškraunamai dėžei ant įkaitusio aerodromo asfalto iškepdavo 
milžiniškas omletas. 

— Generolas teisus: čia niekas nemirs badu, tik ranką iš- 
tiesk ir nusiskinsi vaisių, todėl ir nėra pažangos. Šaltieji kraš- 
tai civilizuotesni, nes klimatas verčia žmones dirbti, - kalbėjo 
šeimininkas, sėdėdamas pavėsyje, vėduodamasis laikraščiu 
ir kasydamasis pilvą, ir parašė jis Plėtros ministerijai laišką, 
kuriame siūlė iš Arkties atvilkti ledkalnį, čia jį sutrupinti ir 
paberti iš oro: gal nuo to pasikeistų klimatas ir žmonės imtų 
mažiau tinginiauti. 

Valdžios vyrai vogė nėmaž nesivaržydami, o profesionalūs 
sukčiai arba Žmonės, vargo prispirti vagiliauti, vertėsi labai 
sunkiai, nes policija matė visus kiaurai. Tad buvo kalama į 
galvą, kad tik diktatūra galinti užtikrinti tvarką. Paprasti 
žmonės, kuriems nepasiekiami įmantrūs telefonai, vienkar- 
tinės plastiko kelnaitės arba importiniai kiaušiniai, skurdo 
kaip skurdę. Politiniai lyderiai gyveno tremtyje, bet Elvyra 
man sakė, kad tyliai, nematomai bręsta liaudies įsiūtis, ska- 
tinantis priešintis režimui. Abu šeimininkai buvo besąlygiški 
Generolo šalininkai, ir kai policininkai ėjo per visus namus 
siūlydami pirkti jo nuotrauką, juodu didžiuodamiesi parodė, 
kad tokia pat jau kabo garbingiausioje svetainės vietoje. Elvy- 
ra be galo nekentė to uniformuoto dručkio, nė girdėti apie jį 
nenorėjo, šluostydama dulkes nuo jo portreto kaskart keikė jį 
kaip įmanydama. 


Tą dieną, kai laiškininkas aptiko Luko Karlės kūną, ką tik 
nupraustas miškas žėrėjo ir alsavo drėgme, nuo žemės kilo 
stiprus pūvančių lapų tvaikas ir viską gaubė nežemiška migla. 
Jau keturias dešimtis metų vyriškis kasdien mynė dviratį vis 
tuo pačiu taku. Taip pelnydamas duoną jis ištvėrė du karus, 
okupaciją, badmetį ir daugybę kitų negandų. Per tokią ilgą 
tarnystę jis pažino visus apylinkės gyventojus, žinojo kiek- 
vieno vardą ir pavardę, būtų galėjęs pasakyti, kaip vadinasi 
kiekvienas miško medis ir kiek jam metų. Iš pirmo žvilgsnio 
tas rytas niekuo nesiskyrė nuo kitų: tie patys ąžuolai, bukai, 
kaštonai ir beržai, tos pačios purios samanėlės ir grybai storų 
kamienų papėdėje, tas pats vėsus kvapus vėjelis, tie patys šešė- 
liai ir prošvaistės. Diena kaip visos, ir žmogus, mažiau gamtą 
pažįstantis, gal nė nebūtų atkreipęs dėmesio, bet laiškininkas 
jautė nerimą, tokį keistą šiurpuliuką, nes įžvelgė ženklus, ku- 
riuos kitas vargu ar būtų pastebėjęs. Miškas jam buvo tarsi 
milžiniškas gyvūnas, kurio gyslomis tyliai srovena kraujas, ir 
štai šiandien tas romus gyvulys kažko sudirgęs. Vyras nulipo 
nuo geležinio žirgo ir šniukštinėjo rytmečio orą: ko gi Čia 
jam taip neramu? Tyla buvo tokia gūdi, kad galėjai manytis 
apkurtęs. Paguldęs dviratį ant žemės, laiškininkas žengė porą 
žingsnių į šalį nuo tako ir apsidairė. Ilgai ieškoti neprireikė: 
rodos, jo tik ir laukė tasai, pakibęs ant šakos, su stora virve 

ant kaklo. Kas jis toks, paštininkui buvo aišku net nepažvel- 
gus pakaruokliui į veidą. Luką Karlę jis pažinojo nuo tada, 
kai šis prieš daugelį metų atsibeldė į miestelį nežinia iš kur, 
bene iš Prancūzijos, su knygų ryšuliais, pusrutulių žemėlapiu 
ir diplomu, čia vedė gražiausią merginą ir per kelis mėne- 
sius tą jos grožį nualino. Laiškininkas atpažino jį iš batų ir 
lietpalčio, ir jam dingojosi, kad tą vaizdą jau yra matęs, tarsi 
būtų metų metais laukęs tokios atomazgos. Iš pradžių jis net 
neišsigando, tik mintyse pasišaipė: sakiau, kad tokio galo su- 
silauksi, nenaudėli. Tik po valandėlės suvokė, kokia nelaimė 
atsitiko, ir kaip tik tada medis sugirgždėjo, pakaruoklis pa- 
sisuko ir užgesusiomis akimis pažvelgė į gyvąjį. Šis tarytum 
Rolfo Karlės tėvas, nebeturėdami ko vienas kitam pasakyti. 
Pagaliau senis atsipeikėjo. Grįžęs susirado dviratį, pasilenkė 
jo paimti ir ūmai pajuto dieglį krūtinėje, ilgą ir karštą kaip 
meilės kančia. Apžergė plieno žirgą ir nudūmė iš paskutinių- 
jų, palinkęs ant vairo, nors aimana veržėsi jam iš gerklės. 

Senasis tarnautojas parmynė į miestelį su tokiu įniršiu, kad 
širdis vos nesprogo, ir vos spėjęs paskelbti aliarmą nugriu- 
vo priešais kepyklą - jo galvoje bimbė vapsvos, o vyzdžiuo- 
se atsispindėjo siaubas. Kepėjai jį iš ten pakėlė ir paguldė 
ant stalo pyragėliams lipdyti; čia jis ir gulėjo visas miltuotas, 
sunkiai šnopuodamas, smiliumi rodydamas miško link ir vis 
kartodamas, kad pagaliau Lukas Karlė atsidūrė kilpoje, nors 
turėjo būti pakartas daug anksčiau, tas nenaudėlis, išgama 
prakeiktas. Taip miestelis sužinojo naujieną. Ji pasklido po 
namus, priblokšdama jų gyventojus, kurie nebuvo patyrę to- 
kio sukrėtimo nuo pat karo pabaigos. Visi išgarmėjo į gatvę 
aptarti to, kas įvyko, išskyrus penkis gimnazijos baigiamo- 
sios klasės mokinius: jie sukišo nosis į pagalves ir apsimetė 
kietai miegantys. 

Netrukus policininkai išvertė iš lovos gydytoją ir teisėją, ir 
visi kartu, keleto kaimynų lydimi, nužingsniavo į tą pusę, kur 

link drebančiu pirštu rodė pašto tarnautojas. Jie rado Luką 
Karlę tabaluojantį tartum kaliausę visai arti kelio ir tik tada 
susivokė, kad niekas nebuvo jo matęs nuo pat penktadienio. 
Prireikė keturių vyrų jam nukabinti, nes nuo miško vėsos ir 
mirties sunkumo lavonas buvo kaip suakmenėjęs. Gydytojui 
pakako vieno žvilgsnio nustatyti, kad velionis prieš mirtinai 
uždusdamas buvo gavęs labai stiprų smūgį per sprandą, o po- 
licininkas metęs antrą žvilgsnį suprato, kad vieninteliai, ga- 
lintys ką nors paaiškinti, būtų paties nelaimėlio mokiniai, su 
kuriais jis buvo išsirengęs į metinę gimnazijos iškylą. 

- Atveskit vaikinus, - įsakė nuovados viršininkas. 

— O kam? Toks reginys - ne vaikams, - paprieštaravo tei- 
sėjas: jo vaikaitis buvo aukos mokinys. 

Tačiau niekur nedingsi: per trumpą tyrimą vietos teisme, 
pradėtą veikiau iš pareigos, o ne dėl nuoširdaus noro sužino- 
ti tiesą, mokiniams teko liudyti. Jie sakėsi nieko nežinantys. 
Nuėję į mišką, kaip ir kasmet šiuo laiku, žaidę kamuoliu, ėję 
ristynių, suvalgę užkandžius, o paskui pasklidę su pintinėmis 
į visas puses grybauti. Kaip ir liepta, temstant susirinkę prie 
kelio, nors mokytojas ir nepašaukęs jų švilpuku. Ėmę jo ieš- 
koti, bet neradę, tada susėdę laukti, o visai sutemus nutarę 
grįžti į miestelį. Jiems nešovę į galvą pranešti policijai, nes 
pamanę, kad Lukas Karlė grįžo namo arba į gimnaziją. Štai 
ir viskas. Jie visai nenutuokiantys, kodėl jis atsisveikino su 
gyvenimu ant šito medžio šakos. 

Rolfas Karlė, apsivilkęs gimnazisto uniformą, išsiblizginęs 
batus ir užsismaukęs kepurę ligi pat ausų, vaikštinėjo su moti- 
na prefektūros koridoriumi. Vaikinas atrodė, kaip ir daugelis 
jo bendraamžių, nerangus ir sykiu įsitempęs; jis buvo lieknas, 
strazdanotas, įdėmaus žvilgsnio ir švelnių rankų. Juodu buvo 
nuvesti į tuščią ir šaltą salę, kurios sienos išklotos glazūruo- 
tomis plytelėmis; salės centre blausiai apšviestas ant neštuvų 
tysojo lavonas. Motina išsitraukė iš rankovės skepetaitę ir 
stropiai šluostėsi akinius. Teismo gydytojui pakėlus drobulę, 

ji pasilenkė ir kankinamai ilgą valandėlę žiūrėjo į tą iškreiptą 
veidą. Paskui mostelėjo sūnui, šis taip pat priėjo pažiūrėti, 
o ji nuleido akis ir rankomis užsidengė veidą, kad paslėptų 
džiaugsmą. 

— Tai mano vyras, - tarė ji pagaliau. 

- Tai mano tėvas, - pridūrė Rolfas Karlė, stengdamasis 
kalbėti ramiai. 

- Labai užjaučiu. Jums tai didelė nelaimė... - sumurmėjo 
gydytojas ir kažkodėl išraudo. Jis vėl užklojo kūną, ir visi trys 
toliau stovėjo tylomis, sutrikę ir įsmeigę žvilgsnius į siluetą 
po drobule. - Dar nedariau skrodimo, bet atrodo, jog tai sa- 
vižudybė. Iš tiesų apgailėtina. 

— Ką gi, turbūt tai jau ir viskas, - tarė motina. 

Rolfas paėmė ją už parankės ir neskubėdamas išsivedė. Tą 
palengvėjimą ir ramybę, kurią pajuto kaukšint mamos kul- 
niukams betono grindimis, jis prisimins visada. 

- Tai ne savižudybė. Tavo tėvą nužudė tavo draugai gim- 
nazistai, - parėjusi namo pareiškė ponia Karlė. 

- Iš kur Žinai, mama? 

— Neabejoju tuo ir džiaugiuosi, kad jie išdrįso, nes kitaip 
būtume turėję anksčiau ar vėliau patys tai padaryti. 

- Susimildama, nekalbėk taip, - išsigando Rolfas: juk jis vi- 
sada matė motiną pasidavusią likimui ir nė nenutuokė, kad 
jos širdyje susikaupė tiek pykčio tam žmogui. Manė, kad tik 
jis nekenčia tėvo. - Viskas jau praėjo, pamirškime tai. 

- Priešingai, sūnau, turim prisiminti tai visada, - tarė ji, ir 
jos veidas nušvito dar nematyta šypsena. 

Miestelio gyventojai taip stengėsi ištrinti mokytojo Karlės 
mirtį iš kolektyvinės atminties, kad jeigu ne patys Žudikai, 
gal būtų ir pamiršę tą įvykį. Tačiau penki vaikinai, daug metų 
kaupę ryžtą šitaip nusikalsti, neketino tylėti, nes tikėjo, kad 
tas Žygis buvo svarbiausias jų gyvenime. Jie nenorėjo, kad jų 
nuopelną apgaubtų nutylėjimų migla. Per mokytojo laidotu- 
ves jie šventiškai išsipustę giedojo gedulingas giesmes, gim- 

nazijos vardu padėjo gyvų gėlių vainiką ir stovėjo įbedę akis 
į žemę, kad niekas nepastebėtų, kaip jie slapčiomis susižval- 
go. Pirmas dvi savaites jie nešnekėjo, vis laukdami, jog vieną 
gražų rytą miestelis pabus turėdamas pakankamai įrodymų 
pasiųsti juos į kalėjimą. Baimė, persmelkianti visą kūną, tol 
neatlėgo, kol jie ryžosi išreikšti ją žodžiais ir taip padaryti ap- 
čiuopiamą. Tinkama proga pasitaikė po futbolo rungtynių, 
stadiono drabužinėje, kur susirinkę prakaituoti žaidėjai, vis 
dar negalėdami nurimti, juokavo ir kumščiavosi. O tie penki 
nesitarę užsibuvo duše, kol kiti išėjo, tada, vis dar nuogi, su- 
kūne nelikę matomų ano įvykio pėdsakų. Pakako vienam iš 
jų nusišypsoti - ir išsisklaidė šešėliai, trukdę jiems būti kartu, 
jie vėl tapo tokie kaip pirma, susidaužė delnais, apsikabino ir 
siautė kaip dideli vaikai, nes iš tiesų tokie ir buvo. Karlė gavo 
ko nusipelnęs, tai buvo žvėris, psichopatas, kalbėjo jie. Vėl 
prisiminė, kaip viskas buvo, ir pasibaisėjo palikę tiek įkal- 
čių, kad tik stebėtis reikia, kodėl jų dar nesuėmė: vadinasi, 
jie taip ir liks nenubausti, nes niekas nesiryš jų apkaltinti. 
Visiems tyrimams vadovauja nuovados viršininkas, vieno iš 
tų penkių tėvas, kito senelis yra teisėjas, o prisiekusiųjų teis- 
mas sudarytas iš giminaičių ir kaimynų. Visi čia vieni kitus 
pažįsta, visi susigiminiavę ir niekas nenori terliotis dėl tos 
žmogžudystės, net ir Luko Karlės šeima. Žmonės neklydo, 
manydami, kad jo žmona ir sūnus jau daug metų troško juo 
nusikratyti ir kad po jo mirties kilęs palengvėjimas visų pir- 
ma išlaisvins jo paties namus, gaiviu vėju perpūs juos nuo 
viršaus ligi apačios, tenai taps taip švaru ir lengva kvėpuoti 
kaip dar niekada iki tol. 

Vaikinai pasiryžo nepamiršti ką nuveikę, ir jiems taip gerai 
sekėsi, kad ta istorija ėjo iš lūpų į lūpas, vis labiau padailina- 
ma, kol virto didvyrišku žygiu. Jie susibūrė į klubą ir savo 
brolybę sutvirtino slapta priesaika. Kartais jie susitikdavo 
naktį pamiškėje, kad paminėtų tą nepakartojamą penktadie- 

nį, prisimindavo, kaip akmeniu apsvaigino nenaudėlį, kaip iš 
anksto parengė kilpą, kaip įlipo į medį ir užnėrė virvę ant 
kaklo vis dar neatitokusiam mokytojui, kaip jis atsimerkė 
keliamas į viršų ir kaip mėšlungio tampomas sukinėjosi ore. 
Jie paženklino save apskritu baltu lopiniu, prisiūtu ant kai- 
rės švarko rankovės, ir greitai visas miestelis žinojo, ką tas 
ženklas reiškia. Žinojo tai ir Rolfas Karlė: jis buvo dėkingas 
tiems, kurie jį išvadavo nuo kankintojo, bet jautėsi pažemin- 
tas, kad turi pakaruoklio pavardę, ir gėdijosi, kad pats pristigo 
drąsos ir jėgų jam atkeršyti. 


Rolfas Karlė ėmė blogti. Būdavo, kelia šaukštą prie bur- 
nos ir jam vaidenasi, jog tai tėvo liežuvis; iš lėkštės dugno 
kiaurai viralą į jį žvelgia siaubo apimtos numirėlio akys; duo- 
nos spalva jam primindavo lavono odą. Naktimis jį krėsda- 
vo drebulys, o dienomis vaikinas ieškodavo dingsties neiti iš 
namų, atseit labai skauda galvą, bet motina vertė jį valgyti ir 
lankyti mokyklą. Taip tęsėsi dvidešimt šešias dienas, o dvide- 
šimt septintos dienos rytą, mokykloje per pertrauką susitikęs 
penketą klasės draugų su ženklais ant rankovių, jis ėmė taip 
nesulaikomai vemti, kad mokyklos direktorius išsigando ir 
iškvietęs greitąją liepė vežti mokinį į gretimo miesto ligoninę; 
ten vargšas ir lupo ožius iki pat savaitės pabaigos. Pamačiusi, 
kaip jis atrodo, ponia Karlė nutuokė, kad jos sūnui ne šiaip 
sau sutrikęs virškinimas. Miestelio gydytojas, tas pats, kuris 
matė jį gimstant ir surašė jo tėvo mirties liudijimą, kruopš- 
čiai ištyrė ligonį, paskyrė visokių vaistų ir patarė motinai per 
daug nesijaudinti: vaikinas esąs sveikas ir stiprus, nervinė kri- 
zė praeisianti, netrukus jis jau sportuosiąs ir lakstysiąs paskui 
merginas. Ponia Karlė rūpestingai girdė sūnų daktaro prira- 
šytais vaistais, bet nematydama jokio pagerėjimo savo nuo- 
žiūra padvigubino dozę. Viskas veltui: nerimo kankinamas 
vaikinas ir toliau negalėjo valgyti. Jam vaidenosi ne tik pa- 

karuoklis tėvas, bet ir karo belaisvių stovykla, kurioje kitados 
akimis, sekiojo iš paskos, pagaliau paėmė už rankos ir bandė 
kartu su juo palįsti po virtuvės stalu, bet abudu buvo jau per 
dideli. Tada ji susirangė šalia brolio ir ėmė gailiai rypuoti kaip 
kadaise vaikystėje. 

Ketvirtadienio rytą motina įėjo žadinti Rolfo, kad skubėtų 
į pamokas, ir rado jį nusisukusį į sieną, blyškų ir išsekusį; jis 
neslėpė pasiryžęs mirti, nes nebegalįs ištverti to įkyraus slo- 
gučio. Ji suprato, jog sūnus kremtasi, kodėl pats neatkeršijo 
tėvui už pažeminimus. Netarusi nė žodžio, ponia Karlė nuėjo 
prie spintos ir ėmė joje raustis. Rado čia daiktų, užmestų jau 
kažin kada, vaikų žaislų, Katarinos smegenų rentgenogramų, 
Jocheno medžioklinį šautuvą. Aptiko ir raudonus lakinius 
aukštakulnius ir pati nustebo, kad jie beveik nekelia jai pa- 
sišlykštėjimo ar noro sviesti į šiukšlyną; pastatė juos ant Ži- 
dinio šalia velionio vyro portreto, po vieną iš abiejų pusių, 
kaip ant altoriaus. Pagaliau jos akis užkliuvo už brezentinio 
maišo, kurį per karą nešiojosi Lukas Karlė, žalsvo maišo su 
tvirtais odiniais diržais, ir moteris taip pat kruopščiai, kaip 
atlikdavo visas savo pareigas namie ir lauke, sudėjo į tą maišą 
jaunesniojo sūnaus drabužius, savo vestuvių nuotrauką, šilku 
išmuštą kartoninę dėžutę, kurioje laikė Katarinos garbaną, ir 
vakar keptų avižinių sausainių pakelį. 

- Renkis, sūnau, keliausi į Pietų Ameriką, - pareiškė ji ryž- 
tingai. 

Taip Rolfas Karlė atsidūrė norvegų laive ir nuplaukė į kitą 
pasaulio kraštą, toli nuo savo slogučių. Mama važiavo su juo 
traukiniu iki artimiausio uosto, nupirko jam trečios klasės bi- 
lietą, likusius pinigus kartu su dėdės Ruperto adresu suvynio- 
jo į skepetaitę, įsiuvo iš vidaus į kelnes ir prisakė nieku gyvu 
jų nenusimauti. Visa tai ji darė nerodydama jokių jausmų ir 
tik atsisveikindama pakštelėjo į kaktą trumpą bučinį, kaip kas 
rytą išleisdama į mokyklą. 

- Kaip ilgai turėsiu būti toli nuo tavęs, mama? 

- Nežinau, Rolfai. 

- Neturėčiau iškeliauti, juk dabar aš šeimoje vienintelis vy- 
ras, privalau tavim rūpintis. 

- Aš neprapulsiu. Rašysiu tau laiškus. 

-— Katarina ligota, kaip aš ją tokią paliksiu... 

- Tavo sesutė nebeilgai gyvens, mes visada tai žinojom, sie- 
lokis nesisielojęs. Kas yra? Tu verki? Mano sūnui tai netinka, 
Rolfai, tavo metuose nebedera taip vaikiškai elgtis. Nusišluos- 
tyk nosį ir lipk į laivą, kol dar žmonės į mus nesužiuro. 

— Mane pykina, mama, tuoj vemsiu. 

— Draudžiu! Nepadaryk man gėdos. Eikš, užlipk šituo tra- 
pu, drožk į laivo priekį ir būk tenai. Nežiūrėk atgal. Sudie, 
Rolfai. 

Tačiau berniukas pasislėpė laivagalyje, kad matytų kran- 
tinę, ir įsitikino, kad mama nepajudėjo iš vietos, kol laivas 
dingo už horizonto. Niekada jis nepamirš to vaizdo: stovi jo 
motina juodais drabužiais, su fetrine skrybėlaite ir dirbtinės 
krokodilo odos rankinuku, pati viena, atsigręžusi į jūrą. 

Rolfas Karlė kone mėnesį plaukė apatiniame laivo denyje, 
tarp pabėgėlių, emigrantų ir beturčių, netardamas niekam nė 
rėjo į vandenyną, kol išseko visas jo sielvartas. Nuo tada jis 
nebejautė to nerimo, kuris jo vos nepastūmėjo pulti į jūrą. 
Dvylika dienų pakvėpavęs druskingų oru vaikinas atgavo 
apetitą, jo ir nebepykino, ir blogi sapnai nebevargino, užtat 
ėmė dominti šypsantys delfinai, kurie ilgai lydėdavo laivą. Kai 
pagaliau pasiekė Pietų Amerikos krantus, jau ir jo skruostai 
buvo rausvi kaip kitados. Žiūrėdamas į veidrodėlį bendroje 
dušinėje, kuria naudojosi visi jo klasės keleiviai, Rolfas matė 
nebe išsikankinusį paauglį, o tikrą vyrą. Jam patiko jo išvaiz- 
da, jis giliai atsiduso ir pirmąsyk po ilgo laiko nusišypsojo. 

Priplaukus prie krantinės sustojo laivo mašinos ir keleiviai 
trapu lipo žemyn. Jausdamasis kaip koks piratas iš nuotykių 

romano, mėgaudamasis drungnu vėjeliu, kuris glostė jam 
veidą ir apžilpusias akis, Rolfas Karlė vienas pirmųjų žengė 
ant žemės. Pasakiškas uostamiestis plytėjo jam prieš akis ryt- 
mečio šviesoje. Kalvų šlaitai, aplipę įvairiaspalviais namais, 
vingiuotos gatvės, išdžiaustyti skalbiniai, vešli augalija, mir- 
ganti visais žalumos atspalviais. Ore aidi prekeivių šūksniai, 
moterų dainos, vaikų juokas ir papūgų balsai, plevena kvapai, 
smagus goslumas ir drėgna virtuvės kaitra. Triukšmingoje 
nešikų, jūrininkų ir keleivių minioje, tarp lagaminų ir ryšulių, 
smalsuolių ir skanėstų pardavėjų Rolfo laukė dėdė Rupertas 
su žmona Burgele ir dviem dukterimis, apkūniomis rausva- 
skruostėmis mergelėmis, kurias vaikinas kaipmat ir įsimylė- 
jo. Rupertas buvo tolimas jo motinos giminaitis, iš profesijos 
dailidė, labai mėgstantis alų ir šunis. Jis atvyko su šeima į šį 
pasaulio pakraštį bėgdamas nuo karo, nes nejautė pašauki- 
mo būti kareiviu ir manė, kad kvaila žūti už vėliavą, kuri juk 
yra ne kas kita kaip skuduras, pririštas prie lazdos. Žmogus 
neturėjo nė truputėlio patriotizmo, ir kai įsitikino, jog karas 
nebeišvengiamas, prisiminė tolimus prosenelius, kurie prieš 
daugybę metų sėdo į laivą, plaukiantį Amerikos link, kad ten 
įsikurtų, ir nusprendė pasekti jų pėdomis. Jis ir nusivežė Rol- 
fą Karlę tiesiai iš laivo į pasakų kaimelį, užkonservuotą po 
stiklo gaubtu, kuriame laikas sustojęs, o geografija išmušta 
iš vėžių. Ten gyvenimas plaukė kaip Alpėse devynioliktame 
amžiuje. Vaikinas jautėsi lyg į kino filmą pakliuvęs. Krašto jis 
taip ir neišvydo, todėl ištisus mėnesius nematė didelio skirtu- 
mo tarp Karibų ir Dunojaus krantų. 

Devyniolikto amžiaus viduryje vienas žymus Pietų Ame- 
rikos veikėjas, turintis daug derlingos žemės tarp kalnų arti 
jūros ir ne per toliausiai nuo civilizuotų šalių, užsimanė įkur- 
dinti joje geros rasės kolonistų. Jis nukeliavo į Europą, išsi- 
nuomojo laivą ir paleido gandą tarp karo ir maro nustekentų 
kaimiečių, kad anapus Atlanto jų laukianti utopija. Ten jie 
sudarysią bendruomenę, kurioje viešpatausianti taika ir ge- 

rovė; ji būsianti grindžiama tvirtais krikščionybės principais, 
atsikračiusi ydų, geismų ir paslapčių, kurios kamuoja žmo- 
niją nuo pat civilizacijos atsiradimo. Buvo atrinkta aštuo- 
niasdešimt šeimų, atsižvelgiant į jų nuopelnus ir padorumą; 
keliauti susirengė įvairių specialybių amatininkai, mokyto- 
jas, gydytojas ir kunigas, visi su savo darbo įrankiais, savais 
papročiais ir žiniomis. Įkėlę koją į atogrąžų žemę, kai kurie 
pabūgo niekada negalėsią apsiprasti tokioje vietoje, bet nu- 
rimo perkopę kalnus ir atsidūrę žadėtajame rojuje, vėsaus ir 
švelnaus klimato krašte, kur galima auginti ir europietiškus 
javus bei daržoves, ir amerikietiškus vaisius. Čia jie pasistatė 
kaimą, visai tokį kaip tėvynėje: namai su fachverko sienomis, 
gotiško šrifto užrašai iškabose, gėlės vazonuose ant palangių 
ir maža bažnytėlė su bronziniu varpu, atplukdytu iš namų. 
Ateiviai uždarė įėjimą į Koloniją ir užtvėrė kelią, kad niekas 
negalėtų nei įeiti, nei išeiti, ir šimtą metų gyveno pagal Dievo 
įsakymus, kaip norėjo žmogus, atvedęs juos čionai. Bet uto- 
pijos paslapties nebuvo galima slėpti visą amžinybę, ir kai ją 
atskleidė spauda, kilo skandalas. Vyriausybė, nenorinti, kad 
jos valdomoje teritorijoje gyvuotų svetimšalių bendruomenė 
su savais įstatymais ir papročiais, įsakė atkelti vartus ir įsi- 
leisti valstybės pareigūnus, turistus bei verslininkus. Kai jie 
ten įėjo, rado kaimą, kuriame niekas nekalba ispaniškai, visi 
gyventojai šviesiaplaukiai ir mėlynakiai, o dažnas vaikas turi 
apsigimimų, nes tuokiasi artimi giminaičiai. Buvo nutiestas 
plentas iš sostinės, ir Kolonijoje pamėgo lankytis automobilį 
turinčios šeimos: jos čia atvažiuodavo nusipirkti šiaurietiškų 
vaisių, medaus, dešrų, naminės duonos ir siuvinėtų staltiesių. 
Kolonistai vertė savo namus restoranais ir svečių namais, O 
kai kurie viešbučiai įsileisdavo ir meilužių poras, nors tai ir ne 
visai derėjo su bendruomenės įkūrėjo idėjomis, bet juk dabar 
nebe tie laikai ir nevalia atsilikti nuo gyvenimo. Rupertas at- 
vyko tenai, kai Kolonijos teritorija tebebuvo uždara, bet buvo 
nutarta jį priimti, nes jis įrodė esąs tikras europietis ir doras 

žmogus. O kai kolonistai pradėjo bendrauti su išoriniu pa- 
sauliu, jis vienas pirmųjų suvokė naujosios situacijos prana- 
šumus. Jis liovėsi dirbęs baldus, nes jau buvo galima sostinėje 
įsigyti geresnių ir įvairesnių, ir ėmė meistrauti laikrodžius 
su gegute ir senoviškus rankomis margintus žaislus, kuriuos 
mielai pirko turistai. Be to, jis ėmė auginti grynaveislius šunis 
ir įkūrė jų dresavimo mokyklą; iki tol niekam tuose kraštuose 
tai nebuvo šovę į galvą - šunys dauginosi ir gyveno kaip Die- 
vas davė, be sertifikatų, klubų, konkursų, kirpėjų ir ypatingos 
dresūros. Netrukus jis sužinojo, kad kažkurioje šalyje įėjo į 
madą aviganiai šunys ir turtuoliai mielai juos pirktų, bet tik 
su kilmės dokumentais. Kas turėjo pinigų, įsigijo tokį gyvulį 
ir atidavė į Ruperto mokyklą, o po kiek laiko atsiėmė išmoky- 
tą vaikščioti dviem kojomis, pasisveikinti paduodant leteną, 
dantyse atnešti šeimininkui laikraštį arba šlepetes ir apsimes- 
ti negyvam išgirdus komandą svetima kalba. 

Dėdei Rupertui priklausė nemažas sklypas žemės ir didelis 
tamsaus medžio namas, paverstas pensionu, kuriame buvo 
daugybė kambarių; šeimininkas savo rankomis jį pastatė ir 
pats padirbo visus baldus Heidelbergo stiliumi, nors niekada 
tame mieste nesilankė. Viską nukopijavo iš žurnalo. Jo žmo- 
na augino braškes ir gėles, be to, turėjo vištidę, iš kurios ap- 
rūpindavo kiaušiniais visą kaimą. Sutuoktiniai pragyveno iš 
šunų veisimo, laikrodžių pardavimo ir turistų smalsumo. 


Rolfo Karlės gyvenimas pasikeitė iš pagrindų. Jis baigė 
gimnaziją, bet studijuoti Kolonijoje negalėjo, kita vertus, dėdė 
stengėsi išmokyti jį savo amato, kad sulauktų pagalbininko, 
o gal ir paveldėtojo, nes neprarado vilties išleisti už jo kurią 
nors dukterį. Vaikinas jam patiko iš pirmo žvilgsnio. Ruper- 
tas visada troško turėti vyriškos lyties įpėdinį, o šis berniukas 
buvo kaip tik toks, apie kokį jis svajojo: stiprus, tauraus būdo, 
darbštus, šviesiaplaukis, kaip visi jo giminės vyrai. Rolfas 

greit išmoko darbuotis dailidės įrankiais, surinkti laikrodžio 
mechanizmą, skinti braškes ir aptarnauti pensiono klientus. 
Dėdė ir dėdienė matė, kad vaikinas padarys jiems viską, jei tik 
jį įtikins, jog tai jo paties sumanymas, ir naudojosi jo senti- 
mentais. 

- Ką daryti su vištidės stogu, Rolfai? - bejėgiškai atsidususi 
klausė Burgelė. 

- Išdervuoti. 

- Išgaiš vargšės mano vištelės, kai tik ims lyti. 

- Palik tai man, teta, viens du ir bus padaryta. - Ir jauni- 
kaitis triūsė tris dienas: maišė dervą katile, lipo ant stogo ir 
visiems praeiviams dėstė savąją neperšlampamumo teoriją. 
Pusseserės juo žavėjosi, o Burgelė slapčia šypsojosi. 

Rolfas panoro išmokti to krašto kalbą ir tol nenurimo, kol 
surado mokytoją, išmanantį dėstymo metodiką. Turėjo įgim- 
tą muzikinę klausą, todėl buvo pristatytas vargonauti bažny- 
čioje, griežti svečiams akordeonu, be to, prisiklausė daug is- 
paniškų keiksmažodžių ir nors retai juos tevartojo, manė, kad 
verta juos mokėti dėl bendro išprusimo. Laisvomis valandė- 
lėmis lavinosi, ėmė knygas iš kaimo bibliotekos, visada laiku 
jas grąžindavo ir greičiau nei per metus perskaitė visas iki 
vienos. Turėjo gerą atmintį, todėl įsidėmėdavo informaciją, 
bemaž visada nenaudingą ir nepatikrinamą, ir ja stulbino sa- 
viškius bei kaimynus. Galėjo nė kiek nesusimąstęs išpyškinti 
Mauritanijos gyventojų skaičių arba Lamanšo plotį jūrmylė- 
mis, dažniausiai iš atminties, o kartais ir čia pat prasimanęs, 
bet tokiu tvirtu balsu, kad niekas nedrįsdavo suabejoti. Išmo- 
ko keletą lotyniškų posakių, jais paįvairindavo savo šnekas ir 
taip pelnė mažosios bendruomenės narių pagarbą, nors kai 
kada tuos posakius pavartodavo ir ne vietoj. Iš motinos buvo 
perėmęs mandagų, šiek tiek senamadišką elgesį, kuriuo žavėjo 
visus žmones, juoba moteris, nes aplinkinė prastuomenė retai 
jas lepino dailiomis manieromis. Ypač galantiškai jis elgėsi su 
teta Burgele, ir ne apsimestinai, o todėl, kad iš tiesų ją mylėjo. 

Ji mokėjo išsklaidyti jo egzistencines baimes taip paprastai, 
kad jis paskui stebėdavosi, kodėl jam pačiam tai nebuvo at- 
ėję į galvą. Kai Rolfą apimdavo tėvynės ilgesys arba kai jis 
piktindavosi žmonijos ydomis, dėdienė jį numaldydavo savo 
pagamintais skanėstais ir sąmojingomis pastabomis. Ji vie- 
nintelė po Katarinos leisdavo sau apkabinti sūnėną be jokios 
dingsties ir neatsiklaususi. Kas rytą pasveikindavo jį skambiu 
bučiniu, o prieš miegą apklostydavo, nors šitaip elgtis gėdijosi 
net jo tikra motina. Iš pirmo žvilgsnio Rolfas atrodė baikštus, 
vis droviai šypsojo ir kalbėjo pusbalsiu, bet iš tiesų buvo tuš- 
čiagarbis ir dar neišaugęs iš tų metų, kai tariesi galįs šokdinti 
visą pasaulį. Puikiai žinojo esąs kur kas sumanesnis už dau- 
gelį, bet jam pakako proto apsimesti kuklesniam nei yra. 

Sekmadienio rytais iš miesto privažiuodavo Žmonių pa- 
žiūrėti spektaklio dėdės Ruperto mokykloje. Rolfas nuves- 
davo juos į aikštę su bėgimo takais ir kliūtimis - ten šunys 
rodė ko išmokę, o žiūrovai plojo. Tądien pavyko keletą šunų 
parduoti, ir jaunuolis skyrėsi su jais sunkia širdimi, nes buvo 
auginęs juos nuo pat gimimo ir prisirišęs prie tų gyvulėlių 
kaip prie nieko kito. Jis griūdavo ant šunų čiužinio ir leisda- 
vo jaunikliams laižyti veidą, kramtyti ausis ir miegoti jam ant 
rankų, žinojo kiekvieno šunyčio vardą ir šnekėdavosi su jais 
kaip lygus su lygiais. Jam stigo švelnumo, bet kadangi vaikys- 
tėje nebuvo lepinamas, tai tik su gyvulėliais išdrįso atsiimti 
ko negavęs ir turėjo ilgai mokytis, kol įprato bendrauti su 
žmonėmis, iš pradžių su Burgele, paskui ir su kitais. Švelnius 
jausmus jam žadino tik prisiminimai apie Katariną, bet to 
niekas neturėjo žinoti; tik kartais, užsidaręs tamsiame kam- 
barėlyje, vaikinas pakišdavo galvą po antklode ir verkdavo 
mąstydamas apie sesutę. 

Rolfas nekalbėjo apie savo praeitį, kad nesulauktų užuo- 
jautos, be to, ir pats nemokėjo surikiuoti jos mintyse. Nelai- 
mingi metai, nugyventi su tėvu, jo atmintyje buvo kaip su- 
dužęs veidrodis. Jis didžiavosi abejingumu ir pragmatizmu, 

dviem pagrindinėmis, jo nuomone, vyriško charakterio savy- 
bėmis, bet iš tiesų buvo nepataisomas svajotojas, kuris džiau- 
giasi kiekvienu meilesniu žodeliu ir nuoširdžiai piktinasi ne- 
teisybe; toks tyras idealistas, negalintis susitaikyti su šiurkščia 
tikrove, jis buvo nuo pat mažumės. Nepritekliai ir baimės, 
patirtos vaikystėje, ugdė aiškiaregystę, leidžiančią įžvelgti 
slepiamą daiktų ir žmonių pusę, ir nuojautą, kuri tvyksteli 
kaip žaibas, bet pastangos būti racionaliam trukdė įsiklausyti 
į tuos slėpiningus ženklus ir elgtis taip, kaip širdis liepia. Jis 
neigė savo emocijas ir todėl užsimiršęs vis joms pasiduodavo. 
Slėpė jausmus ir stengėsi užgniaužti tą savo prigimties dalį, 
kuri linksta į švelnumą ir džiaugsmą. Iš pat pradžių jis su- 
prato, kad Kolonija - tai naivi svajonė, kurion jis nugrimzdo 
per atsitiktinumą, o tikroji būtis yra šiurkšti ir akmenuota, 
tad verčiau pasislėpti kiaute, jei nori išgyventi. Vis dėlto tie, 
kurie jį pažino, matė, jog tas kiautas - tik dūmų uždanga, ir 
menkiausias vėjelis gali ją išsklaidyti. Vaikinas ėjo per gyveni- 
mą atvirais jausmais, klupinėdamas dėl savo išdidumo ir vėl 
keldamasis. 

Ruperto šeimoje visi buvo nuoširdūs, ryžtingi ir mėgo atsa- 
kančiai užkirsti. Valgis jiems buvo svarbiausias dalykas, visas 
jų gyvenimas sukosi apie virtuvę ir susėdimą prie stalo. Visi 
buvo apkūnūs ir tolydžio krimtosi, kad brolėnas toks liesas, 
nors jie taip stengiasi jį atpenėti. Teta Burgelė išrado geismą 
žadinantį patiekalą, kuriuo masino turistus, rodydama kaip 
pavyzdį nenuilstantį savo vyrą: jūs tik pažiūrėkit, jis tikras 
traktorius, sakydavo ji užkrečiamai kvatodama patenkin- 
tos matronos juoku. Receptas paprastas: didžiuliame puode 
pakepinti gausiai svogūnų, lašinių ir pomidorų, pagardintų 
druska, juodaisiais pipirais, česnakais ir kalendromis. Paskui 
sluoksniais pridėti kiaulienos ir jautienos gabaliukų, vištienos 
be kaulų, pupų, kukurūzų, kopūstų, maltų raudonųjų pipirų, 
žuvies, valgomųjų moliuskų ir krevečių, ant viršaus užberti 
truputį cukraus pudros ir supilti keturis ąsočius alaus. Prieš 

uždengiant ir troškinant ant mažos ugnies, įberti saują žole- 
lių, kurias Burgelė augina virtuvėje ant palangės. Čia ir yra 
visa esmė, nes niekas nežino to paskutinio pagardo sudėties, 
o šeimininkė pasiryžusi jo paslaptį nusinešti į kapą. Taip pa- 
gaminamas tamsus troškinys; jis išverčiamas ir patiekiamas 
valgytojams atvirkščia tvarka, negu produktai buvo dedami į 
puodą. Pavalgius dėdienė dar pasiūlydavo po puodelį sultinio. 
Nuo tokių vaišių kūną užplūsdavo karštis, o sielą apimdavo 
geismas. Šeimininkai kasmet paskersdavo po keletą kiaulių 
ir prikimšdavo skaniausių visame kaime dešrų, išrūkydavo 
kumpių, prilydydavo didžiausius kubilus taukų; statinaitėmis 
pirkdavo šviežią pieną ir nugriebdavo grietinę, mušė sviestą 
ir slėgė sūrius. Nuo aušros iki vėlumos iš virtuvės sklido gar- 
dūs kvapai. Kieme būdavo sukuriami laužai, o ant jų vario 
katiliukuose kunkuliuodavo slyvų, abrikosų ir braškių kom- 
potai svečiams per pusryčius pavaišinti. Nuolat sukiodamosi 
tarp aromatingų puodų, abi pusseserės ir pačios kvepėjo ci- 
namonu, gvazdikėliais, vanile ir citrinomis. Naktimis Rolfas 
paslapčia nusliūkindavo į merginų kambarį, kišdavo nosį į jų 
drabužius ir traukdavo į save tą saldų kvapą, nuo kurio galvą 
užplūsta nuodėmingos mintys. 

Į savaitės pabaigą dienotvarkė keitėsi. Ketvirtadieniais 
buvo vėdinami kambariai, puošiami gyvomis gėlėmis ir ruo- 
šiamos malkos židiniams, nes naktimis pūsdavo šaltas vėjas 
ir svečiai mėgo sėdėti priešais ugnį, vaizduodamiesi esantys 
Alpėse. Nuo penktadienio iki sekmadienio namas būdavo 
pilnas lankytojų, ir šeimyna sukosi nuo pat apyaušrio, kad 
jiems įtiktų; teta Burgelė nesitraukdavo iš virtuvės, o mergai- 
tės dengdavo stalus ir pasipuošdavo siuvinėtomis liemenė- 
mis, baltomis kojinėmis, krakmolytomis prikyštėmis, į kasas 
įsipindavo spalvotų kaspinų, kad atrodytų kaip kaimietės iš 
vokiškų pasakų. 

Ponios Karlės laiškai vėluodavo keturis mėnesius; jie bū- 
davo labai trumpi ir bemaž visada vienodi: mielas sūnau, aš 

jaučiuosi gerai, Katarina ligoninėje, žiūrėk savęs ir nepamiršk, 
ko tave mokiau, kad užaugtum geras žmogus, bučiuoju tave, 
tavo mama. O Rolfas rašė jai dažnai ir prirašydavo po keletą 
lapų per abi puses - pasakojo apie savo pamokas, nes aprašęs 
kaimą ir dėdės šeimyną nebeturėjo ko pridurti; jam rodėsi, 
kad neatsitinka nieko, ką vertėtų paminėti laiške, ir mieliau 
stebino motiną ilgais filosofiniais išvedžiojimais, dėstė jai 
mintis, kilusias beskaitant knygas. Nusiųsdavo ir nuotraukų, 
kurias darė senu dėdės aparatu: fotografavo gamtos permai- 
nas, žmonių veidus, kasdieniškus įvykius, smulkmenas, kurių 
šiaip gal ir nepastebėtum. Tas susirašinėjimas jam daug reiš- 
kė: vaikinas ne tik gyvai jautė mamos buvimą, bet ir patyrė, 
kaip įdomu stebėti pasaulį ir įamžinti įspūdžius atvaizdais. 


Rolfo Karlės pusseseres mergino du jaunikiai, tiesioginiai 
Kolonijos įkūrėjo palikuonys, turintys meniškų žvakių dirb- 
tuvę, kurios gaminiai buvo pardavinėjami visoje šalyje ir toli 
už jos ribų, nes kitos tokios įmonės nebuvo. Tas fabrikas vis 
dar gyvuoja ir turi tokį gerą vardą, kad kai popiežiaus apsi- 
lankymo proga vyriausybė užsakė pagaminti septynių met- 
rų aukščio ir dviejų metrų skersmens vaškinę žvakę, skirtą 
žibinti katedroje, dirbtuvė sugebėjo ne tik ją tobulai nulieti, 
papuošti Kryžiaus kelio scenomis ir iškvepinti pušų ekstrak- 
tu, bet ir nugabenti sunkvežimiu iš kalnų į sostinę per praga- 
rišką karštį taip, kad toji žvakė neprarado nei obelisko pavi- 
dalo, nei Kalėdų eglutės aromato, nei taurios dramblio kaulo 
spalvos. Abu jaunikaičiai išvien kalbėjo apie žvakių liejimo 
formas, spalvas ir kvapus. Kartais ir pabosdavo tos jų šnekos, 
bet abudu buvo išvaizdūs, gerokai prakutę ir kiaurai persi- 
sunkę bičių vaško bei esencijų aromatais. Tai buvo geidžia- 
miausi jaunikiai visoje Kolonijoje, ir visos merginos ieškojo 
dingsties nueiti pas juos žvakių, vilkėdamos kuo lengviau- 
siais drabužėliais, bet Rupertas įteigė dukroms abejonę: visi 


EVA LUNA 97 


tie žmonės, per kelias kartas kilę iš tų pačių šeimų, esantys 
sugadinto kraujo ir galintys susilaukti apsigimusių palikuo- 
nių. Aiškiai nesutikdamas su rasės grynumo teorijomis, jis 
tikėjo, kad iš skirtingos rasės tėvų gimsta geresni palikuonys, 
o kad tai įrodytų, kryžmino grynaveislius savo šunis su gatvės 
mišrūnais. Iš to gimdavo apgailėtini nenuspėjamo plauko ir 
dydžio gyvulėliai, kurių niekas nenorėjo pirkti, bet jie būda- 
vo daug protingesni už kilminguosius gentainius, lengviau 
išmokdavo vaikščioti lynu ir šokti valsą užpakalinėmis ko- 
jomis. Geriau paieškokim žento iš šalies, sakydavo jis, ir dėl 
to kirsdavosi su savo mieląja Burgele, nenorinčia nė girdėti 
apie tokią galimybę; ji manė, jog būtų be galo nelaiminga iš- 
leidusi savo mergaites už juodbruvų vyrų, kraipančių šlaunis 
rumbos ritmu. Nekvailiok, Burgele. Tu pats kvailioji, sakydavo 
ji; negi nori vaikaičių mulatų? Tegul šio krašto gyventojai ne 
šviesiaplaukiai, moteriške, bet ne visi ir negrai. Visi ginčai baig- 
davosi tuo, kad abu atsidusdavo pagalvoję apie Rolfą Karlę: 
kaip gaila, kad nėra dviejų brolvaikių, tokių kaip jis, po vieną 
abiem dukroms, nors jis ir turi giminės kraujo, ir toji Katari- 
na gal iš savų paveldėjusi silpnaprotybę, neatrodo, kad Rolfas 
turėtų ydingų genų. Juk tai stačiai tobulas žentas: darbštus, 
mokytas, gerai išauklėtas, mandagus - ko dar norėti? Šiuo 
metu vienintelis jo trūkumas - kad dar labai jaunas, bet nuo 
to išsigydo kiekvienas. 

Rolfo pusseserės ilgai nesidomėjo tėvų lūkesčiais, nes te- 
bebuvo skaisčios mergelės, bet kai jau įsidrąsino, visai pa- 
miršo drovumo ir santūrumo priesakus, skiepytus joms nuo 
pat vaikystės. Jos matė, kaip dega Rolfo Karlės akys, kaip jis 
tartum šešėlis įslenka į jų kambarį ir paslapčiom kedena jų 
drabužius, ir laikė tai meilės ženklais. Jiedvi šnekėdavosi apie 
tuos dalykus ir svarstė galimybę platoniškai mylėtis visiems 
trims, bet regėdamos nuogą jo liemenį, vėjo taršomus vario 
spalvos plaukus, jį patį prakaituojantį su ūkio padargais arba 
dailidės įrankiais, apsigalvodavo ir prieidavo malonią išvadą, 

jog Dievas išrado dvi lytis turėdamas aiškų tikslą. Merginos 
buvo linksmo būdo, pratusios dalytis kambariu, vonia, dra- 
bužiais ir visu kitu, tai kas čia bloga, jei dalytųsi ir meilužiu? 
Antra vertus, buvo akivaizdu, kad vaikinas sveikas kaip ri- 
dikas: jo jėgų ir ūpo užteko sunkiems darbams, kuriuos jam 
užkraudavo dėdė Rupertas, be abejo, pakankamai liktų dar ir 
pašėlti su jomis. Vis dėlto dalykas nebuvo toks jau paprastas. 
Kaimo gyventojai nebuvo tokie pakantūs, kad pateisintų to- 
kius trilypius santykius, ir net merginų tėvas, vis pabrėžiantis, 
koks jis šiuolaikiškas, niekada su tuo nebūtų taikstęsis. Apie 
motiną nėr ko nė kalbėti: ji, ko gero, būtų pagriebusi peilį ir 
bedusi brolvaikiui į jautriausią vietą. 

Neilgai trukus Rolfui Karlei krito į akis pasikeitęs mergi- 
nų elgesys. Jos grūdo vaikinui didžiausius kepsnius, desertui 
sukraudavo ištisą kalną plaktos grietinėlės, kuždėjosi jam už 
nugaros, sutrikdavo užkluptos, kad jį stebi, prasilenkdamos 
taikėsi jį paliesti, visada lyg ir atsitiktinai, bet kiekvienas pri- 
silietimas buvo toks erotiškas, kad net ir vienuolis nebūtų 
galėjęs likti abejingas. Iki tol jis apie jas sukosi apdairiai ir 
per daug neišsiduodamas, kad nepažeistų padoraus elgesio 
ribų ir nerizikuotų gauti per nosį, nes tai būtų buvęs mirtinas 
smūgis jo savigarbai, bet pamažėle vis labiau įsidrąsino žiūrė- 
ti į jas, mat nenorėjo skubotai spręsti, katrą išsirinkti. Abidvi 
jį žavėjo tvirtomis kojomis, standžiomis krūtimis, žydromis 
akimis ir švelnia kaip kūdikio oda. Vyresnioji buvo links- 
mesnė, bet viliojo jį ir švelnus jaunesniosios koketavimas. 
Vargšelį Rolfą tol kankino abejonės, kol merginoms pabodo 
laukti jo iniciatyvos ir jos pačios metėsi į puolimą kaktomu- 
ša. Patykojusios jį braškyne, pakišo koją, parvertė žemėn ir 
užgriuvo ant viršaus, kad kutendamos palaužtų jo ryžtą elgtis 
rimtai ir sužadintų aistrą. Atsagstė jam kelnes, numovė ba- 
tus, perplėšė marškinius ir sukišo padaužiškas rankas tenai, 
kur jis net mintyse nebūtų leidęs raustis niekam ir niekada. 
Nuo tos dienos Rolfas Karlė užmetė knygas, apleido šuny- 

čius, pamiršo laikrodžius su gegute, liovėsi rašyti motinai ir 
net savo vardo nebeprisiminė. Vaikščiojo kaip sapnuodamas, 
instinktų deginamas, aptemusiu protu. Nuo pirmadienio ligi 
ketvirtadienio, nesant lankytojų, namie darbų sumažėdavo, 
tad trims jaunuoliams išpuldavo nemažai laisvų valandėlių, 
ir jie nepraleisdavo progos įsmukti į svečių kambarius, ku- 
rie tomis savaitės dienomis būdavo tušti. Dingsčių netrūko: 
išvėdinti patalus, išblizginti langus, išrūkyti tarakonus, išvaš- 
kuoti baldus, pakeisti paklodes. Merginos buvo paveldėjusios 
iš tėvų teisingumo jausmą ir mokėjimą planuoti darbus: kol 
viena, būdavo, užsidariusi kambaryje smaginasi su Rolfu, kita 
stovi koridoriuje, kad kam nors artinantis anuodu perspėtų. 
Jos griežtai paisė eilės, bet vaikinas, laimei, nesigilino į tokias 
smulkmenas. Kąjie veikė likę vienu du? Nieko naujo, žaidė vis 
tuos pačius pusbrolio ir pusseserės žaidimus, kuriuos žmonija 
moka jau tūkstančius metų. Visas įdomumas prasidėjo tada, 
kai jaunuoliai sutarė nakčiai sugulti visi trys į vieną lovą: juk 
Rupertas ir Burgelė gretimam kambary knarkia ir nieko ne- 
bet dėl to ir dukterys galėjo stebėti tėvus. Rolfas Karlė buvo 
toks pat neprityręs kaip ir abi jo bičiulės, bet nuo pat pir- 
mos sueities rūpinosi, kad jos nepastotų, o per lovos žaidimus 
rodė tiek entuziazmo ir išradingumo, kad visai atsvėrė savo 
neišprusimą meilės reikaluose. Jo energiją be paliovos kurs- 
tė didžiulis malonumas, kurį jam teikė pusseserės - tokios 
atlapos, šiltos, derlios, jukios ir visada pasirengusios. Be to, 
būtinybė viską daryti kuo tyliausiai, kad tik lova nesugirgždė- 
tų, palindus po antklode, jaučiant vienas kito karštį ir kvapą, 
dirgino juos ir vertė liepsnoti jų širdis. Pats tas amžius mylė- 
tis nepailstant! Abi merginos prasiskleidusios žydėte žydėjo, 
akys jų darėsi vis mėlynesnės, oda vis skaistesnė ir šypsena 
vis laimingesnė, o Rolfas užleido savo mokslus, vaikščiojo ap- 
snūdęs, kliūdamas už baldų, turistams patarnaudavo išsiblaš- 
kęs, pusiaumiegiu, drebančiomis kojomis. Vaikinas per daug 

dirba, Burgele, pažiūrėk, koks jis išblyškęs, jam reikia pagerti 
vitaminų, kalbėjo Rupertas nė neįtardamas, jog brolvaikis 
paslapčiomis ryte ryja garsųjį tetos troškinį geismui žadinti, 
kad laikui atėjus nepristigtų jėgų. Trys meilužiai bendromis 
pastangomis išsiaiškino, ką daryti, kad gerai įsiaudrintų, ir 
kai kada jiems pavykdavo net labai aukštai pakilti. Vaikinui 
teko pripažinti, kad jo bičiulės turi daugiau galios smagintis ir 
įstengia patirti aistrą kelissyk per vieną sugulimą, o jam, kad 
nepasidarytų sarmatos ir nenuviltų pusseserių, reikia taupyti 
jėgas ir tenkintis paties susigalvotais būdais. Tik po daugelio 
metų jis sužinojo, kad tais pačiais metodais buvo naudoja- 
masi Kinijoje dar nuo Konfucijaus laikų, ir priėjo išvadą, kad 
nėra nieko naujo po saule, kaip sakydavo ir dėdė Rupertas 
kiekvieną kartą skaitydamas laikraštį. Kai kuriomis nakti- 
mis trys meilužiai pajusdavo tiek palaimos, kad pamiršdavo 
pabusti ir miegodavo susipynę kojomis, vaikinas - užkritęs 
ant minkšto kvapaus kalnelio, liūliuojamas pusseserių sapnų. 
Juos prižadindavo pirmoji gaidžio giesmė, kaip tik pačiu lai- 
ku, kad smuktų kiekvienas į savo lovą, kol tėvai jų neužklupo 
tokio malonaus nusikaltimo vietoje. Iš pradžių seserys buvo 
ketinusios varžytynes dėl nenuilstamojo Rolfo Karlės spręsti 
burtais, metant pinigą, bet per tas nepamirštamas grumtynes 
įsitikino, kad jas su juo sieja žaismingas ir džiugus jausmas, 
visiškai netinkamas būti gerbtinos santuokos pamatu. Jos, 
kaip praktiškos moterys, nusprendė, kad verčiau būsią ište- 
kėti už kvapiųjų žvakių gamintojų, o pusbrolį pasilikti kaip 
meilužį ir, jei pavyktų, susilaukti nuo jo vaikų; taip joms ne- 
grėstų nusivylimas, ir ne vien dėl to, kad jų sūnūs gali gimti 
ne visai sveiki. Tokios mintys niekada nešovė į galvą Rolfui 
Karlei, prisiskaičiusiam romantinės literatūros, apsakymų 
apie riterius ir dar iš vaikystės mokytam griežtų padoraus 
elgesio taisyklių. Kol merginos rezgė įžūlius planus, jis grau- 
žėsi, kad myli jas abi, ir guodėsi tik tuo, jog tai laikinas ryšys, 
padedantis geriau pažinti vienam kitą prieš pasirenkant porą; 

bet toks ilgalaikis sandėris jam būtų koktus, nedoras. Jį dras- 
kė nesutaikomas konfliktas tarp geismo, kurį nuolat kurstė 
tuodu viliojantys putlūs kūnai, ir griežtų jo pažiūrų, kurios 
vertė monogaminę santuoką laikyti vienintele išeitimi, pri- 
imtina padoriam vyrui. Nebūk kvailas, Rolfai, argi nematai, 
jog mums tai nesvarbu? Nei aš reikalauju, kad tu būtum vien 
mano, nei to reikia mano sesei, taigi ir toliau taip elkimės, kol 
esam netekėjusios, tą patį darysim ir po vestuvių. Toks pasiūly- 
mas šiurkščiai smogė vaikino savigarbai. Jis piktinosi ištisas 
trisdešimt valandų, o joms baigiantis goslumas paėmė viršų. 
Susiglobė jaunikaitis pamintą savigarbą ir sugrįžo į lovą pas 
sesutes. Ir mielosios pusseserės, viena iš kairės, kita iš deši- 
nės, abi džiugios, nuogos, vėl apgaubė jį stebuklinga migla, 
kvepiančia cinamonu, gvazdikėliais, vanile ir citrinomis, kol 
susimaišė visi jo pojūčiai ir kažkur prasmego sausos krikščio- 
niškos dorybės. 

Taip praslinko treji metai - pakankamas laikas, kad Rol- 
fui Karlei išdiltų iš sąmonės patirti slogučiai ir juos pakeistų 
malonūs sapnai. Gal merginos būtų laimėjusios kovą su jo 
abejonėmis ir jis būtų likęs su jomis visam gyvenimui, kuk- 
liai tenkindamasis dviem meilužio etatais, jeigu jo likimas 
nebūtų pasukęs kita kryptimi. O tą kryptį jam parodė ponas 
Aravena, žurnalistas iš profesijos ir kinematografininkas iš 
pašaukimo. 

Aravenos straipsnius spausdino svarbiausias šalies dien- 
raštis. Tasai ponas buvo geriausias pensiono klientas, beveik 
visus savaitgalius praleisdavo Ruperto ir Burgelės name, ku- 
riame turėjo nuolatinį kambarį. Aštria savo plunksna jis buvo 
išsikovojęs tokį autoritetą, kad netgi diktatūra negalėjo visai jo 
užčiaupti; per ilgus profesinio darbo metus jis išgarsėjo kaip 
itin sąžiningas Žurnalistas ir todėl leido sau rašyti tokius da- 
lykus, apie kuriuos jo kolegos nedrįsdavo nė išsižioti. Jį gerbė 
net Generolas ir Žmogus su gardenija, stengdamiesi išlaikyti 
pusiausvyrą, todėl jis jautėsi turįs tam tikrą veiksmų laisvę 


102 ISABEL ALLENDE 


ir nebuvo trukdomas, kol neperžengdavo jam skirtos erdvės 
ribų: vyriausybė gerino savo įvaizdį leisdama spausdinti jo 
straipsnius, kartais gan įžūlius. Aravena nespjovė į gyveni- 
mo malonumus, rūkė storus cigarus, buvo didelis rajūnas ir 
stiprus gėrovas, vienintelis, gebantis sekmadieniais nurungti 
dėdę Rupertą prie alaus bokalo. Tik jis vienas galėjo sau leisti 
pagnaibyti Rolfo pusseserėms putlius sėdmenis, nes darė tai 
elegantiškai, anaiptol neketindamas jų įžeisti, veikiau parody- 
damas, kaip jas vertina. Eikit šen, puikiosios mano valkirijos, 
leiskit vargšui žurnalistui paliesti jūsų užpakaliukus, ir net pati 
teta Burgelė juokdavosi matydama, kaip jos dukrelės apsigrę- 
žia, leisdamos jam iškilmingai pakelti siuvinėto sijono kraštą 
ir pasigėrėti tais pusrutuliais, slypinčiais po mergaitiškomis 
kelnaitėmis. Ponas Aravena turėjo filmavimo kamerą ir por- 
tatyvinę rašomąją mašinėlę, triukšmingą, su išdilusiais nuo 
ilgo vartojimo klavišais; prie jos praleisdavo visą šeštadienį 
ir pusę sekmadienio - pasistatęs ją terasoje rašydavo dviem 
pirštais straipsnius, nepamiršdamas vis užkrimsti dešros ir 
gurkštelti alaus. Mane taip gaivina tyras kalnų oras, sakydavo 
jis užsitraukdamas juodą cigaro dūmą. Kartais atvažiuodavo 
su panele, kaskart vis kita, pristatydavo ją kaip dukterėčią, ir 
Burgelė apsimesdavo tuo tikinti: mūsų namai - ne koks nors 
nepadorus viešbutis, ką jūs sau manot, aš tik jam leidžiu at- 
vykti ne vienam, nes tai labai žinomas džentelmenas, argi nie- 
kad nematėt jo pavardės laikraštyje? Aravenos susižavėjimas 
eiline dama trukdavo vieną naktį, paskui jam būdavo gana 
ir jis išsiųsdavo ją atgal į sostinę pirmu sunkvežimiu, gabe- 
nančiu daržoves. O su Rolfu Karle jis galėjo šnekučiuoti per 
dienų dienas vaikštinėdamas po kaimo apylinkes. Sakydavo, 
ką mano apie pasaulio įvykius, aiškino šalies politikos ving- 
rybes, patarė, kokias knygas skaityti, mokė naudotis filmavi- 
mo kamera ir stenografuoti. Vis tiek negyvensi visą amžių toj 
Kolonijoj, kalbėjo jis, joje gera tokiam neurotikui kaip aš, ku- 
ris atvažiuoja čionai kūno sustiprinti ir nuodų atsikratyti, bet 

normaliam jaunuoliui gyventi tarp tų scenos dekoracijų nede- 
ra. Rolfas Karlė buvo skaitęs Šekspyro, Moljero ir Kalderono 
de la Barkos veikalus, tik niekada nebuvo lankęsis teatre ir 
neįsivaizdavo, kuo jis panašus į šį kaimą, bet nedrįso apie tai 
diskutuoti su mokytoju, kuriuo be galo žavėjosi. 

- Aš tavim patenkintas, brolvaiki. Dar pora metų - ir galėsi 
pats vienas meistrauti laikrodžius, tai pelningas amatas, - pa- 
žadėjo dėdė Rupertas vaikinui tą dieną, kai jam sukako dvi- 
dešimt. 

- Teisybę sakant, nenoriu aš būti laikrodininkas, dėde. 
Manau, kad kinas būtų man tinkamesnė profesija. 

- Kinas? O kokia tau iš jo būtų nauda? 

— Režisuočiau filmus. Ypač dokumentinius. Noriu žinoti, 
kas pasaulyje dedasi, dėde. 

— Kuo mažiau apie tai žinosi, tuo geriau, bet jeigu tau taip 
patinka, daryk kaip nori. 

Burgelė kone susirgo, kai sužinojo, kad Rolfas ketina pats 
vienas apsigyventi sostinėje, toje pavojų, narkotikų, politikos, 
ligų duobėje, kur visos moterys, atsiprašant, kekšės, kaip ir tos 
turistės, kurios atvažiavusios į Koloniją kraipo užpakalį ir at- 
stato priekį. Pusseserės iš nevilties bandė pakeisti jo nusista- 
ta bausmė joms tokia pat skaudi kaip ir jam, pakeitė taktiką 
ir puolė mylėtis su tokiu įkarščiu, kad Rolfui pavojingai nu- 
krito svoris. O labiausiai priblokšti buvo šunys: nujausdami 
pasirengimus prarado apetitą, maklinėjo nuleidę uodegą, su- 
glaudę ausis ir žvelgdami taip maldaujamai, kad širdį spaudė 
tai matant. 

Rolfas Karlė atsispyrė visiems sentimentams ir po dviejų 
mėnesių iškeliavo į universitetą, pažadėjęs dėdei Rupertui 
praleisti savaitgalius su jo šeima, tetai Burgelei - suvalgyti 
visus sausainius, kumpius ir uogienes, įdėtus į jo bagažą, o 
pusseserėms - laikytis visiškos skaistybės, kad grįžtų kupinas 
jėgų toliau žaisti su jomis po patalais. 


Tuo metu, kai Rolfo gyvenime vyko visos tos permainos, 
aš, būdama visai netoliese, išaugau iš vaikystės amžiaus. 
Kaip tik tada prasidėjo mano krikštamotės nelaimės. Išgir- 
dau apie tai per radiją ir pamačiau jos atvaizdą paskviliuo- 
se, kuriuos Elvyra pirko be šeimininkės žinios, ir taip suži- 
nojau, kad ji pagimdė pabaisą. Autoritetingi mokslininkai 
skelbė, kad naujagimis priklauso III tribai, vadinasi, turi du 
krūvon suaugusius kūnus ir dvi galvas; ksifodimų genčiai, 
nes turi tik vieną bendrą stuburą; monofalianų rūšiai, nes 
abiejų kūnų bamba irgi viena, bendra. Ir štai kas keisčiausia: 
viena galva - baltosios rasės, kita - juodosios. 

- Vargšelis turėjo du tėvus, aišku kaip dieną, - tarė Elvyra 
ir išsiviepė bjaurėdamasi. - Mano supratimu, tokios negan- 
dos ištinka tada, kai moteris miega su dviem vyrais tą pa- 
čią dieną. Man jau per penkiasdešimt, bet šitaip nesielgiau 
niekuomet. Aš bent jau niekada neleidau dviejų vyrų syvams 
susimaišyti mano pilve, nes dėl tokios nuodėmės ir gimsta 
pabaisos, rodomos cirkuose. 

Krikštamotė užsidirbdavo pragyvenimui, naktimis valy- 
dama biurų patalpas. Jai bandant pašalinti dėmes iš kilimo 
vienuoliktame aukšte, prasidėjo sąrėmiai, bet ji dirbo toliau, 
kadangi nemokėjo apskaičiuoti gimdymo laiko, be to, siuto 
ant savęs, kam pasidavė pagundai ir taip gėdingai pastojo. 

Pusę nakties ji juto, kaip iš tarpukojo srovena karštas skystis, 
ir ketino eiti į ligoninę, bet pavėlavo, jai pakirto kojas ir nebe- 
liko jėgų atsikelti. Moteriškė šaukė iš visų plaučių, bet visame 
pastate nebuvo nė gyvos dvasios jai pagelbėti. Krimsdamasi, 
kad apteršė tai, ką vos prieš valandą buvo išvaliusi, parvirto 
ant grindų ir sukandusi dantis stanginosi, kol išstūmė vaikelį. 
Išvydusi neregėtą dvigalvį padarą, kurį ką tik pagimdė, ji bai- 
siausiai išsigando, ir pirmiausia jai šovė į galvą kuo greičiau 
jo atsikratyti. Vos beįstengdama išstovėti griebė naujagimį, 
gulintį koridoriuje, ir sviedė į šiukšlių šachtą, paskui sunkiai 
atgaudama kvapą vėl ėmėsi valyti kilimą. Rytojaus dieną įėjęs 
į rūsį durininkas aptiko lavonėlį tarp šlamšto, išmesto iš įstai- 
gų: jis buvo bemaž visai sveikas, nes nukritęs ant popiergalių. 
Į jo šūksnius subėgo kavinės padavėjos; po kelių minučių ži- 
nia išlėkė į gatvę ir pasklido po miestą. Iki vidurdienio apie 
skandalą žinojo jau visas kraštas, net ir užsienio korespon- 
dentai subėgo fotografuoti kūdikio, nes apie tokį rasių mišinį 
medicinos žurnalai dar nebuvo rašę. Dar savaitę visi tik apie 
tai ir šnekėjo; tas įvykis nustelbė net žūtį dviejų studentų, ku- 
riuos gvardiečiai nušovė prie universiteto durų už tai, kad jie 
mosavo raudonomis vėliavomis ir giedojo „Internacionalą“. 
Kūdikio motiną žmonės vadino išsigimėle, žudike ir mokslo 
priešu, kam neatidavė vaikelio Anatomijos institutui ištirti, 
o išreikalavo, kad jis būtų palaidotas kapinėse pagal katalikų 
papročius. 

- Iš pradžių nužudo ir išmeta į šiukšlyną kaip kokią pa- 
švinkusią žuvį, o paskui reikalauja krikščioniškų laidotuvių. 
Tokių nusikaltimų Dievas nedovanoja, paukšteli. 

- Betgi, močiute, niekas neįrodė, kad jį nužudė mano krikš- 
tamotė... 

— O kas gi dar? 

Policija laikė gimdyvę uždarytą kameroje kelias savaites, 
kol pagaliau buvo išgirstas teismo mediko balsas. Jis visą 
laiką tvirtino (tik niekas nenorėjo klausyti), kad ne kritimas 

šiukšlių šachtoje buvo mirties priežastis, esą kūdikis jau gimė 
negyvas. Pagaliau teisybė nugalėjo, vargšė moteris buvo pa- 
leista, bet vis tiek liko su gėdos žyme, nes laikraščių antraš- 
tės ją persekiojo ne vieną mėnesį ir oficialiąja versija niekas 
netikėjo. Negailestinga visuomenės simpatija teko vaikeliui, 
o krikštamotę imta vadinti „pabaisiuko žudike“. Tas klaikus 
įvykis palaužė jai nervus. Ji negalėjo sau dovanoti, kad pa- 
leido į pasaulį išsigimėlį, ir išėjo iš kameros jau sugniuždyta, 
įsitikinusi, kad tasai gimdymas buvo Dievo bausmė už kaž- 
kokią baisingą nuodėmę, nors pati nebeprisiminė už kokią. Ji 
gėdijosi pasirodyti gatvėje, vis giliau grimzdo į skurdą ir vie- 
natvę. Pagaliau, nebežinodama ko griebtis, nuėjo pas žiniuo- 
nes. Šios gaubstė moterį drobule, guldė ant žemės, apstatė 
degančiomis žvakėmis ir dusino dūmais, talku bei kamparu, 
kol iš pacientės kūno gelmių išsiveržė šiurpus klyksmas - tai 
neva reiškė, kad pasisekė išvaryti piktąsias dvasias. Tada jai 
užkabino šventintą vėrinį, kad blogis nebegalėtų grįžti ir vėl 
įlįsti į nelaimingąją. Kai nuėjau su Elvyra jos aplankyti, radau 
ją toj pačioj lūšnoj, nudažytoj tamsiai mėlynai. Vargšė buvo 
sumenkusi, pamiršusi valiūkišką įžūlumą, kuris kitados teikė 
tiek žavesio jos eisenai, apsistačiusi šventais katalikų paveiks- 
lėliais ir čiabuvių dievukais, o vienintelė jos draugė buvo bal- 
zamuotoji puma. 

Matydama, kad nei maldos, nei žiniuonės, nei Žžolinin- 
kų receptai nepadeda išbristi iš negandų, krikštamotė prieš 
Mergelės Marijos altorių prisiekė niekada nebeturėti lytinių 
santykių su jokiu vyriškiu, o kad nesulaužytų tos priesaikos, 
paprašė pribuvėją užsiūti jai makštį. Dėl to įsimetusi infek- 
cija vos nenuvarė jos į kapus. Vargšė taip ir nesužinojo, ar 
ją išgelbėjo antibiotikų injekcijos ligoninėje, ar žvakės, už- 
degtos prie šventosios Ritos altoriaus, ar be saiko geriamas 
žolelių nuoviras. Nuo to karto ji nebegalėjo ištverti be romo 
ir be maldų, nebežinojo nei ką jai daryti, nei kaip gyventi, vis 
dažniau neatpažindavo artimo žmogaus ir klajojo gatvėmis 

murmėdama nesąmones apie velnio sėklą, apie dviejų rasių 
pabaisą, užaugusią jos įsčiose. Jai susidrumstė protelis ir ji 
negalėjo pelnytis duonos, nes tokios pakvaišėlės, juoba kad 
jos nuotrauką policijos kronikoje buvo matęs visas miestas, 
niekas nenorėjo samdyti. Kartais ji ilgam dingdavo ir aš net 
baimindavausi, ar tik nemirė, bet vieną gražią dieną nei iš 
šio, nei iš to vėl parsirasdavo, kaskart vis liūdnesnė ir labiau 
prislėgta, paraudusiomis akimis, su septynių mazgų virvute 
galvos apimčiai matuoti - tai iš kažkur ištrauktas būdas nu- 
statyti, ar mergina tebėra nekalta. Tai vienintelis tavo turtas, 
kalbėjo jinai; kol dar turi skaistybę, esi šio to verta, o kai ją 
prarasi, būsi niekas. Aš taip ir nesupratau, kodėl kaip tik ta 
mano kūno dalis, nuodėminga ir slepiama, yra tuo pat metu 
ir tokia vertinga. 

Kadangi aš po kelis mėnesius neatgaudavau savo uždarbio, 
netrukus krikštamotė įjunko prašinėti pinigų, kuriuos šeimi- 
ninkai man skolingi, - ir maldavo, ir grasino: jūs skriaudžiat 
mano mažytę, ji visai nebeauga, labai sulyso, pikti liežuviai 
mala, kad šeimininkas ją glamžo, man tai visai nepatinka, tai 
yra mažamečių tvirkinimas. Jai grįžtant namo aš bėgdavau 
slėptis į karstą. Bet senmergė buvo nepalenkiama, nesutiko 
pridėti man algos ir grasino krikštamotei, kad kitąsyk, jeigu 
ji dar įkyrės, bus iškviesta policija: jie tave jau pažįsta, puikiai 
žino, kas tu tokia, turėtum būti dėkinga, kad aš dar rūpinuosi 
tavo mergaite, jei ne aš, ji būtų jau mirusi kaip tas tavo dvi- 
galvis kūdikis. Situacija darėsi nepakenčiama; pagaliau vieną 
gražią dieną šeimininkei trūko kantrybė ir ji mane atleido. 

Labai buvo liūdna skirtis su Elvyra. Daugiau kaip trejus 
metus buvome kartu: aš iš jos patyriau daug švelnumo, o pati 
jai išūžiau ausis neįtikimiausiomis istorijomis; mudvi padė- 
davom viena kitai, bendrai gynėmės ir kartu juokėmės. Mie- 
godamos vienoj lovoj ir žaisdamos budynes tame pačiame 
karste, padėjome pamatus tvirtai draugystei, kuri saugojo mus 
nuo vienatvės ir švelnino tarnaitės darbo sunkumus. Elvyra 

manęs nepamiršo ir nuo tos dienos lankė mane, kad ir kur 
būčiau. Ji visuomet sugebėdavo mane kur nors įtaisyti. Pasi- 
rodydavo kaip geroji močiutė kiekvienoj vietoj, kur dirbau, 
nešina indeliu gvajavų uogienės arba keliomis čiulpynėmis, 
pirktomis mugėje. Susėsdavom ir žiūrėdavom viena į kitą su 
santūria simpatija, kaip buvom įpratusios, o prieš išeidama 
Elvyra paprašydavo mane papasakoti ilgesnę istoriją, kurios 
užtektų ligi kito apsilankymo. Taip mudvi matydavomės kurį 
laiką, kol per nelemtą atsitiktinumą pasimetėm. 


Prasidėjo mano klajonės iš vienų namų į kitus. Mano krikš- 
tamotė vis ieškojo man didesnio atlyginimo, bet niekas nebu- 
vo linkęs dosniai mokėti mažametei tarnaitei: girdi, daugelis 
mano amžiaus mergaičių dirba negaudamos jokios algos, tik 
už maistą. Tuo metu aš jau nebesuskaičiavau, kelintoj vietoj 
tarnauju, ir dabar negaliu prisiminti visų savo šeimininkų, 
nors kai kurių niekada nepamiršiu, kaip antai ponios su šal- 
tuoju porcelianu, kurios menas man vėliau pravertė gan keis- 
tomis aplinkybėmis. 

Tai buvo našlė, gimusi Jugoslavijoje, kalbanti darkyta ispa- 
nų kalba ir gaminanti įmantrius patiekalus. Ji buvo išradusi 
universaliąją medžiagą: taip kukliai ji vadino masę, gaunamą 
sumaišius šlapią laikraštinį popierių, rupius miltus ir dantų 
cementą. Toji pilka tešla, kol drėgna, yra plastiška, o išdžiū- 
vusi sukietėja kaip akmuo. Iš jos galima nulipdyti ką tik nori, 
imituoti kiekvieną medžiagą, išskyrus skaidrų stiklą ir akies 
stiklakūnį. Našlė ją suminkydavo, suvyniodavo į drėgną sku- 
durą ir laikydavo šaldytuve, ko! prireiks. Iš tos tešlos galima 
lipdyti kaip iš molio, galima ją ir iškočioti ligi šilko plonumo, 
pjaustyti, išgauti norimą paviršiaus raštą ir lankstyti visomis 
kryptimis. Išdžiūvusi ir sukietėjusi, ji gruntuojama, o pas- 
kui nudažoma, kad atrodytų kaip medis, metalas, audeklas, 
vaisius, marmuras, žmogaus oda ar dar kas nors. Jugoslavės 

butas buvo tikra paroda, atskleidžianti tos stebuklingos me- 
džiagos galimybes: prieškambaryje stovėjo bengališka širma; 
svetainėje sėdėjo keturi muškietininkai nėriniuotais aksomo 
drabužiais, išsitraukę špagas; dramblys, išpuoštas kaip Indi- 
joje, atstojo telefono stalelį; lovos galvūgalį puošė romėniš- 
kas frizas. Vienas kambarys buvo paverstas faraono kapu: 
duryse - laidotuves vaizduojantys bareljefai, šviestuvai - juo- 
dosios panteros su lemputėmis akių vietoj, stalas - poliruo- 
tas sarkofagas su netikro lazurito inkrustacijomis, o peleni- 
nės - amžinai romūs sfinksai su įdubimu nugaroje nuorū- 
koms gesinti. Aš vaikštinėjau po tą muziejų baimindamasi, 
kad plunksnų šluotele valydama dulkes ko nors nenumesčiau 
ir nesudaužyčiau, kad muškietininkas nepersmeigtų manęs 
špaga; mane gąsdino ir dramblio straublys, ir panteros nagai. 
Ten susižavėjau senovės Egipto kultūra ir imdavau drebėti 
vos pamačiusi duonos tešlą. Jugoslavė įdiegė man neįveikia- 
mą nepasitikėjimą negyvais daiktais, ir nuo tada būtinai turiu 
kiekvieną paliesti, kad įsitikinčiau, ar jie tikri, ar padaryti iš 
universaliosios medžiagos. Per tuos kelis mėnesius, kol tar- 
navau tuose namuose, išmokau to meno, bet per daug juo 
nesusižavėjau. Šaltasis porcelianas - pavojinga pagunda, nes 
menininkui, perpratusiam jo paslaptis, niekas nebetrukdo 
kopijuoti ką tik panorėjus, kol pagaliau jis susikurs melagingą 
pasaulį ir jame pasiklys. 

Per karą šeimininkei pakriko nervai. Įsikalusi į galvą, jog 
nematomi priešai ją šnipinėjantys, kad jai pakenktų, mote- 
riškė apsitvėrė savo valdą aukšta mūrine tvora, pasišiaušu- 
sia stiklo šukėmis, o naktiniame staliuke laikė du pistoletus. 
Šiame mieste pilna plėšikų, tvirtino ji; vargšė našlė turi mokėti 
apsiginti, ir ji šausianti kakton pirmam, kuris įsibraus į jos 
namą. Kulkos skirtos ne vien banditams: tą dieną, kai šį kraš- 
tą užvaldys komunistai, aš tave nušausiu, Evute, kad tau nerei- 
kėtų kentėti, o paskui kulka suskaldys ir mano galvą, sakė ji. Su 
manim ji elgėsi žmoniškai ir net, sakyčiau, švelniai, rūpinosi, 

kad sočiai valgyčiau, nupirko man gražią lovą ir kas vakarą 
kvietėsi mane į svetainę kartu pasiklausyti naujienų per radi- 
ją. „Atverčiame skambius eterio puslapius, kad jūs, mielieji, 
naujame skirsnyje rastumėt gerų emocijų ir šio to įdomaus...“ 
Susėdusios greta, tarp muškietininkų ir dramblio, ir krimsda- 
mos tešlainius klausydavomės trijų pasakojimų - dviejų apie 
meilę ir vieno detektyvo. Su šia šeimininke man būdavo jau- 
ku lyg savo namuose. Bene vienintelis nepatogumas buvo tas, 
kad namas stovėjo nuošalioje miesto dalyje ir Elvyrai sunku 
buvo mane lankyti, bet vis tiek mano močiutė leisdavosi į ke- 
lią kaskart, kai ištaikydavo laisvą popietę; pavargau, kol atėjau 
čionai, paukšteli, bet dar labiau pavargstu tavęs nematydama; 
kasdien prašau Dievulį, kad tau suteiktų pagrindą po kojomis, 
o man - sveikatos tave mylėti, kalbėdavo ji man. 

Ilgai būčiau užsibuvusi šioje vietoje, juoba kad ir mano 
krikštamotė nesiskundė, nes algą jai mokėjo visada laiku ir 
nešykštėdami, tačiau vienas keistas nuotykis nutraukė mano 
tarnystę. Vieną vėjuotą vakarą, apie dešimtą valandą, išgir- 
dom pratisą dundesį, tartum kas būgną muštų. Našlė, pamir- 
šusi savo pistoletus, drebėdama nuleido žaliuzes ir nedrįso 
nė pažiūrėti, kas čia darosi. Rytojaus dieną sode radom tris 
negyvus katinus, pasmaugtus, be galvos arba perrėžtu pilvu, 
o ant sienos - krauju parašytus nešvankius žodžius. Prisimi- 
niau girdėjusi per radiją apie panašius išpuolius, priskiriamus 
vaikinų gaujoms, pamėgusioms tokias žiaurias pramogas, ir 
bandžiau įtikinti ponią, kad nėra ko nerimauti, bet viskas vel- 
tui. Jugoslavė, pametusi galvą iš baimės, nutarė bėgti iš šalies, 
kol dar bolševikai nepasielgė su ja taip pat kaip su katinais. 


- Tau pasisekė, įtaisysiu tave dirbti pas ministrą, - pranešė 
man krikštamotė. 

Naujasis mano šeimininkas pasirodė besąs pilka asmeny- 
bė, kaip dauguma visuomenės veikėjų tuo metu, kai politi- 

nis gyvenimas buvo apmiręs ir už kiekvieną originalią mintį 
galėjai pakliūti į požemį, kur tavęs jau tykojo žmogėnas, pa- 
sipurškęs prancūziškais kvepalais ir su gėlyte atlape. Minist- 
ras, sprendžiant iš pavardės ir turto, buvo senųjų aristokratų 
palikuonis, todėl į kai kuriuos jo akibrokštus valdžia žiūrėjo 
pro pirštus, bet kai jis peržengė leistinas ribas, net ir šeima 
nuo jo nusigręžė. Jis prarado postą Valstybės kanceliarijoje, 
kai buvo užkluptas besišlapinantis už žaliojo brokato užuo- 
laidos Herbų salėje, ir dėl tos pačios priežasties atšauktas iš 
vienos ambasados, bet tas blogas įprotis, nesuderinamas su 
diplomatiniu protokolu, nesutrukdė jam tapti ministerijos 
vadovu. Didžiausias jo pranašumas buvo sugebėjimas meili- 
kauti Generolui ir menas prasmukti nepastebėtam. Jo vardas 
plačiai nuskambėjo ir po keleto metų, kai jis spruko iš šalies 
privačiu lėktuvėliu ir labai skubėdamas prieš kelionę pamiršo 
aerodrome lagaminą, prikimštą aukso, nors to gero nepristi- 
go jam ir tremtyje. O iki tol jis gyveno kolonijinio stiliaus 
rūmuose, kuriuos supo ūksmingas parkas, prižėlęs milžiniš- 
kų paparčių, didumo sulig aštuonkoju, ir laukinių orchidėjų, 
apsivijusių medžius. Naktimis sodo lapijoje Žėrėjo raudoni 
taškeliai, gnomų ir kitų gerųjų miško būtybių akys, o gal tik 
paprasčiausių šikšnosparnių, kurie mikliai nusklęsdavo nuo 
stogo. Ministras, išsiskyręs su Žmona, neturintis nei vaikų, 
nei draugų, pats vienas gyveno toj slėpiningoj vietoj. Namas, 
paveldėtas iš senelių, buvo per didelis jam ir jo tarnams, dau- 
gelis kambarių stovėjo tušti, užrakinti. Aš bandžiau įsivaiz- 
duoti, kas ten, už tų durų, išrikiuotų ilgomis eilėmis korido- 
riuose; tarsi girdėjau šnabždesį, dejones, juoką, sklindančius 
iš anapus. Iš pradžių glausdavau ausį prie durų arba žiūrėda- 
vau pro rakto skylutę, bet netrukus jau ir be tokių gudrybių 
tariausi mokanti atspėti, kokie pasaulėliai glūdi tuose kamba- 
riuose, kiekvienas su savais įstatymais, savu laiku, savais gy- 
ventojais, apsaugoti nuo kasdienybės - nei sudils, nei užsiterš. 
Kiekvienai patalpai daviau po skambų vardą iš mamos pasa- 

kojimų - Katmandu, Lokių rūmai, Merlino urvas, - o mano 
vaizduotė visai nesunkiai pramušdavo medį ir įsiskverbdavo 
į nepaprastas istorijas, kurios rutuliojosi anapus sienų. 

Be vairuotojų ir asmens sargybinių, teršiančių parketą 
ir vagiančių gėrimus, rūmuose dirbo tik virėja, senas sodi- 
ninkas, liokajus ir aš. Niekada taip ir nesužinojau, nei kodėl 
šeimininkas mane pasamdė, nei už kiek susiderėjo su mano 
krikštamote; vos ne kasdien slampinėjau dyka, basčiausi po 
sodą, klausiausi radijo, fantazavau apie užrakintus kamba- 
rius arba pasakodavau kitiems šeimynykščiams istorijas apie 
vaiduoklius, o už tai gaudavau skanėstų. Tvirtai žinojau tik 
dvi savo pareigas: blizginti šeimininko batus ir išpilti jo nak- 
tipuodį. 

Tą pačią dieną, kai atėjau į šiuos namus, čia buvo iškelta 
vakarienė ambasadoriams ir politikams. Niekada nebuvau 
mačiusi tokio pasirengimo puotai. Atvažiavo pilnas sunkve- 
žimis apskritų stalų ir paauksuotų krėslų, iš oficinos skrynių 
buvo ištrauktos siuvinėtos staltiesės, o iš valgomojo indau- 
jų - banketiniai indai ir įrankiai, ant kurių buvo išgraviruota 
ir paauksuota šeimos monograma. Liokajus davė man ske- 
petaitę krištolo indams blizginti, ir aš stebėjausi, kaip tobulai 
skamba taurės, kai susiliečia, ir kaip kiekvienoje jų vaivorykš- 
te virsta lempų šviesos atspindys. Rožes nešė glėbiais ir merkė 
į porceliano vazas, kurių buvo pristatyta visuose salonuose. 
Iš spintų buvo traukiamos poliruoto sidabro lėkštės ir grafi- 
nai, virtuvėje rikiuojamos žuvys ir mėsos, vynai ir šveicariški 
sūriai, cukruoti vaisiai ir vienuolių pagaminti tortai. Dešimt 
patarnautojų baltomis pirštinėmis šokinėjo apie svečius, o aš 
žiūrėjau pro užuolaidų plyšį ir gėrėjausi visa ta prašmatnybe, 
duosiančia tiek peno būsimiems mano pasakojimams. Da- 
bar galėsiu vaizduoti karalių pokylius, minėti visas jų smul- 
kmenas, kurių nieku gyvu nebūčiau pati sugalvojusi, pasakoti 
apie frakuotus muzikantus, kurie terasoje griežia šokiams, 
apie fazanus, kimštus kaštainiais ir papuoštus plunksnų vai- 

nikais, mėsos kepsnius, kurie tiekiami į stalą apšlakstyti romu 
ir degantys mėlyna liepsna. Nėjau gulti, kol išėjo paskutinis 
svečias. Rytojaus diena praėjo viską valant, skaičiuojant pei- 
lius ir šakutes, mėtant laukan nuvytusias puokštes ir dėliojant 
į vietą kiekvieną daiktelį. Grįžau į šių namų kasdienybę. 
Trečiame aukšte buvo ministro miegamasis - erdvi salė su 
raižytine lova, išpuošta pūstažandžiais angeliukais; lubos ke- 
soninės, gal šimto metų senumo; kilimai iš Rytų; sienas puošė 
šventųjų atvaizdai iš Kito bei Limos ir daugybė paties šeimi- 
ninko nuotraukų, kuriose jis pozavo su svarbiais asmenimis. 
Prie rašomojo stalo iš žakarandos stūksojo senovinis krėslas, 
aptrauktas violetiniu pliušu, su paauksuotais porankiais ir 
kojomis, su skyle sėdynėje. Į tą krėslą sėsdavosi šeimininkas 
gamtinių reikalų atlikti; jo išskyros patekdavo į fajanso indą, 
pastatytą apačioje. Tame senoviniame soste ministras sėdė- 
davo ištisas valandas - rašė laiškus ir straipsnius, skaitė laik- 
raštį, gėrė viskį. Padaręs po savim jis patraukdavo varpelio 
virvutę, ir po visą namą nuaidėdavo skambutis, skelbiantis 
įvykus bėdą; tuomet aš įsiutusi lipdavau į viršų paimti nak- 
tipuodžio. Niekaip negalėjau suprasti, kodėl jis nevaikšto į 
tualetą kaip visi normalūs žmonės. Mūsų ponas visada turėjo 
tą nikį, o tu mažiau klausinėk, vaikeli, tepaaiškino man sena- 
sis liokajus. Po keleto dienų pajutau, kad mane dusina, ne- 
galiu atsikvėpti, visą laiką trūksta oro, niežti rankas ir kojas, 
pila šaltas prakaitas. Nei viltis pamatyti dar vieną tokį pokylį, 
nei slėpiningi nuotykiai užrakintuose kambariuose negalėjo 
nustelbti mano mintyse pliušinio krėslo ir šeimininko veido 
išraiškos, kai jis man gestu primena pareigą ir pirštu rodo, 
kur išnešti tą daiktą. Penktą dieną nuskambėjus varpeliui ap- 
simečiau neišgirdusi, kad galėčiau dar kiek pabūti virtuvėje, 
bet po poros minučių šūksnis pervėrė man smegenis. Ką da- 
rysi, ėmiau kopti laiptais aukštyn, žingsnis po žingsnio, sulig 
kiekviena pakopa vis labiau niršdama. Įžengiau į tą puošnią 
patalpą, atsiduodančią tvartu, pasilenkiau po krėslu ir ištrau- 


114 ISABEL ALLENDE 


kiau naktipuodį. Visiškai ramiai, tarsi taip elgčiausi kasdien, 
pakėliau indą, pakreipiau ministro linkui ir vienu riešo jude- 
siu nusikračiau pažeminimo. Valandėlę jis sėdėjo nė nekrus- 
telėdamas, tik akys iššoko ant kaktos. 

- Sudie, pone. - Pasisukau ant kulno, paskubom išlėkiau 
iš kambario, atsisveikinau su pasakų veikėjais, snaudžiančiais 
anapus antspauduotųjų durų, nusileidau laiptais, prasmukau 
tarp vairuotojų ir asmens sargybinių, perbėgau parką ir din- 
gau, dar nespėjus nukentėjusiajam atsipeikėti. 

Nedrįsau ieškoti savo krikštamotės, mat bijojau jos nuo 
tada, kai ji protui pasimaišius pagrasino užsiūsianti ir mane. 
Vienoj kavinėj gavau pasinaudoti telefonu ir paskambinau 
viengungių porai - norėjau pakalbėti su Elvyra, bet šeiminin- 
kai man pasakė, kad vieną rytą ji išėjo; karstą išsivežusi išsi- 
nuomotu vežimėliu ir dirbti nebegrįžusi; kur ji dabar, jie ne- 
žinantys, dingo nė neatsiprašiusi, net savo mantą paliko. Pa- 
sijutau visų apleista, kaip jau yra man buvę, šaukiausi mamos, 
kad mane padrąsintų, ir tvirtu žingsniu, tarsi skubėdama į 
pasimatymą, instinktyviai patraukiau į miesto centrą. Tautos 
Tėvo aikštėje vos bepažinau raitelio statulą, taip ji buvo iš- 
blizginta; kitados balandžių apdergta ir nuo laiko pažaliavusi, 
dabar spindėjo visa didybe. Prisiminiau Hubertą Naranchą, 
vienintelį kaip ir draugą, kurį kadaise turėjau, negalvodama 
apie tai, kad gal jis mane pamiršo arba kad sunku būtų jį su- 
rasti, nes dar nebuvau gyvenusi taip ilgai, kad tapčiau pesi- 
miste. Sėdėjau ant baseino aptvaro, prie kurio jis anuomet 
lažinosi dėl beuodegės žuvies, ir žiūrėjau į paukščius, juodas 
voveres ir tinginius, drybsančius ant medžių šakų. Temstant 
pamaniau, kad jau per ilgai laukiu, palikau savo postą ir pa- 
sukau į šonines gatves, išlaikiusias kolonijinės architektūros 
žavesį, kurio dar nespėjo pagadinti italų architektų ekskava- 
toriai. Klausinėjau apie Naranchą priemiesčio krautuvėlėse, 
kioskuose ir restoranuose, kuriuose daug kas jį pažinojo, nes 
tai buvo jo veikimo zona nuo pat mažumės. Visur su manim 

buvo maloniai kalbama, bet niekas nenorėjo įkliūti atsakyda- 
mas: ko gero, diktatūra išmokė žmones laikyti liežuvį už dan- 
tų, juk niekada nežinai - įtartina gali būti net mažametė su 
tarnaitės prikyšte ir pašluoste prie juosmens. Pagaliau vienas 
manęs pasigailėjo ir šnipštelėjo: eik į Respublikos gatvę, ten jis 
naktimis bastosi. Tais laikais raudonųjų žibintų zona apėmė 
tik porą menkai apšviestų kvartalų - mažmožis, palyginti su 
ištisu miesto rajonu, ligi kurio vėliau išaugo, bet jau buvo pa- 
neles reklamuojančių afišų su juodu cenzūros reikalaujamu 
brūkšniu ant nuogų krūtų, buvo ir žibintų, rodančių, kur yra 
valandiniai viešbučiai, slapti viešnamiai, lošimo namai. Pri- 
siminiau, kad iki šiol esu nieko nevalgiusi, bet išmaldos pra- 
šyti nedrįsau: verčiau mirti nei elgetauti, paukšteli, kalė man į 
galvą Elvyra. Atsidūrusi aklagatvyje, susirangiau už kartono 
dėžių ir akimirksniu užmigau. Pabudau tik po kelių valandų, 
kai petį man sugniaužė tvirti pirštai. 

- Sakė, kad tu manęs ieškai. Ko tu, po velnių, nori? 

Iš pradžių nei aš jį pažinau, nei jis mane. Hubertas Na- 
ranchas nebebuvo tas vaikelis kaip anąsyk. Jis man pasiro- 
dė labai prašmatnus - juodos žandenos, briliantinu išteptas 
kuodas, aptemptos kelnės, aukštakulniai batai ir odinis diržas 
su metalinėmis kniedėmis. Iš veido išraiškos galėjai palaikyti 
jį pasipūtėliu, bet akyse švietė žaismingos kibirkštėlės, kurių 
nepajėgė užgesinti net ir sunkios nuoskaudos, patirtos per 
neilgą jo gyvenimą. Jam tik neseniai buvo sukakę penkiolika, 
bet dėl įpročio linguoti per vos sulenktus kelius, praskėtus 
kojas, dėl atloštos galvos ir cigaretės, prilipusios prie apatinės 
lūpos, atrodė vyresnis. Labiausiai iš tos banditiškos laikyse- 
nos jį ir pažinau, nes taip jis vaikščiojo dar būdamas trumpa- 
kelnis vaikigalis. 

— Aš Eva. 

— Kas? 


— Eva Luna. 

Hubertas Naranchas pasitaisė plaukus, užsikišo nykščius 
už juosmens, išspjovė cigaretę ir pažvelgė į mane iš viršaus. 
Tamsoje sunku buvo ką nors įžiūrėti, bet ir balsas tas pats, ir 
tos pačios akys žibėjo šešėlyje. 

- Tai tu ta, kuri pasakoja istorijas? 

- Taip. 

Dabar vaikinas pamiršo vaidinti chuliganą ir atvirto į ber- 
niuką, kuris kitados nukaito, kai atsisveikindama pabučiavau 
jam į nosį. Jis priklaupė ant vieno kelio, palinko prie manęs 
ir nusišypsojo taip džiaugsmingai, lyg būtų atgavęs prarastą 
šunytį. Nusišypsojau ir aš, vis dar mieguista. Droviai ištiesėm 
vienas kitam ranką, suglaudėm prakaituotus delnus, tiriamai 
žvelgėm vienas į kitą kaip seni pažįstami, raudom ir balom, 
ak tu, išdykėli! Dar kiek - ir jau nesusivaldžiau, puoliau jam 
ant kaklo, prisispaudžiau prie krūtinės, tryniau veidą į dabi- 
tiškus jo marškinius ir į kaklą, išterliotą kvapiu briliantinu, o 
jis draugiškai kumščiavo man į nugarą ir tik seilę rijo. 

- Truputį praalkau, - tiek tesugalvojau pasakyti, kad ne- 
pulčiau į ašaras. 

- Nusišluostyk nosį ir eime valgyti, - atsakė jis, išsitraukė 
šukas ir apgraibomis pasitvarkė kuodą. 

Naranchas nusivedė mane tuščiomis tyliomis gatvėmis į 
vienintelę vis dar atidarytą užeigą, įėjo vidun pastumdamas 
duris tarsi koks kaubojus, ir mudu atsidūrėme prietamsėj 
patalpoj, kurios sienas vargiai galėjai įžiūrėti per cigarečių 
dūmus. Plokštelių automatas griežė jausmingas melodijas, 
o lankytojai stoviniavo palei biliardo stalus arba svaiginosi 
prie baro. Hubertas tempė mane už rankos per visą salę, pas- 
kui koridorium į virtuvę, kur ūsuotas tamsiaveidis vaikinas 
pjaustė mėsą į gabalus, darbuodamasis peiliu kaip kardu. 

- Iškepk žlėgtainį šitai mergaitei, Negre, tik kad būtų di- 
delis, girdi? Su dviem kiaušiniais, ryžiais ir keptom bulvytėm. 
Moku aš. 


EVA LUNA 117 


— Kaip įsakysi, Naranchai. Ar čia ne toji pati, kuri vis 
vaikščiojo ir teiravosi tavęs? Ji buvo čia vakare. Gal tai tavo 
pana? - šyptelėjo tamsiaveidis ir pamerkė akį. 

— Nekalbėk nesąmonių, Negre, tai mano sesutė. 

Man buvo padėta tiek maisto, kiek ir per dvi dienas nesu- 
valgyčiau. Kol kramčiau, Hubertas Naranchas tylomis mane 
stebėjo, žinovo akimis vertino matomus mano kūno pokyčius, 
beje, nežymius, nes brendau labai iš lėto. Vis dėlto bedygs- 
tančios krūtys jau ryškėjo po medvilnine mano palaidinukė 
tartum dvi citrinos, o Naranchas irgi jau permatė moteris ne 
prasčiau kaip dabar, numanė, kaip po kurio laiko atrodys jų 
šlaunys, kiti apvalumai, ir darė išvadas. 

— Esi man sakęs, kad turėčiau likti su tavim, - tariau. 

— Tai buvo prieš keletą metų. 

— Dabar ir atėjau, kad mane pasiliktum. 

- Apie tai pakalbėsim paskui, o dabar valgyk Negro desertą, 
jis labai neblogas, - atsakė vaikinas, ir jo veidas apsiniaukė. 


- Tu negalėsi būti su manim. Moteriai nedera gyventi gat- 
vėje, - pareiškė Hubertas Naranchas apie šeštą valandą, kai 
užeigoje nebeliko nė gyvos dvasios, net ir plokštelių automa- 
tas pavargo dainuoti meilės dainas. Lauke budo eilinė diena, 
jau zujo mašinos ir kažkur skubėjo žmonės. 

- Bet juk anksčiau pats man siūlei! 

- Taip, bet tada buvai dar maža mergaitė. 

Aš neįžvelgiau čia nė trupučio logikos. Maniau, jog dabar, 
kai jau kiek paūgėjau, esu atsparesnė likimo išbandymams ir 
turiu daugiau gyvenimo patirties, bet jis man aiškino, kad yra 
priešingai: kuo labiau tu augi, tuo labiau tau reikia vyriškio 
globos, bent kol esi jauna; paskui jau vis tiek, nes niekam ne- 
bebūsi įdomi. Neprašau, kad mane gintum, prieštaravau, nie- 
kas manęs nepuola, noriu tik vaikščioti su tavim, bet jis buvo 
nepalenkiamas ir nenorėdamas veltui gaišti išsprendė ginčą 

kumščio smūgiu į stalą: užteks jau, mergužėle, niekus paistai, 
man nusišvilpt ant tavo norų, užsičiaupk. Miestui dar tik bun- 
dant, Hubertas Naranchas čiupo mane už rankos ir nusitem- 
pė pas Ponią, į jos butą Respublikos gatvėje, pastato, valyves- 
nio už aplinkinius, septintame aukšte. Duris mums atidarė 
pusamžė moteris, užsimetusi chalatą ir įsispyrusi į šlepetes su 
bumbulais, vis dar užsimiegojusi ir bandanti prasiblaivyti. 

- Kas yra, Naranchai? 

- Atvedžiau tau draugužę. 

— Kas tau šovė į galvą versti mane iš lovos taip anksti! 

Vis dėlto ji pakvietė mus užeiti, pasiūlė sėstis ir atsiprašė 
turinti kiek apsitvarkyti. Laukti teko ilgokai. Pagaliau pasi- 
rodė moteriškė, pakeliui degiojanti šviesas ir plasnojanti nai- 
loninio chalato skvernais; į nosį mušė siaubingi jos kvepalai. 
Ne iš karto suvokėm, jog tai tas pats Žmogus: jai užaugo ilgos 
blakstienos, oda švytėjo tartum porcelianas, šviesios mati- 
nės garbanos rodėsi suakmenėjusios, vokai - lyg du melsvi 
žiedlapiai, o burna - tikra persprogusi vyšnia; tiesa, nuo tų 
stebėtinų permainų neišbluko nei maloni jos veido išraiška, 
nei šypsenos žavesys. Ponia - visi tik taip ją vadino - juokėsi 
dėl menkiausio nieko; tada jos veidas susiraukšlėdavo, o akys 
prisimerkdavo. Man iš karto patiko ir tas užkrečiamas juo- 
kas, ir tos mielos raukšlelės. 

- Čia Eva Luna, ji gyvens su tavim, - pareiškė Naranchas. 

- Išprotėjai, vaikeli. 

— Aš tau mokėsiu. 

- Nagi, mergužėle, pasisuk, noriu tave apžiūrėti. Neapsi- 
moka man tas biznis, bet... 

- Ji ne dirbti atėjo! - pertraukė ją vaikinas. 

- Aš ir neketinu įdarbinti jos dabar, niekas jos neimtų net 
už dyką, tačiau galiu pradėti ją mokyti. 

— Nereikia. Sakau, kad ji - mano sesuo. 

- O kam man ta tavo sesuo reikalinga? 

- Dėl kompanijos. Ji moka pasakoti istorijas. 

— Ką? 

— Pasakoti visokias istorijas. 

- Apie ką? 

- Apie meilę, apie karą, apie siaubą, apie ką tik nori. 

- Ką tu sakai! - šūktelėjo Ponia ir palankiai nužvelgė 
mane. - Šiaip ar taip, Hubertai, reikia jai bent kiek pasitaisyti: 
tu tik pažiūrėk į jos alkūnes, į kelius, vieni kaulai ir skūra. 
Turėsi pramokti gerų manierų, mergužėle, kad nesėdėtum 
susikūprinusi kaip ant dviračio. 

- Pamiršk visas tas nesąmones ir išmokyk ją skaityti. 

- Skaityti? Kuriam galui tau inteligentė? 

Hubertas spręsdavo nedelsdamas ir jau tada buvo įsitiki- 
nęs, kad jo žodis - įstatymas, tad įspraudė moteriškei į saują 
kelis banknotus, pažadėjo dažnai lankytis ir pažėrė krūvą nu- 
rodymų, vis treptelėdamas kulnu dėl tvirtumo: tik nesugal- 
vok dažyti jai plaukų, nes turėsi reikalų su manim, neišleisk 
jos vakarais iš namų, dabar, kai nužudė tuos studentus, labai 
neramu, kiekvieną rytą randama po keletą lavonų, nepainiok 
jos į savo reikalus, nepamiršk, kad ji - kaip ir iš mano šeimos, 
nupirk jai drabužių, kaip dera panelei, aš sumokėsiu už viską, 
duok jai pieno, sako, jog nuo jo tunka, o jei prireiks manęs, palik 
man žinutę Negro užeigoj ir aš tuoj atlėksiu, na... ir ačiū tau, 
juk žinai, kad gali manim pasikliauti. Vos jam išėjus, Ponia 
kreipėsi į mane žaviai šypsodama, šokčiojo aplinkui ir vis ap- 
žiūrinėjo, o aš tik stovėjau nudelbusi akis, degančiais iš gėdos 
skruostais, nes iki tos dienos nebuvau turėjusi progos patirti, 
kokia esu menka. 

— Kiek tau metų? 

- Trylika. Maždaug. 

- Tik nesikrimsk, niekas negimė gražus, tam reikia kantry- 
bės ir pastangų, bet stengtis verta, nes jei tau pasiseks, susi- 
tvarkysi gyvenimą. Pirmiausia pakelk galvą ir nusišypsok. 

— Kaip norėčiau išmokti skaityti... 

- Tai tik kvailas Narancho prasimanymas. Neimk į galvą. 
Tie vyrai tokie išdidūs, visada turi būti jų viršus. Geriausia dėl 
visko pritarti, o paskui daryti, kaip tau patinka. 

Ponia turėjo nakvišos polinkių ir butą nuo dienos šviesos 
dangstė storomis užuolaidomis, užtat visur žibėjo tiek spal- 
votų lempučių, kad vos įėjęs pasijusdavai lyg cirke. Jinai ap- 
rodė man vešlius plastikinius paparčius, kurių dėl gražumo 
buvo pristatyta kertėse, barą, pilną butelių ir visokiausių tau- 
rių, švarutėlę virtuvę, kurioje nebuvo matyti nė vieno puodo, 
savo miegamąjį su apskrita lova, ant kurios tysojo ispaniška 
lėlė taškuota suknele. Vonios kambaryje, prigrūstame kos- 
metikos, kabojo dideli rausvi rankšluosčiai. 

- Nusirenk. 

- Ką? 

— Nusivilk drabužius. Nebijok, tenoriu tave išmaudyti, - 
nusijuokė Ponia. 

Šeimininkė prileido vonią vandens ir įbėrė saują muilo 
drožlių, vanduo tik suputojo, ir aš panirau į tas kvapias putas, 
iš pradžių nedrąsiai, o paskui atsidusau - kaip malonu! Jau 
buvau beužmieganti, jazminų aromato ir muilo putų liūliuo- 
jama, bet štai vėl pasirodė Ponia su ašutine pirštine kūnui 
šveisti. Nupraususi padėjo man nusišluostyti, papudravo pa- 
žastis talko milteliais, o ant kaklo užlašino kvepalų. 

- Apsirenk. Ko nors užkąsim, o paskui eisim į kirpyklą, - 
paaiškino ji. 

Pakeliui praeiviai dairėsi į Ponią, stebėdamiesi įžūlia jos 
eigastim ir toreadoriška apranga, pernelyg rėžiančia akį net 
ir tame ryškių spalvų bei karingų moterų krašte. Aptemptas 
jos drabužis išryškino visus iškilumus ir įdubimus, mirgulia- 
vo stikliniai karoliukai ant kaklo ir riešų, oda švytėjo krei- 
dos baltumu, vis dar labai vertinamu šioje miesto dalyje, nors 
turtuoliai jau stengėsi madingai įdegti paplūdimyje. Paval- 
giusios mudvi pasukome į grožio saloną; čia Ponia nustelbė 
visus skardžiais sveikinimų žodžiais, švytinčia šypsena ir pri- 

bloškiančiu didingos heteros įvaizdžiu. Kirpėjos aptarnavo 
mus pagarbiai, kaip išskirtines klientes. Pakiliai nusiteikusios 
patraukėme per miesto centro pasažus, aš - su trubadūro 
karčiais, ji - su vėžlenos peteliške, nutūpusia ant garbanų; 
mus lydėjo kvapus debesėlis, kurį skleidė pačiulio aliejus ir 
plaukų lakas. Bet štai jau metas apsipirkti, ir Ponia liepia man 
matuotis viską iš eilės, išskyrus kelnes, mat, jos nuomone, 
moteris vyriškais drabužiais tokia pat juokinga kaip vyras su 
sijonu. Pagaliau ji išrinko man balerinos batelius, porą plačių 
suknelių ir elastiko diržų, tokių, kaip rodo filmuose. Bran- 
giausiu pirkiniu tapo maža liemenėlė, kurioje vos užsimez- 
gusios mano krūtys tabalavo kaip dvi slyvutės. Galop penktą 
valandą vakaro baigėsi mano puošyba; tapau kitu žmogum, 
ilgai ieškojau savęs veidrodyje, bet taip ir neradau - blizgantis 
stiklas rodė man tik sutrikusią pelytę. 

Vėlai vakare atėjo Melesijas, geriausias Ponios bičiulis. 

- O čia kas? - paklausė jis nustebęs, kai pamatė mane. 

- Per daug nesigilindami tarkime, kad tai Huberto Naran- 
cho sesutė. 

- Tik gal jau neketini?.. 

- Ne, man ją paliko dėl kompanijos... 

- Tik to tau ir tetrūko! 

Bet vos po kelių minučių mudu jau susidraugavom, žai- 
dėm su lėle ir klausėmės rokenrolo plokštelių; man tai buvo 
didžiulė naujiena, nes iki tol per virtuvės radiją girdėdavau 
tik salsą, bolero ir rančeras. Tą vakarą gavau paragauti degti- 
nės su ananasų sultimis ir pyragaičių su kremu - pagrindinio 
maisto šiuose namuose. Paskui Ponia ir Melesijas išėjo kiek- 
vienas į savo darbą, o aš likau ant apskritosios lovos, apsikabi- 
nusi lėlę ispanę, pašėliško roko ritmo liūliuojama, įsitikinusi, 
kad ši diena buvo viena iš laimingiausių mano gyvenime. 

Melesijas pincetu išsipešiodavo barzdą ir ūsus, paskui 
suvilgydavo eteriu vatos gabalėlį ir juo apsišluostydavo vei- 
dą, kad jis taptų švelnus kaip šilkas; rūpestingai prisižiūrėjo 
rankas, ilgus, grakščius pirštus ir kas vakarą šimtą kartų šu- 
kuodavosi. Jis buvo aukštas ir stambių kaulų, bet judėjo taip 
atsargiai, lyg bijotų sudužti. Niekada nekalbėjo apie savo šei- 
mą, ir tik po keleto metų, kai Melesijas pakliuvo į Šventosios 
Marijos kalėjimą, Ponia sužinojo, iš kur jis kilęs. Jo tėvas buvo 
toks meškinas, atsikėlęs iš Sicilijos; užklupęs sūnų žaidžiant 
su sesers Žaislais, parversdavo jį ant žemės, duodavo pylos ir 
šaukdavo: Ricchione! Pederasta! Mascalzone! Motina ištikimai 
gamino tradicinius makaronus ir piestu stodavo prieš vyrą, 
kai šis versdavo sūnų spardyti kamuolį, boksuotis, o vėliau - 
ir lankytis viešnamyje. Likusi viena su vaiku, ji bandydavo 
iškamantinėti apie jo jausmus, bet Melesijas visuomet aiški- 
no tą patį: sieloje jis esą jaučiasi moterimi ir negalįs priprasti 
prie vyriško kūno, kuriame esąs įkalintas, tarsi tramdomai- 
siais marškiniais supančiotas. Jis niekada nekalbėjo kitaip, 
ir net vėliau, kai psichiatrai draskė jam smegenis klausimais, 
jo atsakymas būdavo vis tas pats: aš ne gėjus, aš moteris, o 
tas kūnas - klaida. Nei daugiau, nei mažiau. Melesijas išėjo 
iš namų, kai tik įtikino mamą, kad būtų kur kas blogiau likti 
ir žūti nuo tėvo rankos. Išbandė visokius darbus ir galiausiai 
ėmė kalbų mokykloje dėstyti italų kalbą; jo algelė buvo ne- 
didelė, užtat paskaitų tvarkaraštis patogus. Kartą per mėnesį 
jis susitikdavo su motina parke, įteikdavo jai voką su dvide- 
šimčia procentų savo pajamų, kad ir kiek jų būtų gavęs, ir 
guodė ją melagingomis šnekomis apie architektūros studijas. 
Apie tėvą juodu nekalbėjo, bet po metų moteris ėmė vilkėti 
našlės drabužį - nors meškinas buvo sveikas kaip ridikas, jos 
širdyje jis buvo miręs. Kurį laiką Melesijas šiaip taip vertėsi, 
bet su pinigais vis būdavo striuka, ir kai kuriomis dienomis 
visą dienos valgį jam atstodavo puodelis kavos. Tuo metu jis 
susipažino su Ponia, ir nuo tada jam prasidėjo geresni laikai. 

Žmogui, užaugusiam tragiškos operos atmosferoje, operetiš- 
kas naujosios bičiulės tonas kaip balzamas gydė žaizdas, gau- 
tas dar namie ir paskui kasdien gatvėje už švelnias manieras. 
Juodu nebuvo meilužiai. Jai seksas rūpėjo tik kaip verslo pa- 
matas, ir jos metai buvo nebe tie, kad švaistytų jėgas pasilaks- 
tymams, o Melesijui intymūs santykiai su moterimi rodėsi 
atgrasūs. Draugai iš pat pradžių kuo blaiviausiai sutarė ne- 
pavyduliauti, neprimesti vienas kitam savo valios, elgtis man- 
dagiai ir vengti kitų negerovių, būdingų kūniškai meilei. Jinai 
buvo dvidešimčia metų vyresnė, bet tai nė kiek nekliudė - o 
gal net padėjo - jiedviem kuo gražiausiai draugauti. 

— Radau tau gerą darbą. Ar nenorėtum dainuoti bare? - 
vieną gražią dieną paklausė Ponia. 

— Nežinau... niekada nesu to daręs. 

— Niekas tavęs neatpažins. Persirengsi moterim. Tai trans- 
vestitų kabaretas, bet tu nebijok, jie padorūs žmonės ir gerai 
moka, darbas lengvas, pamatysi... 

- Ką, negi manai, kad ir aš toks! 

- Tik nepurkštauk. Ten dainuoti dar nieko nereiškia. Dar- 
bas kaip darbas, - atšovė Ponia: jos blaivi praktiška mąstyse- 
na leido į viską Žiūrėti paprastai. 

Jai pavyko, kad ir nelengvai, įveikti Melesijo priešiškumą 
ir įtikinti, jog tai labai geras pasiūlymas. Iš pradžių aplinka jį 
pribloškė, bet vos pasirodžius scenoje paaiškėjo, kad jo sieloje 
slypi ne tik moteris, bet ir aktorė. Atsiskleidė jo sceninis ir 
muzikinis talentas, apie kurį jis ligi tol nė pats nežinojo, ir jo 
atliekamas numeris, sumanytas tik pertraukai užpildyti, tapo 
visos programos pažiba. Prasidėjo dvilypis jo gyvenimas: die- 
ną - sausas italų kalbos dėstytojas, vakare - pasakiška būty- 
bė, išpuošta plunksnomis ir netikrais briliantais. Jo piniginėje 
nebešvilpavo vėjai, jau jis ir motiną galėjo šiokia tokia dova- 
nėle pamaloninti, ir į padoresnį butą persikraustyti, užteko 
ir geresniam maistui, ir naujiems drabužiams. Būtų Žmogus 
buvęs visai laimingas, jeigu ne pasibjaurėjimas vien pagalvo- 

jus apie savo lyties organus. Melesijas kankinosi matydamas 
save nuogą veidrodyje arba pajutęs, kad jo kūnas, nelaimei, 
reaguoja kaip normalaus vyriškio. Jam nedavė ramybės įkyri 
mintis - jis vaizdavosi, kaip pats išsiromija sodininko žirklė- 
mis: tik vienas rankos truktelėjimas, čekšt, ir toji prakeikta 
atauga nudrimba žemėn kaip koks kruvinas šliužas. 

Jis išsinuomojo butą žydų kvartale, kitam gale miesto, bet 
kas vakarą prieš eidamas į darbą ištaikydavo valandėlę Po- 
nios aplankyti. Ateidavo temstant, kai gatvėje viena po kitos 
įsižiebdavo raudonos, žalios bei mėlynos šviesos, o prostitutės 
pasirodydavo languose ar imdavo šlifuoti šaligatvius, atakuo- 
damos vyrus savo grožybėmis. Dar neišgirdusi skambučio, 
aš jau žinodavau, kad čia jis, ir bėgdavau jo pasitikti. O jis, 
būdavo, pakelia mane nuo grindų ir sako: nuo vakar nepri- 
augai nė gramo, gal tau valgyti neduoda? Toks buvo įprastinis 
jo pasisveikinimas. Ir tuo metu, žiūrėk, tarp jo pirštų atsi- 
randa koks skanėstas man - tai bent fokusas! Jis labiau verti- 
no šiuolaikinę muziką, bet jo publika pageidavo romantiškų 
dainų - angliškų arba prancūziškų. Melesijas repetuodavo 
jas ištisomis valandomis, vis atnaujindamas repertuarą, kar- 
tu ir mane pamokydavo. Aš jas įsidėmėdavau nesuprasdama 
nė žodžio, nes jose neskambėjo nei this pencil is red, is this 
pencil blue?, nei joks kitas sakinys iš anglų kalbos pamokėlių 
pradedantiesiems, kurias buvau girdėjusi per radiją. Mudu 
žaisdavom kiemo žaidimus, kuriais nė vienam iš mūsų ne- 
buvo tekę džiaugtis vaikystėje, statėme namus lėlei ispanei, 
gaudėm vienas kitą, šokom ratelį ir dainavom itališkai. Man 
patiko stebėti, kaip jis dažosi, ir siuvinėti karoliukais puošnų 
jo kabaretinį kostiumą. 


Jaunystėje Ponia svarstė savo galimybes ir priėjo išvadą, kad 
jai trūksta kantrybės pelnytis duoną garbingais būdais. Tada 
ji apsiskelbė daranti moksliškai pagrįstą masažą. Iš pradžių 

jai sekėsi neblogai, nes šiose platumose tai buvo dar neregėta 
naujovė, bet didelis natūralusis gyventojų prieaugis ir nevar- 
žoma imigracija skatino nesąžiningą konkurenciją. Azijietės 
atsinešė tūkstantmečiais ištobulintą techniką, kurios neįma- 
noma pranokti, o portugalės beprotiškai numušė kainas. Tai 
ir atbaidė Ponią nuo to subtilaus amato, nes ji neketino nei 
akrobatinių triukų rodyti, nei ką nors masažuoti pusvelčiui, 
net ir savo vyrą, jei tik būtų jį turėjusi. Kita būtų numojusi 
ranka į tradicinius verslus, bet Poniai nestigo originalių su- 
manymų,. Ji išrado keletą neregėtų žaislų ir tikėjosi užtvindyti 
jais rinką, bet nerado norinčiųjų finansuoti jų gamybą. Trūko 
šioje šalyje komercinės įžvalgos, todėl tą idėją, kaip ir daugelį 
kitų, pasisavino amerikiečiai; dabar jie turi patentus ir pre- 
kiauja savo modeliais visame pasaulyje. Sustumiama varpa 
su rankenėle, baterijomis varomas pirštas ir nebliūkštančios 
krūtys su karameliniais speneliais - visa tai jos išradimai, ir 
jeigu ji gautų procentus, priklausančius jai pagal teisybę, būtų 
milijonierė. Tačiau ji bent dešimtmečiu pralenkė laiką, nė vie- 
nas tada nemanė, kad tokie patobulinimai galėtų turėti didelę 
paklausą, o gaminti juos mažais kiekiais, tik žinovams, rodėsi 
būsią nerentabilu. Nepavyko jai gauti ir banko paskolos nuo- 
savam fabrikui pasistatyti. Vyriausybė, naftos išteklių gausos 
apakinta, niekino netradicinę pramonę. Ta nesėkmė Ponios 
nepalaužė. Ji parengė savo mergaičių katalogą, įrišo į rožinio 
aksomo viršelius ir patyliukais išsiuntinėjo aukščiausiems pa- 
reigūnams. Po kelių dienų sulaukė kvietimo į pokylį La Sire- 
noje, privačioje saloje, kuri nepažymėta nė viename jūrlapyje; 
nuo neprašytų svečių ją saugo koralų rifai ir rykliai, todėl į ją 
galima tik nuskristi. Iš pradžių labai apsidžiaugusi, Ponia su- 
vokė, kokia atsakomybė jai tenka, ir susimąstė, kaip geriausiai 
patenkinti tokius rinktinius klientus. Ir štai tada, kaip po dau- 
gelio metų man pasakojo Melesijas, jos akys nukrypo į mudu: 
tąsyk buvome patupdę kampe lėlę ispanę ir iš kito kambario 
galo svaidėme monetas, taikydami jai į taškuotosios suknelės 

sterblę. Į mus bežiūrint, išradingoje jos smegeninėje kirbėjo 
visokios galimybės, kol pagaliau jai kilo mintis pakeisti lėlę 
viena iš savo merginų. Ji prisiminė kitus vaikystės metų žai- 
dimus ir kiekvieną iš jų papildė kokiu nešvankiu bruožu - 
kūrė pokylio svečiams dar negirdėtas pramogas. Nuo to kar- 
to jai nebestigo užsakymų iš bankininkų, turtuolių ir aukštų 
vyriausybės pareigūnų, galinčių sumokėti valdiškais pinigais. 
Kaip puiku, kad šioje šalyje korupcija apėmusi visus, džiūgavo 
ji. O savo tarnautojoms buvo griežta. Samdydama nebandė jų 
mulkinti, kalbėdavo atvirai, kad paskui nekiltų nesusipratimų 
ir kad jau iš pat pradžių jos nemėgintų išsisukinėti. Jei kuri 
nebegalėdavo dirbti, kad ir dėl ligos, laidotuvių ar netikėtos 
nelaimės, būdavo atleidžiama nedelsiant. Daugiau entuziaz- 
mo, mergaitės, sakydavo Ponia; mes dirbame kilmingiems po- 
nams, tame amate viskas ne taip paprasta. Jos įkainiai buvo di- 
desni negu konkurentų, mat ji suprato, kad pigios paslaugos 
nevertinamos ir čia pat pamirštamos. Sykį vienas gvardijos 
pulkininkas, praleidęs naktį su moterimi, atėjus metui atsi- 
skaityti išsitraukė tarnybinį revolverį ir pagrasino areštuosiąs 
Ponią. O ji neišsigando. Nė mėnesiui nepraėjus tas pats kariš- 
kis užsisakė tris damas, galinčias deramai aptarnauti užsienio 
delegatus, bet Ponia kuo maloniausiai jam pasiūlė pasikvies- 
ti savo Žmoną, motiną ir senelę, jei norįs dulkintis už dyką. 
Dviem valandoms praslinkus prisistatė pulkininko pasiunti- 
nys su čekiu ir trimis violetinėmis orchidėjomis krištolo va- 
zoje; tokios gėlės, kaip paaiškino Melesijas, simbolizuojančios 
tris Žavingiausias moters grožybes, nors klientas vargu ar tai 
žinojo - greičiausiai pasirinko jas tik vazai papuošti. 


Vogčiom klausydamasi moterų pašnekesių, per kelias sa- 
vaites sužinojau daugiau negu tūlas per visą gyvenimą. Rū- 
pindamasi pagerinti savo firmos paslaugų kokybę, Ponia pir- 
kinėjo prancūziškas knygas, kurias jai paslapčiom įbrukdavo 

aklas kioskininkas; tik vargu ar iš jų turėjo daug naudos, nes 
merginos skųsdavosi, kad prašmatnieji kavalieriai, atėjus lai- 
kui, išmaukia vieną kitą taurelę ir paskui daro kaskart vis tą 
patį, tai kam čia dar mokytis? Viena likusi visam bute, ropš- 
davausi ant kėdės ir traukdavau draudžiamąsias knygas iš 
slaptavietės. Čia tai bent! Nors skaityti ir nemokėjau, vien iš 
iliustracijų pasisemdavau tokių idėjų, kurios, neabejoju, pra- 
noksta anatomines žmogaus galimybes. 

Tai buvo šaunus mano gyvenimo laikotarpis, nors jaučiau- 
si taip, lyg kybočiau melo ir nutylėjimų debesyje. Kartais man 
rodėsi, kad jau susidūriau su tiesa, bet netrukus ir vėl pasi- 
klysdavau dviprasmybių miške. Šiuose namuose paros metas 
nieko nereiškė, čia buvo gyvenama naktimis ir miegama die- 
nomis, moterys išsidažiusios tapdavo kitais padarais, mano 
šeimininkė - tikras paslapčių raizginys, Melesijas - nesupra- 
si, nei kiek jam metų, nei kokios jis lyties, maistas - vis tarsi 
gimtadienio skanėstai, o ne duona kasdieninė. Net ir pini- 
gai - kažkokie neapčiuopiami. Ponia laikė storus jų pluoštus 
batų dėžėse ir iš ten imdavo dienos išlaidoms neskaičiuoda- 
ma, kiek dar liko. Aš aptikdavau banknotų visuose kampuose 
ir iš pradžių maniau, kad jie tyčia išmėtomi mano sąžinin- 
gumui patikrinti, bet paskui supratau, jog tai - ne spąstai, tik 
paprasčiausias apsileidimas, kai turi daugiau, nei tau reikia. 

Kai kada nugirsdavau Ponią šnekant, kad ji bijanti susipan- 
čioti jausmais, bet manau, jog ji pati nelabai suvokė kas esanti 
ir galiausiai pamilo mane, lygiai kaip Melesiją. Atverkime lan- 
gus, įsileiskime triukšmo ir oro, prašydavau, ir ji paklusdavo; 
paskui pasiūliau nusipirkti paukštelį, kad mums čiulbėtų, ir 
vazoną su tikrais paparčiais, kad matytume, kaip jie auga, ir 
ką gi - taip ji ir padarė; užsigeidžiau mokytis skaityti, ir ji 
pažadėjo būti mano mokytoja, bet kiti reikalai vis trukdė jai 
to imtis. Dabar, po šitiek metų, kai jau turiu patirties ir galiu 
pažvelgti į Ponią iš laiko perspektyvos, suprantu, kad neleng- 
va buvo jos dalia - gyventi tarp padugnių, įklimpus į tamsų 

verslą. Kartais jai rodėsi, kad turi gi kur nors rastis saujelė 
išrinktųjų, kurie galėtų sau leisti būti geradariais, ir nutarė 
apsaugoti mane nuo Respublikos gatvės purvo: galgi pavyks 
apgauti mano likimą ir aš gyvensianti ne taip kaip ji. Iš pra- 
džių ji bandė man meluoti apie savo verslą, bet kai įsitikino, 
kad esu pasirengusi priimti pasaulį su visomis jo ydomis, ėmė 
kitaip elgtis. Tik vėliau iš Melesijo sužinojau, kad Ponia su- 
sitarė su kitomis moterimis ginti mano skaistybę ir darė tai 
taip uoliai, jog ilgainiui kiekviena persiėmė tuo, ką turėjau ge- 
riausia. Jos stengėsi laikyti mane nuošaliai nuo šiurkštumo ir 
nešvankybių, kartu ir pačios įgavo daugiau savigarbos. Mane 
jos prašydavo papasakoti, kas bus kitoje radijo vaidinimo da- 
lyje, ir aš prasimanydavau dramatišką finalą, nieko bendro 
neturintį su tikrąja intrigos atomazga, bet joms tai ir nerū- 
pėjo. Moterys kviesdavosi mane į kiną meksikietiškų filmų 
žiūrėti; po seanso eidavom į „Auksinę varpą aptarti to, ką 
matėm. Draugių prašoma, aš pakeisdavau scenarijų ir vietoj 
švelnių kuklaus kaimo vaikino jausmų piešdavau tragediją, 
kur vien kraujas ir baisybės. Tu pasakoji geriau nei filmuose, 
nes kur kas labiau suvirpini širdį, dūsaudavo jos žiaumoda- 
mos šokoladinį tortą. 

Vien tik Hubertas Naranchas neprašydavo manęs istorijų, 
nes laikė tai paika pramoga. Jis apsilankydavo pinigų pilno- 
mis kišenėmis ir dalijo kam pakliuvę, neaiškindamas, iš kur 
jų prasimanė. Man jis dovanodavo suknyčių su rauktinukais 
ir mezginėliais, vaikiškų kurpaičių ir žaislinių rankinukų; visi 
tik žavėjosi, nes tebelaikė mane mielu kūdikėliu, o aš įsižeis- 
davau ir nieko neimdavau. 

- Tie daikčiukai per maži net lėlei ispanei. Argi nematai, 
kad aš jau nebe pienburnė? 

- Nenoriu, kad vaikščiotum apsirengusi kaip kokia kekšė. 
Ar tave moko skaityti? - paklausė jis ir įniršo sužinojęs, jog 
taip ir nepažinau nė vienos raidės. 

Aš labai stengiausi neprasitarti, kad kitais atžvilgiais mano 
išsilavinimas sparčiai žengia į priekį. Mylėjau jį su tuo paaug- 
lės įkarščiu, kuris palieka neišdildomus pėdsakus, bet bergž- 
džiai stengiausi, kad Naranchas pastebėtų karštą mano sim- 
patiją; kai tik, būdavo, pamėginu jam prisimeilinti, vis gaunu 
atkirtį ir susigėdusi spūdinu šalin. 

- Palik mane ramybėje. Tau reikia studijuoti, kad taptum 
mokytoja arba gailestingąja sesele: tokios profesijos tik ir dera 
moteriai. 

— Ar tu manęs nemyli? 

— Aš tavim rūpinuosi, ar to dar maža? 

Likusi viena savo lovelėje, apsikabindavau pagalvę geisda- 
ma, kad man greičiau užaugtų krūtys ir sustorėtų kojos, bet 
niekada nesiejau Huberto Narancho nei su Ponios vadovėlių 
iliustracijomis, nei su tuo, ką nugirsdavau iš moterų šnekų. 
Neįsivaizdavau, kad ta gimnastika gali turėti ką bendro su 
meile; laikiau tai vien amatu, pragyvenimo šaltiniu, kaip kok- 
sai siuvimas arba mašinraštis. Meilė - tai, apie ką kalbama 
dainose ir radijo vaidinimuose: atodūsiai, bučiniai, aistringi 
žodžiai. Troškau tūnoti po viena antklode su Hubertu, pri- 
gludusi prie jo peties, miegoti šalia jo, bet mano svajos tebe- 
buvo skaisčios. 


Melesijas buvo vienintelis tikras naktinio kabareto artistas, 
visi kiti - antraeiliai veikėjai: gėjų choras, pavadintas „Žyd- 
ruoju baletu“, kurio atlikėjai trepsi apgailėtina vorele vienas 
paskui kitą, neūžauga, rodantis nešvankius numerius su pie- 
no buteliu, ir neaiškaus amžiaus vyriškis, kurio darbas buvo 
nusimauti kelnes, atgręžti žiūrovams užpakalį ir driokstelėti 
tris biliardo rutulius. Publika kvatodavo iš viso to maivymosi, 
bet į sceną įžengus Melesijui, pasipuošusiam plunksnomis, su 
kurtizanės peruku, ir uždainavus prancūziškai, salėje tapdavo 
tylu kaip bažnyčioj. Niekas nešvilpdavo, neįžeidinėdavo kvai- 

lais šūksniais kaip kitų persirengėlių, nes ir bukiausias lan- 
kytojas jausdavo, kad čia jau visai kita klasė. Tomis valando- 
mis kabareto estradoje jis virsdavo žvaigžde, kuria žavimasi, 
kuri spindi jupiterių šviesoje, į kurią sminga visų žvilgsniai; 
čia išsipildydavo jo svajonė būti moterim. Baigęs pasirody- 
mą, jis sugrįždavo į skurdų kambarėlį, kuris buvo jam skirtas 
persirengti, ir nusimesdavo artistės papuošalus. Plunksnos, 
užmestos ant kablio, tapdavo panašios į merdintį strutį, pe- 
rukas kėpsodavo ant stalo tarsi nukirsta žmogaus galva, o 
netikri briliantai - apgauto pirato grobis - atsidurdavo ant 
žalvarinio padėklo. Melesijas kremu nusivalydavo makiažą 
ir susigrąžindavo vyro veidą. Apsivilkęs vyriškus drabužius, 
uždarydavo duris ir vėl nugrimzdavo į gilų liūdesį: juk jau 
nebelikę to, ką jis turi geriausia. Patraukdavo į Negro smuk- 
lę užkąsti, atsisėsdavo vienas prie kampinio staliuko ir prisi- 
mindavo laimės valandėlę, išgyventą scenoje. Paskui eidavo 
į savo pensioną tuščiomis gatvėmis, mėgaudamasis nakties 
vėsa, nusiprausęs griūdavo į lovą ir spoksodavo į tamsą, kol 
užmigdavo. 

Kai homoseksualumas nustojo buvęs tabu ir iškilo į vie- 
šumą, tapo madinga lankytis gėjų sambūriuose. Turtuoliai, 
tokie elegantiški, triukšmingi margaplunksniai paukščiai, at- 
važiuodavo automobiliais su šoferiu, prasibraudavo pro se- 
nus lankytojus, gerdavo netikrą šampaną, pauostydavo žiups- 
nelį kokaino ir plodavo artistams. Vaidinimu ypač žavėjosi 
damos, rafinuotos ponios, kilusios iš pralobusių imigrantų; 
jos vilkėjo apdarais, parsisiųsdintais iš Paryžiaus, švytėjo sei- 
fe laikomų brangakmenių imitacijomis ir kviesdavosi akto- 
rius prie savo stalo, kad galėtų su jais susidaužti taurėmis. 
Rytojaus dieną ir vieni, ir kiti taisydavo sveikatą turkiškoje 
pirtyje ir lankydavosi grožio salonuose, kad panaikintų pras- 
to gėralo, dūmų ir nemiegotos nakties paliktus pėdsakus, bet 
vis tiek tų išvykų neatsisakydavo, nes juk Žemvaldžių klube 
tik apie tai ir kalbama. Garsas apie nuostabiąją Mimi - toks 

buvo Melesijo sceninis slapyvardis - tą sezoną ėjo iš lūpų į 
lūpas, tačiau tik salonuose, o žydų kvartale, kur jis gyveno, 
arba Respublikos gatvėje nei kas žinojo, nei kam rūpėjo, kad 
drovusis italų kalbos mokytojas ir yra Mimi. 

Raudonųjų žibintų kvartalo gyventojai bendromis jėgomis 
stengėsi išgyventi. Net ir policija gerbė nerašytą jų garbės ko- 
deksą - nesikišo į peštynes, jei jos kildavo ne viešoje vietoje, - 
tik retkarčiais patruliuodavo gatvėse ir rinko duoklę tiesio- 
giai per savo agentus, mat labiau rūpinosi politiškai įtartinais 
asmenimis negu kuo kitu. Kiekvieną penktadienį Ponios bute 
apsilankydavo seržantas; jis palikdavo automobilį ant šaligat- 
vio - tegul visi mato, kad jis renka pelno mokestį, ir tenema- 
no, jog valdžia nieko nežino apie šios gerbiamos moteriškės 
verslą. Jo vizitas trukdavo ne daugiau kaip dešimt penkiolika 
minučių; per tą laiką jis spėdavo surūkyti cigaretę, papasakoti 
porą anekdotų ir išeidavo nešinas viskio buteliu po pažas- 
tim ir sau priklausančiais procentais piniginėje. Panaši tvar- 
ka galiojo visiems ir atrodė pagrįsta, nes leido pareigūnams 
pasididinti pajamas, o antrajai pusei - ramiai dirbti. Aš jau 
buvau išgyvenusi pas Ponią kelis mėnesius, kai atsirado ki- 
tas seržantas ir per vieną naktį geri santykiai nuėjo velniop. 
Verslui iškilo pavojus dėl besaikių reikalavimų, kuriuos kėlė 
naujasis pareigūnas, nepaisantis nusistovėjusių normų. Įžū- 
lios jo pretenzijos, grasinimai ir šantažas sudrumstė mums 
sielos ramybę, o be jos argi gali gerai sektis? Bandyta su juo 
susitarti, bet jis pasirodė besąs gobšus ir siaurakaktis. Per jį 
sugriuvo trapi pusiausvyra Respublikos gatvėje, visur jis sėjo 
sąmyšį; žmonės piktinosi ir būriavosi užeigose, svarstė, kodėl 
negalima užsidirbti duonai taip, kaip paties Dievo prisakyta, 
ar nereikėtų ko nors griebtis, kol tas nenaudėlis mūsų dar visai 
nenusmukdė. Tų dejonių sujaudintas, Melesijas nusprendė 
įsikišti, nors tai buvo ne jo reikalas. Jis pasiūlė nukentėjusių- 
jų vardu parašyti laišką ir pasiųsti jį Policijos departamento 
viršininkui, o kopiją - vidaus reikalų ministrui: juk jiedviem 

metų metais irgi šis tas nubyrėdavo, tai dabar jų moralinė 
pareiga atsižvelgti į skundo autorių problemas. Labai greitai 
paaiškėjo, kad tai neprotinga užmačia, ją įgyvendinus galima 
labai nukentėti. Per kelias dienas pavyko surinkti kaimynų 
parašus, beje, nelengvai, nes kiekvienam atskirai reikėjo viską 
smulkiai išaiškinti, bet pagaliau buvo parengta svari petici- 
ja ir Ponia pati nunešė ją adresatams. Po dvidešimt keturių 
valandų, auštant, kai visi dar miega, atlėkė Negras, užeigos 
savininkas, ir pranešė, kad policija braunasi į visus namus iš 
eilės. Prakeiktasis seržantas važinėjąs furgonu, priklausančiu 
Kovos su nusikalstamumu komandai, pagarsėjusiai tuo, kad 
niekuo dėtiems žmonėms kaišioja į kišenes ginklus ir narko- 
tikus, o paskui juos apkaltina. Vos atgaudamas kvapą Neg- 
ras pasakojo, kad į kabaretą įsiveržė baudėjų būrys, suėmė 
ir išsivežė visus artistus ir dalį publikos, bet rinktinių lanky- 
tojų nelietė. Sučiuptas esą ir Melesijas su visais blizgučiais, 
su plunksnotu karnavaliniu šleifu; jis kaltinamas pederastija 
ir spekuliacija - ką reiškia tie žodžiai, tuomet dar nežinojau. 
Negras išdūmė pranešti blogosios žinios kitiems savo drau- 
gams, palikęs Ponią baisiausiai susijaudinusią. 

— Renkis, Eva! Krutinkis! Grūsk viską į lagaminą! Ne! Nie- 
ko nebespėsim! Reikia bėgti iš čia... Vargšas Melesijas! 

Ji pusnuogė blaškėsi po namus, kliuvinėdama už nikeliuo- 
tų krėslų, už spindinčių stalų, ir karštligiškai rengėsi. Pagaliau 
sugriebė batų dėžę su pinigais ir nudundėjo žemyn užpakali- 
niais laiptais. Aš nuskubėjau iš paskos, vis dar užsimiegojusi, 
nesuprasdama, kas atsitiko, bet spėjau, kad kažkas labai bloga. 
Atsidūrėm apačioj kaip tik tą akimirką, kai policija sugužėjo į 
liftą. Pirmame aukšte susitikom durininkę naktiniais marški- 
niais, geraširdę ispanę, kuri normaliais laikais sultingus bul- 
vinius blynus su dešra mainydavo į odekolono buteliukus. 
Pamačiusi mus tokias išsidraikiusias ir girdėdama, kaip šur- 
muliuoja uniformuotieji, o gatvę skardena patrulių sirenos, 

sumetė, jog dabar ne metas klausinėti. Ji pamojo mums eiti 
paskui ją į rūsį, iš kurio atsarginės durys vėrėsi į gretimą sto- 
vėjimo aikštelę; pro ten mudvi ir pasprukom neišeidamos į 
Respublikos gatvę, kurioje knibždėte knibždėjo policininkų. 
Po tokio negarbingo pabėgimo Ponia visai be kvapo, vos ne- 
alpdama, atsirėmė į viešbučio sieną ir kreipėsi į mane, tarsi 
tik dabar išvydusi: 

— Ką tu čia veiki? 

- Aš irgi pabėgau... 

— Eik sau! Jei pamatys tave su manim, dar apkaltins, kad 
tvirkinu mažametės! 

— Kur norite, kad eičiau? Aš neturiu kur eiti. 

- Nežinau, mažyte. Ieškok Huberto Narancho. Man reikia 
slėptis ir ieškoti pagalbos Melesijui; neturiu dabar laiko tavim 
rūpintis. 

Ji nuplasnojo gatve žemyn, ir paskutinis dalykas, kurį ma- 
čiau, buvo linguojantis jos užpakalis, pridengtas gėlėta suk- 
nele: ankstesniojo išdidumo nė ženklo - veikiau visiškas su- 
trikimas. Taip ir likau užsiglaudusi kamputyje, o pro šalį tik 
lakstė kaukdami policijos automobiliai, visai greta blaškėsi 
kekšės, sodomitai ir sąvadautojos. Kažkas man liepė greičiau 
nešdintis iš čia, nes Melesijo suredaguotas ir visų pasirašytas 
laiškas pakliuvo į rankas žurnalistams, ir skandalas, kainavęs 
postą ne vienam ministrui ir keliems aukštiems policijos pa- 
reigūnams, dabar užgriūsiąs mus tarsi viesulas. Baudėjai nu- 
siaubė kiekvieną pastatą, kiekvienus namus, kiekvieną vieš- 
butį ir užeigą visame kvartale, suiminėjo visus paeiliui, išsi- 
vedė net akląjį kioskininką, ir susprogdino tiek ašarinių dujų 
bombų, kad apnuodijo tuziną žmonių, o vienas naujagimis 
net numirė: motina negalėjo vaikelio išsaugoti, nes tuo metu 
buvo su klientu. Tris dienas ir tris naktis visi tik ir tekalbėjo 
apie Padugnių karą, kaip jį pavadino spauda. Tačiau liaudies 
lūpose tas skandalas virto Kekšių maištu ir tuo vardu buvo 
įamžintas net poezijoje. 

Stovėjau be sentavo kišenėje, kaip jau ne kartą buvo man 
nutikę ir dar nutiks ateity; negalėjau susirasti ir Huberto Na- 
rancho, kurį tas sąmyšis užklupo kitam gale miesto. Nežino- 
jau ką daryti, atsisėdau tarp kažkokio pastato kolonų, pasiry- 
žusi nepasiduoti našlaitės nevilčiai, kurią buvau patyrusi ki- 
tais atvejais ir kuri brovėsi man į sielą dabar. Panarinau galvą 
tarp kelių, šaukiausi mamos ir labai greit pajutau lengvą jos 
aromatą - dvelkė švaria drobe ir krakmolu. Ji pasirodė man 
sveika gyva, su kasa, surangyta ant pakaušio, ir spindinčio- 
mis dūmų spalvos akimis strazdanotame veide, ir tarė man, 
kad tos peštynės manęs neliečia ir man nesą ko bijoti: išmesk 
iš galvos visą nerimą, dabar eisim abi kartu. Atsistojau ir pa- 
ėmiau ją už rankos. 

Negalėjau susitikti nė vieno pažįstamo, nedrįsau sugrįžti ir 
į Respublikos gatvę, nes vos pasukusi jos link kaskart pama- 
tydavau patrulius, tarsi tik ir laukiančius manęs. Jau seniai 
nieko nebuvau girdėjusi apie Elvyrą, nesiryžau ir krikštamo- 
tės ieškoti, nes tuo metu ji buvo jau visai pametusi protą ir 
domėjosi tik loterija, įsitikinusi, kad šventieji praneš jai tele- 
fonu laimingąjį numerį; deja, dangaus karalystės gyventojai 
tiek pat klydo pranašaudami kaip eilinis mirtingasis. 


Garsusis Kekšių maištas apvertė viską aukštyn kojomis. Vi- 
suomenė iš pradžių rėmė ryžtingus vyriausybės veiksmus, o 
vyskupas pats pirmas viešai pritarė, kad kovai su paleistuvys- 
te reikia kietos rankos; bet situacija pasikeitė, kai menininkų 
ir intelektualų būrelio leidžiamas satyros laikraštis išspaus- 
dino „Sodoma ir Gomora“ pavadintą karikatūrų rinkinį, ku- 
riuo pašiepė aukštus valdininkus, įklimpusius į korupciją. Du 
piešinėliai buvo įtartinai panašūs į Generolą ir Žmogų su gar- 
denija: daugelis žinojo, kad jie užsiima visokiomis machina- 
cijomis, bet iki tol niekas nedrįso parašyti apie tai juodu ant 
balto. Saugumiečiai nusiaubė dienraščio redakciją, daužė ma- 

šinas, degino popierių, suėmė visus tarnautojus, kiek tik pa- 
čiupo, ir paskelbė, jog direktorius paspruko, bet rytojaus die- 
ną jo lavonas su kankinimo žymėmis ir perrėžta gerkle buvo 
aptiktas automobilyje pačiame miesto centre. Niekam nekilo 
abejonių, kas kaltas dėl jo mirties: tie patys, kurie atsakingi ir 
už nužudytus studentus, ir už kitus be žinios dingusius, kurių 
kūnai buvo sumesti į giliausius gręžinius tikintis, kad jeigu kas 
nors kada nors juos ir ras, gal palaikys žilos senovės iškaseno- 
mis. Tas nusikaltimas galutinai išvedė iš kantrybės visuome- 
nę, kuri ilgus metus kentė diktatūros piktnaudžiavimą. Per 
kelias valandas žmonės sugužėjo į masinę manifestaciją, visai 
ne tokią kaip Žžaibiški mitingai, kuriais opozicija bergždžiai 
paprotestuodavo prieš valdžią. Visas gatves aplink Tautos 
Tėvo aikštę užplūdo tūkstančiai studentų ir darbininkų; jie 
kėlė vėliavas, klijavo atsišaukimus, degino padangas. Rodės, 
jog baimė galiausiai pasitraukė ir užleido vietą maištui. Per 
patį sambrūzdį iš šoninio prospekto atžygiavo keistos išvaiz- 
dos būrelis - Respublikos gatvės gyventojos, kurios nesuvokė 
politinės maišto esmės ir manė, kad liaudis sukilo jų ginti. 
Kai kurios prostitutės susigraudinusios kopė į paskubom su- 
kaltą tribūną padėkoti už simbolinę paramą visuomenės at- 
stumtosioms, kaip jos save vadino. Taip ir turi būti, mielieji, 
nes argi motinos, sužadėtinės ir žmonos galėtų ramiai miegoti, 
Jeigu mes nedirbtume savo darbo? Kur nusimestų įtampą jūsų 
sūnus, jūsų sužadėtiniai ir jūsų vyrai, jei mes apleistume savo 
pareigas? Minia kėlė joms ovacijas, kurios jau būtų virtusios 
karnavalu, bet tam užbėgo už akių Generolas - išvedė į gat- 
ves kariuomenę. Šarvuočiai artinosi dundėdami kaip dram- 
bliai, bet netoli tenuvažiavo, nes centrinių gatvių grindinys, 
suklotas dar kolonijos laikais, susmego, ir žmonės ginklavosi 
rieduliais - turės kuo pasipriešinti valdžiai. Sužeistųjų ir su- 
muštųjų prisirinko tiek, kad šalyje buvo paskelbta nepapras- 
toji padėtis ir įvesta komendanto valanda. Tos priemonės tik 
dar labiau paskatino smurtą, kuris plito nesulaikomai kaip 

vasaros gaisrai. Studentai kaišiojo pačių pasigamintas bom- 
bas net į bažnyčių sakyklas, prastuomenė laužė portugalų 
parduotuvių grotas ir grobė prekes, moksleivių šutvė pasi- 
gavo policininką ir nuogą varėsi per Nepriklausomybės pro- 
spektą. Daug buvo sugriauta, daug aukų teko apraudoti, bet 
vis tiek tai buvo šaunios grumtynės, proga liaudžiai išsirėkti 
lig valiai, versti visas užtvaras ir vėl pasijusti laisvai. Iš kaž- 
kur išdygo grupelės muzikantų, grojančių tuščiomis degalų 
statinėmis, ir ilgos virtinės šokėjų, kurios kraipėsi Kubos ir 
Jamaikos šokių ritmu. Žmonės siautė keturias dienas, kol vi- 
sai išsikvėpė ir niekas tiksliai nebeprisiminė, nuo ko viskas 
prasidėjo. Ministras, atsakingas už įvykius, atsistatydino, jo 
vieton buvo paskirtas mano pažįstamas. Eidama pro kioską 
išvydau jo portretą pirmame laikraščio puslapyje ir vos paži- 
nau: tasai rūstus vyriškis surauktais antakiais ir pakelta ranka 
visai nepriminė to, kurį buvau palikusi sugėdintą aksominia- 
me vyskupo sutanos spalvos krėsle. 

Savaitei baigiantis vyriausybė vėl sugraibė vadeles, į miestą 
grįžo tvarka, o Generolas išvyko pailsėti į nuosavą salą, pagu- 
lėti pilvą išvertęs prieš Karibų saulę, neabejodamas, kad laiko 
savo gniaužtuose ne tik pačius tėvynainius, bet kontroliuoja 
ir jų sapnus. Jis tikėjosi valdyti tol, kol gyvas: ne veltui turįs 
tą Žmogų su gardenija, kuris akylai žiūri, kad nekiltų joks są- 
mokslas nei namuose, nei gatvėje, be to, manė, jog demokra- 
tijos blyksnis truko ne taip ilgai, kad paliktų ryškesnį pėdsa- 
ką liaudies atminty. Siaubingojo sąmyšio rezultatas - keletas 
žuvusių ir nesuskaitoma daugybė suimtų bei ištremtų. Vėl 
atvėrė duris lošimo namai ir viešnamiai Respublikos gatvėje, 
ojų įnamiai grįžo prie įprastinių darbų, tarsi nieko ir nebuvę. 
Valdžios vyrai toliau ėmė savo procentus, o naujasis minist- 
ras jautėsi ramus, nes buvo liepęs policijai nejudinti nusikal- 
tėlių ir persekioti, kaip visada, tik politinius priešininkus, me- 
džioti bepročius ir elgetas, skusti jiems galvas, dezinfekuoti 
ir paleisti vidury kelio: tegul išnyksta savaime. Dėl paskalų 

Generolas nesisielojo, nes manė, kad kaltinimai piktnaudžia- 
vimu ir korupcija tik kelia jo prestižą. Juk Geradarys buvo 
jį išmokęs, kad istorija palanki drąsiems vadams, nes liaudis 
padorumo nevertinanti: jis derąs vienuoliams ir moterims, o 
tikro vyro nepuošiąs. Generolas buvo įsitikinęs, jog moksli- 
ninkų paskirtis - šlovinti vadus paminklais, o kokius du tris 
verta turėti tam, kad būtų apie ką rašyti vadovėliuose; tačiau 
kai skirstoma valdžia, sėkmės gali tikėtis tik despotiški vadai, 
kurių žmonės bijotų. 

Daug dienų blaškiausi po miestą. Kekšių maište nedalyva- 
vau, nes visada vengiau sąmyšio. Nors ir buvau iš arti regėjusi 
motiną, iš pradžių jutau lyg ir deginimą kūno viduje, o sausa 
ir šiurkšti burna buvo tarsi smėlio pripilta, bet paskui apsi- 
pratau. Pamiršusi tvirtus švaros įgūdžius, kuriuos buvo man 
įdiegusios krikštamotė ir Elvyra, nebeidavau praustis į fonta- 
nus ar prie hidrantų. Tapau purvina žmogysta, kuri per die- 
ną slampinėja be jokio tikslo ir valgo kas pakliuvę, o vakare 
slepiasi tamsiame užkampyje, kad ten praleistų komendanto 
valandą, kai gatvėmis zuja tik saugumiečių mašinos. 

Vieną dieną apie šeštą valandą vakaro susipažinau su Ria- 
du Halabi. Stovėjau prie kampinio namo, o jis eidamas pro 
šalį stabtelėjo ir įsistebeilijo į mane. Aš pakėliau galvą ir pa- 
mačiau vidutinio amžiaus vyrą, apkūnų, liūdnomis akimis ir 
stambiais vokais. Vilkėjo, jei neklystu, šviesiu kostiumu ir ry- 
šėjo kaklaraištį, bet, kiek tik jį prisimenu, jis visada būdavo su 
baltutėliais batisto marškiniais, kuriuos netrukus jau aš pati 
jam kruopščiai lyginau. 

— Ei, mergužėle... - užkalbino jis mane šniaukrojančiu balsu. 

Tada ir atkreipiau dėmesį į jo burnos ydą - gilią spragą 
tarp viršutinės lūpos ir nosies, kartu ir švarplę, pro kurią 
švietė liežuvis. Vyriškis laikė rankoj skepetaitę ir vis kėlė ją 
prie veido, kad paslėptų sudarkytą lūpą, šypsodamasis man 
akimis kaip alyvuogėmis. Buvau beatsitraukianti, bet ūmai 
mane apėmė sunkus nuovargis, abejingumas ir neįveikiamas 

noras užmigti, kėliai nebelaikė ir aš sėdom susmukau, žvelg- 
dama į nepažįstamąjį kaip per tirštą rūką. O jis pasilenkė, 
kilstelėjęs mane už pažastų pastatė vėl ant kojų ir privertė 
žengti žingsnį, paskui kitą ir dar vieną, kol atsidūriau kavinė- 
je prie stalo; ant jo gulėjo didžiulis sumuštinis ir stovėjo stik- 
linė pieno. Čiupau visa tai drebančiomis rankomis, mėgau- 
damasi šiltos duonos kvapu. Kramtydama ir gurkšnodama 
pajutau buką skausmą, aštrų pasitenkinimą, žvėrišką nerimą, 
kuriuos vėliau tik retkarčiais patirdavau mylimojo glėbyje. 
Valgiau paskubom ir vis tiek nebaigiau, nes mane supykino; 
šįsyk nebeįstengiau susivaldyti ir apsivėmiau. Šalimais sėdin- 
tieji bjaurėdamiesi traukėsi tolyn, smuklininkas ėmė piktin- 
tis, bet vyriškis nutildė jį banknotu ir prilaikydamas mane už 
juosmens išsivedė laukan. 

- Kur tu gyveni, dukrele? Kur tavo šeima? 

Susigėdusi tylėjau. Vyras nusivedė mane į gretimą gatvę, 
kur buvo palikęs išklerusį furgoną, prikrautą dėžių ir maišų. 
Padėjo man įlipti, apgaubė savo švarku, paleido variklį ir pa- 
suko į rytus. 

Važiavome kiaurą naktį per tamsų kraštą, kuriame sušvis- 
davo tik policijos postai, sunkvežimiai, keliaujantys į naftos 
versloves, ir Vargšų rūmai, trisdešimčiai sekundžių išnirę 
šalikelėje tarsi per haliucinaciją. Kitados tai buvo Geradario 
vasarnamis, kuriame šokdavo dailiausios Karibų mulatės, bet 
tą pačią dieną, kai tironas mirė, į ten ėmė traukti skurdžiai, 
iš pradžių nedrąsiai, paskui jau urmu. Jie žengė į sodą, o kad 
niekas jų nestabdė, lipo aukštyn plačiais laiptais, kurių raižyti 
turėklai buvo papuošti bronzos kniedėmis, ėjo per prašmat- 
nias menes, apdailintas baltuoju Almerijos marmuru, raus- 
vuoju Valensijos ir pilkuoju Kararos, dairėsi po koridorius, 
kurių sienos, išklotos rievėtu ir gyslotu marmuru, priminė 
arabeskas, kaišiojo nosį į vonios kambarius, mirguliuojan- 
čius oniksais, jaspiais ir turmalinais, kol pagaliau ir įsikraustė 
sykiu su vaikais, seneliais, skudurais ir naminiais gyvulėliais. 

Kiekviena šeima rado kur įsikurti, erdvias sales susiskirstė 
nematomomis ežiomis, pasikabino hamakus, skaldė rokoko 
stiliaus baldus virtuvės ugniakurui, vaikai ardė čiaupus, nu- 
lietus iš Romos sidabro, jaunimas mylėjosi tarp sodo skulp- 
tūrų, o seniai kratė tabaką į paauksuotas vonias. Kažkas liepė 
gvardiečiams visus juos iškraustyti ginklu, bet valdžios ma- 
šinos paklydo ir niekada tos vietos nepasiekė. Ir kas galėtų 
iškraustyti įsibrovėlius, jei rūmai ir visa, kas juose buvo, tapo 
nematoma žmogaus akims, perėjo į kitą matmenį ir jame gy- 
vavo niekieno netrikdomi. 

Kai pagaliau pasiekėm kelionės tikslą, saulė jau buvo pa- 
tekėjusi. Agva Santa buvo viena iš tų mieguistų provincijos 
gyvenviečių, kurias prausia liūtys ir džiovina kaitriausia ato- 
grąžų saulė. Furgonas pervažiavo išilgai centrinę gatvę, užsta- 
tytą kolonijinio stiliaus namais, kiekvienas su mažu darželiu 
ir vištide, ir sustojo priešais būstą, nubaltintą kalkėmis, pažiū- 
rėti tvirtesnį ir solidesnį už kitus. Tą ankstyvą valandą namo 
durys buvo dar uždarytos ir aš nesupratau, jog tai krautuvė. 

— Štai mes ir namie, - tarė vyriškis. 


Riadas Halabi buvo vienas iš tų, kuriuos žlugdo gera šir- 
dis. Jis taip mylėjo žmones, jog stengėsi nerodyti luošos savo 
burnos, kad jiems nebūtų šlykštu žiūrėti, todėl visada nešio- 
josi rankoje skepetaitę lūpoms prisidengti, nevalgė ir negėrė 
žmonėms matant, vengė šypsotis ir vis stengėsi atsistoti nu- 
gara į šviesą, kad sudarkytas veidas būtų šešėlyje ir sunkiau 
įžiūrimas. Gal žmogus nė nenutuokė, kaip palankiai jį vertina 
aplinkiniai ir kokią meilę jis kursto mano širdyje. Jis išvyko 
iš tėvynės būdamas penkiolikos metų, vienas, be pinigų, be 
draugų, su turistine viza, įspausta padirbtame Turkijos pase, 
kurį jo tėvas buvo nupirkęs iš vieno konsulo, spekuliuojan- 
čio Artimuosiuose Rytuose. Keliavo praturtėti ir grąžinti 
skolos tėvams, tačiau net ir nepasiekęs pirmo tikslo, antro- 
jo - pareigos nepamiršo niekada. Riadas išmokslino brolius, 
aprūpino kraičiu visas seseris ir nupirko tėvams alyvmedžių 
giraitę - tame tremtinių ir elgetų krašte, kuriame jis užaugo, 
tai reiškė prestižą. Jis kalbėjo ispaniškai perėmęs visus kreo- 
lų šnektos ypatumus, bet su aiškiu dykumos vaiko akcentu; 
iš tos pačios dykumos jis atsinešė ir svetingumą, ir pagarbą 
vandeniui. Pirmuosius keletą metų svetimame krašte Riadas 
mito duona, bananais ir kava. Miegodavo ant grindų savo 
tautiečio tekstilės fabrike, o už gautą pastogę valė pastatą, 
nešiojo siūlų bei medvilnės pakus ir statė pelėkautus; visos 

dienos tam neprireikdavo, tad per likusį laiką spėdavo dar ir 
pabizniauti. Greit jis sumetė, kur galima geriau pasipelnyti, 
ir ėmė verstis vien prekyba. Jis vaikštinėjo po įstaigas siūly- 
damas apatinius drabužius ir laikrodžius, po turčių namus 
viliodamas jų tarnus kosmetika ir pigiais karoliais, po gimna- 
zijas nešinas žemėlapiais ir pieštukais, po kareivines pardavi- 
nėdamas nuogų artisčių nuotraukas ir graviūras, vaizduojan- 
čias šventąjį Gabrielių, kareivių globėją. Tačiau konkurentai 
spaudė negailestingai, o galimybių nurungti varžovus beveik 
nebuvo, nes Riadas turėjo tik vieną prekeiviui pravartų bruo- 
žą - mėgo derėtis; iš to labai nepasipelnysi, bet užtat gali pa- 
sišnekėti su pirkėjais ir įsigyti draugų. Jis buvo garbingas, bet 
ne ambicingas, žinojo neturįs talento iškilti tame versle, juo- 
ba sostinėje, todėl jo tautiečiai patarė jam kraustytis į krašto 
gilumą ir prekiauti mažuose miesteliuose, kur žmonės pa- 
prastesni. Riadas Halabi iškeliavo būgštaudamas taip, kaip 
būgštaudavo ir jo protėviai, rengdamiesi į tolimą kelionę per 
dykumą. Iš pradžių jis važinėjo autobusu, paskui pajėgė įsi- 
gyti išsimokėtinai motociklą ir pritaisė jam didelę dėžę vietoj 
užpakalinės sėdynės. Apsižergęs tą mašiną jis drąsiai naršė 
asilų takais ir tarpeklių pakriaušėmis - ne veltui buvo kilęs iš 
ištvermingų raitelių tautos. Paskui nusipirko seną, bet patva- 
rų automobilį, o galiausiai - krovininį furgoną. Juo Riadas 
išmaišė visą šalį: kilo į Andų viršukalnės akmeningais keliais, 
pardavinėjo ką atsivežęs kaimeliuose, kur oras toks grynas, 
kad saulei leidžiantis gali įžvelgti angelus; beldėsi į visas duris 
išilgai pakrantės, dusdamas per vidudienio kaitrą, prakaito 
išpiltas, pašiurpęs nuo drėgno oro, tarpais stabčiodamas, kad 
pagelbėtų iguanoms, įklimpusioms patežusiame nuo saulės 
asfalte; karstėsi po kopas be kompaso vėjų pustomame smė- 
lyne nesidairydamas atgal, kad pasidavus prisiminimų pa- 
gundai kraujas nevirstų šokoladu. Pagaliau jis nukako į rajo- 
ną, kuris kitados klestėjo, upėmis pasroviui plaukė kanojos, 
prikrautos kvapių kakavos pupelių, bet nafta jį sužlugdė, o 

nepaslankūs žmonės leido žemę pasiglemžti giriai. Susižavėjęs 
jo gamtovaizdžiu, vyras keliavo po tas vietas leisdamas akims 
stebėtis, o sielai - džiaugtis, ir vis galvojo apie sausą ir kietą 
savo tėviškės žemę, kurioje apelsinui užauginti reikia skruz- 
dėlės darbštumo, ne taip kaip šiame krašte, kupiname vaisių 
ir gėlių, tartum rojuje, kuriame nėra vietos blogiui. Čia leng- 
va buvo žmogui įsiūlyti bet kokį niekniekį, net ir tokių kuklių 
poreikių kaip jis pats, bet jautri širdis neleido Riadui Halabi 
pelnytis iš pirkėjo neišmanymo. Pamilo jis tuos žmones, išdi- 
džius, nors neturtingus ir visų apleistus. Visur jį sutikdavo kaip 
draugą; taip ir jo senelis priimdavo savo palapinėje kiekvieną 
prašalaitį, nes juk svetingumas - šventas dalykas. Kiekvienoje 
sodyboje jam būdavo siūloma limonado, kvapios juodos kavos 
ir krėslas pailsėti pavėsyje. Vietiniai buvo linksmi ir garbingi, 
kalbėjo be klastos, pasitikėjo vienas kito žodžiu labiau už rašy- 
tinę sutartį. Atvožia, būdavo, Riadas savo lagaminą ir išdėsto 
prekes tiesiai ant plūktinės aslos. Šeimininkai apžiūri abejoti- 
nos vertės daiktus ir tik mandagiai šypteli, kai ką gal ir pirktų, 
kad neįžeistų pardavėjo, bet dažnas neišgali sumokėti, nes retai 
teturi pinigų. Jie vis dar nepasitikėjo banknotais, tais išmargin- 
tais popieriukais, kurie šiandien šio to verti, o rytoj gali būti 
išimti iš apyvartos, jei taip šaus į galvą eiliniam valdovui, arba 
gali per neapsižiūrėjimą iš viso dingti, kaip kad atsitiko su pi- 
nigais, suaukotais raupsuotiesiems padėti: į iždininko kabinetą 
įsibrovė ožiukas ir sušlamštė visas aukas. Kas kita monetos: 
jos bent jau sveria kišenę, skamba metamos ant prekystalio 
ir spindi - tai tikri pinigai. Senoliai vis dar slapstė santaupas 
molinėse puodynėse arba žibalo skardinėse ir užkasdavo jas 
kieme, nes apie bankus nebuvo girdėję. Kita vertus, tik labai 
nedaugelis turėjo rūpesčio dėl pinigų: dauguma tiesiog mai- 
nikaudavo. Riadas Halabi prisitaikė prie tokių aplinkybių ir 
nebebandė praturtėti, kaip tėvo liepta. 

Per vieną kelionę jis užklydo į Agva Santą. Pirmą akimir- 
ką jam pasirodė, kad kaimas išmiręs, nes gatvėj - nė gyvos 

dvasios; tik paskui pastebėjo minią, susibūrusią prie pašto. 
Tą įsimintiną rytmetį šūviu į galvą buvo nužudytas mokyto- 
jos Inesos sūnus. Žudikas gyveno sodyboje, apsuptoje aukš- 
tų skardžių; ten augo niekieno neprižiūrimi mangamedžiai. 
Vaikai lįsdavo tenai nukritusių vaisių rinkti, nors jiems ne 
kartą grasino šeimininkas, atvykėlis, paveldėjęs nedidelį ūkį 
ir dar neatsikratęs šykštumo, būdingo kai kuriems miestie- 
čiams. Vaismedžiai derėjo taip gausiai, kad nuo mangų svo- 
rio lūžinėjo šakos, bet kam tu juos parduosi, jei nėra pirkėjų. 
Kam mėtyti pinigus už tai, ką žemė duoda už dyką! Tą dieną 
mokytojos Inesos sūnelis eidamas į mokyklą pasuko į šalį 
nukritusio vaisiaus paimti - taip darydavo visi jo draugai. 
Šautuvo kulka įsmigo jam kakton ir išlėkė per pakaušį; vai- 
kas taip ir nespėjo suvokti, koks čia žaibas su perkūnu trenkė 
jam į veidą. 

Riadas Halabi sustabdė savąjį furgoną Agva Santoje vos 
akimirka vėliau, negu vaikai atnešė lavoną, paguldytą ant 
greitosiomis sukurptų neštuvų, ir padėjo priešais pašto du- 
ris. Visas kaimas subėgo pažiūrėti. Motina žvelgė į sūnelį 
niekaip negalėdama patikėti, tuo tarpu keturi policininkai 
tramdė žmones, kad tie nepultų patys bausti žudiko, bet darė 
tai nenoromis, mat išmanė įstatymus ir žinojo, kad žmog- 
žudys liks nenuteistas. Riadas Halabi įsimaišė į minią nu- 
jausdamas, kad jei jau pats likimas nurodė jam šią vietovę, 
čia ir baigsis jo klajonės. Vos sužinojęs, kas ir kaip čia įvyko, 
jis neabejodamas ėmėsi žmonėms vadovauti, ir niekam tai 
nepasirodė keista, tarytum jie to ir telaukė. Jis prasibrovė 
pro minią, pakėlė negyvėlį, nunešė ant rankų į mokytojos 
namus ir paguldė ant valgomojo stalo, kaip ant katafalko. 
Paskui išvirė kavos ir davė visiems susirinkusiems, taip juos 
bent kiek nustebindamas, nes nė vienas nebuvo matęs, kad 
vyriškis darbuotųsi virtuvėj. Riadas Halabi visą naktį budėjo 
prie velionio kartu su jo motina; tvirtas ir santūrus jo elgesys 
vertė manyti, jog tai koks nors giminaitis. Kitą rytą jis su- 

rengė laidotuves ir padėjo nuleisti karstą į kapo duobę taip 
nuoširdžiai sielvartaudamas, kad panelė Inesa net pagalvojo: 
kaip gaila, kad jis nėra jos sūnelio tėvas. Baigus plūkti žemę 
ant kapo, Riadas Halabi atsigręžė į čia pat susispietusius 
žmones ir prisidengęs burną skepetaite pasiūlė, kaip išlieti 
rūstybę. Iš kapinių visi pasuko mangų rinkti - su maišais, 
pintinėmis, karučiais traukė į žudiko žemę; jos savininkas, 
matydamas ateinant kaimo gyventojus, buvo begriebiąs šau- 
tuvą jiems nubaidyti, bet apsigalvojo ir pasislėpė upėje tarp 
nendrių. Minia tylomis priartėjo, apsupo namą, iškūlė lan- 
gus, išlaužė duris ir išvertė savo naštą kambariuose, o paskui 
grįžo prisirinkti dar. Visą dieną jie tempė mangus, kol ant 
medžių nebeliko nė vieno vaisiaus, o namas buvo prikimštas 
ligi pat stogo. Sutraiškytų mangų sultys permerkė sienas ir 
plūdo grindimis kaip saldus kraujas. Tik sutemus, kai žmo- 
nės išsiskirstė po namus, piktadarys drįso išlįsti iš vandens, 
sėdo į savo mašiną ir paspruko, kad niekad nebegrįžtų. Per 
kelias dienas saulės įkaitintas namas virto milžinišku katilu, 
kuriame ant mažos ugnies virė mangai; sienos, lubos ir visa 
kita nusidažė ochros spalva, suiro ir supuvo, o kaime dar ne 
vienus metus trenkė marmeladu. 

Po tos dienos Riadas Halabi pasijuto tikru Agva Santos gy- 
ventoju, vietiniu esant jį pripažino ir žmonės. Čia jis įsikūrė ir 
atidarė krautuvę. Jo būstas, kaip ir daugelis kaimiečių namų, 
buvo kvadratinis; kambariai išdėstyti aplink vidinį kiemą, 
kuriame vešėjo kuplūs aukšti augalai, teikiantys pavėsį, - pal- 
mės, paparčiai ir keletas vaismedžių. Tas kiemas buvo viso 
namo širdis; čia virė gyvenimas, tik pro čia galėjai patekti iš 
vienos patalpos į kitą. Jo centre Riadas Halabi įtaisė arabiš- 
ką fontaną, erdvų ir smagų, kad sielą ramintų maloniausias 
iš visų garsų - vandens čiurlenimas per akmenis. Sodą supo 
keraminis latakas, kuriuo sruveno krištolinis upelis, o kiek- 
viename kambaryje nuolat stovėjo fajansinis dubuo žiedams 
pamerkti, kad jų kvapas tvankiomis dienomis gaivintų orą. 

Namas turėjo daug durų, kaip turtuolių rūmuose, ir ilgainiui 
buvo dar plečiamas, kad išsitektų vyno rūsys. Trys didelės 
patalpos iš gatvės pusės atiteko krautuvei, o už jos buvo gy- 
venamieji kambariai, virtuvė ir vonia. Pamažėle Riado Halabi 
parduotuvė suklestėjo ir nurungė visas aplinkines. Joje galėjai 
nusipirkti visko: maisto produktų, trąšų, beicų, audinių, vais- 
tų, o jei pirkėjas kokios prekės pasigesdavo, šeimininkas at- 
gabendavo ją artimiausiu reisu. Krautuvę jis pavadino „Rytų 
perlu“ - savo žmonos Zulemos garbei. 


Agva Santa buvo kuklus kaimas. Jo namai, pastatyti iš ne- 
degtų plytų, medienos ir nendrių, rikiavosi palei plentą; juos 
tekdavo mačetėmis ginti nuo laukinės augalijos, kuri taip ir 
taikėsi praryti visą gyvenvietę, jei tik bent kiek apsižiopsosi. 
Dar nei imigrantų banga nebuvo jos užplūdusi, nei moder- 
nizmo vėjai sujaukę, žmonės buvo nuoširdūs, jų džiaugsmai 
paprasti, ir jei ne Šventosios Marijos kalėjimas, įsikūręs neto- 
liese, Agva Santa būtų taip ir likusi mažu kaimeliu, panašiu į 
daugelį šios srities gyvenviečių, bet policijos dalinys ir viešna- 
mis priartino jį prie civilizacijos. Penkias dienas per savaitę 
gyvenimas čia tekėjo įprastine vaga, bet šeštadieniais keisda- 
vosi kalėjimo sargyba ir policininkai skubėdavo linksmintis, 
išmušdami iš vėžių vietos gyventojus, nors šie stengėsi ne- 
kreipti į juos dėmesio, apsimesdami, kad tas triukšmas sklin- 
da iš girios, kur šėlioja beždžionės, bet dėl visa ko užsisklęs- 
davo duris ir neleisdavo dukterų į lauką. Tą dieną ateidavo ir 
indėnų prašyti išmaldos: banano, svaigalų gurkšnio, duonos. 
Jie traukdavo voromis, apdriskę, vaikai nuogi, sėniai sunykę, 
moterys amžinai nėščios, žvilgsniai visų kažkokie pašaipūs, o 
žmonėms įkandin - visa ruja neūžaugų šunų. Klebonas tu- 
rėdavo jiems parengęs keletą monetų iš dešimtinės, o Riadas 
Halabi apdovanodavo visus - įbrukdavo vienam cigaretę, ki- 
tam saldainį. 

Iki atsikraustant arabui tiek tos prekybos ir tebuvo, kad 
pro šalį važiuojantys šoferiai nusipirkdavo žemės ūkio pro- 
duktų. Nuo ankstaus ryto berniukai statydavo palapines, jų 
pavėsyje išdėliodavo ant dėžių daržoves, vaisius bei sūrius ir 
be paliovos mojavo palmių lapais - baidė muses. Jei pasiseks 
ką nors parduoti, pareis namo keliais pinigėliais nešini. Ria- 
dui Halabi šovė į galvą susitarti su sunkvežimių vairuotojais, 
kurie gabena krovinius į naftos versloves, o grįžta tuščiomis, 
kad vežiotų daržoves iš Agva Santos į sostinę. Jis dar pasi- 
rūpino, kad tos prekės atsidurtų Centrinėje turgavietėje ant 
jo tautiečio prekystalio, ir taip kiek padidino savo kaimynų 
pajamas. Netrukus, matydamas, kad miesto gyventojai do- 
misi meniniais dirbiniais iš medžio, degto molio ir vytelių, 
paskatino kaimiečius imtis jų gamybos ir siūlyti savo produk- 
ciją suvenyrų kioskuose. Kai kurioms šeimoms nė pusmečiui 
nepraslinkus tai tapo pagrindiniu pajamų šaltiniu. Niekas 
neabejojo gerais arabo norais ir nesiderėjo dėl kainų, nes tiek 
laiko gyvendamas šalia jis daugybę kartų įrodė, koks yra są- 
žiningas. Jo parduotuvėje savaime susitelkė visas Agva San- 
tos prekybinis gyvenimas, per jo rankas ėjo kone kiekvienas 
apylinkės sandoris. Jis išplėtė parduotuvę, pridūrė priestatą, 
pripirko virtuvei dailių geležinių ir varinių puodų, patenkin- 
tas apsižvalgė ir nusprendė dabar jau turįs viską, ko reikia 
moteriškei. Tada parašė motinai ir paprašė rasti jam žmoną 
iš gimtojo krašto. 

Zulema sutiko už jo tekėti, nes, kad ir graži, vis dar netu- 
rėjo vyro ir tik būdama dvidešimt penkerių sulaukė piršlės, 
siūlančios jai Riadą Halabi. Jai buvo pasakyta, kad jaunikis 
turi kiškio lūpą, bet ji nežinojo, ką tai reiškia, o nuotrauko- 
je, kurią gavo pamatyti, įžiūrėjo tik šešėlį tarp burnos ir no- 
sies, panašų veikiau į kreivus ūsiukus negu į ydą, trukdančią 
tuoktis. Motina įtikinėjo merginą, jog kuriant šeimą išvaizda 
nesvarbu, argi geriau likti senmergei ir tapti tarnaite vedusių 
savo brolių namuose? Be to, visada esą galima vyrą pamilti, 

jei tik netrūksta noro; pats Alachas sakęs, kad jei du žmonės 
kartu miega ir leidžia į pasaulį vaikus, ima vienas kitą gerbti. 
Kita vertus, Zulema žinojo, kad jos jaunikis yra turtingas pir- 
klys, įsikūręs Pietų Amerikoje, ir nors visiškai nenutuokė, kur 
yra vieta tokiu egzotišku pavadinimu, neabejojo, kad ten bus 
maloniau negu šitam kaime, kur ji dabar gyvena, kur pilna 
musių ir žiurkių. 

Gavęs teigiamą atsakymą iš motinos, Riadas Halabi atsi- 
sveikino su draugais, liekančiais Agva Santoje, užrakino par- 
duotuvę bei namus ir išplaukė į tėvynę, kurios nebuvo matęs 
jau penkiolika metų. Jis nerimavo, ar bepažins jį namiškiai: 
Riadas jautėsi tapęs kitu žmogumi, tarsi Amerikos klimatas 
ir sunkus gyvenimas būtų jį perdirbę, bet iš tiesų pasikeitė ne 
kažin kiek: nors jau ir nebuvo tas lieknas vaikinas, kurio visas 
veidas - tik akys ir kumpa nosis, nors virto stambiu vyru, ku- 
riam ir pilvukas auga, ir dvigubas pagurklis, vis dėlto liko toks 
pat drovus, neryžtingas ir sentimentalus. 

Zulemos ir Riado Halabi vestuvės buvo surengtos pagal 
visus papročius, nes jaunikis galėjo padengti išlaidas. Skur- 
džiam kaimeliui tai buvo įsimintinas įvykis, nes jo gyventojai 
buvo beveik pamiršę tikras šventes. Bene vienintelis bloga le- 
miantis ženklas buvo tas, kad nuo pat savaitės pradžios pūtė 
dykumų vėjas chamsinas, todėl visur buvo pilna smėlio: jis 
brovėsi į namus, gadino drabužius, žeidė odą, o vestuvių die- 
ną graužė jauniesiems akis. Bet tas mažmožis iškilmių nesu- 
trukdė. Pirmąją apeigų dieną abiejų šeimų draugės ir moterys 
susirinko apžiūrėti nuotakos kraičio, apelsinmedžio žiedų, 
rausvųjų kaspinų, ta proga vaišinosi saldumynais, „gazelės 
ragais“, migdolais, pistacijomis ir reiškė susižavėjimą garsiais 
šūksniais juju, kurie skambėjo po visą gatvę ir pasiekė net 
kavinėje susirinkusių vyrų ausis. Kitą dieną visa procesija nu- 
lydėjo Zulemą į viešąją pirtį; priekyje žingsniavo senolis ir 
mušė būgną, kad vyrai nukreiptų žvilgsnius nuo kelio, kuriuo 
eis nuotaka, pasipuošusi septyniomis lengvomis suknelėmis. 

Pirtyje ji buvo nurengta, kad Riado Halabi giminaitės matytų, 
jog jaunoji gerai įmitusi ir jos kūno nebjauroja jokie apgamai; 
o jos motina įsiraudojo, kaip liepia paprotys. Nuotakos plaš- 
takos buvo išdažytos chna, vašku ir siera pašalinti plaukai nuo 
viso kūno, oda išmasažuota su tepalais, šukuosena išpuošta 
netikrais perlais, paskui visos dainavo, šoko ir vaišinosi sal- 
dumynais su mėtų arbata, bet nepamiršo auksinių luidorų, 
kuriais jaunoji apdovanojo kiekvieną draugę. Trečią dieną 
vyko neftaho apeigos. Nuotakos močiutė palietė jai kaktą, 
kad siela atsivertų kilnumui ir ištikimybei, o tada Zulemos 
motina ir Riado Halabi tėvas apavė ją kurpaitėmis, įtrintomis 
medumi, kad į santuoką žengtų saldybių taku. Ketvirtą dieną 
jaunoji, vilkinti paprasta tunika, pasikvietė uošvius, vaišino 
juos savo pagamintais valgiais ir kukliai nudelbė akis išgirdu- 
si, kad mėsa buvusi kietoka, o kuskusui stigę druskos, tačiau 
nuotaka graži. Penktą dieną buvo bandomas Zulemos rim- 
tumas: trys dainiai, atsisėdę priešais ją, dainavo nešvankias 
dainas, o ji abejingai slėpėsi už šydo ir už kiekvieną blevyzgą, 
atšokusią nuo skaisčios mergelės veido, gaudavo po pinigėlį. 
Gretimoj menėj šventė vyrai: ten Riadas Halabi atmušinėjo 
visų kaimynų pašaipas. Šeštą dieną jaunieji susituokė rotušė- 
je, o septintąją stojo priešais kadį. Kviestieji svečiai dėjo do- 
vanas jaunavedžiams po kojomis ir garsiai skelbė, kiek už jas 
mokėjo, o Zulemos tėvai kartu su dukra paskutinį kartą atsi- 
gėrė vištienos sultinio ir labai nenoromis, kaip liepia papro- 
tys, perdavė ją vyrui. Giminaitės nuvedė Zulemą į tam tikslui 
parengtą kambarį, nuvilko suknelę ir aprengė jaunamartės 
marškiniais, o paskui išgarmėjo į gatvę ir kartu su vyrais lau- 
kė, kol pro langą bus parodyta kruvina paklodė, liudijanti, 
kad nuotaka buvo skaisti. 

Pagaliau Riadas Halabi liko su žmona vienu du. Niekada 
jie nebuvo matęsi iš arti, nebuvo pasikeitę nei žodeliu, nei 
šypsniu. Paprotys reikalavo, kad ji būtų įsibaiminusi ir drebė- 

tų, bet šįsyk panašiai jautėsi jis. Kol galėjo laikytis atokiau ir 
nepraverti burnos, vyro kliauda nebuvo tokia pastebima, bet 
kaip reikės parodyti ją Žmonai, kai susieis? Nedrąsiai tiesė jis 
rankas, norėdamas ją paliesti, susiviliojęs perlamutriniu jos 
odos spindesiu, kūno putlumu ir plaukų grožiu, bet išvydo 
pasibjaurėjimą jos veide ir sustojo pusiaukelėj. Čiupo savo 
skepetaitę ir pakėlęs ją prie burnos laikė viena ranka, o antrą- 
ja bandė nutraukti žmonai marškinius ir ją paglamonėti, bet 
visos jo kantrybės ir meilumo nepakako Zulemos atžarumui 
įveikti. Toks susitikimas prislėgė juos abu. Vėliau, kai uošvė 
balkone purtė paklodę, nudažytą žydrai, kad atbaidytų piktą- 
sias dvasias, o apačioj kaimynai šaudė į orą ir klykė moterys, 
Riadas Halabi slėpėsi kamputyje. Pažeminimas jam buvo tar- 
si smūgis į paširdžius. Neapleido jo tas skausmas kaip šauks- 
mas, gerklėj įstrigęs, ir jis niekada apie tai nekalbėjo iki tos 
dienos, kai gavo apie tai papasakoti pirmam žmogui, kuris 
jį pabučiavo į lūpas. Jis buvo iš mažens išmokytas tylėti: vy- 
rui esą draudžiama rodyti jausmus arba slaptus norus. Vedęs 
Zulemą, jis tapo jos šeimininku, ir nederėtų jai žinoti apie jo 
silpnybes, kad jomis pasinaudojusi neskaudintų vyro ir ne- 
bandytų paimti viršų. 

Grįžo juodu į Ameriką, ir Zulema ilgai netruko įsitikinti, 
kad jos vyras nėra turtuolis ir niekada juo netaps. Ji nuo pat 
pirmos dienos nekentė naujosios tėvynės, to kaimo, to klima- 
to,tų žŽmonių,to namo; nepanoro mokytis ispanų kalbos ir pa- 
dėti vyrui parduotuvėje, teisindamasi migrenos priepuoliais; 
užsidarė savo kambary, per dienų dienas gulinėjo, tik valgė 
be saiko, tolydžio tuko ir darėsi vis piktesnė. Zulema buvo 
visiškai priklausoma nuo vyro, net su kaimynais negalėjo su- 
sišnekėti be jo, kaip vertėjo, pagalbos. Riadas Halabi manė, 
kad gal jai reikia laiko apsiprasti. Jis buvo įsitikinęs, kad kai 
bus vaikų, viskas pasikeis, bet vaikai vis negimė ir gana, nors 
ir naktimis, ir pogulio valandomis vyras aistringai myluoda- 
vo pačią, niekad nepamiršdamas prisidengti veido skepetaite. 

Taip praėjo metai, ir antri, ir treti, net ištisas dešimtmetis - iki 
tol, kol aš atsiradau „Rytų perle“ ir jų gyvenime. 


Buvo dar labai anksti ir kaimas tebemiegojo, kai Riadas 
Halabi pastatė furgoną ir įsivedė mane į savo namą pro už- 
pakalines duris. Perėjom vidinį kiemą, kuriame čiurleno fon- 
tanas ir kurkė rupūžės, paskui atsidūriau vonios kambary su 
muilu ir rankšluosčiu. Ilgai mėgavausi vandeniu, sruvenančiu 
per kūną, leidau jam nuskalauti naktinės kelionės nuovargį ir 
pastarųjų savaičių negandas, kol pagaliau mano oda atgavo 
tikrąją spalvą, kurią buvau jau ir pamiršusi. Nusišluosčiusi 
susišukavau, susipyniau kasą, apsivilkau vyriškus marškinius, 
sujuosiamus virvele, ir įsispyriau į audeklines basutes, kurias 
Riadas Halabi atnešė iš parduotuvės. 

- Dabar pavalgyk ramiai, kad pilvelio nesuskaustų, - tarė 
šeimininkas, pasodinęs mane virtuvėj prie vaišių stalo, ap- 
krauto ryžiais, kvietinės tešlos papločiais su mėsa ir nerau- 
ginta duona. - Mane vadina Arabu, o tu kuo vardu? 

- Eva Luna. 

— Kai aš būnu kelionėje, mano žmona lieka viena ir reikia 
kam nors būti su ja. Ji niekur nevaikšto, neturi draugių, ne- 
kalba ispaniškai. 

- Ar norit, kad būčiau jos tarnaitė? 

— Ne. Būsi kaip ir dukrelė. 

— Aš jau labai seniai nesu kieno nors dukrelė ir nebeprisi- 
menu, kaip ten būna. Ar turėsiu visada paklusti? 

— Taip. 

— O kas man bus, jei blogai elgsiuos? 

— Nežinau. Matysim. 

— Įspėju, kad nesileisiu mušama... 

— Niekas tavęs nemuš, vaikuti. 

— Pabandysiu mėnesį, ir jei man nepatiks - pabėgsiu. 

- Sutarta. 

Sulig tuo žodžiu virtuvėj pasirodė Zulema, vis dar mieguis- 
ta. Nužvelgė mane nuo galvos ligi kojų, bet lyg ir nenuste- 
bo, kad aš čia: ji jau buvo susitaikiusi su nepagydomu vyro 
svetingumu, jo noru priglobti kiekvieną, kuriam galbūt reikia 
pagalbos. Prieš dešimtį dienų jis buvo suteikęs pastogę ke- 
liautojui su asilu, ir kol svečias kaupė jėgas būsimai kelionei, 
gyvulys suėdė padžiautus skalbinius ir geroką dalį parduotu- 
vės prekių. Zulema, aukšta, baltaodė ir juodaplaukė, su dviem 
apgamėliais prie burnos ir didelėmis tamsiomis akimis, atėjo 
vilkėdama medvilniniu chalatu iki pat Žemės, pasipuošusi 
auksiniais auskarais ir apyrankėmis, skimbčiojančiomis tarsi 
varpeliai. Į mane ji žiūrėjo be jokio džiaugsmo, neabejodama, 
jog esu kažkokia elgeta, kurią ėmėsi globoti jos vyras. Aš pa- 
sveikinau ją arabiškai, kaip mane jau buvo spėjęs pamokyti 
Riadas Halabi. Zulema skambiai nusikvatojo, suėmė delnais 
man galvą ir pabučiavo į kaktą, berdama žodžius savąja kal- 
ba. Susijuokė ir Arabas, prisidengęs burną skepetaite. 

To pasveikinimo pakako suminkštinti širdį naujajai mano 
šeimininkei, ir nuo to ryto jaučiausi taip, lyg būčiau tame 
name ir užgimusi. Įprotis rytais anksti keltis man labai pra- 
vertė. Būdavo, išaušus prabundu, tik strykt iš lovos ir jau visą 
dieną ant kojų - tik dirbu ir vis dainuoju. Pirmiausia išverdu 
kavos taip, kaip man liepta: trissyk užvirinu variniame in- 
delyje ir dėl kvapo įberiu kardamonų, paskui supilu į puo- 
delį ir nešu Zulemai; ji neatsimerkdama išgeria ir toliau sau 
miega iki popietės. O Riadas Halabi pusryčiaudavo virtuvėj. 
Jis mėgo pats vienas pasigaminti rytmečio valgį, bet pamažu 
liovėsi gėdytis sudarkytos savo burnos ir leisdavo man būti 
šalia. Paskui mudu pakeldavom metalines parduotuvės ža- 
liuzes, nušluostydavom prekystalį, tvarkingai išdėliodavom 
produktus ir susėsdavom laukti pirkėjų, o jie, žiū, jau ir čia. 

Pirmąsyk gyvenime galėjau kada panorėjusi išeiti į gatvę 
ir pareiti: iki tol visuomet buvau laikoma tarp keturių sienų, 
po raktu arba klaidžiodavau po nesvetingą miestą. Ieškojau 

dingsties šnektelti su kaimynais arba vakarop pasivaikščioti 
po aikštę. Miestelyje buvo bažnyčia, paštas, mokykla ir ko- 
mendantūra; čia kasmet per Jonines dundėjo būgnai, buvo 
deginama skudurinė lėlė, simbolizuojanti išdaviką Judą, vai- 
nikuojama Agva Santos karalienė, o per kiekvienas Kalėdas 
mokytoja Inesa mokykloje su savo auklėtiniais kurdavo gy- 
vuosius paveikslus, aprengdavo juos krepiniu popierium ir 
apibarstydavo blizgučiais; jie vaizduodavo biblines scenas - 
Apreiškimą, Jėzaus gimimą ir kūdikių žudynes Erodo įsaky- 
mu. Aš vaikščiodavau garsiai šnekėdama, linksma ir drąsi, 
kartu su visais, džiaugdamasi, kad priklausau tai bendruome- 
nei. Agva Santoje langai buvo be stiklų, o durys visada atvi- 
ros; įprasta buvo lankytis vieniems pas kitus, sveikintis einant 
pro namą, užeiti išgerti kavos ar sulčių; visi visus pažinojo, 
niekas nesijautė vienišas ar užmirštas. Čia net ir mirusieji ne- 
likdavo vieni. 

Riadas Halabi išmokė mane pardavinėti, sverti, matuoti, 
skaičiuoti, duoti grąžos ir derėtis, nes prekybininkui tai svar- 
biausias dalykas. Deramasi ne tam, kad pasipelnytum iš pir- 
kėjo, sakydavo jis; tai tik galimybė užtęsti malonų pašnekesį. 
Išmokau ir vieną kitą posakį arabiškai, kad galėčiau susikal- 
bėti su Zulema. Netrukus Riadas Halabi nusprendė, kad ne- 
mokėdama nei skaityti, nei rašyti aš nieko nepasieksianti nei 
prekyboje, nei apskritai gyvenime, ir paprašė mokytoją Inesą, 
kad pamokytų mane atskirai, nes aš jau per didelė eiti į pir- 
mą klasę. Kasdien žingsniavau keturis kvartalus nešdamasi 
savo knygą, kad visi matytų: žiūrėkit, aš mokinė! Sėdėdavau 
po porą valandų prie mokytojos Inesos stalo, šalia nušautojo 
sūnaus portreto, lėlė, lova, koja, mano mama mane myli, tavo 
tėtė turi namą. Raštas buvo didžiausias mano laimėjimas per 
visą gyvenimą; buvau laiminga, skaičiau balsu, vaikščiojau 
su sąsiuviniu po pažastim ir vis ką nors įrašydavau - min- 
tis, gėlių pavadinimus, paukščių giesmes, pačios sugalvotus 
žodžius. Mokėdama rašyti galėjau nebeieškoti rimo, kad ne- 

pamirščiau, ir įtraukti į savo pasakojimus daugybę veikėjų 
ir nuotykių. Pora trumpų sakinių padėdavo man prisiminti 
visa kita ir papasakoti savo šeimininkei, bet tai jau buvo vė- 
liau, kai ji pramoko ispanų kalbos. 

Mano skaitymo įgūdžiams lavinti Riadas Halabi nupirko 
kalendorių ir kelis žurnalus su aktorių nuotraukomis, kurio- 
mis ypač žavėjosi Zulema. Kai jau išmokau skaityti sklan- 
džiai, gavau meilės romanų ir pamačiau, kad visuose tas pats: 
pūstalūpė, švelniakrūtė sekretorė tyromis akimis susipažįsta 
su verslininku bronziniais raumenimis, žilstelėjusiais smilki- 
niais ir plieniniu žvilgsniu, ji visada tebėra skaisti, net ir tais 
nedažnais atvejais, kai jau našlauja, o jis - valdingas, visais at- 
žvilgiais už ją pranašesnis; kyla konfliktas iš pavydo arba dėl 
palikimo, bet viskas susitvarko, jis apkabina ją plieninėmis 
rankomis, ji dūsaudama jam atsiduoda, abu užvaldo aistra, 
bet nėra nieko šiurkštaus, jokio sekso. Viskas baigiasi vienin- 
teliu bučiniu, dėl to juos apima palaima, vedanti į rojų, iš ku- 
rio nėra kelio atgal, - į santuoką. Po to bučinio nebėra nieko, 
tik žodis „Pabaiga“, įrėmintas gėlėmis arba balandžiais. Greit 
išmokau jau iš trečio puslapio nuspėti siužetą ir pramogos 
dėlei jį pakeisdavau - nukreipdavau į tragišką atomazgą, visai 
ne tokią, kaip autoriaus sumanyta, o labiau derančią su neiš- 
gydomu mano polinkiu į kančias ir baisybes: mergina tampa 
ginklų prekeive, o verslininkas iškeliauja į Indiją raupsuotųjų 
slaugyti. Į fabulą prikaišiodavau žiaurių epizodų, nugirstų per 
radiją arba perskaitytų policijos kronikoje; panaudodavau ir 
žinias, kurių buvau pasisėmusi slapčia vartydama Ponios va- 
dovėlius su pikantiškomis iliustracijomis. Vieną gražią dieną 
mokytoja Inesa išsišnekėjo su Riadu Halabi apie „Tūkstantį 
ir vieną naktį , ir iš kitos kelionės jis parvežė man dovanų tą 
pasakų rinkinį - penkias dideles knygas, įrištas raudona oda; 
aš taip į jas įnikau, kad visai atitrūkau nuo tikrovės. Erotika 
ir fantazija viesulu įsiveržė į mano gyvenimą, sugriovė visas 
įmanomas užtvaras ir apvertė aukštyn kojom tai, ką iki tol Ži- 

nojau apie pasaulio tvarką. Nebežinau, kiek sykių perskaičiau 
kiekvieną istoriją. Kai jau mokėjau visas atmintinai, ėmiau 
vedžioti personažus iš vieno pasakojimo į kitą, kaitalioti nuo- 
tykius, vienus išmesdavau, kitus pridėdavau - įsitraukiau į 
neribotų galimybių žaidimą. Zulema klausydavosi manęs va- 
landų valandas, įtempusi visas jusles, kad suvoktų kiekvieną 
gestą ir kiekvieną garsą, kol vieną rytą prabilo ispaniškai kuo 
sklandžiausiai, sakytum visus dešimt metų ta kalba tūnojo jai 
gerklėj ir laukė, kada gi ji prasižios ir išleis ją laukan. 

Aš mylėjau Riadą Halabi kaip tėvą. Mus siejo juokas ir žais- 
mė. Tasai žmogus, kai kada atrodantis rimtas arba liūdnas, iš 
tiesų buvo linksmas, bet tik namie, pašaliniams nematant, iš- 
drįsdavo nusijuokti ir parodyti burną. Zulema tokiais atvejais 
visada nusisukdavo, bet aš laikiau jo kliaudą prigimtine dova- 
na, išskiriančia jį iš visų kitų: juk jis vienintelis toks pasaulyje. 
Mudu žaisdavom domino - lošdavom iš visų „Rytų perlo“ 
prekių, iš nesamų aukso luitų, milžiniškų plantacijų, naftos 
gręžinių. Susikroviau milijonus, nes Riadas leisdavo man lai- 
mėti. Varžydavomės, katras moka daugiau patarlių, liaudies 
dainų, sąmojingų anekdotų, komentuodavom laikraščio pra- 
nešimus, o kartą per savaitę eidavom į keliaujantį kiną, ku- 
ris važinėjo po kaimus ir rodė filmus sporto aikštelėse arba 
turgavietėse. Didžiausias išbandymas laukė mūsų draugystės, 
kai kartu valgydavom. Riadas Halabi pasilenkdavo ant lėkštės 
ir kimšdavo valgį duonos rieke arba pirštais, šliurpdavo, lai- 
Žydavo, šluostydavosi popierine servetėle maistą, drimbantį 
iš burnos. Matydama jį taip vargstantį, visada tamsiausiame 
virtuvės kampe, vaizduodavausi, jog tai didelis kilnus žvėris, 
ir man kildavo noras pakedenti jam garbanotus plaukus, pa- 
glostyti nugarą. Bet nė karto nesiryžau jo paliesti. Veržiausi 
parodyti savo prisirišimą ir dėkingumą mažomis paslaugomis, 
bet jis mane draudė, mat nebuvo pratęs būti maloninamas, 
nors patsai malonino visus - toks jau jo būdas. Aš skalbiau jo 
marškinius ir palaidines, balinau juos saulėje ir krakmolijau, 

kruopščiai lyginau, sulankstydavau ir padėdavau į spintą su 
bazilikų ir mėtų lapeliais. Išmokau gaminti humusą ir tehiną, 
vynuogių lapų vyniotinius, įdarytus mėsa ir slyvutėmis, fala- 
felį iš kvietinės tešlos, ėriuko kepenėles, baklažanus, viščiukus 
su kuskusu, krapais ir šafranu, baklavas iš medaus ir riešutų. 
Kai nebūdavo pirkėjų ir likdavom vienu du, jis bandydavo 
versti man Harūno ar Rašido eiles, dainuodavo rytietiškas 
dainas, ilgas ir gražias raudas. O kartais užsidengdavo pusę 
veido pašluoste, neva odaliskos šydu, ir šokdavo man - ne- 
rangiai, pakėlęs rankas, beprotiškai kraipydamas pilvą. Taip 
jis abiem kvatojantis mokė mane pilvo šokio. 

— Tai šventas šokis, jį šoksi tik pačiam mylimiausiam vy- 
rui, - kalbėjo man Riadas Halabi. 


Zulema buvo kažkokia belytė, lyg žindomas kūdikis, abe- 
jinga aplinkai, susirūpinusi tik savimi; visa jos energija buvo 
ar ne ten nukreipta, ar užgniaužta. Visko ji bijojo: kad vyras 
nepamestų, kad nepagimdytų skeltalūpių vaikų, kad nenuvys- 
tų jos grožis, kad nuo migrenos neišprotėtų, kad nesusentų. 
Esu tikra, kad širdies gilumoje ji bjaurėjosi Riadu Halabi, bet 
ir palikti jo neįstengė: jau verčiau jį pakęsti, negu pačiai dirbti 
dėl duonos kąsnio. Mylėtis su juo jai buvo nemalonu, bet ji ti- 
kėjosi tokiu būdu išlaikyti jį prie savęs, nes baiminosi, kad vy- 
ras neimtų ieškoti pasitenkinimo su kita moterim. O Riadas 
mylėjo ją taip pat karštai ir beviltiškai kaip ir per pirmąjį susi- 
tikimą ir dažnai jos geidė. Aš išmokau skaityti jo žvilgsnius ir 
pastebėjusi tą ypatingą kibirkštėlę eidavau pasišlaistyti gatve 
arba prekiauti į parduotuvę, kol juodu bus užsidarę kambary- 
je. Paskui Zulema įnirtingai prausdavosi su muilu, trindavosi 
spiritu ir išsiplaudavo actu. Negreitai suvokiau to guminio 
įtaiso ir vamzdelio ryšį su savo šeimininkės bergždumu. Zu- 
lema buvo taip išauklėta, kad patarnautų vyrui ir tenkintų jo 
įgeidžius, bet sutuoktinis nieko iš jos nereikalavo, gal todėl 

moteriškė įprato gyventi be jokių pastangų ir ilgainiui tapo 
tik dideliu žaislu. Nepridėjo jai laimės nė mano pasakojamos 
istorijos, tik užkvaršino galvą romantiškomis mintimis, pa- 
skatino svajoti apie fantastiškus nuotykius bei svetimus he- 
rojus ir taip galutinai nutolino nuo tikrovės. Ją džiugino tik 
auksas ir spindintys akmenukai. Nuvažiavęs į sostinę, vyras 
už geroką dalį savo pajamų pripirkdavo jai blizgučių, o ji kro- 
vė juos į dėžutę ir užkasdavo kieme. Liguistai bijodama, kad 
kas nepavogtų jos brangenybių, vos ne kas savaitę perkeldavo 
jas kitur, bet dažnai nebeprisimindavo kur užkasusi ir išti- 
somis valandomis jų ieškodavo. Net aš jau įsidėmėjau visas 
jos slaptavietes ir įsitikinau, kad šeimininkė visada naudojasi 
jomis ta pačia eilės tvarka. Brangenybių ji nedrįso ilgai lai- 
kyti žemėje, nes buvo įsikalusi į galvą, kad šiose platumose 
grybelis sugraužia net tauriuosius metalus ir tada iš po že- 
mių ima kilti švytintys garai, kurie gali privilioti vagis. Todėl 
Zulema retkarčiais išimdavo savo papuošalus ir palaikydavo 
saulėkaitoje. Aš atsisėsdavau šalia ir saugodavau, nors nesu- 
pratau, ko ji taip prisirišusi prie to slapto lobio, juk neturi net 
progos juo pasipuikuoti: niekas jos nelankė, ji nevažinėjo su 
Riadu Halabi ir neidavo pasivaikščioti Agva Santos gatvėmis, 
nebent vylėsi grįšianti į tėvynę, kur jai visi pavydėsią tų gro- 
žybių: tai būtų buvęs šioks toks atlygis už ilgus metus, tuščiai 
praleistus tolimame krašte. 

Man Zulema buvo savotiškai gera, elgėsi su manim kaip 
su kambariniu šunyčiu. Mudvi nebuvom draugės, bet Riadas 
Halabi imdavo nerimauti, kai per ilgai užsibūdavom dviese, o 
užklupęs mudvi tyliai besišnekučiuojančias ieškodavo dings- 
ties nutraukti tą pokalbį, lyg įtartų mus rezgant sąmokslą. 
Vyrui išvažiavus, Zulema pamiršdavo galvos skausmus, pra- 
linksmėdavo, pasišaukdavo mane į savo kambarį ir prašyda- 
vo, kad pabalinčiau jai odą grietinėle ir agurko griežinėliais. 
Ji atsiguldavo į lovą aukštielninka, nuoga, vien su auskarais 
ir apyrankėmis, užsimerkdavo ir leisdavo melsvai juodiems 

plaukams pasklisti ant paklodės. Man ji priminė balzganą 
žuvį, bangų išmestą į krantą likimo valiai. Kartais per slegian- 
čią kaitrą trindama ją rankomis jaučiau, kad ji degte dega tar- 
si akmuo saulėkaitoje. 

- Ištepk mane aliejumi, o paskui, kai atvėsiu, išpešiok gy- 
vaplaukius, - liepdavo man Zulema neseniai išmoktais ispa- 
niškais žodžiais. 

Ji negalėjo pakęsti jokio plaukelio ant savo kūno, jai atro- 
dė, jog tai gyvulio požymis, derantis nebent vyrams, kurie jau 
ir šiaip esantys pusiau gyvuliai. Ji šaukdavo iš skausmo, kai 
raudavau gyvaplaukius išlydyto cukraus ir citrinos mišiniu, 
palikdama tik mažą juodą trikampėlį ant gaktos. Šią moterį 
erzino jos pačios kūno kvapas, todėl ji prausdavosi ir kvepin- 
davosi be jokio saiko. Reikalaudavo, kad jai pasakočiau mei- 
lės istorijas, apibūdinčiau herojaus išvaizdą, kokios ilgos jo 
kojos, kokios tvirtos rankos, kokie platūs pečiai, o meilės sce- 
nas kad apsakyčiau su visomis smulkmenomis: ar jis padarė 
tą, ar aną, kiek kartų, ką šnabždėjo guolyje. Tas įkarštis buvo 
kažkoks liguistas. Bandžiau įvesti į savo pasakojimus vieną 
kitą ne tokį išvaizdų gerbėją, turintį kokią nors kūno ydą, kad 
ir randą veide palei burną, bet tada jai sugesdavo nuotaika, 
ji grasindavo išvaryti mane į gatvę, o paskui nugrimzdavo į 
atkaklų liūdesį. 

Slinko vienas mėnuo po kito, ir aš jaučiausi vis saugesnė, 
nebejutau ilgesio ir nebeminėjau bandomojo laikotarpio, ti- 
kėdamasi, kad Riadas Halabi bus jį pamiršęs. Mano šeimi- 
ninkai lyg ir atstojo man šeimą. Pripratau prie karščio, prie 
iguanų, kurios kaitinosi kieme kaip kokios priešistorinės pa- 
baisos, prie arabiško maisto, prie ramių vakaro valandų, prie 
dienų, panašių kaip du vandens lašai. Mėgau tą visų pamirštą 
kaimelį, kurį jungia su pasauliu tik vienas telefono laidas ir 
vingiuotas kelias, tokios tankios augalijos apsuptas, kad kai 
sykį sunkvežimis daugeliui žmonių matant apvirto, tai jie 
priėję prie skardžio, nuo kurio nulėkė mašina, jos taip ir ne- 


158 ISABEL ALLENDE 


pamatė: ji liko prasmegusi tarp paparčių ir monsterų. Visi jo 
gyventojai vieni kitus pažinojo ir nuo kaimynų nieko negalė- 
jai nuslėpti. „Rytų perlas buvo susitikimų vieta: čia žmonės 
ateidavo pasišnekučiuoti, susitarti, čia jaunimas skirdavo pa- 
simatymus. Zulemos nesiteiraudavo niekas; ji tebuvo svetim- 
tautė šmėkla, užsidariusi galiniuose kambariuose, kuriai už 
panieką kaimas tuo pačiu ir atsilygindavo, ne taip kaip Riadui 
Halabi, kurį gerbė, kuriam buvo atleidžiama už tai, kad jis ne- 
sėda prie vaišių stalo su kaimynais, kaip reikalauja draugystės 
paprotys. Nors klebono ir nemėgstamas dėl musulmonų ti- 
kėjimo, Riadas turėjo keletą krikštasūnių, pavadintų jo vardu, 
jam būdavo patikima spręsti ginčus, jo patarimo sulaukdavo 
žmonės, susidūrę su keblumais. Jo autoritetas gaubė ir mane, 
aš džiaugiausi, kad esu pas jį, ir svajojau ilgai likti tam erd- 
viam baltam name, kurio kambariai pakvipę gėlėmis, pamerk- 
tomis vazose, o kieme gaivu nuo medžių pavėsio. Nebeliko 
sielvarto, kad praradau Hubertą Naranchą ir Elvyrą, piešiau 
vaizduotėje patrauklų krikštamotės paveikslą ir stengiausi 
užgniaužti blogus prisiminimus - norėjau turėti gerą praei- 
tį. Ir mano mamai užteko vietos ūksminguose kambariuo- 
se; jaučiau, kaip ji naktimis ramiai alsuoja šalia mano lovos. 
Jaučiausi nurimusi ir patenkinta. Aš kiek paūgėjau, pasikeitė 
veidas, ir žvelgdama į veidrodį nebemačiau nesusitupėjusios 
būtybės; pradėjo ryškėti jau dabartiniai mano bruožai. 

- Gana tau gyventi kaip kokiai beduinei. Turi gauti doku- 
mentus, - vieną dieną tarė man šeimininkas. 

Riado Halabi dėka gavau tvirtą pamatą ateičiai. Ypač svar- 
būs man buvo du dalykai: raštingumas ir metrikai. Juk ligi tol 
neturėjau jokio popierėlio, įrodančio, kad esu šiame pasauly- 
je: niekas nebuvo įregistravęs mano gimimo, niekada nelan- 
kiau mokyklos, tarsi ir nebūčiau gyvenusi; bet jis pašnekėjo 
su vienu draugu mieste, davė kyšį kam reikia ir gavo man 
tapatybės liudijimą, kuriame dėl valdininko klaidos buvau 
trejais metais pajauninta. 

Kamalis, Riado Halabi dėdės antrasis sūnus, apsigyveno čia 
pusantrų metų vėliau už mane. Jis įžengė į „Rytų perlą' taip 
santūriai, kad neįžvelgėm jokios piktos lemties ir nė nejta- 
rėm, kad jis viesulu sujauks mūsų gyvenimą. Tai buvo smul- 
kus, liesas dvidešimt penkerių metų vyrukas laibais pirštais 
ir ilgomis blakstienomis. Jis atrodė sutrikęs ir ceremoningai 
mus pasveikino pridėdamas ranką prie krūtinės ir palenkda- 
mas galvą; tą gestą bemat pasičiupo Riadas, o paskui kvato- 
dami ėmė jį mėgdžioti visi Agva Santos vaikigaliai. Atvykėlis 
buvo matęs vargo. Jo šeima po karo spruko iš kaimo nuo iz- 
raeliečių palikdama visą turtą: mažą sodelį, paveldėtą iš pro- 
tėvių, asilą ir keletą rakandų. Vaikinas užaugo palestiniečių 
pabėgėlių stovykloje; gal būtų tapęs partizanu ir kovojęs su 
žydais, bet neturėjo kario pašaukimo. Svetimas jam buvo ir 
tėvo bei brolių pasipiktinimas tuo, kad prarado tėvynę, nes 
nejautė ryšio su ja. Jį labiau traukė vakarietiški papročiai, jis 
troško išvažiuoti iš gimtinės ir pradėti naują gyvenimą ten, 
kur nereikėtų niekam lankstytis ir kur niekas jo nepažįsta. Jo 
vaikystės metai praėjo prekiaujant juodojoje rinkoje, o pa- 
auglystė - suvedžiojant stovyklos našles, kol jo tėvui nusibo- 
do lupti jį diržu ir slėpti nuo priešų; tada tėvas prisiminė Ria- 
dą Halabi, pusbrolį, įsikūrusį tolimoje Pietų Amerikos šalyje, 
kurios pavadinimo niekaip negalėjo įsidėmėti. Jis neklausė 
Kamalio nuomonės, o paprasčiausiai nutvėrė už rankos ir 
nutempė tiesiai į uostą, ten įtaisė sūnelį junga į prekybinį lai- 
vą ir prigrasė negrįžti, nebent praturtėtų. Taip vaikinas, kaip 
ir daugybė imigrantų, atsidūrė toj pačioj kaitrioj pakrantėj, į 
kurią prieš dešimt metų buvo nužengęs iš norvegų laivo Rol- 
tas Karlė. Iš ten jis autobusu nusigavo į Agva Santą ir prisi- 
statė giminaičiui, o šis kuo svetingiausiai jį priėmė. 

Tris dienas „Rytų perlas“ buvo uždarytas, o Riado Halabi 
namai - atviri nepamirštamai šventei, kurioje dalyvavo visi 
kaimo gyventojai. Negaluoti greita Zulema ir šįkart kamuo- 
jama skausmų tūnojo savo kambaryje, o šeimininkas ir aš, 

mokytojos Inesos ir kitų kaimynų padedami, suruošėm tokią 
puotą, kuri būtų nepadariusi gėdos ir Bagdado kalifo vestu- 
vėms. Ant stalų, užtiestų baltomis staltiesėmis, sustatėm di- 
delius padėklus ryžių su šafranu, cukruotais kedro riešutais, 
razinomis ir pistacijomis, pipirais ir kariu, o greta - penkias 
dešimtis dubenų su arabiškais ir amerikietiškais valgiais, ait- 
riomis ir saldžiarūgštėmis salotomis, su mėsomis ir žuvimis, 
atvežtomis ledų prikrautose dėžėse iš pajūrio, ir visais reikia- 
mais pagardais bei prieskoniais. Buvo ir atskiras stalas vien 
desertui, ant kurio nestigo ir rytietiškų saldumynų, ir kreoliš- 
kų skanėstų. Pripylėm dideliausius ąsočius romo su vaisiais; 
pusbroliai, kaip dori musulmonai, jo neragavo, bet kiti gėrė 
tol, kol patenkinti susmuko po stalu, o tie, kurie dar laikėsi ant 
kojų, šoko atvykėlio garbei. Kamalis buvo pristatytas kiekvie- 
nam kaimynui ir visiems iš eilės arabiškai pasakojo apie save. 
Niekas nesuprato nė vieno žodžio iš jo kalbos, bet pripažino, 
kad jis atrodo esąs simpatiškas bernas, ir taip manydami ne- 
klydo: nors iš išvaizdos jis veikiau priminė gležną panelę, bet 
jo prigimtyje slypėjo kažkas aksominio, tamsaus ir dvipras- 
miško, jaudinančio moteris. Užteko jam įeiti į kambarį, ir jau 
visa patalpa iki tolimiausio kampelio pilna to vaikino; atsisės, 
būdavo, parduotuvės tarpdury pasimėgauti vakaro vėsa, ir 
jau visa gatvė jo apžavėta; jis tarsi užburdavo aplinkinius. Jam 
kalbant supratome nebent gestus ir šūksnius, bet visi klausė- 
mės kuo dėmesingiausiai, žavėdamiesi jo balso ritmu ir šaižia 
jo žodžių melodija. 

- Dabar galėsiu ramus sau važinėti: mano šeimoje atsi- 
rado vyriškis, galintis pasirūpinti moterimis, namais ir par- 
duotuve, - kalbėjo Riadas Halabi, tapšnodamas per petį pus- 
broliui. 

Daug kas pasikeitė šiam svečiui atvykus. Nutolo nuo ma- 
nęs šeimininkas, nebeprašydavo pasakoti kokios istorijos 
arba pasišnekėti apie tai, ką rašo laikraštis, baigėsi šmaikštūs 
mudviejų pokalbiai ir bendri skaitymai, o domino žaisdavo 

jau tik vyrai. Nuo pat pirmos savaitės Riadas ėmė vaikščioti 
į kilnojamojo kino seansus tik su Kamaliu, mat jo giminai- 
tis nepratęs prie moteriškių draugijos. Išskyrus Raudonojo 
Kryžiaus gydytojas ir evangelikų misionieres, kurios lanky- 
davosi pabėgėlių stovyklose ir kone visos buvo sudžiūvusios 
it šakaliai, vaikinas gavo pamatyti neuždengtus vyresnių kaip 
penkiolikos metų moterų veidus tik tada, kai pirmąsyk iške- 
liavo iš gimtinės. Vieną šeštadienį jis ryžosi nuvažiuoti sunk- 
vežimiu į sostinę, į jankių gyvenamą kvartalą, kur amerikie- 
tės plauna savo automobilius gatvėje vilkėdamos tik šortais ir 
palaidinėmis su iškirpte, - reginys, sutraukiantis minias vyrų 
iš tolimiausių kaimų. Jie net išsinuomodavo kėdes ir skėčius, 
kad patogiau būtų stebėti. Čia rinkdavosi ir skanėstų parda- 
vėjai, bet amerikietės tartum ir nematė, kokį sąmyšį kelia; 
joms nė motais, kad čia žiūrovai dūsauja, prakaituoja, virpa ir 
jaudinasi. Šioms poniutėms, atklydusioms iš kitos kultūros, 
tie tamsiaodžiai su skraistėmis ir pranašų barzdomis buvo 
tik regėjimo apgaulė, būties riktas, kaitros sukeltas kliedesys. 
Kamaliui matant, Riadas Halabi elgėsi su Zulema ir su ma- 
nim kaip griežtas ir valdingas viršininkas, bet kai likdavom 
vieni, pamalonindavo mus dovanėlėmis ir vėl būdavo švelnus 
draugas, toks kaip seniau. Man buvo patikėta mokyti atvykėlį 
ispanų kalbos - ne toks jau paprastas uždavinys, nes vyrukas 
jautėsi žeminamas, kai sakydavau, ką reiškia vienas ar kitas 
žodis, arba taisydavau netaisyklingą tartį, bet šabaldžiuoti 
mokėsi labai sparčiai ir netrukus jau įstengė būti pagalbinin- 
ku krautuvėje. 

- Sėdėk suglaudusi kojas ir užsisagstyk visas palaidinės 
sagas, - liepė man Zulema. Esu tikra, kad ji pagalvojo apie 
Kamalį. 

Pusbrolio apžavai persmelkė namą ir „Rytų perlą“, paskli- 
do po kaimą, o vėjas juos išnešiojo ir po tolimesnes apylin- 
kes. Mergos ėjo ir ėjo į parduotuvę įvairiausiomis dingstimis. 
Prieš atvykėlį jos pražysdavo tartum laukinės gėlės, išsisklei- 

dusios po trumpais sijonais ir aptemptomis palaidinėmis, 
būdavo tiek išsikvepinusios, kad joms išėjus patalpoje dar il- 
gai jusdavai sodrų aromatą. Jos įžengdavo vidun po dvi tris, 
kikendamos ir šnibždėdamosi, atsiremdavo į prekystalį taip, 
kad matytųsi krūtys, o užpakalis įžūliai pūpsotų virš rudų 
šlaunų. Jo lūkuriuodavo gatvėje, jį kviesdavosi vakarais į na- 
mus, mokė Karibų šokių. 

Aš tolydžio degiau nekantrumu. Tai buvo pirmas kartas, 
kai jaučiau pavydą, ir tas jausmas neatstojo nuo manęs nei 
dieną, nei naktį, kaip kokia juoda dėmė ant kūno, kaip koks 
prikepęs purvas, ir darėsi toks nepakenčiamas, kad kai paga- 
liau įstengiau iš jo išsivaduoti, visam laikui nusikračiau tiek 
geismo užkariauti kitą žmogų, tiek ir pagundos kam nors pri- 
klausyti. Nuo pat pirmos akimirkos Kamalis drumstė man 
protą ir draskė kūną; aš čia buvau laiminga, kad jį myliu, čia 
siaubingai kankinausi, kad mano meilė be atsako. Sekiojau jį 
visur kaip koks šešėlis, tarnavau jam, paverčiau jį savo mer- 
giškų svajų didvyriu. Bet jam aš buvau tuščia vieta. Tyrinėjau 
pati save, vis žiūrėjau į veidrodį, čiupinėjau savo kūną, tylią 
siestos valandą šukavausi vienaip ir kitaip, parausvindavau 
skruostus ir lūpas, bet niekas nepastebėdavo mano pastangų. 
Kamalis eina, būdavo, pro šalį ir manęs nemato. Jis tapo visų 
mano meilės apsakymų herojum. Man nebepakakdavo bu- 
činio, kuriuo pabaigdavau istorijas, sekamas Zulemai; aš iš- 
gyvendavau įsivaizduojamas audringas naktis su juo. Buvau 
dar tik skaisti penkiolikinė, bet jeigu krikštamotės išrastąja 
septynių mazgų virvute būtų buvę galima išmatuoti ir norus, 
būčiau suklupusi per pirmą išbandymą. 


Mūsų būtis apvirto aukštyn kojom per pačią pirmą Riado 
Halabi kelionę, kai Zulema, Kamalis ir aš likome vieni. Šeimi- 
ninkė stebuklingai išgijo, pamiršo visas savo ligas ir pabudo 
iš letargo, trukusio kone keturias dešimtis metų. Tomis die- 

nomis ji kėlėsi anksti ir gamino pusryčius, rengėsi geriausiais 
drabužiais, puošėsi visomis brangenybėmis, šukavosi aukštyn, 
susirišdavo plaukus ant pakaušio, o žemiau leisdavo jiems 
laisvai kristi ant pečių. Niekada nebuvau mačiusi jos tokios 
gražios. Iš pradžių Kamalis jos vengė, atsidūręs priešais ją 
nudelbdavo akis ir beveik nekalbėjo, ištisą dieną praleisdavo 
krautuvėje, o vakarais eidavo paklaidžioti po kaimą; bet grei- 
tai nebeįstengė atsilaikyti prieš tos moters galią, prieš sunkų 
jos kvepalų dvelksmą, prieš jos žingsnių kaitrą, prieš jos balso 
kerus. Oras pritvinko slepiamų potraukių, nuojautų, signalų. 
Jutau, kad man už nugaros vyksta kažkas nepaprasta, neregi- 
mas tųdviejų karas, nuožmi geismų kova. Kamalis žingsnis 
po žingsnio traukėsi, bet vis bandė išsilaikyti, dangstydamasis 
šimtus metų galiojusiais tabu, pagarba svetingumo taisyklėms 
ir kraujo ryšiams, jungiantiems jį su Riadu Halabi. O Zulema, 
godi kaip plėšrus augalas, mojavo kvapiais žiedlapiais, vilio- 
dama į žabangas. Toji tingi ir glebi moteris, kurios gyvenimas 
slinko drybsant lovoje su šaltais pavilgais ant kaktos, virto ne- 
gailestinga suvedžiotoja, baltaveide voro patele, nenuilstamai 
mezgančia tinklą. Man norėjosi tapti nematomai. 

Zulema sėdėjo kiemelio pavėsyje ir lakavosi kojų nagus, 
atidengusi drūtas kojas iki pusės šlaunų. Zulema rūkė cigarą 
ir liežuvio galiuku laižė čia tą rūkalą, čia drėgnas lūpas. Zu- 
lema sujudėjo, palaidinė smuktelėjo ir atidengė apvalų petį, 
akinamai baltą, lyg sugėrusį visą dienos šviesą. Zulema val- 
gė prinokusį vaisių, ir geltonos sultys užtiško jai ant krūties. 
Zulema taršė juodus savo plaukus, krintančius ant veido, ir 
žvelgė į Kamalį hurijos akimis. 

Pusbrolis didvyriškai priešinosi septyniasdešimt dvi va- 
landas. Įtampa tapo nebepakeliama, ir aš jau bijojau, kad ore 
susikaupusi elektra pratrūks perkūnu, kuris pavers mus pele- 
nais. Trečią dieną Kamalis dirbo nuo pat ankstyvo ryto, na- 
mie nesirodė visai ir slampinėjo po „Rytų perlą“, kad tik laiką 
prastumtų. Zulema kvietė jį valgyti, bet jis atsikalbinėjo esąs 

nealkanas ir pasiliko dar valandai kasos tvarkyti. Vaikinas 
laukė, kol sumigs visas kaimas ir pajuoduos dangus, tik tada 
uždarė krautuvę, o išgirdęs, kad radijas pradeda transliuoti 
romano tęsinį, įsėlino virtuvėn ir ėmė ieškoti, gal kas liko nuo 
vakarienės. Tačiau pirmąsyk per daugelį mėnesių Zulema 
nutarė praleisti vakarinę radijo laidą. Norėdama suklaidinti 
Kamalį, ji paliko aparatą savo kambaryje įjungtą, duris pravi- 
ras, O pati įsitaisė laukti jo koridoriaus prieblandoj. Moteriškė 
vilkėjo siuvinėtu chalatu, po juo buvo tik nuogas kūnas, ir 
pakėlus ranką švytėjo balta oda iki pat juosmens. Visą vaka- 
rą ji pešiojosi gyvaplaukius, šepečiu šukavosi plaukus, tepė- 
si kremais, dažėsi, kvepinosi kūną pačiulių aliejumi, gaivino 
burnos kvapą saldymedžiu, buvo basa ir be papuošalų, pasi- 
rengusi mylėtis. Aš galėjau visa tai matyti, nebuvau pasiųsta į 
savo kambarį, - ji mane tiesiog pamiršo. Zulemai rūpėjo tik 
Kamalis ir kova, kurią reikia laimėti. 

Moteris nutvėrė grobį kieme. Pusbrolis laikė rankoje pusę 
banano, kol sukramtys kitą pusę; jo veide stirksojo dviejų die- 
nų barzda, o kūną mušė prakaitas, nes naktis buvo karšta - jo 
pralaimėjimo naktis. 

- Aš laukiu tavęs, - tarė Zulema ispaniškai: jai buvo gėda 
pasakyti tai gimtąja kalba. 

Vaikinas stabtelėjo su kąsniu burnoje ir siaubu akyse. Ji 
artinosi pamažu, bet nenumaldomai, tarsi vaiduoklis, ir su- 
stojo už keleto centimetrų nuo jo. Staiga ėmė čirkšti svirpliai; 
šaižus pratisas jų balsas gręžė man nervus kaip monotoniška 
rytiečių instrumento gaida. Mačiau, kad mano šeimininkė 
yra puse galvos aukštesnė ir dvigubai sunkesnė už savo vyro 
pusbrolį, o šis atrodė susitraukęs iki vaiko ūgio. 

— Kamali... Kamali... - ir ėmė kažką murmėti arabiškai, 
liesdama vaikino lūpas ir kuo švelniausiai pirštu vedžiodama 
apie jas. 

Kamalis sudejavęs pasidavė, prarijo kąsnį, o kitą pusę vai- 
siaus paleido iš rankos. Zulema suėmė vaikinui galvą ir pri- 

sitraukė prie stambių krūtų; tarp jų jis prasmego, tarsi kun- 
kuliuojančios lavos deginamas. Ten Zulema jį ir sulaikė, sū- 
paudama kaip motina kūdikį, paskui jis atsitraukė, abu šno- 
puodami žvelgė vienas į kitą, sverdami ir matuodami riziką, 
kol geismas nusvėrė ir juodu apsikabinę nuėjo į Riado Halabi 
lovą. Sekiau juos iki pat tos akimirkos, bet jiems tai netrukdė. 
Gal iš tiesų buvau tapusi nematoma. 

Aš negalvodama užsiglaudžiau šalia durų. Kažkur prapuo- 
lė jausmai, pamiršau ir pavydą, lyg visa tai būtų vykę filme, 
kurį vakarais rodo kilnojamasis kinas. Stovėdama greta lovos, 
Zulema apsivijo jį ir bučiavo, kol jis apkabino ją per lieme- 
nį, gailia rauda atsakydamas į glamones. Ji apibėrė jam akis, 
kaklą, kaktą skubriais bučiniais, aistringai kandžiojo veidą, at- 
sagstė ir nutraukė marškinius. Jis tuo tarpu mėgino nuvilkti 
jai chalatą, bet susipainiojo klostėse ir siekė krūtų per iškirp- 
tę. Nepaleisdama Kamalio iš glėbio, Zulema nuslydo jam už 
nugaros ir toliau mylavo lūpomis kaklą bei pečius, o pirštų 
galais sugraibė užtrauktuką ir nusmaukė kelnes. Vos už kelių 
žingsnių būdama, mačiau jo varpą, atvirai nukreiptą į mane, ir 
pagalvojau, jog Kamalis be drabužių patrauklesnis, nebe toks 
moteriškai švelnus. Dėl žemo ūgio galėjai pamanyti jį esant 
trapų, bet jis buvo tvirto sudėjimo; kaip kad stambi nosis, 
dominuojanti veide, jo nebjaurojo, taip ir didelis tamsus jo 
organas neatrodė gyvuliškas. Gal minutę apstulbusi pamir- 
šau net alsuoti, o kai jau atsikvėpiau, dejonė įstrigo man ger- 
klėj. Jis stovėjo priešais mane ir mudviejų žvilgsniai akimirką 
susitiko, bet jo akys klaidžiojo kažkur toli ir manęs nematė. 
Lauke siautė vasariška audra su griaustiniais, lietaus urduliai 
ir perkūnija stelbė įnirtingą svirplių čirškimą. Pagaliau Zule- 
ma nusimetė drabužį ir pasirodė visa putlia grožybe - tikra 
sniego baltumo Venera. Tos apkūnios moters ir lieso vaiki- 
no kūnų kontrastas man rodėsi kažkoks nepadorus. Kamalis 
parvertė ją ant lovos ir Zulema riktelėjo, prisispausdama prie 
jo stambiomis krūtimis ir suleisdama nagus jam į nugarą. Jis 

kelissyk sutrūkčiojo ir gailiai atsidusęs nuleipo; tačiau ji ne- 
buvo pasirengusi jau po minutės jo paleisti, tad nusimetė jį 
nuo savęs, paguldė ant pagalvių ir ėmėsi gaivinti, arabiškai 
šnibždėdama pamokymus, ir gaivino taip sėkmingai, kad ne- 
trukus jis vėl buvo pasirengęs. Vaikinas užsimerkęs pasidavė 
likimo valiai, o moteris jį glamonėjo, kol visai apsvaigino, ir 
galiausiai apsižergė, užklojo stambiu kūnu ir vešliais plau- 
kais, visą paslėpdama po savim, įsiurbė jį kaip lakusis smėlis, 
ryte prarijo, sunkte išsunkė ir nulydėjo į Alacho sodus, kur jį 
džiaugsmingai pasitiko visos pranašo odaliskos. Paskui abu 
nurimę ilsėjosi, apsikabinę kaip kūdikėliai, tik liūtis šniokštė 
ir svirpliai svirpė tą naktį, karštą kaip vidudienis. 

Aš palaukiau, kol arklių kaimenė nustos dundėti krūtinėj, 
ir svirduliuodama pasišalinau. Stovėjau vidury kiemo drebė- 
dama, nes vanduo žliaugė per plaukus, permerkdamas dra- 
bužius bei sielą, ir jaučiau, kad artėja katastrofa. Galvojau, 
kad kol pajėgsime neprasitarti, bus lyg ir nieko neįvykę, juk 
kas neįvardyta, to kaip ir nėra; tyla dildys tą dalyką, kol jo ne- 
beliks. Bet geismo kvapas buvo jau pasklidęs name, persmel- 
kęs sienas, drabužius, baldus, užtvindęs kambarius, jis sunkėsi 
pro plyšius, taršė augalus ir gyvūnus, kaitino požemines upes, 
užplūdo Agva Santos padangę, buvo akivaizdus kaip gaisras, 
kurio juk nepaslėpsi. Atsisėdau šalia fontano po lietumi. 


Pagaliau kieme prašvito, drėgmė pakilo garuoti ir apgaubė 
namą miglele. Ilgas valandas buvau praleidusi tamsoje, žvelg- 
dama į savo pačios vidų. Mane ėmė šiurpas, turbūt dėl to at- 
kaklaus kvapo, kuris jau kelios dienos tvyrojo ore ir kibo prie 
kiekvieno daikto. Metas pašluoti krautuvę, pagalvojau išgir- 
dusi tolumoj skambant pienininko varpelį, bet mano kūnas 
menėjo; nuslinkau iki fontano, panardinau galvą, o kai išsitie- 
siau, šaltas vanduo pasruvo man per nugarą, išvaduodamas 

nuo bemiegės nakties susikaustymo; nebesivaideno man ir 
meilužiai Riado Halabi lovoje. Ėjau į parduotuvę nusigręžusi 
nuo Zulemos durų; duok Dieve, kad tai būtų buvęs tik sapnas, 
mamyte, padaryk, kad tai būtų tik sapnas. Visą rytmetį taip ir 
išstovėjau už prekystalio, neiškišdama nosies į koridorių, tik 
įsiklausydama į tylą, kuri gaubė mano šeimininkę ir Kama- 
lį. Vidudienį užrakinau krautuvę, bet nesiryžau išeiti iš trijų 
kambarių, kuriuose sukrautos prekės, ir įsitaisiau tarp grūdų 
maišų laukti, kol atslūgs siestos kaitra. Aš bijojau. Namas vir- 
to begėdišku gyvuliu, alsuojančiu man į nugarą. 

Kamalis iki pietų vartėsi lovoje su Zulema, per pusryčius 
abu pavalgė vaisių ir saldumynų, o per pokaitį, kai jinai pa- 
vargusi užmigo, jis susirinko daiktus, susimetė į kartoninį la- 
gaminėlį ir tyliai, kaip koks vagis, išsmuko pro užpakalines 
duris. Pamačiusi jį išeinant supratau, kad nebegrįš. 

Zulema pabudo vakarop nuo svirplių čirškimo. Ji pasiro- 
dė „Rytų perle“ vilkėdama chalatu, susivėlusi, pajuodusiais 
paakiais ir paburkusiomis lūpomis, bet atrodė labai graži ir 
patenkinta, švytėte švytėjo. 

— Užrakink parduotuvę ir eikš man padėti, - liepė ji. 

Kol mudvi valėm ir vėdinom kambarį, tiesėm ant lovos 
švarias paklodes ir keitėm žiedlapius praustuvėse, Zulema 
dainavo arabiškai, nesiliovė dainavusi ir virtuvėje, kai gami- 
no jogurto sriubą, kipę ir tabulę. Paskui aš prileidau vonią, 
pakvepinau ją citrinų esencija ir Zulema panėrė į vandenį su 
palaimos atodūsiu, prisimerkusi, šypsodama, kažin kokių pri- 
siminimų liūliuojama. Vandeniui atvėsus paprašė savo kos- 
metikos, pasigrožėjo savim veidrodyje ir ėmė pudruotis, raus- 
vinti skruostus, dažyti lūpas ir tamsinti vokus perlamutriniu 
tušu. Išlipusi iš vonios apsigaubė rankšluosčiu ir išsitiesė ant 
lovos, kad ją pamasažuočiau, paskui šepečiu pasišukavo, susi- 
rišo plaukus į kuodą ir apsivilko suknelę su iškirpte. 

— Ar aš graži? - pasiteiravo ji. 

— Taip. 

— Ar atrodau jauna? 

- Taip. 

— Kokio maždaug amžiaus? 

— Kaip jūsų vestuvinėj nuotraukoj. 

— Kodėl šneki man apie tai? Nenoriu nė prisiminti savo 
vestuvių! Eik sau, kvaiša, palik mane vieną... 

Ji atsisėdo į pintą supamąjį krėslą kieme po stogeliu pasi- 
gėrėti vakaro dangum ir laukti grįžtančio meilužio. Laukiau 
ir aš, nedrįsdama pasakyti jai, kad Kamalis išėjo. Slinko va- 
landa po valandos; Zulema vis taip pat sūpavosi ir šaukėsi jo 
visomis dvasios išgalėmis, o aš lingavau ant kėdės. Gižo val- 
giai virtuvėj, išsivadėjo švelnus gėlių aromatas kambary. Vie- 
nuoliktą valandą vakaro pabudau išgąsdinta tylos; svirpliai 
neteko žado, oras sustingo, kieme nejudėjo nė vienas lapelis. 
Ir geismu nebedvelkė. Šeimininkė vis dar sėdėjo krėsle; jos 
suknelė buvo susiglamžiusi, rankos sugniaužtos, ašaros vilgė 
skruostus ir darkė makiažą - kaukė, pamiršta lietuje, ir tiek. 

- Eikit gulti, ponia, nebelaukit jo. Gal negrįš iki ryto... - 
maldavau ją, bet moteriškė nepajudėjo. 

Taip ir išsėdėjom kiaurą naktį. Kalenau dantimis, o per 
nugarą šuorais žliaugė prakaitas; laikiau tai blogu ženklu - į 
namus įslinko nelaimė. Ne laikas man buvo rūpintis savimi, 
suvokiau, jog Zulemos sieloje kažkas nutrūko. Žiūrėjau į ją su 
siaubu: tai buvo jau ne tas žmogus, kurį pažinojau, ji pavir- 
to kažkokiu klaikiu augalu. Išviriau abiem kavos ir atnešiau 
jai, vildamasi, kad gal sugrąžinsiu ją į ankstesnę būseną, bet 
ji nė neparagavo, tik sėdėjo sustingusi kaip kariatidė, įbedu- 
si žvilgsnį į kiemo duris. Aš sriūbtelėjau porą gurkšnių, bet 
kava man pasirodė aitri ir karti. Pagaliau man pavyko pakelti 
šeimininkę iš krėslo ir nuvesti už rankos į jos kambarį; ten 
ją nurengiau, drėgnu skudurėliu nušluosčiau veidą ir pagul- 
džiau į lovą. Įsitikinau, kad ji kvėpuoja ramiai, bet nuo siel- 
varto apsiblausė jos akys; ji vis dar kūkčiojo be garso. Paskui 
mechaniškai, kaip nakviša, atidariau krautuvę. Jau nuo kažin 

kada buvau nevalgiusi ir prisiminiau, kaip man teko vargti, 
kol Riadas Halabi mane surado, kaip man sutraukė skrandį 
ir negalėjau nuryti kąsnio. Pabandžiau čiulpti sedulos uogą, 
kad nuginčiau įkyrias mintis. Į „Rytų perlą“ atėjo trys panos 
ir teiravosi Kamalio. Aš joms pasakiau, kad jo nėra ir neverta 
nė prisiminti, nes iš tiesų tai ne Žmogus, jis niekada neturėjęs 
kūno ir kraujo; tai buvęs blogio genijus, efritas, atsibeldęs iš 
kito Žemės pakraščio, kad sugadintų joms kraują ir sudrums- 
tų sielą, bet daugiau jo nebematysiančios, jis dingo, jį nupūtė 
tas pats nelemtas vėjas, kuris ir buvo atnešęs iš dykumos į 
Agva Santą. Merginos nuėjo į aikštę naujienos aptarti, ir ne- 
trukus į parduotuvę ėmė plaukti smalsuoliai sužinoti, kas at- 
sitiko. 

— Nieko nežinau. Laukiam grįžtant šeimininko, - tiek te- 
sumojau atsakyti. 

Vidurdienį nunešiau Zulemai sriubos ir bandžiau pamai- 
tinti ją šaukštu, bet man aptemo akyse ir taip virpėjo rankos, 
kad viralas pasiliejo ant grindų. Umai moteriškė ėmė sūpuo- 
tis užsimerkusi ir rypauti; iš pradžių tik monotoniškai deja- 
vo, paskui tęsiamai suklykė šaižiu balsu, lyg sirena kauktų. 

— Nurimkite! Kamalis nesugrįš. Jei negalit be jo gyventi, 
verčiau kelkitės ir eikit jo ieškoti, kol surasit. Nieko kito čia 
nesugalvosit. Ar girdit mane, ponia? - papurčiau ją, tokios di- 
džiulės kančios sukrėsta. 

Tačiau Zulema neatsakė: ji pamiršo šnekėti ispaniškai, ir 
niekas iš jos daugiau nebeišgirdo nė vieno žodžio ta kalba. 
Vėl nuvedžiau ją į lovą, paguldžiau, pati prigludau iš šalies 
ir klausiausi jos dūsavimo, kol abi išsikankinusios užmigom. 
Taip mus ir aptiko Riadas Halabi, parsiradęs vidurnaktį. Jis 
pargrįžo su furgonu, prikrautu naujų prekių, nepamiršo ir 
lauktuvių: parvežė žmonai žiedą su topazu, man - organzino 
suknutę, pusbroliui - dvejus marškinius. 

— Kas čia atsitiko? - paklausė jis priblokštas nuojautos, kad 
jo namuose įvyko tragedija. 

— Kamalis išėjo, - tariau užsikirsdama. 

— Kaip tai išėjo? Kurė 

— Nežinau. 

- Jis yra mano svečias, jis negalėjo taip sau imti ir išeiti 
nepasimatęs su manim, neatsisveikinęs... 

- Zulemai labai bloga. 

- Man rodos, kad tau dar blogiau. Tave nežmoniškai krečia 
drugys. 

Per keletą dienų išprakaitavau visas baimes, nustojau karš- 
čiuoti ir atgavau apetitą, o Zulemos liga pasirodė esanti ne iš 
tų, kurios greit praeina. Moteris sirgo iš meilės, ir tai suprato 
visi, išskyrus jos vyrą: jis nenorėjo to matyti ir netikėjo, kad 
žmonos negalia turi ryšį su Kamalio dingimu. Riadas neklau- 
sė, kas įvyko, nes nujautė atsakymą, o tikrai žinodamas tiesą 
būtų turėjęs keršyti. Jis buvo per daug geraširdis, kad nupjau- 
tų neištikimai žmonai krūtų spenelius arba kad susiradęs 
pusbrolį nukirstų jam lyties organą ir sugrūstų į burną, kaip 
liepia protėvių paprotys. 

Zulema visąlaik buvo tyli ir rami, protarpiais verkdavo ir 
buvo visai abejinga valgiui, radijui ir vyro dovanoms. Ji pra- 
dėjo liesėti, ir po trijų savaičių jos oda tapo švelniai rusva, 
tarytum praėjusio amžiaus portrete. Sureaguodavo tik Ria- 
dui Halabi bandant ją paglamonėti; tada ji traukdavosi nuo 
vyro ir žiūrėdavo į jį su neslepiama neapykanta. Kurį laiką 
jau ir mokslus pas panelę Inesą užmečiau, ir parduotuvėj ne- 
bedirbau, nutrūko ir kilnojamojo kino lankymas kas savaitę, 
kadangi negalėjau atsitraukti nuo šeimininkės: budėjau prie 
jos ištisomis dienomis, dažnai dar ir po pusę nakties. Riadas 
Halabi pasamdė porą žmonių, kad valytų namus ir padėtų 
prekiauti „Rytų perle“. Guodė mane tik tai, kad jis vėl ben- 
dravo su manim kaip anksčiau, prieš atvykstant Kamaliui, vėl 
prašydavo paskaityti jam balsu arba papasakoti kokią prama- 
nytą istoriją, kviesdavo pažaisti domino ir leisdavo man lai- 

mėti. Kad ir kokia slogi atmosfera tvyrojo namie, rasdavom 
progų ir pajuokauti. 

Slinko mėnuo po mėnesio, bet nebuvo matyti, kad ligonė 
taisytųsi. Ir Agva Santos, ir gretimų kaimų gyventojai nuolat 
domėjosi jos sveikata, kiekvienas ateidavo nešinas kokiu nors 
vaistu: rūtų lapeliais nuovirui užplikyti, sirupu organizmui 
sustiprinti, vitaminų piliulėmis, paukštienos sultiniu. Ir darė 
tai ne iš pagarbos pasipūtusiai ir nedraugiškai svetimtautei, 
vien iš palankumo arabui. Būtų ne pro šalį parodyti ją žiniuo- 
nei, kalbėjo jie, ir vieną gražią dieną atvedė nešnekią kaimie- 
tę; toji rūkė, pūtė dūmus ligonei į veidą ir pareiškė, jog tai 
nė kokia mokslui žinoma liga, o nepraeinantis nelaimingos 
meilės priepuolis. 

- Pasiilgo saviškių, vargšelė, - nusprendė sutuoktinis ir iš- 
prašė indėnę nelaukdamas, kol ji prišnekės dar ką nors ne- 
gražaus. 

Apie Kamalį nesulaukėm jokios žinios. Riadas Halabi net 
jo vardo nebeminėjo, įsižeidęs dėl nedėkingumo, kuriuo šis 
atsilygino už svetingą prieglobstį. 


Rolfas Karlė pradėjo dirbti su ponu Aravena tą patį mėne- 
sį, kai rusai pasiuntė į kosmosą kalę uždaroje kapsulėje. 

— Tik sovietai taip ir gali, jiems net gyvulėlių negaila! - pik- 
tinosi dėdė Rupertas, kai sužinojo tą naujieną. 

- Neimk į galvą, žmogau... Juk tai tik paprasčiausias šune- 
lis, visai nekilmingas, - atsiliepė teta Burgelė, nepakeldama 
akių nuo gaminamo pyrago. 

Ta neatsargi pastaba sukurstė bene pikčiausią kivirčą per 
visą jųdviejų santuoką. Penktadienis praėjo garsiai keikian- 
tis ir svaidantis priekaištais, susikaupusiais per trisdešimt 
bendro gyvenimo metų. Be kitų skaudžių dalykų, Rupertas 
pirmąsyk išgirdo iš žmonos, jog ji visada šlykštėjosi šunimis, 
bjaurėjosi tuo verslu, tuo šunų veisimu ir pardavinėjimu, ir 
melste meldė, kad tie prakeikti policijos aviganiai pasigautų 
marą ir išdvėstų visi iki vieno. O Burgelei vyras prisipažino 
žinojęs apie jos neištikimybę dar jaunystėje, bet tylėjęs dėl 
šventos ramybės. Abu prišnekėjo vienas kitam bjauriausių 
dalykų, kol pristigę jėgų liovėsi. Šeštadienį atkakęs į Koloniją, 
Rolfas rado užrakintus namus ir pamanė, jog visa šeimyna 
užsikrėtusi azijiniu gripu, kuris kaip tik tada ėjo per pasaulį 
šienaudamas žmones. Burgelė gulėjo lovoje paslika su bazi- 
likų kompresu ant kaktos, o Rupertas, kone sprogdamas iš 
piktumo, užsidarė staliaus dirbtuvėje su savo veisliniais šu- 

nimis bei keturiolika ką tik atsivestų šunyčių ir paeiliui dau- 
žė turistams skirtus laikrodžius su gegute. Rolfo pusseserės 
slampinėjo išpurtusiomis nuo verksmo akimis. Abi panos 
buvo ištekėjusios už žvakių fabrikantų ir dabar jau kvepėjo 
ne tik cinamonais, gvazdikėliais, vanile ir citrinomis, kaip pir- 
ma, - prisidėjo dar ir taurus bičių vaško aromatas. Jos gyveno 
toj pačioj gatvėj kur tėvai ir pusę dienos praleisdavo išpuose- 
lėtuose naujuosiuose namuose, o kitu metu padėdavo tėvams 
tvarkytis viešbutyje, vištidėje ir šunų veislyne. Niekas čia ne- 
suprato Rolfo Karlės susižavėjimo naująja filmavimo kamera, 
negeidė klausytis, kaip kitados, pasakojimų su visomis smul- 
kmenomis apie tai, ką jis nuveikė, ir apie politinius neramu- 
mus universitete. Ginčas buvo taip pakeitęs to jaukaus namų 
židinio dvasią, kad tą savaitgalį vaikinas nebegalėjo pakirkinti 
pusseserių, nes abi vaikščiojo gedulingais veidais ir nerodė jo- 
kio noro vėdinti patalų tuščiuose kambariuose. Sekmadienio 
vakarą Rolfas grįžo į sostinę taip ir nepatenkinęs deginančios 
aistros, tais pačiais nešvariais praėjusios savaitės baltiniais, be 
tešlainių ir dešrų atsargos, kurią jo dėdienė paprastai įdėda- 
vo jam į lagaminą, ir jausdamas kartėlį dėl to, kad kažkokia 
Maskvos kalė jo šeimai svarbiau už jį patį. Pirmadienio rytą 
jis susitiko su ponu Aravena drauge papusryčiauti kavinėje 
šalia laikraščio redakcijos. 

— Pamiršk tą šunėką ir dėdės kivirčą su dėdiene, vaikine, 
ruoškimės svarbesniems įvykiams, - tarė jam globėjas valgy- 
damas sultingą kepsnį, kuriuo buvo pratęs pradėti dieną. 

— Kąjjūs turit omeny? 

- Po poros mėnesių vyks plebiscitas. Viskas jau sutarta, 
Generolas ketina valdyti dar vieną penkmetį. 

— Anokia čia naujiena! 

- Šįsyk jam tai išeis per pakaušį, Rolfai. 

Kaip jo ir pranašauta, prieš pat Kalėdas buvo surengtas re- 
ferendumas, o jam paremti - viešųjų ryšių kampanija: triukš- 
mas, plakatai, kariniai paradai ir nauji patriotiniai paminklai 

visoje šalyje. Rolfas Karlė nusprendė dirbti savo darbą uoliai 
ir kiek įstengdamas pradėjo kukliai nuo pat apačios. Jis iš 
anksto bandė pajusti situaciją lankydamas rinkimų apylinkes, 
kalbėdamasis su ginkluotųjų pajėgų karininkais, darbininkais 
ir studentais. Paskirtą dieną gatves užplūdo kariuomenė ir 
gvardija, bet tik vieną kitą žmogų matei rinkimų apylinkėse: 
ten buvo tylu kaip provincijos užkampyje sekmadienį. Gene- 
rolas laimėjo įspūdinga aštuoniasdešimties procentų daugu- 
ma, bet apgaulė buvo tokia begėdiška, kad, užuot gavęs tai, 
ko norėjo, tik apsijuokė. Karlė šniukštinėjo keletą savaičių, 
sukaupė daug informacijos ir perdavė ją Aravenai su naujoko 
išdidumu, rizikuodamas pateikti ir sudėtingų politinių prog- 
nozių. Šefas išklausė jo neslėpdamas pašaipos. 

— Kam taip įmantriai, Rolfai? Tiesa yra paprasta: kol žmo- 
nės bijojo ir nekentė Generolo, tol jis tvirtai laikė valdžios 
vairą, bet vos tik tapo pajuokos objektu, valdžia ėmė slysti 
jam iš rankų. Jis bus nuverstas nė mėnesiui nepraslinkus. 

Šitiek tironijos metų nepribaigė opozicijos, kai kurios pro- 
fesinės sąjungos veikė pogrindyje, gyvavo politinės partijos, 
kad ir nelegaliai, o studentai kiekvieną mielą dienelę reiškė 
nepasitenkinimą. Aravena teigė, jog šalies likimą visada lėmė 
ne masės, O tik saujelė ryžtingų vadų. Diktatūrą, jo nuomone, 
gali nuversti tik sutartinai veikiantis elitas, o liaudis, pripra- 
tusi prie vadų valdžios, eis ten, kur jie rodys. Jis labai vertino 
Katalikų bažnyčios vaidmenį, esą net jeigu niekas nepaisytų 
dešimties Dievo įsakymų ir vyrai didžiuotųsi ateizmu, kaip 
nauja mačizmo atmaina, vis tiek Bažnyčios galia išliktų mil- 
žiniška. 

- Reikia pakalbėti su kunigais, - siūlė jis. 

- Aš jau kalbėjau. Dalis jų kursto darbininkus ir vidurinę 
klasę; sakoma, kad ir vyskupai rengiasi apkaltinti vyriausybę 
dėl korupcijos ir represinių veiksmų. Kai mano teta Burgelė 
po ginčo su vyru nuėjo išpažinties, kunigas ištraukė iš po su- 
tanos ir padavė jai pluoštą atsišaukimų išplatinti Kolonijoje. 

— Ką dar girdėjai? 

— Opozicinės partijos sudarė sutartį, visos pagaliau susi- 
vienijo. 

- Vadinasi, dabar pats metas įkalti pleištą kariuomenėje, 
suskaldyti ją ir sukurstyti maištauti. Viskas bus kaip reikiant, 
uoslė manęs neapgauna, - tarė Aravena ir užsirūkė stiprų 
Havanos cigarą. 

Nuo tos dienos Rolfas Karlė jau ne tik registravo įvykius, 
bet ir ėmė naudotis savo pažintimis tam, kad padėtų maišti- 
ninkams; taip elgdamasis jis galėjo įvertinti opozicijos mora- 
linę jėgą, podraug ir galimybes skleisti nesantaiką tarp pačių 
kareivių. Studentai užiminėjo licėjus ir fakultetus, grobė įkai- 
tus, šturmavo radijo stotį ir kvietė liaudį eiti į gatves. Kariuo- 
menei, išvestai iš kareivinių, buvo aiškiai liepta nukloti žemę 
lavonais, bet jau pirmosiomis dienomis daugelis karininkų 
ėmė nesutarti tarpusavyje ir davinėti daliniams prieštarin- 
gus įsakymus. Tarp jų irgi ėmė bręsti sąmokslas. Žmogus su 
gardenija reagavo saviškai - grūdo į požemius naujus kali- 
nius ir pats ėjo jų tardyti, nors ir saugojo puošeivišką savo 
šukuoseną; tačiau net ir Žiaurūs jo metodai neįstengė išgel- 
bėti režimo. Porą savaičių šalis gyveno be valdžios. Žmonės 
kalbėjo visu balsu, pagaliau nusikratę baimės, kuri tiek metų 
laikė surakinusi jiems lūpas. Moterys po sijonais tampydavo 
ginklus, moksleiviai naktimis rašinėjo ir tapė ant sienų, net ir 
pats Rolfas vienąsyk auštant nešė kuprinę dinamito prie uni- 
versiteto, kur jo laukė labai graži mergina. Jinai krito jam į akį 
iš pirmo žvilgsnio, bet tuo viskas ir baigėsi: ji tik paėmė kup- 
rinę ir nė nepadėkojusi dingo su sprogmenimis ant kupros. 
Daugiau jis jos nematė. Buvo paskelbtas visuotinis streikas, 
uždarytos krautuvės ir mokyklos, gydytojai nebegydė ligonių, 
dvasininkai užrakino šventyklas ir numirėlius teko laidoti be 
iškilmių. Ištuštėjo gatvės, vakarais niekas nebeuždegdavo ži- 
bintų, tarsi prieš pasaulio pabaigą. Visi kvapą užėmę tik lau- 
kė, kas bus. 

Žmogus su gardenija išskrido nuosavu lėktuvu į prabangią 
tremtį Europoje; ten jis ir tebegyvena, jau labai senas, bet vis 
toks pat elegantiškas, ir rašo prisiminimus praeičiai padailin- 
ti. Tą pačią dieną paspruko ir ministras, tas iš vyskupo sosto, 
palikęs gražią krūvelę aukso luitų, tiesa, ne visus. Per keletą 
valandų oru, sausuma ir jūra išsinešdino daugelis, kurių ne- 
švari sąžinė. Streikas truko ne ilgiau kaip tris dienas. Keturi 
aukšti karininkai susitarė su opozicijos politinėmis partijo- 
mis ir sukurstė savo pavaldinius; sužinoję apie sąmokslą, prie 
jų prisidėjo ir kiti pulkai. Vyriausybė žlugo, o Generolas, gau- 
siai apsirūpinęs valiuta, kartu su šeima ir artimiausiais ben- 
drininkais išskrido karo lėktuvu, kurį jam parūpino Jungtinių 
Valstijų ambasada. Minia vyrų, moterų ir vaikų, džiūgaujan- 
čių dėl pergalės, įsibrovė į diktatoriaus rūmus ir supuolė į 
baseiną, kad net vanduo kunkuliavo, ir šoko pagal džiazo 
muziką, kurią skambino negras baltu fortepijonu, puošiančiu 
terasą. Liaudis atakavo Saugumo būstinę. Gvardiečiai šaudė 
iš kulkosvaidžių, bet minia išlaužė vartus ir įsibrovė į pastatą, 
žudydama iš eilės visus, kurie pasipainiojo po ranka. Kankin- 
tojams, kurie išsigelbėjo vien todėl, jog tuo metu buvo kitur, 
teko ištisus mėnesius slapstytis, kad išvengtų linčo teismo. 
Maištininkai niokojo užsieniečių parduotuves ir vilas: jiems 
mat praturtėti padėjusi Generolo imigracinė politika. Buvo 
daužomos gėrimų parduotuvių vitrinos, o buteliai, išnešti į 
gatvę, ėjo per rankas - žmonės šventė diktatūros žlugimą. 

Rolfas Karlė, tris paras nemigęs, filmavo įvykius pačiame 
įsiaudrinusios minios šurmuly, kur be paliovos signalizavo 
automobiliai, šoko valkatos ir visi nesivaržydami girtavo. 
Dirbo jis kaip sapnuodamas, tiek užsimiršęs, kad ir baimės 
nebejuto: jis juk vienintelis išdrįso įžengti su filmavimo ka- 
mera į Saugumo pastatą, kad iš arti įamžintų krūvas žuvu- 
siųjų ir sužeistųjų, agentus, sudraskytus į gabalus, ir kalinius, 
išvaduotus iš požemių, kur juos kankino Žmogus su garde- 
nija. Įsmuko jis ir į Generolo rūmus, matė, kaip minia laužo 

baldus, peiliais pjausto paveikslus, tempia į gatvę šinšilų kai- 
linius ir pirmosios ponios apdarus, puoštus perlais; filmavo ir 
Prezidentūroje, kai ten iš sukilusių karininkų ir įžymių civilių 
buvo sudaroma laikinoji vyriausybė. Aravena pasveikino jį 
šauniai padirbėjus ir dar sykį padėjo pakilti aukščiau - reko- 
mendavo televizijai; ten jis drąsiais reportažais prasimušė į 
populiariausius naujienų reporterius. 

Politinės partijos, susivienijusios per konferenciją, padėjo 
pamatus santarvei, nes iš patirties žinojo, kad jei elgsis kaip 
žmogėdros, iš to laimės tik aukštoji karininkija. Emigravu- 
siems opozicijos lyderiams reikėjo bent keleto dienų sugrįžti, 
įeiti į vėžes ir imtis išpainioti valdžios tinklus. Tuo tarpu de- 
šinieji pramonininkai ir oligarchai, paskutinę akimirką pri- 
sidėję prie sukilėlių, paskubom užplūdo Prezidentūrą ir per 
kelias valandas užgrobė pagrindinius postus, taip suktai juos 
išsidalydami, kad naujasis prezidentas, vos pradėjęs eiti pa- 
reigas, suprato, jog valdyti šalį galės tik sutardamas su jais. 

Tai buvo suirutės metas, bet galiausiai nusėdo sambrūz- 
džio dulkės, nutilo triukšmas ir išaušo pirmoji demokratijos 
diena. 


Daug kur žmonės nė nesužinojo apie diktatūros nuverti- 
mą, beje, dar ir todėl, kad apskritai nebuvo girdėję apie Ge- 
nerolo diktatūrą, trukusią šitiek metų. Jie buvo nuošaliai nuo 
įvykių. Tame neaprėpiamame krašte visas istorijos epochas 
galėjai rasti tuo pačiu metu. Sostinės magnatai jau derėjosi 
telefonu su verslo partneriais kituose Žemės rutulio miestuo- 
se, tuo tarpu kai kur Anduose žmonės vis dar gyveno taip, 
kaip penketą šimtmečių prieš atsibeldžiant nukariautojams 
ispanams, o džiunglėse buvo ir tokių kaimelių, kurių gyven- 
tojai nuogi vaikštinėjo po medžiais kaip jų protėviai akmens 
amžiuje. Tai buvo didelių permainų ir nuostabių išradimų 
dešimtmetis, bet daug kam jis niekuo nesiskyrė nuo ankstes- 

niųjų. Žmonės yra geraširdžiai ir atlaidūs; šalis užmiršo mir- 
ties bausmę ir kalėjimą iki gyvos galvos, todėl tironijos pro- 
teguotieji, kolaborantai, skundikai ir Saugumo agentai greit 
buvo palikti ramybėje ir galėjo vėl įsilieti į tą bendruomenę, 
kurioje pakako vietos visiems. 

Aš tų įvykių smulkmenas sužinojau tik po daugelio metų, 
kai iš smalsumo pavarčiau to meto spaudą, nes Agva Santoje 
nebuvo apie tai jokios informacijos. Tą dieną Riadas Halabi 
rengė šventę, kad surinktų lėšų mokyklos remontui. Šventė 
prasidėjo rytą kunigo palaiminimu; iš pradžių dvasininkas 
nepritarė tai pramogai, nes baiminosi azartiškų lažybų, gir- 
tuoklystės ir kruvinų muštynių, bet paskui ryžosi žiūrėti į vis- 
ką pro pirštus, nes per pastarąją audrą mokykla buvo smar- 
kiai nuniokota. Buvo išrinkta šventės karalienė, seniūnas ją 
vainikavo gėlių ir netikrų perlų diadema, kurią buvo padariu- 
si mokytoja Inesa, o popiet prasidėjo gaidžių peštynės. Į jas 
prigužėjo smalsuolių net iš kitų kaimelių, ir kai vienas vyras, 
turintis nešiojamąjį radiją, ėmė šaukti, kad Generolas paspru- 
ko, o minia užpuolė kalėjimus ir žudo saugumo agentus, žiū- 
rovai ėmė jį tildyti, kad neblaškytų gaidžių. Nuo kovos lauko 
pasitraukė tik seniūnas: jis nenorom nuėjo į savo įstaigą su- 
sisiekti su vyresnybe ir gauti nurodymų. Po poros valandų 
jis grįžo ir pasakė, jog nėra ko rūpintis: vyriausybė iš tiesų 
nuversta, bet viskas liko kaip buvę, tad esą galima paleisti mu- 
ziką ir pradėti šokius; 0 man, tarė jis, duokit dar alaus - susi- 
daušim ir išgersim už demokratiją. Vidurnaktį Riadas Halabi 
suskaičiavo, kiek pinigų surinkta, įteikė juos mokytojai Inesai 
ir parėjo namo išvargęs, bet patenkintas, kad jo pastangos ne- 
nuėjo veltui ir mokykla vėl turės patikimą stogą. 

- Diktatūra žlugo, - pranešiau jam, kai tik įėjo. Aš kiaurą 
dienelę popinau Zulemą, nes ją vėl buvo ištikusi krizė, ir da- 
bar virtuvėje laukiau šeimininko. 

- Jau žinau, dukrele. 

— Paskelbė per radiją. Ką tai reiškia? 


EVA LUNA 179 


— Mums nėra ko rūpintis: tai vyksta labai toli nuo čia. 

Praėjo dveji metai, demokratija sustiprėjo. Jau tik taksi vai- 
ruotojai ir kai kurie kariškiai ilgėjosi diktatūros. Nafta vis taip 
pat apsčiai tryško iš žemės gelmių, ir niekas per daug nesirū- 
pino investuoti pelno, nes širdies gilumoj tikėjosi, kad tokia 
gerovė truks amžinai. Universitetuose tie patys studentai, ku- 
rie rizikavo gyvybe, kad nuverstų Generolą, jautėsi naujosios 
vyriausybės apgauti ir kaltino prezidentą parsidavus Jungti- 
nėms Valstijoms. Kubos revoliucijos triumfas sukurstė iliuzi- 
jas visame žemyne. Ten atsirado žmonių, trokštančių pakeisti 
gyvenimo tvarką, ir jų balsas, skelbiantis puikias mintis, skli- 
do toli aplinkui. Čia pat netoliese vaikščiojo Če su žvaigžde 
ant kaktos, pasirengęs kovoti bet kuriame Amerikos kampe- 
lyje. Jaunimas ėmė želdintis barzdas ir atmintinai mokytis 
Karlo Markso idėjų ir Fidelio Kastro posakių. Jei nėra sąlygų 
revoliucijai, tikras revoliucionierius privalo jas sukurti, buvo 
nenuplaunamais dažais parašyta ant universiteto sienos. Kai 
kurie, įsitikinę, jog dar niekada liaudis neišsikovojo valdžios 
be prievartos, nusprendė, kad jau metas imtis ginklo. Prasi- 
dėjo partizanų sąjūdis. 

- Noriu juos filmuoti, - pareiškė Aravenai Rolfas Karlė. 

Taip ir patraukė jis į kalnus paskui nešnekų ir slaptingą 
tamsiaveidį vaikiną, kuris naktį ožkų takeliais nuvedė jį te- 
nai, kur slapstosi kovos draugai. Taip jis tapo vieninteliu re- 
porteriu, tiesiogiai bendraujančiu su partizanais, vieninteliu, 
galinčiu filmuoti jų stovyklas, ir vieninteliu, kuriuo jų vadai 
pasitikėjo. Taip jis susipažino ir su Hubertu Naranchu. 


Paauglystės metais Naranchas niokojo buržuazijos kvarta- 
lus ir ėmė vadovauti gatvės vaikinų gaujai: ji pliekėsi su turčių 
sūneliais, kurie, ginkluoti grandinėmis ir peiliais, vilkėdami 
odinėmis striukėmis, lakstė po miestą chromuotais motocik- 
lais, mėgdžiodami veiksmo filmų herojus. Kol ponaičiai tik 

savo rajone korė kates, pjaustė kino teatrų kėdes, parkuose 
grabaliojo aukles, puldinėjo moterų vienuolyną ir šiurpino 
jo įnames ar įsibrovę į penkiolikmečių mergaičių šventes 
šlapinosi ant tortų, tol viską pavykdavo užgniaužti vietoje. 
Kartais policija juos sulaikydavo, nugabendavo į nuovadą 
ir skambindavo tėvams, kad susitartų geruoju, o paskui pa- 
daužas paleisdavo net pavardžių neužsirašę. Tai tik nekaltos 
išdaigos, kalbėjo tvarkos saugotojai; dar po poros metų vaiki- 
nai subręs, odinę striukę pakeis kostiumu, pasiriš kaklaraištį ir 
perims vadovavimą tiek tėvų verslui, tiek visai šaliai. Bet kai jie 
ėmė siautėti centrinėse gatvėse, tepti elgetoms lyties organus 
garstyčiomis ir aitriaisiais pipirais, peiliais pjaustyti veidus 
prostitutėms ir Respublikos gatvėje nutvertus homoseksua- 
lus talžyti basliais, Hubertas Naranchas nusprendė: jau gana. 
Jis subūrė draugelius ir pasiruošė gintis. Taip gimė „Maras“, 
grėsmingiausia visame mieste gauja; atlėkusi motociklais ji 
stodavo į atviras kautynes, po kurių likdavo krūvos primuštų, 
paslikų ir sužeistų peiliais. Kai šarvuočiais atvykdavo policija 
su koviniais šunimis ir baudėjų būriais, norėdama netikėtai 
užklupti riaušininkus, baltaodžiai juodais švarkais nekliudo- 
mi grįždavo namo, o visi kiti tiek gaudavo į kailį areštinėse, 
kad kraujas upeliais srūdavo tarp kiemo akmenų. Vis dėlto ne 
nuo smūgių iškriko „Maras“, iširo jis dėl neįveikiamų aplin- 
kybių, kurios nubloškė Naranchą toli nuo sostinės. 

Vieną vakarą draugas, smuklininkas Negras, pakvietė Hu- 
bertą į paslaptingą susirinkimą. Prie durų pasakę slaptažodį, 
juodu buvo nuvesti į užrakintą kambarį, kuriame jau buvo 
keli studentai; jie prisistatė slapyvardžiais. Hubertas įsitai- 
sė ant grindų, kaip visi, bet laikėsi atokiau, nes ir Negras, ir 
jis jautėsi čia svetimi, atėję ne iš universiteto ir net licėjuje 
nesimokę. Vis dėlto greit paaiškėjo, kad į juodu žiūrima su 
pagarba, nes Negras buvo tarnavęs kariuomenėje ir įgijęs 
sprogdintojo specialybę, kuri buvo nepaprastai vertinama. 
O Naranchas buvo pristatytas kaip „Maro“ vadas, ir kadangi 

visi buvo girdėję apie jo drąsą, tai žvelgė į vaikiną žavėdamie- 
si. Čia jis išgirdo vieną jaunikaitį žodžiais nusakant tą sąmyšį, 
kurį ir pats keletą metų nešiojosi širdy. Tai buvo jam tikras 
atradimas. Iš pradžių jis mažai ką suprato iš visų tų ugningų 
kalbų ir dar mažiau tebūtų galėjęs pakartoti, bet nutuokė, kad 
jo paties kova su ponaičiais iš Žemvaldžių klubo ir iššūkiai 
valdžiai buvo tik vaikų žaidimas, palyginti su tomis idėjomis, 
apie kurias čia pirmąsyk išgirdo. Bendravimas su partizanais 
pakeitė jo gyvenimą. Jis nustebo suvokęs, kad šiems vaiki- 
nams neteisybė yra ne natūrali pasaulio tvarkos dalis, kaip 
jis buvo manęs, bet nukrypimas nuo jos; jam tapo akivaizdi 
praraja, nuo pat gimimo skirianti vienus žmones nuo kitų, ir 
jis nusprendė visą savo įtūžį, ligi tol eikvotą tuščiai, paskirti 
kovai su ta neteisybe. 

Pereiti pas partizanus jaunuoliui buvo garbės dalykas, nes 
viena yra pliekti grandinėmis juodąsias striukes ir visai kas 
kita - atsukti šaunamąjį ginklą į kariuomenę. Visą gyvenimą 
praleidęs gatvėje, jis tarėsi nepažįstąs baimės, niekada nesi- 
traukė kovodamas su kitomis gaujomis ir neprašė pasigailė- 
jimo atsidūręs policijoje, smurtas buvo jam įprastas daiktas, 
bet jis nė neįsivaizdavo, ką jam teks patirti ir kam aukotis 
ateityje. 

Iš pradžių jis gaudavo užduočių mieste: rašinėti ant sienų, 
spausdinti lapelius, klijuoti atsišaukimus, gaminti antklodes, 
parūpinti ginklų, vogti vaistus, verbuoti šalininkus, ieškoti 
slėptuvių, pratintis prie kariškos drausmės. Su kovos drau- 
gais jis mokėsi įvairiais būdais panaudoti plastiko gabalą, 
gaminti bombas namų sąlygomis, gadinti aukštos įtampos 
laidus, sprogdinti bėgius ir kelius: tegu žmonės mano, kad 
jų yra daug ir jie gerai organizuoti - tai turėjo patraukti svy- 
ruojančiuosius, kelti saviškių kovos dvasią ir silpninti priešą. 
Laikraščiai, kaip ir dera, kėlė viešumon tuos nusikaltimus, 
bet paskui jiems buvo uždrausta pranešinėti apie pasikėsini- 
mus, ir šalis apie juos sužinodavo tik iš gandų, iš nedaugelio 

proklamacijų, spausdinamų pogrindyje, iš nelegalių radijo 
stočių. Jaunuoliai bandė įvairiais būdais kurstyti mases, bet 
jų revoliucinis įkarštis atsimušdavo į abejingus veidus arba 
visuomenės pašaipą. Kam čia kas rūpi, kai nafta duoda šitiek 
pajamų! Hubertas Naranchas nekantravo. Susirinkimuose jis 
girdėjo šnekant apie kalnus: ten esantys geriausi vyrai, ten ir 
ginklai, iš ten sklindanti revoliucijos dvasia. Tegyvuoja liau- 
dis, mirtis imperializmui, šaukė, kalbėjo, šnibždėjo ten esan- 
tieji. Žodžiai, žodžiai, tūkstančiai žodžių, gerų ir blogų; parti- 
zanai turėjo daugiau žodžių nei šovinių. Naranchas nebuvo 
oratorius, nemokėjo vartoti visų tų liepsningų žodžių, bet po- 
litiškai jis sparčiai sąmonėjo ir nors nesugebėjo dėstyti teorijų 
kaip koks ideologas, veržlia drąsa patraukdavo į savo pusę. Jis 
turėjo kietą kumštį ir garsėjo narsumu, todėl galiausiai buvo 
pasiųstas į frontą. 

Vieną vakarą Hubertas iškeliavo su niekuo neatsisveikinęs 
ir nieko nepaaiškinęs savo draugams iš „Maro“, nuo kurio jau 
buvo nutolęs, kai užklupo nauji rūpesčiai. Vien tik Negras ži- 
nojo, kur jis dabar, bet nebūtų to išdavęs nei gyvas, nei miręs. 
Vos kelias dienas pabuvęs kalnuose, Naranchas suprato, kad 
visa tai, ką jis iki šiol buvo patyręs, vieni niekai, ir tik dabar 
atėjo metas rimtai išbandyti, ko jis vertas. Partizanai - tai ne 
slapta kariuomenė, kaip jis buvo manęs, o keliolikos vaikinų 
grupelės, išsibarsčiusios po tarpeklius; iš viso jų nedaug, tik 
tiek, kad išliktų gyva viltis. Kur aš pakliuvau, jie juk bepročiai, 
buvo pirma jo mintis; bet paskui jis ją atmetė, nes labai aiškiai 
išvydo tikslą: reikia laimėti. Ir kuo jų mažiau, tuo labiau reikia 
aukotis. Pirmiausia - skausmas. Žygiuoti sparčiu žingsniu su 
trisdešimčia kilogramų ekipuotės ant kupros ir su ginklu, 
šventu ginklu, kurio nevalia nei sušlapinti, nei įdaužti, kurio 
nevalia išleisti iš rankų nė akimirkos, eiti slapstantis, vis vo- 
rele, čia aukštyn, čia žemyn, tylomis, nevalgius ir negėrus, kol 
viso kūno raumenys virsta viena begaline ir nenumaldoma 
dejone, kol rankų oda nueina pūslėmis, pilnomis drumzli- 

no skysčio, kol užtinsta vabzdžių sugeltos akys, o batai kojas 
nutrina ligi kraujo. Aukštyn, vis aukštyn; skauda, vis labiau 
skauda. Paskui - tyla. Tame žaliame neįžengiamame krašte 
jis pajuto, kas yra tyla, išmoko judėti kaip vėjo dvelksmas; čia 
kiekvienas atodūsis, kiekvienas kuprinės ar ginklo bilstelėji- 
mas nuskamba kaip varpas ir gali kainuoti gyvybę. Priešas 
labai arti. Turėk kantrybės nejudėdamas laukti valandų valan- 
das. Nuslėpk baimę, Naranchai, neužkrėsk ja kitų, ištverk alkį, 
mes visi alkani, nepasiduok troškuliui, mes visi ištroškę. Nuolat 
būsi permirkęs ir purvinas, tau skaudės ir bus nepatogu, tave 
kankins nakties speigas ir žvėriškas vidudienio karštis, lietus 
ir dumblas, uodai ir blakės, pūliuojančios žaizdos, įdrėskimai 
ir mėšlungis. Iš pradžių jis jautėsi sutrikęs, nematė nei kur 
eina, nei kur kerta mačete; apačioj - žolės, paparčiai, šakos, 
akmenys, grumstai, duobės, viršuj - medžių lajos, tokios tan- 
kios, kad saulė pro jas neprasimuša; bet netrukus jo žvilgsnis 
tapo skvarbus kaip tigro ir jis išmoko orientuotis. Vaikinas 
jau nesišypsojo: veidas rūstus, oda tamsi kaip žemė, žvilgsnis 
griežtas. Vienatvė jam buvo piktesnė už alkį. Jį kankino troš- 
kimas jausti ryšį su kitu žmogumi, ką nors myluoti, būti su 
moterimi, bet čia vien vyrai, jie niekada nesuartėja, kiekvie- 
nas užsidaręs savo kiaute su savo praeitim, savo baimėmis ir 
iliuzijomis. Kartais čia pasirodo kokia partizanė ir visi svajoja 
padėti galvą jai ant kelių, bet juk ir tai neįmanoma. 

Hubertas Naranchas pavirto girios Žvėrimi: vien tik ins- 
tinktai, refleksai, impulsai, tik nervai, kaulai, raumenys, oda, 
suraukti antakiai, sukąsti dantys, įsitempęs liemuo. Mačetė 
ir šautuvas tarsi natūraliai priaugo prie delnų. Klausa tapo 
jautri, žvilgsnis - aštrus, visuomet sargus, net ir miegant. Ra- 
dosi beribis atkaklumas, ryžtas kovoti ligi mirties, ligi perga- 
lės, kito kelio nėra, svajokime ir įgyvendinkime svajones, svajoti 
arba mirti, pirmyn! Save jis jau ir pamiršo. Iš šalies žiūrint - 
akmuo, ne žmogus, bet mėnuo po mėnesio jo siela švelnėjo, 
jis užsisklendė ir ten, viduje, užsimezgė naujas vaisius. Pirmas 

jo požymis buvo užuojauta, iki tol jo nepažinta, nes ir jo nie- 
kas niekada neužjautė, ir jis neturėjo progos ką nors užjaus- 
ti. Kažkas šilta brendo po šiurkštumo ir tylos kiautu, lyg ir 
bekraštis prisirišimas prie kitų, ir tai jį nustebino labiau nei 
kuri kita permaina, jo patirta lig tol. Jis pamilo žygio draugus, 
buvo pasirengęs už juos paaukoti gyvybę, jam taip norėjosi 
apkabinti juos ir tarti: myliu tave, brolau. Vėliau tas jausmas 
dar labiau išplito, kol apgobė visą bevardę minią, visą liaudį, 
ir tada jis suprato, į ką pavirto jo įniršis. 

Tuo metu jis pažino Rolfą Karlę ir jau iš poros sakinių su- 
vokė, jog tai nepaprastas žmogus. Nuojauta sakė Hubertui, 
kad jųdviejų likimai susikirs dar ne sykį, bet jis tučtuojau at- 
metė tą mintį - nenorėjo įkliūti į intuicijos žabangas. 


Per porą metų nuo tos dienos, kai dingo Kamalis, Zulemos 
būklė stabilizavosi ir perėjo į melancholiją. Moteriškė atga- 
vo apetitą ir miegodavo kaip kadaise, bet visiškai niekuo ne- 
sidomėjo, ištisomis valandomis nejudėdama sėdėdavo pin- 
tiniame krėsle ir žvelgdavo į kiemą tuščiomis akimis. Vien 
tik mano pasakojimai ir radijo vaidinimai dar įžiebdavo ki- 
birkštėlę jos akyse, nors ir nesu tikra, ar ji ką nors suprato, 
nes ispanų kalbos lyg ir nebeprisiminė. Riadas Halabi įsigijo 
televizorių, bet kadangi žmona jo nežiūrėjo, - be to, vaiz- 
das vis tiek būdavo toks iškraipytas, lyg transliuojamas iš 
kitos planetos, - nutarė pastatyti aparatą parduotuvėje: gal 
praversiąs bent kaimynams ir pirkėjams. Mano šeimininkė 
nebeprisiminė Kamalio ir neraudojo dėl prarastos meilės, 
paprasčiausiai atsidavė tingumui, į kurį visada buvo linkusi. 
Jos liga padėjo jai išsisukti nuo mažų, bet nekenčiamų įsipa- 
reigojimų namams, santuokai, pačiai sau. Liūdesys ir siel- 
vartas jai buvo mielesni už pastangas gyventi kasdienį gyve- 
nimą. Bene tuo laikotarpiu ją ir užvaldė mintis apie mirtį, 
kaip didžiausios neveiklos būvį, kai nebereikia nei kraujui 
gyslomis tekėti, nei orui plaučiuose judėti; tai būtų visiškas 
poilsis - negalvoti, nejausti, nebūti. Vyras nuvežė ją furgonu 
į rajono ligoninę trys valandos kelio nuo Agva Santos; ten jai 
padarė kai kuriuos tyrimus, davė tablečių nuo melancholijos 

ir paaiškino, kad sostinėje būtų galima ją pagydyti elektros 
iškrovomis, bet Riadui tas metodas rodėsi nepriimtinas. 

— Tą dieną, kai vėl imsit žiūrėti į veidrodį, būsite sveika, - 
tariau ir nuvedžiau šeimininkę prie didelio veidrodžio, galgi 
atgaivinsiu jos norą gražintis. - Ar prisimenat, Zulema, kokia 
balta kitados buvo jūsų oda? Ar norėtumėt, kad padažyčiau 
jums akis? - Tačiau stikle atsispindėjo tik neryškus pavidalas, 
lyg kokios jūrų medūzos. 

Mes pripratom prie minties, kad Zulema yra ypatingas 
gležnas augalas, grįžom į namų ir „Rytų perlo“ kasdienybę, o 
aš vėl ėmiau lankytis pas mokytoją Inesą. Iš pradžių vos ne vos 
įstengdavau iššabaldžiuoti dviskiemenį žodį ir rašiau vargin- 
gai kaip kokia mažvaikė, bet nesijaučiau esanti pati didžiausia 
nemokša: dauguma to kaimo gyventojų buvo beraščiai. Pri- 
valai mokytis, kad vėliau galėtum pati save išlaikyti, dukrele, 
nėra gerai priklausyti nuo sutuoktinio, nepamiršk - kieno pini- 
gai, to ir valia, kalbėjo man Riadas Halabi. Aš ir mokiausi kaip 
padūkusi, mane žavėjo istorija, literatūra ir geografija. Panelė 
Inesa niekada nebuvo išvykusi iš Agva Santos, bet jos namų 
sienas puošė išskleisti žemėlapiai, tad vakarais ji man komen- 
tuodavo naujienas, išgirstas per radiją, ir rodydavo negirdėtas 
vietas, kur visa tai vyko. Naudodamasi enciklopedija ir savo 
mokytojos žiniomis, keliaudavau po visą pasaulį. O skaičiai 
man buvo neįžengiamas miškas. Jei neišmoksi dauginti, kaipgi 
aš galėsiu patikėti tau parduotuvę, prikaišiojo man arabas. Aš 
dėl to per daug nesisielojau, rūpinausi tik kuo geriau perpras- 
ti Žodžius. Su įkarščiu skaičiau žodyną ir galėjau ištisas va- 
landas ieškoti rimų, antonimų, spręsti kryžiažodžius. Eidama 
septynioliktus metus pradėjau stambėti, mano veido išraiška 
tapo tokia, kokia yra ir dabar. Tada lioviausi apžiūrinėti save 
veidrodyje ir lygintis su kino filmų bei žurnalų gražuolėmis, 
mat nusprendžiau, jog esu graži vien todėl, kad noriu tokia 
būti. Ir daugiau apie tai nebegalvojau. Auginau ilgus plau- 
kus ir rišausi juos į uodegą, nukabusią ant nugaros, vilkėjau 

pačios pasisiūtomis medvilninėmis suknelėmis, avėjau drobi- 
niais sandalais. Kai kurie kaimo vaikinai ir sunkvežimių vai- 
ruotojai, užėję pagerti alaus, šnekino mane, bet Riadas Halabi 
juos atgrasindavo tarsi pavydulingas tėvas. 

— Nė vienas iš tų prasčiokų tau netinka, vaikuti. Suieško- 
sim tau vyrą su padėtimi, kuris tave gerbtų ir mylėtų. 

- Aš reikalinga Zulemai ir man čia gera. Kodėl taip norit 
mane ištekinti? 

— Moterys turi tekėti, kitaip joms kažko trūks, jos džius iš 
vidaus, suges jų kraujas; tu kol kas gali palūkėti, esi dar jauna, 
bet privalai pasirengti ateičiai. Kodėl tau nepasimokius sek- 
retore? Kol aš gyvas, tau nieko nestigs, bet niekada nežinai, 
geriau turėti profesiją. Kai jau bus metas ieškoti jaunikio, nu- 
pirksiu tau gražius drabužius, gausi eiti į kirpyklą ir pasidary- 
ti madingą šukuoseną. 

Aš ryte rijau knygas, kokios tik pakliūdavo man į rankas, 
tuvėje. Visada buvau užsiėmusi ir galvoti apie save neturėjau 
laiko, bet mano pasakojimuose išsiliedavo geismas ir nerimas, 
kurių nė nesuvokiau esant mano sieloj. Mokytoja Inesa pa- 
tarė man užsirašinėti tas istorijas į sąsiuvinį. Rašydavau pusę 
nakties ir tai man taip patiko, jog nebeskaičiavau valandų ir 
dažnai keldavausi rytą paraudusiomis akimis. Tačiau tai buvo 
geriausios mano valandos. Įtariau, jog iš tiesų nėra nieko, jog 
tikrovė yra neapčiuopiama, tarsi kokie drebučiai, o mano po- 
jūčiai tik maždaug ją pagauna. Neturėjau įrodymų, kad visi 
taip ją suvokia; gal Zulemai, Riadui Halabi ir kitiems pasaulis 
atrodo kitoks, gal jie regi ne tokias spalvas ir girdi ne tokius 
garsus kaip aš. O jeigu taip, tai kiekvienas gyvena visiškoj 
vienatvėj. Ta mintis mane išgądino. Vien tuo guodžiausi, kad 
galiu sučiupti tuos drebučius ir iš jų nulipdyti ką tik noriu, 
ne tikrovės iliuziją, kaip tie buvusios mano šeimininkės ju- 
goslavės muškietininkai ir sfinksai, bet savą pasaulį su gyvais 
žmonėmis, pati nustatyti to pasaulio dėsnius ir kaitalioti juos 

kaip tinkama. Nuo manęs priklauso visa, kas gimsta, miršta 
ar įvyksta tose nekintamose sferose, kuriose bręsta mano is- 
torijos. Galiu įkurdinti jose ką tik užsigeidusi, pakanka man 
tarti reikiamą žodį, kad visa tai atgytų. Kartais pajusdavau, 
jog ta vaizduotės sukurta visata aiškesnė ir patvaresnė už su- 
jauktą pasaulį, kuriame vaikštinėja supantys mane padarai iš 
kūno ir kraujo. 

Riadas Halabi gyveno kaip ir anksčiau, užsiėmęs svetimais 
rūpesčiais, vienam padės, kitam patars, organizuos ką nors - 
vis kitų labui. Jis vadovavo sporto klubui ir prisidėjo kone 
prie visų tos mažos bendruomenės renginių. Du vakarus per 
savaitę jis nieko nesakęs kažkur prapuldavo ir parsirasdavo 
labai vėlai. Išgirdusi jį vogčiom įeinant pro kiemo vartelius, 
gesindavau šviesą ir apsimesdavau mieganti, kad nesusarma- 
tyčiau. Išskyrus tuos jo dingimus, sugyvenom kaip tikras tėvas 
su dukra. Kartu eidavom mišių klausyti, nes, kaip ne sykį man 
buvo sakiusi mokytoja Inesa, žmonėms kliūva menkas mano 
pamaldumas, ir jis nusprendė: kadangi mečetės čia nėra, tai 
nieko blogo, kad jis garbins Alachą krikščionių šventovėje, 
juoba kad nebūtina griežtai laikytis ritualo. Jis elgėsi kaip kiti 
vyrai, kurie spietėsi arčiau bažnyčios durų ir per visas mišias 
ne itin pagarbiai stovėdavo, nes klauptis jiems rodėsi šiek tiek 
nevyriška. Ten Riadas galėdavo neatkreipdamas kitų dėme- 
sio kalbėti savo musulmoniškas maldas. Nepraleisdavom nė 
vieno filmo naujajame Agva Santos kine. Į romantiško turi- 
nio ir muzikinius filmus vesdavomės ir Zulemą, prilaikydami 
už parankių iš abiejų pusių kaip kokią invalidę. 

Kai baigėsi liūčių sezonas ir buvo sutvarkytas plentas, upės 
išgraužtas per potvynį, Riadas Halabi pareiškė vėl važiuosiąs 
į sostinę, nes „Rytų perle“ nebelikę prekių. Man nesinorėjo 
likti vienai su Zulema. Toks jau mano darbas, vaikeli, turiu 
keliauti, kitaip bankrutuos mano krautuvė, bet aš greitai su- 
grįšiu ir parvešiu tau daug dovanų, kaskart ramindavo mane 
šeimininkas prieš išvykdamas. Nors ir nekalbėdavau apie tai, 

vis dar bijojau tų namų: jaučiau, kad jų sienos tebealsuoja Ka- 
malio žavesiu. Kartais pasvajodavau apie jį, ir iš tamsos vėl 
iškildavo jo kūno kvapas, jo aistra, nuogas jo kūnas su pri- 
tvinkusiu organu, nutaikytu į mane. Tada šaukdavausi ma- 
mos, kad nugintų jį iš čia, bet ji ne visada mane išklausydavo. 
Iš tiesų Kamalio taip akivaizdžiai trūko, jog nebežinau, kaip 
mes kitados ištverdavom jo buvimą. Naktimis pusbrolio pa- 
liktoji tuštuma pasklisdavo po tylius kambarius, užvaldydavo 
visus daiktus ir užpildydavo valandas. 

Riadas Halabi išvažiavo ketvirtadienio rytą, bet tik penkta- 
dienį per pusryčius Zulema pastebėjo, kad vyro nėra namie, 
ir suburbleno jo vardą. Pirmąsyk per ilgą laiką ji bent kuo 
susidomėjo, ir aš išsigandau, ar tik vėl neprasideda krizė, bet 
sužinojusi, kad jis iškeliavęs, lyg ir pagyvėjo. Kaip dabar ją 
prablaškyti? Vakarop nuvedžiau ją į kiemą ir ėmiau kasti iš 
žemės brangenybes. Jos buvo jau keletą mėnesių nemačiusios 
saulės šviesos, aš nebeprisiminiau, kur yra paslėptos, ir ilgiau 
kaip valandą ieškojau, kol aptikau dėžutę. Ištraukiau ją, nu- 
braukiau žemes ir padėjau priešais Zulemą, paskui ėmiau pa- 
puošalus po vieną ir skudurėliu šluosčiau, kad auksas atgautų 
blizgesį, o brangakmeniai - spalvą. Auskarus sukabinau jai į 
ausis, žiedais apmausčiau visus pirštus, ant kaklo sukabinau 
karolius ir grandinėles, riešus papuošiau apyrankėmis ir taip 
išdabinusi šeimininkę nuėjau ieškoti veidrodžio. 

- Pasižiūrėkit, kaip gražiai atrodot, deivė, ir gana... 

— Surask naują vietą joms paslėpti, - arabiškai liepė Zule- 
ma, nusiėmė brangenybes ir vėl nugrimzdo į apatiją. 

Pagalvojau, kad pakeisti slaptavietę visai ne pro šalį. Vėl 
viską sumečiau į dėžutę, apvyniojau ją plastiko maišeliu, kad 
nesudrėktų, ir nunešiau už namo, į statų šlaitą, apžėlusį pikt- 
žolėmis. Ten iškasiau duobę prie medžio, įdėjau jon paketą, 
užkasiau, gerai suplūkiau Žemę ir aštriu akmeniu paženklinau 
tą vietą medžio kamiene, kad nepamirščiau. Buvau girdėjusi, 
jog kaimiečiai taip slepia pinigus. Toks taupymo būdas buvo 

tiek paplitęs tame krašte, kad po daugelio metų tiesiant auto- 
magistralę traktoriai iškapstė ne vieną ąsotį, pilną monetų ir 
banknotų, nuvertėjusių dėl infliacijos. 

Vakare pataisiau Zulemai valgyti, paguldžiau ją, o paskui 
lig vėlumos koridoriuje siuvau. Ilgėjausi Riado Halabi; tam- 
siame name beveik nesigirdėjo gamtos garsų, svirpliai tylėjo, 
nedvelkė joks vėjelis. Vidurnaktį susiruošiau gulti. Uždegiau 
visas šviesas, uždariau visų kambarių žaliuzes, kad nesibrautų 
rupūžės, ir palikau atviras užpakalines duris, kad galėčiau pa- 
bėgti, jei mane norėtų sučiupti Kamalio šmėkla ar kuris nors 
kitas mano slogučių veikėjas. Prieš lipdama lovon paskutinį 
kartą žvilgtelėjau į Zulemą ir įsitikinau, kad ji ramiai miega 
vien po paklode. 

Pabudau, kaip visada, vos prašvitus ir nuėjau į virtuvę virti 
kavos, paskui supyliau ją į puodelį ir per kiemą nešiau ligo- 
nei. Pakeliui gesinau šviesas, kurias buvau palikusi degti iš 
vakaro, ir atkreipiau dėmesį, kad lemputės aplipusios prisvi- 
lusiais jonvabaliais. Priėjusi ligi moteriškės kambario, tyliai 
atvėriau duris ir įėjau. 

Zulema tysojo paslika pusiau ant lovos, pusiau ant grin- 
dų, praskėtusi rankas ir kojas, veidu į sieną; melsvai juodi jos 
plaukai išdrikę ant pagalvių, o per paklodes ir marškinius 
vinguriuoja raudona srovelė. Užuodžiau kvapą, stipresnį nei 
vazose pamerktų gėlių. Iš lėto prisiartinau, padėjau kavos 
puodelį ant stalo, pasilenkiau prie Zulemos ir apvertusi ją pa- 
mačiau, kad jos šauta iš pistoleto į burną ir šūvis sudraskęs 
gomurį. 

Pakėliau ginklą, nušluosčiau ir padėjau į komodos stalčių 
tarp Riado Halabi apatinių, kur šeimininkas visada jį laikė. 
Paskui nustūmiau kūną ant grindų ir pakeičiau paklodes. Su- 
siradau dubenį su vandeniu, kempinę ir rankšluostį, nuvil- 
kau šeimininkei naktinius marškinius ir ėmiau prausti, kad 
žmonės nepamatytų jos tokios netvarkingos. Užspaudžiau 
jai akis, rūpestingai nudažiau vokus choliu, sušukavau plau- 

kus ir aprengiau geriausia pižama. Sunku buvo tik vėl užkelti 
kūną ant lovos, nes mirtis pavertė jį akmeniu. Pagaliau vis- 
ką sutvarkiusi, atsisėdau šalia Zulemos ir ėmiau pasakoti jai 
paskutinę istoriją apie meilę; tuo tarpu lauke jau įdienojo, 
šurmuliavo indėnai, atėję į kaimą su visais vaikais, seniais ir 
šunimis išmaldos prašyti, kaip ir kiekvieną šeštadienį. 


Pirmiau už kitus į Riado Halabi namą įėjo genties vadas - 
neaiškaus amžiaus vyras baltomis kelnėmis ir šiaudine skry- 
bėle. Jis norėjo cigarečių, kurių kas savaitę gaudavo iš arabo, 
bet pamatęs, kad krautuvė uždaryta, pasuko aplinkui, prie 
užpakalinių durų, kurias dar iš vakaro buvau palikusi atviras. 
Vyriškis įžengė į kiemą, tuo paros metu dar vėsų, praėjo pro 
fontaną, kirto koridorių ir atsidūrė Zulemos kambary. Mane 
jis pamatė jau nuo slenksčio ir iš karto pažino, nes aš visada 
jį aptarnaudavau „Rytų perle“. Permetė akimis švarią pataly- 
nę, blizgančius tamsaus medžio baldus, tualetinį staliuką su 
veidrodžiu ir gludinto sidabro šepečiais, mano šeimininkės 
lavoną, apvilktą nėriniuotais marškiniais ir paguldytą lyg ko- 
kia šventoji koplyčioje. Pastebėjo ir kruvinų drabužių kupetą 
prie lango. Priėjo prie manęs ir netardamas nė žodžio uždėjo 
rankas man ant pečių. Pasijutau grįžusi iš labai toli, ir begali- 
nis riksmas įstrigo man gerklėj. 

Ir kai vėliau užgriuvo policininkai su uniforminėmis kepu- 
rėmis, spardydami duris ir komanduodami, aš dar nebuvau 
pajudėjusi iš vietos, indėnas tebestovėjo sukryžiavęs rankas 
ant krūtinės, o visa jo gentis grūdosi kieme kaip gauja driskių. 
Iš paskos sugužėjo Agva Santos gyventojai; jie kuždėdamiesi, 
stumdydamiesi, dairydamiesi užplūdo arabo namą, į kurį ne- 
buvo įkėlę kojos nuo pat pusbrolio Kamalio sutiktuvių šven- 
tės. Leitenantas, pamatęs, kas čia yra, kaipmat ėmėsi daryti 
tvarką: šūviais į orą pagąsdino smalsuolius ir nutildė erzelį, 
paskui visus išprašė iš kambario, kad, pasak jo, nenutrintų 

pirštų atspaudų, ir pagaliau uždėjo man antrankius, tuo nu- 
stebino visus, net ir savo pavaldinius. Nuo tų laikų, kai čia iš 
Šventosios Marijos kalėjimo buvo vežami kaliniai kelių ties- 
ti, - o tai buvo prieš keletą metų, - niekas Agva Santoje nebu- 
vo matęs žmogaus, surakinto antrankiais. 

- Niekur neik iš čia, - įsakė man leitenantas, o jo vyrai tuo 
tarpu naršė po kambarį ieškodami ginklo, atrado dubenį ir 
rankšluosčius, konfiskavo parduotuvės pinigus, sidabrinius 
šepečius ir nustūmė indėną, kuris tebebuvo kambary ir nelei- 
do jiems artintis prie manęs. Tuo metu įbėgo panelė Inesa, vis 
dar su rytmetiniu chalatu, nes tai buvo jos tvarkymosi diena. 
Ji pabandė mane užkalbinti, bet leitenantas neleido. 

- Reikia duoti žinią arabui! - sušuko mokytoja, nors ir nu- 
manė, kad niekas nežino, kur jis yra. 

Triukšmo, lakstymo ir komandų maišalienė pakeitė šių 
namų dvasią. Pamaniau, kad man prireiks dviejų dienų grin- 
dims iššveisti ir duženoms iššluoti. Aš save klausiau, pamir- 
šusi, kad Riadas Halabi iškeliavęs, kodėl jis taip nepagarbiai 
elgiasi, o kai buvo išnešamas Zulemos kūnas, susuptas į dro- 
bulę, irgi neradau protingo paaiškinimo. Ilgas klyksmas, tar- 
si žiemos vėjas, tūnojo mano krūtinėj, bet taip ir neišsiveržė 
laukan. Kai mane vilko į policijos visureigį, akyse man dar 
stovėjo indėno veidas: vyriškis pasilenkęs bandė kažką pasa- 
kyti man į ausį, bet aš taip ir nesupratau. 

Komendantūroje mane uždarė į kamerą - mažą karštą 
patalpą. Norėjau gerti ir mėginau surikti, paprašyti vandens. 
Žodžiai, gimę mano krūtinėj, augo, kilo, dunksėjo galvoje ir 
tvinko lūpose, bet negalėjau išleisti jų laukan: jie lipo man 
prie gomurio. Stengiausi įsivaizduoti laimingas akimirkas: 
mama pina man kasas ir dainuoja, maža mergaitė joja bal- 
zamuotai pumai ant kupros, jūros bangos tyška šeimininkų 
valgomajame, budynės, šaunioji močiutė Elvyra ir aš kvato- 
jamės. Užsimerkiau ir ėmiau laukti. Tik po daugelio valan- 
dų mane susiieškojo seržantas, kuriam dar išvakarėse aš pati 

pyliau cukranendrių degtinės „Rytų perle“. Buvau pastaty- 
ta priešais budėtojo rašomąjį stalą, o seržantas atsisėdo ša- 
lia prie mokyklinio suolo ir ėmė užrašinėti parodymus - iš 
lėto, neįgudusia ranka. Kambarys buvo išdažytas tamsia žalia 
spalva, palei sienas stovėjo geležiniai suolai, o ant pakylos - 
viršininko stalas: atseit kuo aukščiau sėdi, tuo esi svarbesnis. 
Lubose įtaisyto ventiliatoriaus mentės baidė uodus, bet drėg- 
nos slogios kaitros nesklaidė. Prisiminiau arabišką fontaną 
namie, skambų kaip krištolas vandens čiurlenimą tarp kiemo 
akmenų, didelį ąsotį ananasų sulčių, kurį pastatydavo moky- 
toja Inesa, man atėjus į pamoką. Įėjo leitenantas ir pasisodino 
mane priešais. 

— Tavo vardas, - subaubė jis; aš bandžiau pasakyti, bet žo- 
džiai vėl kažkur strigo ir negalėjau jų išstumti. 

- Tai Eva Luna, ta pati, kurią per vieną savo kelionę priglo- 
bė arabas. Ji dar vaikas, argi neprisimenat, ponas leitenante? 
Aš jums pasakojau. 

— Tylėk, ožy, niekas tavęs neklausia. 

Jis priėjo prie manęs grėsmingai tylėdamas ir ėmė vaikš- 
tinėti priešais, matavo mane žvilgsniu nuo galvos ligi kojų 
ir šypsojosi. Tai buvo linksmas ir tvirtas tamsiaodis, pavo- 
jingas jaunoms Agva Santos moterims. Gyveno jis kaime jau 
dveji metai, atsiradęs čia po pastarųjų rinkimų, kai nemaža 
valdininkų, taip pat ir policijoje, buvo pakeista valdančiosios 
partijos nariais. Aš jį pažinojau, jis dažnai ateidavo pas Riadą 
Halabi ir kai kada likdavo pažaisti domino. 

— Kodėl ją nužudei? Kad apvogtum? Girdėjau kalbant, kad 
arabė turtinga ir turi kieme užkasusi lobį. Atsakyk, šliundra, 
kur paslėpei pavogtas brangenybes? 

Tylėjau visą amžinybę, kol prisiminiau pistoletą, sustingusį 
Zulemos kūną ir visa, ką dariau ligi ateinant indėnui. Pagaliau 
suvokiau visą nelaimės didumą, o kai viską supratau, liežuvis 
man nebesipynė, bet atsakinėti jau nenorėjau. Pareigūnas pa- 
kėlė ranką, užsimojo ir smogė man. Daugiau nieko nebepri- 

simenu. Atsipeikėjau tame pačiame kambaryje, pririšta prie 
kėdės, pati viena, nurengta. Labiausiai kankino troškulys; ak, 
ananasų sultys, šaltinio vanduo... Buvo jau sutemę, švietė tik 
lemputė, kabanti palubėj šalia ventiliatoriaus. Bandžiau pa- 
sijudinti, bet man skaudėjo visą kūną, ypač cigaretėmis nu- 
degintas kojas. Netrukus įėjo seržantas be munduro, prakai- 
tuotais marškiniais ir senokai nesiskutęs. Jis nušluostė man 
kraują nuo lūpų ir nubraukė plaukus nuo veido. 

- Būtų geriau, jei prisipažintum. Nemanyk, kad ponas lei- 
tenantas jau paliko tave ramybėje, čia dar tik pradžia... Žinai, 
ką jis kai kada padaro moterims? 

Bandžiau žvilgsniu pasakyti, kas įvyko Zulemos kambary, 
dų, veidu tarp kelių ir su kasa apie kaklą; mama, šaukiau be 
garso. 

- Tu užsispyrusi labiau nei asilas, - sumurmėjo seržantas, 
aiškiai manęs gailėdamas. 

Jis paieškojo vandens ir palaikė man galvą, kad galėčiau 
atsigerti, paskui suvilgė skepetaitę ir atsargiai nušluostė man 
sumuštą veidą ir kaklą. Mudviejų žvilgsniai susidūrė ir jis tė- 
viškai man nusišypsojo. 

- Norėčiau tau padėti, Eva, nenoriu, kad tave dar kankintų, 
bet ne aš čia įsakinėju. Pasakyk man, kaip nužudei arabę ir 
kur paslėpei ką pavogusi, o aš susitarsiu su leitenantu, kad 
tave dar šiandien nuvežtų pas nepilnamečių teisėją. Nagi, pa- 
sakyk man... ar vėl žado netekai? Atnešiu tau dar vandens, 
galbūt atsigausi ir mudviem pavyks susikalbėti. 

Išgėriau dar tris puodelius, ir man buvo taip malonu jaus- 
ti vėsų skystį tekant į gerklę, kad nusišypsojau ir aš. Paskui 
seržantas atrišo man rankas, apvilko suknelę ir paglostė 
skruostą. 

- Vargšelė... Leitenantas užtruks dar porą valandų, pasižiū- 
rės filmą ir išgers keletą bokalų alaus, bet sugrįš, nė neabejok. 

Kai jis pareis, smogsiu tau, kad vėl nualptum, gal tada jis pa- 
liks tave ramybėj ligi rytojaus... Ar nenorėtum kavos? 


Žinia apie tai, kas įvyko, pasiekė Riadą Halabi daug anks- 
čiau, nei ją paskelbė spauda. Gandas nukeliavo į sostinę 
slaptais takais, iš lūpų į lūpas, pasklido po gatves, po prastus 
viešbučius ir arabų krautuves, ir pagaliau pasiekė vieninte- 
lį šalyje arabišką restoraną, kuriame galima ne tik paragauti 
tautinių valgių, pasiklausyti Artimųjų Rytų muzikos ir pasi- 
kaitinti garinėje pirtyje ant viršutinio suolo, bet ir pažiūrėti, 
kaip kreolė, persirengusi odaliska, šoka egzotišką septynių 
skraisčių šokį. Vienas padavėjas priėjo prie stalo, kur Riadas 
Halabi mėgavosi savo tėvynės skanėstais, ir perdavė raštelį 
nuo virėjo padėjėjo, kilusio iš tos pačios genties kaip indėnų 
vadas. Taip vėlų šeštadienio vakarą, sužinojęs, kas įvyko, Ria- 
das šoko į furgoną, lėkė kaip vėjas ir atsidūrė Agva Santoje 
jau kitą rytą, pačiu laiku, kad sutrukdytų leitenantui vėl imtis 
mane tardyti. 

— Atiduokit mano mergaitę, - pareikalavo jis. 

Būdama žaliajame kambaryje, vėl išrengta ir pririšta prie 
kėdės, išgirdau savo šeimininko balsą ir vos pažinau, nes pir- 
mąsyk girdėjau jį kalbant taip įsakmiai. 

- Negaliu paleisti įtariamosios, arabe, suprask mano padė- 
tį, - atsakė leitenantas. 

— Kiek nori? 

— Gerai jau. Eime į mano kabinetą, pakalbėsim prie keturių 
akių. 

Tačiau užgniaužti skandalą buvo jau per vėlu. Mano foto- 
grafijos iš priekio ir iš profilio su juoda juostele ant akių, kaip 
nepilnametei, buvo išplatintos sostinės laikraščiams, o ne- 
trukus pasirodė ir policijos kronikoje keista antrašte „Nedė- 
kingoji žudikė“, mat buvau kaltinama nušovusi moterį, kuri 
kitados ištraukė mane iš gatvės. Vis dar tebeturiu popieriaus 

skiautę, pageltusią ir sutrūkinėjusią kaip džiovinta gėlė: ten 
surašyta Žurnalistų išgalvota to siaubingo nusikaltimo isto- 
rija, kurią esu skaičiusi tiek sykių, kad kartais jau ir pačiai 
imdavo rodytis, jog visa tai tiesa. 

- Aptvarkyk ją, turėsim atiduoti arabui, - liepė leitenantas, 
pasišnekėjęs su Riadu Halabi. 

Seržantas nuprausė mane kaip galėdamas, bet nenorėjo ap- 
vilkti suknelės, nes ji buvo sutepta Zulemos ir mano krauju. 
Aš taip prakaitavau, kad teko apgaubti mane drėgna paklode, 
kuri nuogą kūną ne tik slėpė, bet ir vėsino. Mane bent kiek 
pašukavo, bet vis tiek atrodžiau apgailėtinai. Išvydęs mane 
Riadas Halabi sušuko: 

- Ką jie padarė mano mergaitei! 

- Nepradėk čia šakotis, arabe, nes dėl to jai tik blogiau, - 
perspėjo jį leitenantas. - Prisimink, kad tau padariau paslau- 
gą, nors mano pareiga buvo laikyti ją suimtą, kol visa tai išaiš- 
kės. Kas tau sakė, kad ne ji nužudė tavo žmoną? 

- Jūs žinote, kad Zulema buvo išprotėjusi ir nusižudė 
pati! 

— Nieko aš nežinau. Tai neįrodyta. Pasiimk savo mergiotę 
ir atstok nuo manęs, nes dar imsiu ir apsigalvosiu! 

Riadas Halabi apkabino mane ir iš lėto patraukėm išėjimo 
link. Pravėrę duris ir atsidūrę gatvėj pamatėm, kad prie ko- 
mendantūros susirinkę ne tik visi kaimynai, bet ir kai kurie 
indėnai, lig šiol pasilikę Agva Santoje: jie tylomis žiūrėjo iš 
anapus aikštės. Vos mudu išėjom iš pastato ir žengėm porą 
žingsnių furgono link, genties vadas ėmė trypti keistą šokį, 
nuo kurio žemė dusliai dundėjo. 

— Nešdinkitės visi po velnių, kol dar nepradėjau šaudyti! - 
įniršęs liepė leitenantas. 

Mokytoja Inesa nebesusivaldė: remdamasi autoritetu, per 
tiek metų pelnytu klasėje, priėjo artyn ir žiūrėdama į akis nu- 
sispjovė jam po kojomis. Tenubaudžia tave dangus, nelaimin- 
gasai, tarė ji skardžiu balsu, kad visi girdėtų. Seržantas žengė 

atatupstas, baimindamasis, kad dabar tai jau bus, bet karinin- 
kas tik pašaipiai šyptelėjo ir nieko neatsakė. Niekas nepaju- 
dėjo iš vietos, kol Riadas Halabi pasodino mane į furgoną ir 
paleido variklį; tik tada indėnai sukruto plentu į džiungles, 
o Agva Santos gyventojai ėmė skirstytis, pusbalsiu keiksno- 
dami policiją. Štai kas darosi, kai privažiuoja svetimų, nė vie- 
nas iš tų beširdžių negimė čia, nes šitaip įžūliai nesielgtų, niršo 
mano šeimininkas ir piktai nusispjovė. 

Įeinam į namus. Durys ir langai - atviri, bet kambariuose 
vis dar tvyro siaubas. Viskas išplėšta: tai policininkų darbas, 
sako kaimynai; tai indėnų darbas, sako policininkai. Namas - 
kaip po mūšio: nebėra nei radijo, nei televizoriaus, pusė indų 
išdaužyta, vyno rūsys apverstas aukštyn kojom, parduotuvė 
nusiaubta, grūdų, miltų, kavos ir cukraus maišai supjaustyti. 
Riadas Halabi, vis dar apkabinęs mane per juosmenį, ėjo per 
tą uragano nuniokotą Žemę nesustodamas, nemėgindamas 
įvertinti nuostolių, ir nuvedė mane į lovą, kurioje dar vakar 
jo Žmona gulėjo. 

- Kaip tave sudirbo tie šunsnukiai... - apklostydamas 
mane kalbėjo jis. 

Ir štai tada pagaliau pratrūko mano lūpos ir žodžiai pabi- 
ro nesuvaldomu srautu, vienas po kito: didžiulė nosis nusitai- 
kė į mane, bet jis manęs nematė, o ji, balta kaip niekada, laižė 
ir čiulpė, sode svirpliai, naktis karšta, visi prakaituoja, ir jie, ir 
aš, nesakiau jums to, kad galėtume pamiršti, vis tiek jis išėjo, 
išnyko kaip miražas, ji užsilipo ant jo ir jį prarijo, paverkim, 
Zulema, kad baigėsi mūsų meilė, liauna ir tvirta, tamsi nosis 
įlindo į ją, ne į mane, tik į ją, maniau, kad gal ji vėl ims val- 
gyti ir prašys mane, kad pasakočiau istorijas ir kad padėčiau 
auksą saulėkaitoj, todėl negalėjau apie tai kalbėti, pone Riadai, 
tik vienas šūvis ir burna praskelta kaip ir jūsų, Zulema visa 
kruvina, plaukai kruvini, marškiniai kruvini, namas paplūdęs 
krauju ir tie svirpliai tokie triukšmingi, ji ant jo užsilipo ir jį 
prarijo, jis pabėgo, visi prakaituoti, indėnai žino, kas atsitiko, 

ir leitenantas irgi žino, pasakykit jam, kad manęs neliestų, kad 
manęs nepririštų, prisiekiu jums, šūvio negirdėjau, kulka įlė- 
kė pro burną ir suskaldė gomurį, aš jos nežudžiau, aprengiau 
ją, kad jūs jos tokios nepamatytumėt, nuprausiau, kava tebė- 
ra puodelyje, aš jos nežudžiau, tai ji padarė, ji pati, pasakykit 
jiems, kad mane paleistų, kad aš to nepadariau, aš nepadariau, 
aš nepadariau... 

- Žinau, vaikuti; būk gera ir nusiramink. - Ir Riadas Hala- 
bi mane liūliavo, verkdamas iš sielvarto ir gailesčio. 

Panelė Inesa ir mano šeimininkas gydė man sumušimus 
ledo kompresais, o paskui nudažė juodais anilino dažais ge- 
riausią mano suknelę, kad eičiau su ja į kapines. Rytojaus 
dieną aš vis dar karščiavau ir veidas tebebuvo sutinęs, bet 
mokytoja spyrėsi, kad apsirengčiau gedulingai nuo galvos ligi 
kojų, užsimaučiau juodas kojines ir užsidėčiau šydą ant gal- 
vos, kaip liepia paprotys, ir dalyvaučiau Zulemos laidotuvėse, 
nes jau praėjo daug daugiau kaip privalomos dvidešimt ke- 
turios valandos, o per tą laiką nepavyko rasti teismo gydyto- 
jo, kuris atliktų skrodimą. Reikia užbėgti už akių apkalboms, 
sakė mokytoja. Laidojom be kunigo, nes nekilo abejonių, kad 
velionė nusižudė ir nebuvo jokio nusikaltimo, kaip nesiliovė 
murmėję policininkai. Iš pagarbos arabui ir iš pasipiktinimo 
leitenantu visa Agva Santa praėjo pro kapą; kiekvienas mane 
apkabino ir reiškė užuojautą, lyg iš tiesų būčiau buvusi Zule- 
mos dukra, o ne įtariama žudikė. 

Po dviejų dienų pasijutau geriau irjau įstengiau padėti Ria- 
dui Halabi sutvarkyti namą ir parduotuvę. Pradėjom gyventi 
naujoviškai, nekalbėdami apie tai, kas atsitiko, ir neminėdami 
nei Zulemos, nei Kamalio, bet jie abudu šmėkščiojo sodo še- 
šėliuose, kambarių kertėse, virtuvės prietemoje, jis - nuogas, 
liepsnojančiomis akimis, ji - neliesta, putli ir balta, be kraujo 
ar sėklos dėmių, lyg būtų mirusi sava mirtimi. 

Kad ir kaip gynė mus mokytoja Inesa, piktos apkalbos pū- 
tėsi kaip mielinė tešla; tie patys, kurie prieš tris mėnesius būtų 
galėję prisiekti, kad aš nekalta, dabar ėmė murmėti, kodėl aš 
gyvenanti viena su Riadu Halabi po tuo pačiu stogu, nors 
mudviejų nesiejantis joks giminystės ryšys. Kai paskalos ėmė 
brautis vidun pro visus langus, jau buvo prisigalvota baisių 
dalykų: neva arabas ir toji kekšė esantys meilužiai, iš pradžių 
nudėję Kamalį ir įmetę jo palaikus į upę, kad su jais susido- 
rotų srovė ir piranijos, dėl to praradusi protą vargšė žmona, 
tada jie nužudę ir ją, kad liktų vieni namie, o dabar leidžiantys 
dienas ir naktis atsidavę paleistuvystei ir musulmoniškoms 
erezijoms; vargšas vyras dėl to nekaltas, tai toji ragana sujau- 
kusi jam smegenis. 

- Aš netikiu tomis nesąmonėmis, kurias žmonės pliauškia, 
arabe, bet nėra ugnies be dūmų. Turėsiu atnaujinti tyrimą, 
negaliu to taip palikti, - pagrasino leitenantas. 

- Kiek norit dabar? 

— Užeikit į mano kabinetą, pakalbėsim. 

Ir čia Riadas Halabi suprato, kad šantažas niekada nesi- 
baigs ir kelio atgal nebėra. Niekas nebebus kaip pirma, per 
žmonių liežuvius mūsų gyvenimas taps nepakenčiamas - me- 
tas mudviem skirtis. Taip kalbėjo jis man tą vakarą, sėdėda- 
mas kieme prie arabiško fontano, užsimetęs akinamai baltą 
batisto palaidinę ir rūpestingai rinkdamas žodžius. Dangus 
buvo giedras, ir aš gerai mačiau jo akis, dideles ir liūdnas, dvi 
drėgnas alyvuoges, ir galvojau apie mielas valandėles, praleis- 
tas su tuo žmogumi, apie kortas ir domino, apie tuos vakarus, 
kai skiemenuodavom iš elementoriaus, apie kino filmus, apie 
tai, kaip kartu gamindavom valgį... Supratau, kad myliu jį iš 
visos širdies, kad tai daugiau nei dėkingumas. Švelnus jaus- 
mas užplūdo mano kojas, suspaudė krūtinę, privertė liepsnoti 
akis. Priėjau artyn, pasisukau į krėslą, kuriame jis sėdėjo, atsi- 
stojau jam už nugaros ir pirmąsyk per tiek laiko, kai gyvenau 
jo namuose, išdrįsau jį paliesti. Uždėjau rankas jam ant pečių, 

o smakrą įrėmiau į galvą. Nebežinau, kiek ilgai taip rymojau, 
jam nė nekrustelint: gal jis nujautė, kad dabar įvyks, ko patsai 
trokšta, nes išsitraukė savo drovumo skepetaitę ir užsidengė 
burną. Ne, nereikia, sakiau jam, paėmiau ją ir nusviedžiau že- 
mėn, paskui apėjau krėslą ir atsisėdau jam ant kelių, apsikabi- 
švariu vyriškiu, ką tik išlygintais marškiniais, levandomis. Bu- 
čiavau nuskustus jo skruostus, kaktą, tvirtas tamsias rankas. 
Ak, tu mano mergyte, sudejavo Riadas Halabi, ir pajutau, kaip 
šiltas jo alsavimas plūsta mano kaklu žemyn, po palaidinuke. 
Nuo malonumo pašiurpo oda ir sustandėjo krūtys. Man šovė 
į galvą, jog dar niekuomet nesu buvusi taip arti kito žmogaus 
ir šimtus metų nesu patyrusi jokių glamonių. Suėmiau jam 
veidą, pamažu prisitraukiau ir ilgu bučiniu užspaudžiau jam 
lūpas, pajusdama ypatingą jo burnos pavidalą. Ūmus karštis 
perėjo man per sąnarius ir suvirpino pilvą. Gal trumpą valan- 
dėlę vyras dar grūmėsi su savo geismu, bet kaipmat pasidavė 
ir įsileido į mano primestą žaidimą - ėmė ir pats mane tyri- 
nėti. Pagaliau įtampa tapo nebepakeliama ir mudu atsitrau- 
kėm vienas nuo kito, kad atgautume kvapą. 

— Niekas nėra bučiavęs manęs į lūpas, - sumurmėjo jis. 

— Manęs irgi. - Ir paėmiau jį už rankos vestis į miegamąjį. 

- Palauk, vaikeli, nenoriu padaryti tau bėdos... 

- Nuo pat Zulemos mirties nesergu mėnesinėmis. Tai nuo 
išgąsčio, sako mokytoja... ji mano, kad nebegalėsiu turėti vai- 
kų, - ir nusišypsojau. 

Ištisą naktį praleidom kartu. Riadas Halabi visą gyvenimą 
ieškojo, kaip suartėti laikant skepetaitę prie burnos. Jis buvo 
meilus ir taktiškas, troško patikti ir būti priimtas, todėl išradi- 
nėjo visokiausius būdus mylėtis nesiliesdamas lūpomis. Jam 
pavyko rankas ir visą sunkų savo kūną paversti jautriu įran- 
kiu, gebančiu palankiai nusiteikusią moterį taip patenkinti, 
kad ji pajustų tikrą palaimą. Tas suartėjimas buvo mudviem 
toks reikšmingas, kad galėjo tapti iškilminga ceremonija, bet 

virto linksmu, džiugiu bendravimu. Kartu įžengėm į savą 
erdvę, nepavaldžią laikui, ir keletą nuostabių valandų galėjom 
gyventi visiškai atsiskyrę, negalvodami apie nieką, išskyrus 
mus pačius, du patvirkusius pokštautojus, duodančius ir gau- 
nančius. Riadas Halabi buvo išmintingas ir švelnus, tą naktį 
jis suteikė man tiek malonumo, jog turėjo praeiti daugel metų 
ir atsirasti ne vienas vyras mano gyvenime, kad vėl pajusčiau 
tokią pilnatvę. Jis atskleidė man daugybę moters galimybių, 
kad jau niekada nesitenkinčiau trupiniais. Aš su dėkingumu 
priėmiau puikią dovaną - savo pačios juslingumą, pažinau 
savo kūną, įsitikinau, kad esu gimusi tam malonumui, ir ne- 
galėjau įsivaizduoti, kaip gyvenčiau be Riado Halabi. 

— Leisk man likti su tavim, - meldžiau jį praaušus. 

— Vaikuti, aš kur kas vyresnis už tave. Kai tau bus trisde- 
šimt, aš jau būsiu suvaikėjęs senis. 

— Nesvarbu. Išnaudotume tą laiką, kai būtume kartu. 

— Apkalbos niekada nepaliktų mūsų ramybėj. Mano gyve- 
nimas jau eina į pabaigą, bet tavasis dar tik prasideda. Privalai 
iškeliauti iš šio kaimo, pasikeisti vardą, išsimokslinti, pamiršti 
viską, kas mums nutiko. Aš visada tau padėsiu, juk tu man 
daugiau kaip duktė... 

— Niekur nenoriu eiti, noriu likti su tavim. O į žmonių kal- 
bas nekreipk dėmesio. 

- Tu manęs klausyk, aš žinau, kodėl taip reikia, argi nema- 
tai, kad pažįstu gyvenimą geriau nei tu? Mus persekios, kol 
išprotėsim, juk negalėsim gyventi atsitvėrę, tai būtų neteisin- 
ga tavo atžvilgiu, juk esi dar kūdikis. - Ir po ilgos tylos Riadas 
Halabi pridūrė: - Jau kelios dienos vis noriu tave paklausti: ar 
žinai, kur Zulema paslėpė savo brangenybes? 

- Žinau. 

— Puiku, bet man nesakyk. Dabar jos priklauso tau, bet pa- 
lik jas ten, kur yra, nes tau jų dar nereikia. Duosiu tau pinigų, 
kad galėtum gyventi sostinėj, lankytum mokyklą ir išmoktum 
profesijos, tada nepriklausysi nuo nieko, net ir nuo manęs. 

Tau nieko netrūks, mano mergyte. O Zulemos brangenybės 
tegu laukia: tai bus tavo kraitis, kai tekėsi. 

— Už nieko aš netekėsiu, tik už tavęs, būk geras, nevaryk 
manęs. 

- Aš taip elgiuosi todėl, kad labai tave myliu, kada nors tu 
tai suprasi, Eva. 

— Niekada to nesuprasiu! Niekuomet! 

— Cit... dabar apie tai nekalbėkim, eik šen, mudviem dar 
liko pora valandų. 

Rytą mudu kartu nuėjom į aikštę. Riadas Halabi nešė la- 
gaminą su naujais drabužiais, kuriuos buvo man parūpinęs, 
o aš ėjau tylėdama, iškėlusi galvą ir žvelgdama išdidžiai: tegul 
niekas nepamano, kad vos neverkiu. Buvo eilinė diena; šią 
valandą vaikai žaidė gatvėje, o Agva Santos kūmutės, pasi- 
stačiusios krėslus ant šaligatvio, sėdėjo su dubeniu sterblėj ir 
lukšteno kukurūzus. Viso kaimo akys negailestingai lydėjo 
mus ligi pat autobusų stotelės. Niekas su manim neatsisvei- 
kino, net ir leitenantas, kuris pataikė važiuoti pro šalį savo 
visureigiu ir nusigręžė lyg nieko nematydamas, atseit laikosi 
susitarimo. 

— Nenoriu išvažiuoti, - maldavau paskutinį kartą. 

—- Neskaudink manęs dar labiau, Eva. 

- Ar atvažiuosi į miestą manęs aplankyti? Pažadėk man, 
kad greit atvažiuosi ir vėl mylėsimės. 

- Gyvenimas ilgas, vaikeli, ir kupinas netikėtumų. Visko 
gali būti. 

— Pabučiuok mane. 

— Negaliu, visi į mus žiūri. Sėsk į autobusą ir nieku gyvu 
nelipk iš jo iki pat sostinės. Ten paimk taksį ir važiuok į tą 
vietą, kurią tau užrašiau: tai mergaičių pensionas, mokytoja 
Inesa jau kalbėjo telefonu su direktore, ten būsi saugi. 

Pro autobuso langą dar mačiau jį su skepetaite prie burnos. 

Sukoriau tą patį kelią, kurį prieš keletą metų miegodama 
nuvažiavau Riado Halabi furgonu. Prieš mano akis bėgo nuo- 
stabūs to krašto vaizdai, bet negalėjau jų matyti, nes mano 
žvilgsnis buvo nukreiptas vidun, į sielą, vis dar nušviestą mei- 
lės atradimo. Tą valandėlę nujaučiau, jog dėkingumas mano 
širdy atgims visą gyvenimą kaskart, kai tik prisiminsiu Riadą 
Halabi; iš tiesų taip ir buvo. Ir vis tiek tomis valandomis sten- 
giausi pamiršti skaudžius prisiminimus ir atgauti šaltą protą, 
kad galėčiau permąstyti praeitį ir įvertinti savo galimybes. Iki 
šiol gyvenau taip, kaip liepia kiti, niekieno nemylima; mano 
žvilgsnis į ateitį nesiekė toliau rytdienos, o visas turtas tebu- 
vo mano pasakojimai. Turėjau nuolat įtempti vaizduotę, kad 
susigrąžinčiau visa tai, ko man trūksta. Net ir mano moti- 
na virto miglotu šešėliu, kurį kasdien reikia paryškinti, kad 
nepasiklystų atminties labirintuose. Kartojau mintyse kiek- 
vieną praėjusios nakties žodį ir supratau, jog tasai Žmogus, 
kurį penkerius metus mylėjau kaip tėvą, o dabar geidžiau 
jo kaip meilužio, ne man. Žvelgiau į savo rankas, sudarky- 
tas namų ruošos darbų, braukiau per veidą, kad užčiuopčiau 
kaulų formą, suleidau pirštus į plaukus ir atsidususi tariau: 
gana. Kartojau balsu: gana, gana, gana. Paskui išsitraukiau 
iš rankinuko raštelį su mergaičių pensiono pavadinimu, su- 
glamžiau ir išmečiau pro langą. 

Į sostinę atvykau per patį sąmyšį. Išlipusi su lagaminu iš 
autobuso apsidairiau ir suvokiau, kad atsitiko kažkas nege- 
ro: policininkai bėgiojo pasieniais arba nardė tarp stovin- 
čių automašinų, kažkur netoliese aidėjo šūviai. Vairuotojo 
klausiami, žmonės šaukte ragino mus dingti iš čia, nes kaž- 
kas esąs nušautas iš kampinio pastato. Keleiviai griebė savo 
bagažą ir kiek įkabindami pasileido į visas puses. Žiūrėjau į 
juos suglumusi: nežinojau, kur link man traukti - nebeatpa- 
žinau miesto. 

Išėjusi iš autobusų stoties pajutau, kad ore kažkas tvyro: 
tokia įtampa, žmonės užsidarinėja duris ir langus, krautuvi- 

ninkai nuleidžia ant vitrinų metalines žaliuzes, gatvės bere- 
gint tuštėja. Bandžiau sėsti į taksį ir kuo greičiau sprukti iš 
čia, bet nė vienas nesustojo, o kadangi nekursavo ir joks kitas 
transportas, nebuvo kas darą, tik žingsniuoti toliau su nau- 
jaisiais bateliais, nors jie baisiai vargino kojas. Išgirdau lyg 
vėtros ūžesį ir pakėlusi galvą pamačiau sraigtasparnį: jis suko 
ratus danguje kaip koks milžiniškas priklydęs laumžirgis. 
Pro mane nuskubėjo keletas žmonių; bandžiau aiškintis, kas 
atsitiko, bet niekas tikrai nežinojo; vienintelis paaiškinimas, 
kurį išgirdau, - valstybės perversmas. Tuo metu nežinojau, 
ką reiškia tie žodžiai, bet instinktas liepė man nesustoti, tad ir 
ėjau nežinia kur, nešina lagaminu, kuris kas žingsnis vis sun- 
kėjo. Po pusvalandžio atsidūriau priešais viešbutį, iš pažiū- 
ros kuklų, ir įsmukau vidun tardama, kad man užteks pinigų 
pagyventi čia kiek laiko. Jau rytojaus dieną pradėjau ieškotis 
darbo. 

Kiekvieną rytą išeidavau kupina vilčių, o vakare grįždavau 
nejausdama kojų. Laikraštyje pasiskaičiusi skelbimų, prisis- 
tatydavau visur, kur reikia darbuotojų, bet po kelių dienų su- 
pratau: jei nenoriu šokti nuoga arba aptarnauti lankytojų prie 
baro, galiu parsisamdyti nebent už tarnaitę, o to aš jau buvau 
atsivalgiusi. Kartais nevilties apimta vos nepuldavau skam- 
binti Riadui Halabi, bet vis susilaikydavau. Pagaliau viešbučio 
šeimininkas, visada sėdintis durininko vietoj ir matantis, kaip 
išeinu ir pareinu, suprato, kokioj padėtyj aš atsidūriau, ir pa- 
sisiūlė padėti. Jis man paaiškino, kad be rekomendacijos labai 
sunku susirasti darbą, juoba šiomis dienomis, kai tokia suiru- 
tė, ir davė man laiškelį savo pažįstamai. Pasukusi jo nurodyta 
kryptimi, pažinau Respublikos gatvės rajoną, ir pirma mano 
mintis buvo bėgti iš čia, bet geriau pagalvojusi nusprendžiau, 
kad pasiteiravusi nieko neprarasiu. Deja, ieškomo pastato ne- 
pasiekiau, nes pakliuvau į gatvės riaušes. Keli jaunuoliai, bė- 
gantys pro šalį, nusitempė mane į skverą priešais Seminaristų 
bažnyčią. Studentai grūmojo kumščiais, rėkė, svaidėsi šūkiais, 

ir aš tarp jų, nesusigaudanti, kas, po velnių, čia darosi. Vienas 
vaikinas plyšojo, kad vyriausybė parsidavė imperialistams ir 
išdavė liaudį, kiti du rabždinosi bažnyčios fasadu, ketinda- 
mi iškelti vėliavą, o minia choru šaukė: Nepraeis! Nepraeis! 
Iš kažkur atsiradęs būrys kareivių ėmė švaistytis kumščiais 
ir šaudyti. Leidausi bėgti ieškodama atokesnės vietelės, kur 
galėčiau palaukti, kol skvere liausis peštynės, ir ramiau atsi- 
kvėpti. Ir štai pamačiau, kad bažnyčios šoninės durys pravi- 
ros. Nesvyruodama smukau vidun. Triukšmas iš lauko siekė 
ir čia, bet prislopintas, lyg visa tai vyktų ne dabar. Klestelėjau į 
artimiausią suolą ir ūmai pajutau, kaip man smogė visas nuo- 
vargis, susikaupęs per šias dienas; pasidėjau kojas ant skersi- 
nio ir atrėmiau galvą į atlošą. Pamažu šventovės rimtis nura- 
mino mane, patiko man to prieglobsčio prietema, ta priebėga, 
apsupta kolonų ir sustingusių šventųjų, kur taip tylu ir vėsu. 
Pagalvojau apie Riadą Halabi ir užsinorėjau būti šalia jo, kaip 
kiekvieną pastarųjų metų vakarą, sėdėti kieme gretimais per 
saulėlydį. Net sudrebėjau prisiminusi tą meilę, bet tuoj pat 
nuvijau ją šalin. Po kiek laiko, pastebėjusi, kad balsai gatvėje 
nutilo, o pro vitražus skverbiasi vis mažiau šviesos, supratau, 
kad jau seniai čia sėdžiu, ir apsidairiau. Pamačiau kitame suo- 
le sėdint moterį, tokią gražią, kad galėjai palaikyti ją deive. Ji 
atsigręžė ir draugiškai man linktelėjo. 

- Ar ir tave pasigavo ta maišatis? - paklausė mane puikio- 
ji nepažįstamoji pusbalsiu ir priėjusi atsisėdo greta. - Visur 
neramumai, kalbama, kad studentai užsibarikadavo universi- 
tete, kad sukilo keli kariuomenės pulkai; šitas kraštas - tikras 
beprotnamis, šitaip demokratija neilgai išsilaikys. 

Spoksojau į ją kaip užburta, žvilgsniu tyrinėdama jos kūną, 
tobulą kaip lenktyninio žirgo, ilgus dailius jos pirštus, artis- 
tiškas akis, klasikinį nosies ir smakro profilį: visa tai man tarsi 
ir pažįstama iš anksčiau, o gal tai tik nuojauta? Ir ji žiūrėjo į 
mane lyg abejodama, vos šypsodamasi dažytomis lūpomis. 

— Kažkur esu tave mačiusi... 


206 ISABEL ALLENDE 


- Man irgi taip rodosi. 

- Ar tu ne ta mergaitė, kuri pasakoja istorijas... Eva Luna? 

- Taip... 

— Neprisimeni manęs? Tai aš, Melesijas. 

— Negali būti... Kaip tu gyveni? 

- Ar žinai, kas yra reinkarnacija? Atgimimas. Sakykim, aš 
atgimiau, patyriau reinkarnaciją. 

Liečiau jos rankas, nuogas iki pečių, jos dramblio kaulo 
apyrankes, jos garbanas, ir man rodėsi, kad vėl susidūriau su 
savo prasimanytu personažu. Melesijau, Melesijau, kartojau 
prisiminusi, kiek gero patyriau iš to Žmogaus, kai gyvenau 
pas Ponią. Mačiau ašaras, juodas nuo blakstienų dažų, lėtai 
riedant per tą tobulą veidą, ir apsikabinau ją, iš pradžių ne- 
drąsiai, o paskui - su nevaldomu džiaugsmu. Melesijau, Eva, 
Melesijau... 

— Nevadink manęs taip, dabar aš vadinuosi Mimi. 

- Žinai, tau tinka tas vardas. 

- Kaip mudvi pasikeitėm! Nežiūrėk į mane tokiom akim, 
aš ne pederastas, aš transseksualas. 

— Kas kas? 

- Aš gimiau vyru per nesusipratimą, o dabar esu moteris. 

— Kaip tu tai padarei? 

- Skausmingai. Aš visada žinojau, kad esu ne toks kaip 
kiti, bet atsidūręs kalėjime nusprendžiau padaryti gamtai 
akibrokštą. Tikras stebuklas, kad mudvi susitikom... ir dargi 
bažnyčioj. Jau kokius dvidešimt metų nebuvau įkėlusi kojos į 
bažnyčią, - juokėsi Mimi, šluostydamasi paskutines ašaras. 

Melesijas buvo suimtas per Kekšių maištą, per tą atmin- 
tiną sujudimą, kurį pats ir išprovokavo nelemtuoju laišku 
vidaus reikalų ministrui dėl policijos kyšininkavimo. Tada 
policininkai nusiaubė kabaretą, kuriame jis dirbo, ir nusivedė 
jį neleidę net persirengti, su bikiniu, papuoštu netikrais per- 
lais ir briliantais, su rausva stručio uodega, geltonu peruku 
ir sidabriškomis kurpaitėmis. Pasirodžius jam areštinėje kilo 

juoko ir įžeidimų banga, Melesijas buvo negailestingai pri- 
kultas ir įmestas keturiasdešimčiai valandų į karcerį pas pa- 
vojingiausius kalinius. Paskui jį nuvedė pas psichiatrą, kuris 
bandydamas išgydyti homoseksualumą seniai taikė vimdo- 
muosius vaistus. Šešias dienas ir šešias naktis jis buvo gydo- 
mas įvairiausiais preparatais, nuo kurių vos nenusigalavo, ir 
visą tą laiką jam buvo rodomos atletų, balerinų ir vyrų mode- 
lių nuotraukos, tikintis, jog sąlyginis refleksas išduos paciento 
pasišlykštėjimą savąja lytimi. Šeštą dieną Melesijas, šiaip jau 
žmogus taikaus būdo, neteko kantrybės, griebė medikui už 
gerklės, puolė jį kandžioti kaip hiena, ir jei ne laiku atsku- 
bėjusi pagalba, būtų jį pasmaugęs plikomis rankomis. Poli- 
cija priėjo išvadą, kad jam kilo pasibjaurėjimas psichiatru, 
jis buvo pripažintas nepagydomu ir nugabentas į Šventosios 
Marijos kalėjimą, kuriame laikomi nusikaltėliai, neturintys 
vilties sulaukti teismo, ir politiniai kaliniai, ištvėrę tardymus. 
Geradario diktatūros laikais įkurtas kalėjimas, diktatorium 
tapus Generolui, buvo modernizuotas, įtaisytos naujos grotos, 
įrengta daugiau kamerų; jis skirtas trims šimtams suimtųjų, 
bet dabar čia buvo sugrūsta per pusantro tūkstančio. Melesiją 
kariniu lėktuvu nuskraidino į kaimą vaiduoklį, kuris klestėjo 
aukso karštligės laikais ir merdėjo užplūdus naftos doleriams. 
Iš ten jis buvo toliau gabenamas surištas kaip koks galvijas, 
pradžioje sunkvežimiu, paskui valtim, į pragarą, kuriame jam 
buvo skirta sulaukti galo. Iš pirmo žvilgsnio kalinys suvokė, 
į kokią bėdą pakliuvo. Siena, kiek aukštesnė nei pusantro 
metro, jos viršuje - geležiniai virbai, o anapus jos - belais- 
viai, žvelgiantys į begalinę augalijos žalumą ir geltoną upės 
vandenį. Laisvės, laisvės, šaukė jie, maldavo pamatę artėjant 
leitenanto Rodrigeso mašiną: jis lydėjo naują suimtųjų par- 
tiją, nes jau buvo praėję trys mėnesiai ir reikėjo atlikti eilinį 
patikrinimą. Atsidarė sunkūs metaliniai vartai, ir atvykėliai 
nusiyrė ligi pat lagerio gilumos, kur juos pasitiko staugianti 
minia. Melesijas buvo nuvestas tiesiai į homoseksualų flygelį; 

ten sargybiniai pasiūlė pirkti jį senbuviams kaliniams iš var- 
žytynių. Vis dėlto jam dar pasisekė - jis atsidūrė vadinamaja- 
me hareme: ten penkiasdešimt privilegijuotųjų turėjo atskirą 
sektorių ir padėjo vienas kitam ištverti. 

- Tuomet dar nebuvau girdėjusi apie Maharišį ir neturėjau 
jokios dvasinės atramos, - virpančiu balsu kalbėjo Mimi apie 
tai, ką tada išgyveno, ir išsitraukė iš rankinuko spalvotą gra- 
viūrą: barzdotas vyras su pranašo skraiste, o aplinkui - ast- 
raliniai simboliai. - Nuo išprotėjimo mane saugojo tik įsi- 
tikinimas, kad Ponia manęs neišsižadėtų, prisimeni ją? Štai 
kur tikra draugė: be paliovos stengėsi mane išlaisvinti, ištisus 
mėnesius nešė kyšius teisėjams, pasinaudojo senais ryšiais 
vyriausybėje ir pagaliau pasišnekėjo su pačiu Generolu, kad 
tik ištrauktų mane iš ten. 

Po metų iš Šventosios Marijos grįžo tik šešėlis buvusio 
Melesijo. Nuo maliarijos ir iš bado jis sulyso dvidešimčia ki- 
logramų, tiesiosios žarnos infekcija privertė jį vaikščioti susi- 
kūprinus kaip kokį senį, o dėl išgyvento smurto jis nebevaldė 
emocijų - čia raudojo, čia tuoj pat isteriškai kvatojo. Išėjo jis 
į laisvę pats nelabai tuo tikėdamas - manė, jog tai tik triu- 
kas, kad būtų galima apkaltinti jį mėginus pabėgti ir nušau- 
ti iš nugaros; bet buvo toks nusilpęs, kad pasidavė likimui. 
Išlaisvintasis buvo valtimi plukdomas upe, paskui nuvežtas 
mašina į kaimą vaiduoklį. Lipk laukan, pederaste, tarė jam ir 
išstūmė; Melesijas parpuolė ant kelių į geltonas dulkes ir lau- 
kė mirtinojo šūvio, bet jo vis nebuvo. Išgirdo tolstant variklio 
ūžesį, pakėlė akis ir išvydo prieš save Ponią, o toji dar ir ne 
išsyk jį pažino. Moteris laukė jo su išsinuomotu lėktuvėliu ir 
nuskraidino tiesiai į sostinės ligoninę. Ji ištisus metus kaupė 
pinigus, pelnomus iš prostitučių eksporto į užjūrį, kad dabar 
visą tą sumą perduotų Melesijui. 

- Jos dėka aš gyva, - pasakojo man Mimi. - Jai teko išvykti į 
užsienį. Jei čia būtų buvusi mano mamytė,būtų išrūpinusi man 
pasą su nauju moterišku vardu ir būčiau iškeliavusi kartu. 

Ponia emigravo ne savo noru - spruko nuo teisingumo: 
privertė skandalas dėl dvidešimt penkių mirusių mergai- 
čių, laivu nuplukdytų į Kiurasao. Aš apie tai buvau girdėju- 
si prieš porą metų per radiją Riado Halabi namuose ir dar 
prisiminiau tą bylą, bet niekada man nešovė į galvą, kad čia 
įsipainiojusi ta pati plačiadugnė, kurios globai mane buvo 
palikęs Hubertas Naranchas. Negyvėlės buvo kilusios iš Do- 
minikos arba Trinidado ir kontrabanda gabenamos aklina- 
me konteineryje, kuriame oro pakako dvylikai valandų. Dėl 
biurokratinių kliūčių jos išbuvo uždarytos laivo triume dvi 
paras. Prieš iškeliaujant moterims būdavo įteikiamas sutar- 
tas atlygis doleriais ir pažadamas geras darbas. Ši operacijos 
dalis buvo patikėta Poniai ir ji viską sąžiningai atlikdavo, bet 
paskyrimo uoste iš atvykėlių būdavo atimami dokumentai, 
o jos pačios nusiunčiamos į žemiausios klasės viešnamius 
ir ten įstrigdavo grasinimų bei skolų pinklėse. Ponia, apkal- 
tinta vadovavus prostitučių prekybos tinklui Karibų salose, 
bemaž nepakliuvo ilgiems metams į kalėjimą, bet įtakingi 
draugai ir šįsyk jai pagelbėjo pačiu laiku dingti su padirbtais 
dokumentais. Porą metų ji gyveno iš palūkanų, stengdamasi 
niekam nekristi į akis, bet versli jos siela nesitvėrė be darbo; 
moteriškė įkūrė sadomazochistinių reikmenų parduotuvę ir 
taip ją išreklamavo, kad iš pietų ir šiaurės, iš rytų ir vaka- 
rų plaukte plaukė užsakymai atsiųsti diržų vyrams kankinti, 
septynuodegių rimbų, šuns antkaklių žmonėms vedžioti ir 
kitokių žeminimo įrankių. 

— Greitai sutems, eikim geriau iš čia, - tarė Mimi. - Kur tu 
gyveni“ 

- Kol kas viešbutyje. Neseniai atvykau, keletą metų gyve- 
nau Agva Santoje, tokiam užkampyje. 

— Įsikurk pas mane, aš gyvenu viena. 

— Manau, kad turiu ieškoti savo pačios kelio. 

- Vienatvė nenaudinga niekam. Eime į mano butą, o kai 
baigsis visas tas sambrūzdis, nuspręsi, kaip tau geriau, - šne- 

kėjo Mimi, žiūrėdama į kišeninį veidrodėlį ir taisydamasi 
makiažą, šiek tiek nukentėjusį per šios dienos nutikimus. 


Mimi gyveno netoli Respublikos gatvės, visai šalia geltonų 
lempų ir raudonųjų žibintų. Du šimtai metrų, kitados skirti 
paprasčiausiai paleistuvystei, virto plastiko ir neono labirin- 
tu, kur vienas per kitą grūdosi geresni bei prastesni viešbučiai 
ir viešnamiai, barai ir kavinės. Čia pat atsidūrė ir Operos teat- 
ras, geriausias visame mieste prancūziškas restoranas, kunigų 
seminarija ir nemaža valdžios pastatų, kadangi sostinėje, kaip 
ir kitur šalyje, viskas susimaišė. Dažnai tame pačiame kvarta- 
le šalia rūmų galėjai matyti skurdžias trobeles, vos tik naujie- 
ji turtuoliai susispiečia prabangiame mikrorajone, po metų, 
žiūrėk, jį jau supa naujųjų vargšų lūšnos. Ta urbanistinė de- 
mokratija išplito ir kitose tautos gyvenimo srityse, todėl kai 
kada sunku būdavo atskirti, kur ministras, o kur jo vairuoto- 
jas, nes abu kilę iš to paties socialinio sluoksnio, panašiai ren- 
giasi ir bendrauja vienas su kitu nesivaržydami; pašaliniam 
galėtų pasirodyti, jog tai tik blogos manieros, bet iš esmės tuo 
pagrįsta jų savigarba. 

- Patinka man šis kraštas, - tarė vienąsyk Riadas Halabi, 
sėdėdamas mokytojos Inesos virtuvėj. - Turtingi ir vargšai, 
juodieji ir baltieji - visi viena klasė, viena tauta. Kiekvienas 
jaučiasi esąs šalies šeimininkas, nėra nei kokios hierarchijos, 
nei privalomo etiketo, niekas nekelia savęs aukščiau už kitą 
dėl kilmės ar turto. Mano gimtinėje viskas kitaip: ten daugybė 
kastų ir taisyklių, kiekvienas gimsta ir miršta priklausydamas 
tam pačiam luomui. 

- Tavo įspūdis apgaulingas, Riadai, - paprieštaravo moky- 
toja Inesa. - Šis kraštas - tarsi daugiasluoksnis tortas. 

- Taip, bet kiekvienas gali ir iškilti, ir nusmukti, gali tapti 
milijonierium, prezidentu arba elgeta: viskas priklauso nuo jo 
pastangų, nuo sėkmės ir nuo Alacho valios. 

- O ar matėt kada turtingą indėną? Arba negrą, tapusį ge- 
nerolu ar bankininku? 

Mokytoja buvo teisi, bet niekas nepripažino, kad rasė turi 
įtakos Žmogaus likimui, mat visi didžiavosi esantys mulatai. 
Imigrantai, atvykę iš kitų pasaulio dalių, taip pat lyg niekur 
nieko prisitaikydavo prie vietinių, todėl net ir kinų antros 
trečios kartos palikuonys nebegalėdavo tvirtinti esantys gryni 
azijiečiai. Vien senoji oligarchija, įsitvirtinusi dar prieš nepri- 
klausomybę, skyrėsi ir išvaizda, ir odos spalva, bet tarpusa- 
vyje niekada apie tai neužsimindavo: tai būtų buvęs nedova- 
notinas netaktas visuomenėje, kuri taip didžiuojasi maišytu 
krauju. Nors netrūko to krašto istorijoje nei kolonizatorių, 
nei despotų, nei tironų, vis tiek tai buvo žadėtoji žemė, laisvės 
šalis, anot Riado Halabi. 

- Čia visas duris atveria pinigai, grožis arba talentas, - pa- 
aiškino man Mimi. 

- Pirmųjų dviejų neturiu, bet manau, kad mano potrau- 
kis pasakoti istorijas yra dangaus dovana... - Iš tiesų nebu- 
vau įsitikinusi, kad iš to gali būti kokios praktinės naudos: iki 
šiol man tai tik truputį padailindavo gyvenimą ir padėdavo 
pasprukti į kitus pasaulius, kai tikrovė tapdavo nebepaken- 
čiama; maniau, kam dar tie pasakojimai, kai taip toli pažen- 
gė radijas, televizija ir kinas; man rodėsi, kad visa, kas tran- 
sliuojama per eterį arba rodoma ekrane, yra tikra, o mano 
pasakojimai beveik visada - tik krūva prasimanymų, kuriuos 
traukiu pati nežinau iš kur. 

- Jei tas tau patinka, gali nieko kito nebedirbti. 

— Niekas man nemoka už tai, kad klausosi mano istorijų, 
Mimi, o man reikia užsidirbti pragyvenimui. 

- Ką žinai, gal rasi ką nors, kas tau mokės už tai. Nesirū- 
pink, kol tu su manim, tau nieko netrūks. 

— Neketinu būti tau našta. Riadas Halabi yra man sakęs, 
kad laisvė prasideda nuo ekonominės nepriklausomybės. 

— Greit įsitikinsi, kad tai aš esu našta. Man tavęs reikia 
daug labiau negu tau manęs: aš labai vieniša. 

Likau pas ją nakvoti tą naktį, ir kitą, ir dar kitą, ir taip ke- 
letą metų; per tą laiką išroviau iš širdies kankinamą meilę 
Riadui Halabi, galutinai tapau moterim ir išmokau vairuoti 
savo gyvenimą, tiesa, ne visuomet itin sėkmingai, bet nereikia 
pamiršti, kad man teko plaukti per maištingus vandenis. 

Tiek sykių buvau girdėjusi, kokia nelaimė yra gimti mo- 
terim, kad man buvo nelengva suprasti, kodėl Melesijas taip 
veržėsi ja tapti. Aš nemačiau, kuo moteris pranašesnė už vyrą, 
bet jis troško virsti ja ir dėl to buvo pasiryžęs iškęsti bet ko- 
kias kančias. Gydytojas, įgudęs daryti tokias metamorfozes, 
prigrūdo jam hormonų, kurie būtų galėję dramblį paversti 
paukščiu keliauninku, elektros adatomis išnaikino gyvaplau- 
kius, įtaisė silikonines krūtis bei sėdmenis ir prišvirkštė para- 
fino visur, kur manė esant reikalinga. Rezultatas buvo, švel- 
niai tariant, stulbinamas. Nuoga Mimi atrodė kaip amazonė 
prašmatniomis krūtimis ir kūdikio oda, tačiau pilvas apačioje 
baigėsi vyriškais atributais, tiesa, smarkiai sunykusiais, bet vis 
dar matomais. 

— Man trūksta dar vienos operacijos. Ponia išsiaiškino, kad 
Los Andžele daro stebuklus, gali vyrą paversti tikriausia mo- 
terim, bet kol kas tai tik eksperimentai, be to, labai brangiai 
kainuotų, - tarė man Mimi. 

Jai moteriška lytis rūpėjo mažiausiai, kiti dalykai ją domi- 
no - drabužiai, kvepalai, audiniai, papuošalai, kosmetika. Ji 
mėgavosi kojinių šiugždėjimu sukeitus kojas, vos girdimu 
apatinukų šlamesiu, ilgų plaukų plaikstymusi ant pečių. Tuo 
laikotarpiu jai reikėjo draugo, kuriam galėtų būti švelni ir rū- 
pestinga globėja, žmogaus, kuris ją saugotų ir ištikimai mylė- 
tų, bet kur tu tokį rasi! Ji buvo tarsi įstrigusi tarp vyro ir mo- 
ters. Kai kurie, laikydami ją persirengėliu, bandė suartėti, bet 
jai netiko tokie dviprasmiški santykiai - ji laikė save moterim 
ir ieškojo tikrų vyrų; deja, šie, nors ir susižavėję jos grožiu, ne- 

siryžo su ja rodytis, kad nebūtų vadinami pederastais. Nestigo 
ir tokių, kurie ją suvedžiodavo vien tam, kad pamatytų, kaip 
ji atrodo nuoga ir kaip mylisi: jie nekantraudavo apkabinti tą 
nuostabų monstrą. Kai jos gyvenime atsirasdavo meilužis, vi- 
sas namas atsidurdavo prie jo kojų, ji virsdavo verge, pasiren- 
gusia vykdyti įžūliausius jo įgeidžius, kad tik būtų atleista už 
tą nepaneigiamą faktą, jog ji nėra tikra patelė. Kaskart, kai ji 
susidvejindavo ir pasiduodavo nevilčiai, aš bandydavau ginti 
ją nuo beprotybės, perkalbėti, atitraukti nuo tos pražūtingos 
aistros. Tu pavyduliauji, palik mane ramybėj, irzzdavo Mimi. 
Beveik visada išrinktasis būdavo širdžių ėdikas, augalotas 
akiplėša, kuris ištisomis savaitėmis ją išnaudodavo, sugriau- 
davo namų tvarką, palikdavo savo žingsnių aidą ir sukelda- 
vo tokį sąmyšį, kad aš visai netekdavau kantrybės ir ne kartą 
grasinau persikelsianti kitur. Bet galiausiai sveikesnioji Mimi 
pusė sukildavo, paimdavo viršų ir išvydavo lauk savo kankin- 
toją. Kai kada lūžis būdavo skausmingas; kitais atvejais pa- 
čiam vyriškiui, patenkinus smalsumą, tapdavo nuobodu ir jis 
išeidavo - tada ji krisdavo lovon, susirgusi iš apmaudo. Kurį 
laiką - iki naujo įsimylėjimo - mudviejų kasdienybė tekėda- 
vo įprasta vaga. Aš žiūrėjau, kad Mimi laiku gertų hormonus, 
migdomuosius ir vitaminus, o ji rūpinosi mano išsilavinimu: 
samdė anglų kalbos mokytoją, siuntė į vairuotojų kursus, pir- 
ko knygas, gatvėje klausydavosi pasakojimų ir dovanodavo 
juos man. Kančia, pažeminimas, baimė ir ligos ją labai slėgė 
ir daužė į šipulius iliuzinį krištolo pasaulį, kuriame ji troško 
gyventi. Ji nebebuvo naivi mergelė, nors ir bandė apsimesti 
tokia, kad sėkmingiau gundytų vyrus; ir vis dėlto nei kančia, 
nei prievarta neįstengė sunaikinti jos tikrosios esybės. 
Rodos, ir man ne per daug sekėsi meilėje, nors vyrų mano 
aplinkoj nestigo. Kartais pasiduodavau kokiai neįveikiamai 
aistrai, kuri mane persmelkdavo ligi kaulų smegenų. Tada ne- 
laukdavau, kad anas žengtų pirmą žingsnį, - pati imdavausi 
iniciatyvos, trokšdama per kiekvieną glamonę patirti palai- 

mą, išgyventą su Riadu Halabi, bet vis nesėkmingai. Kai kurie 
nešdindavosi, gal kiek pabūgę mano įžūlumo, o paskui juo- 
dindavo mane per pašnekesius su bičiuliais. Jaučiausi laisva, 
nes buvau įsitikinusi, kad nėštumas man negresia. 

— Tau reikia nueiti pas gydytoją, - spyrė mane Mimi. 

— Nesirūpink, aš sveika. Viskas susitvarkys, kai tik nustosiu 
sapnavusi Zulemą. 

Mimi kolekcionavo porceliano skryneles, pliušinius meš- 
kiukus, lėles ir pagalves, kurias nuobodžiaudama siuvinėda- 
vo. Jos virtuvė buvo tikra namų ūkio aparatų paroda, ir visais 
ji naudojosi - mėgo gaminti valgį, nors pati buvo vegetarė 
ir mito kaip triušis. Ji buvo įsitikinusi, kad mėsa - mirtinas 
nuodas; tai buvo vienas iš daugelio Maharišio priesakų, to 
paties, kurio portretas puošė jos svetainę ir kurio filosofija ji 
vadovavosi. Iš portreto žvelgė besišypsantis senelis vandenin- 
gomis akimis - išminčius, patyręs dieviškąjį apreiškimą per 
matematiką. Jo skaičiavimai jam įrodę, kad visatą - juo labiau 
jos kūrinius - valdo skaičių galia: tai kosmogoninio pažinimo 
principas nuo Pitagoro iki mūsų laikų. Maharišis pirmasis 
skaičių teoriją pritaikė futurologijoje. Vienąsyk vyriausybė jį 
pasikvietė, kad šis patartų dėl valstybės reikalų, o Mimi buvo 
oro uoste, pasitinkančiųjų minioje, ir prieš sėdant svečiui į 
vyriausybinį limuziną spėjo paliesti jo tunikos kraštelį. 

— Vyras ir moteris, tiek vienas, tiek kitas, yra sumažinti vi- 
satos modeliai, todėl kiekvieną įvykį astralinėje plotmėje ati- 
tinka apraiškos žmonių lygmenyje, ir kiekvienas asmuo pati- 
ria ryšį su tam tikru planetų išsidėstymu, atitinkančiu bazinę 
konfigūraciją, nuo pat tos dienos, kai jis pirmą sykį gyvenime 
įkvėpė oro, supratai? - vienu atsikvėpimu išpyškino Mimi. 

— Kuo aiškiausiai, - užtikrinau, ir nuo tos akimirkos tarp 
mūsų nekilo jokių nesusipratimų, nes pristigusios žodžių 
bendraudavom žvaigždžių kalba. 


Burgelės ir Ruperto dukterys pastojo abi tuo pačiu metu, 
drauge kentėjo nėštumo sunkumus, nutuko kaip barokinės 
gražuolės ir susilaukė pirmagimių bemaž padieniui. Sene- 
liams akmuo nusirito nuo krūtinės pamačius, kad naujagi- 
miai neturi akivaizdžių ydų; tas įvykis buvo atšvęstas praš- 
matniomis dvigubomis krikštynomis, kurioms šeima išleido 
nemažai santaupų. Mamytės negalėjo priskirti savo vaikelių 
tėvystės Rolfui Karlei, nors gal ir būtų slapčia to norėjusios; 
kūdikėliai kvepėjo vašku, be to, jau metai su viršum jiedvi 
nebandė su juo išdykauti - ne todėl, kad būtų stigę abipusio 
noro, 0 tik todėl, kad vyrai pasirodė esantys kur kas akyles- 
ni, nei jos buvo maniusios, ir nelabai palikdavo progų žmo- 
noms vienoms pabendrauti su pusbroliu. Rolfas retai lankėsi 
Kolonijoje, ir kiekvieną sykį dėdė su dėdiene ir abi mamytės 
lepino jį kaip išmanydamos, žvakių fabrikantai taip pat ne- 
gailėjo jam išskirtinio dėmesio, nors nepaleisdavo jo iš akių, 
tad erotinius pasismaginimus teko riboti dėl neįveikiamų 
kliūčių. Vis dėlto retkarčiais sesutėms ir jų pusbroliui pa- 
vykdavo išsmukti į pušynėlį ar į kokį tuščią pensiono kam- 
barį ir bent kiek pasidžiaugti prisimenant senus laikus. 
Ilgainiui abi moterys susilaukė dar po sūnelį ir apsipra- 
to su žmonų vaidmeniu, bet išlaikė tą veido skaistumą, dėl 
kurio Rolfas Karlė jas įsimylėjo vos pamatęs. Vyresnioji te- 

bebuvo linksma ir šmaikšti, pramoko piratų žargono ir gebė- 
jo išmaukti penkis ąsočius alaus, bet nepasigerti. Jaunesnioji 
liko tokia pat vilioklė, gebanti švelniai koketuoti, nors jau ir 
neatrodė prisirpusi gražuolė, kaip kad mergystės metais. Abi 
vis dar kvepėjo cinamonu, gvazdikėliais, vanile ir citrina, ir 
vien prisiminus tą kvapą Rolfui, net būnant už tūkstančių ki- 
lometrų, suliepsnodavo širdis, kai jis kitąsyk vidury nakties 
pabusdavo pagautas nuojautos, kad ir jos apie jį svajoja. 

Burgelė ir Rupertas, kad ir senstelėję, vis dar veisė šunis, 
šiurpino turistų skrandžius nepaprastais kulinariniais recep- 
tais, riejosi dėl niekų ir nuotaikingai mylėjosi, kaskart dary- 
damiesi vis žavesni. Ilgametis bendras gyvenimas dildė jų 
skirtumus, jų kūnas ir siela vis labiau vienodėjo, kol juodu 
supanašėjo tarsi dvyniai. Norėdama pralinksminti vaikaičius, 
močiutė kartais prisiklijuodavo miltiniais klijais didžiulius 
ūsus ir apsivilkdavo sutuoktinio drabužius, o jis užsisegda- 
vo žmonos sijoną ir skudurų prikimštą liemenėlę; vaikučiai 
perpratę pokštą linksmai krykšdavo. Pensiono taisyklės tapo 
švelnesnės, ir dažnai kokia besislapstanti porelė atvykdavo į 
Koloniją pernakvoti šiame name, nes šeimininkai manė, kad 
meilė padeda išlaikyti sveiką medieną, o jie patys sulaukę 
brandaus amžiaus nebebuvo tokie ugningi kaip kitados, nors 
uoliai sotinosi geismą žadinančiu patiekalu. Įsimylėjėlius pa- 
sitikdavo palankiai, neklausinėjo, ar jie susituokę, paskirdavo 
jiems geriausius kambarius ir vaišindavo gausiais pusryčiais 
džiaugdamiesi, kad dėl tų neteisėtų žaidimų ilgiau netrūnys 
medinės lubų sijos ir baldai. 

Tuo tarpu politinė padėtis stabilizavosi, mat vyriausybė 
nuslopino bręstantį maištą ir dabar jau galėjo kontroliuoti 
nuolatinį kai kurių karininkų polinkį rengti perversmus. Naf- 
ta ir toliau tryško iš žemės kaip neišsenkamas turto srautas, 
migdantis sąžinę ir nukeliantis visus rūpesčius į tolimą ateitį. 

O Rolfas Karlė spėjo tapti vaikščiojančia įžymybe. Jis sukū- 
rė keletą dokumentinių filmų, kurie išgarsino jo vardą toli už 
šalies ribų. Keliavo per visus žemynus ir jau mokėjo keturias 

kalbas. Ponas Aravena, po diktatūros nuvertimo paskirtas 
Nacionalinės televizijos direktoriumi, siųsdavo jį gauti žinių 
iš pirmų lūpų, nes norėjo, kad programos būtų dinamiškos 
ir drąsios. Rolfą jis laikė geriausiu savo komandos kinema- 
tografininku, ir šis su juo sutiko, nors garsiai to ir nesakė. 
Spaudos agentūrų telegramos iškraipo tikrovę, berneli, kalbė- 
jo Aravena; geriau viską pamatyti savo akimis. Taigi Karlė ir 
filmavo katastrofas, karus, įkaitų grobimą, teismus, karalių 
vainikavimą, ministrų susitikimus ir kitus įvykius, laikančius 
jį toli nuo namų. Tomis valandėlėmis, kai klimpo ligi kelių 
Vietnamo dumblyne arba dienų dienas tūnodavo apkase kur 
nors dykumoj, troškulio iškankintas, su kamera ant peties ir 
mirtimi už nugaros, jis prisimindavo Koloniją ir nusišypso- 
davo. Jam tas pasakiškas kaimas, įsikūręs nuošaliuose Ameri- 
kos kalnuose, atrodė kaip saugus prieglobstis, kuriame jo siela 
visuomet atras ramybę. Čionai jis sugrįždavo pasaulio žiau- 
rybių slegiamas, kad išsitiesęs po medžiais žvelgtų į dangų, 
pasivoliotų ant žemės su seserėčiomis ir šunimis, o vakarais 
atsisėdęs virtuvėj žiūrėtų, kaip dėdienė triūsia apie puodus ir 
dėdė taiso laikrodį. Čia jis tenkino savo tuštybę stebindamas 
šeimynykščius savo nuotykiais. Tik prieš juos drįso nekaltai 
pasididžiuoti, nes numanė, kad jam iš anksto bus dovanota. 
Darbas neleido jam susikurti šeimos židinio, kaip jį vis at- 
kakliau skatino teta Burgelė. Jis jau neįsimylėdavo taip leng- 
vai kaip dvidešimtmetis ir ėmė pratintis prie minties, jog taip 
ir liks viengungis, įsitikinęs, kad labai būtų sunku susirasti 
tobulą moterį, nors pats niekada savęs neklausė, ar jis tenkin- 
tų jos reikalavimus, jeigu per kokį nors stebuklą ta tobuloji ir 
išnirtų jo kelyje. Turėjo vieną kitą romaną, pasibaigusį nusi- 
vylimu, įvairiuose miestuose - kelis ištikimus draugus, kurie 
pasitikdavo jį išskėstomis rankomis, kai jis atsitiktinai keliau- 
davo pro šalį, ir buvo pasiekęs pakankamai pergalių, glostan- 
čių savimeilę, bet jo nebeviliojo trumpalaikiai santykiai ir jis 
jau po pirmojo bučinio laukdavo išsiskyrimo. Tai jau buvo 
tvirtas vyras: stangri oda ir galingi raumenys, dėmesingos 

akys, kurias paryškina raukšlelės, visas įdegęs ir strazdano- 
tas. Daugybė žiaurumų, kuriuos matė iš arti, užgrūdino jį, bet 
nepavertė beširdžiu; jis vis dar jaudinosi prisiminęs jaunys- 
tę, neatsispirdavo švelnumui, nors kartkartėmis blaškydavosi 
tų pačių košmarų varginamas; tiesa, susapnuodavo ir kai ką 
malonaus - rausvas kulšeles arba mielus šunyčius. Buvo at- 
kaklus, judrus, nepavargstantis. Dažnai šypsodavosi, ir taip 
nuoširdžiai, kad visur įgydavo draugų. O įsijungęs filmavimo 
kamerą pamiršdavo save ir tik stengėsi pagauti kadrą, nors ir 
rizikuodamas. 


Vieną rugsėjo vakarą ties gatvės kampu susitikau Hubertą 
Naranchą. Jis čia malėsi stebėdamas iš tolo kariškų unifor- 
mų fabriką. Į sostinę jam teko leistis ginklų bei avalynės - ką 
gi veiksi kalnuose be batų? - ir ta pačia proga įtikinti virši- 
ninkus, jog būtina keisti strategiją, nes kariuomenė vis labiau 
retinanti jo vaikinų gretas. Vyras buvo nusiskutęs barzda 
ir trumpai nusikirpęs, vilkėjo miestietiškai, nešėsi aptrintą 
portfelį. Niekad nepasakytum, jog tai tas pats barzdyla juoda 
berete, įžūliai Žvelgiantis į praeivius nuo sienų iš skelbimų, 
žadančių gerą atlygį tam, kas jį pagaus. Paprasčiausias atsar- 
gumas liepė, susidūrus akis į akį kad ir su tikra motina, praeiti 
pro šalį jos tarsi ir nepamačius, bet aš išdygau prieš jį netikė- 
tai, o gal jis tą akimirką buvo kiek atsipalaidavęs. Prisipažino 
matęs mane einant per gatvę ir tučtuojau pažinęs mane iš 
akių, nors beveik nieko kito ir nebebuvo likę iš tos mergytės, 
kurią jis prieš keletą metų paliko Ponios namuose ir liepė ja 
rūpintis kaip jo sesute. Dabar jis ištiesė ranką ir suėmė mane 
už peties. Nustebusi atsigręžiau ir išgirdau tyliai tariant mano 
vardą. Bandžiau prisiminti, kurgi esu jį anksčiau mačiusi, ta- 
čiau tas vyriškis, panašus į valstybės tarnautoją, nors ir saulės 
nugairintu veidu, niekuo nepriminė paauglio sulaižytu kuodu 
ir aukštakulniais batais, papuoštais sidabrinėmis kniedėmis, 

kadaise tapusio mano vaikiškų svajonių didvyriu ir pirmųjų 
erotinių fantazijų veikėju. Ir tada jis padarė dar vieną klaidą: 

- Aš - Hubertas Naranchas... 

Ištiesiau jam ranką, nes nesumečiau, kaip kitaip jį pasvei- 
kinti, ir abu nuraudom. Stovėjom ant kampo ir žvelgėm pri- 
blokšti vienas į kitą; turėjom ką pasipasakoti apie tuos septy- 
nerius metus su viršum, bet nežinojom, nuo ko pradėti. Ju- 
tau, kaip man linksta kaistantys keliai ir vos nesprogsta širdis, 
kaip staiga mane užvaldo aistra, pamiršta per tiek metų, pa- 
maniau, kad mylėjau jį visą tą laiką, o dabar per pusę minutės 
pamilau iš naujo. Hubertas Naranchas ilgai buvo gyvenęs be 
moters. Tik vėliau sužinojau, kad toji meilės bei sekso stoka 
jam kalnuose ir buvo sunkiausiai pakeliamas dalykas. Kas- 
kart apsilankęs mieste jis smukdavo į pirmą pasitaikiusį vieš- 
namį ir keletą valandėlių, vis pernelyg trumpų, pasinerdavo į 
skubotą, pašėlusį geismo tenkinimą, kuris tik apmalšina susi- 
kaupusį alkį, bet iš tiesų nesuteikia nė trupučio palaimos - tik 
liūdesio. Kai galėdavo leisti sau prabangą pagalvoti apie save, 
jausdavo kankinamą troškimą turėti glėbyje merginą, kuri 
būtų tik jo vieno, kuri lauktų jo, geistų jo ir būtų jam ištikima. 
Ir pažeisdamas visas taisykles, kurių pats vertė laikytis ginklo 
draugus, pakvietė mane kavos. 

Tą vakarą parėjau labai vėlai, nors ekstazės apimta lėkiau 
kaip ant sparnų. 

- Kas tau? Tavo akys dar niekada taip nešvytėjo, - pasmal- 
savo Mimi: ji pažino mane kaip save pačią ir jau iš tolo matė, 
kada sielvartauju, o kada džiaugiuosi. 

— Aš įsimylėjau. 

— Ir vėl? 

— Šį kartą jau rimtai. To žmogaus laukiau daug metų. 

— Matau, susitiko dvi giminingos sielos. Kas jis toks? 

— Negaliu tau sakyti, tai paslaptis. 

— Kaip tai negali man sakyti! - ir įsikarščiavusi griebė 
man už pečių. - Ką tik su juo susipažinai, ir jis jau stoja tarp 
mūsų“ 

— Gerai jau, tik neširsk. Tai Hubertas Naranchas, bet nieka- 
da neminėk jo vardo. 

— Naranchas? Tas pats, kur iš Respublikos gatvės? Tai kam 
čia tos paslaptys? 

— Nežinau. Jis sakė, kad kiekvienas pliurptelėjimas gali kai- 
nuoti jam gyvybę. 

- Aš visada žinojau, kad tasai tipas prieis liepto galą! Pa- 
žinojau Hubertą Naranchą dar vaikiščią, nagrinėjau jo del- 
no linijas ir iš kortų mačiau jo likimą. Jis - ne tau. Patikėk 
manim: jis yra apsigimęs banditas arba magnatas ir, ko gero, 
jau įsivėlęs į kontrabandą, marihuanos gabenimą ar kokį kitą 
nešvarų verslą. 

— Nedrįsk šitaip kalbėti apie jį! 

Tada mudvi gyvenom netoli Žemvaldžių klubo, prašmat- 
niausiame miesto rajone, kur buvom radusios mažą senoviš- 
ką butą, įkandamą mūsų kišenei. Mimi buvo pasiekusi tokią 
šlovę, apie kokią niekada net nesvajojo. Ji taip išgražėjo, kad 
atrodė stačiai nežemiška. Ta pati valios jėga, kuri jai pagelbė- 
jo įveikti vyrišką savo prigimtį, dabar padėjo tobulėti ir tapti 
aktore. Mimi nusikratė visų įmantrybių, kurias būtų galima 
palaikyti vulgarumu, ėmė diktuoti firminių drabužių ir kon- 
trastingo makiažo madas, gludino savo šneką pasilikdama 
vieną kitą šiurkštesnį posakį tik ypatingiems atvejams, dvejus 
metus mokėsi aktoriaus meno teatro studijoje, o gerų manie- 
rų - institute, rengiančiame grožio karalienes: ten išmoko ne- 
prasižergdama įlipti į automobilį, atsikąsti artišoko lapelį ne- 
sugadindama dažytų lūpų silueto ir lipti nuo laiptų taip, tarsi 
paskui ją driektųsi nematomas šermuonėlių kailio šleifas. Ji 
neslėpė pasikeitusi lytį, bet nemėgo apie tai kalbėti. Bulvari- 
nė spauda mėgaudamasi kedeno tą jos paslaptį, kurstydama 
skandalus ir pasipiktinimą. Jos padėtis visiškai pasikeitė. Gat- 
vėje praeiviai atsigręžę spoksodavo į ją, gimnazistės patykoju- 
sios kaulydavo autografo, o vaidindama televizijos serialuose 
ir teatro spektakliuose ji demonstravo tokį aktorės talentą, 
kokio niekas toje šalyje nebuvo regėjęs nuo pat 1917-ųjų, kai 

Geradarys buvo iš Paryžiaus atsikvietęs Sarą Bernar, jau seną, 
bet vis dar didingą, nors ir bepastovinčią tik ant vienos ko- 
jos. Mimi vardas afišoje garantavo pilnutėlę žiūrovų salę, nes 
žmonės net iš provincijos plūdo pažiūrėti į tą mitinę būty- 
bę, kuri, pasak kalbų, turinti patelės krūtis ir patino varpą. Ją 
kviesdavo į madų demonstravimus, į grožio konkursų žiuri, 
į labdaringus pokylius. Į aukštuomenę Mimi triumfuodama 
įžengė per karnavalo balių, kai kilmingiausios šeimos įsileido 
ją į Žemvaldžių klubo salonus. Tą vakarą Mimi apstulbino 
varžoves pasirodydama vyrišku apdaru - persirengusi pra- 
bangiais Tailando karaliaus drabužiais, apsikarsčiusi netik- 
rais smaragdais; ji vedėsi ir mane, išpuoštą kaip savo žmoną 
karalienę. Kai kas dar prisiminė prieš keletą metų plojęs jai 
nešvankiame sodomitų kabarete, tačiau tai anaiptol nekenkė 
jos geram vardui, tik smalsumą kurstė. Mimi žinojo niekada 
netapsianti saviške tarp tų oligarchų, kurie dabar ją garbina, 
suvokė esanti vien egzotiška juokdarė jų šventėms paįvairin- 
ti, bet ją viliojo galimybė būti tarp jų, todėl nuo priekaištų 
gynėsi tvirtindama, kad tai praversią artistinei jos karjerai. 
Čia svarbiausia - palaikyti gerus santykius, kalbėjo ji man, kai 
pašiepdavau tokį lengvabūdišką jos elgesį. 

Mimi sėkmė laidavo mums materialinę gerovę. Dabar 
mudvi gyvenom šalia parko, kuriame auklės vaikštinėjo su 
šeimininkų vaikais ir į kurį vairuotojai atvesdavo šlapintis 
kilmingus šunelius. Prieš persikraustydama pliušinius ap- 
darus ir siuvinėtas pagalves Mimi išdovanojo Respublikos 
gatvės kaimynėms, o savadarbes šaltojo porceliano figūrėles 
supakavo į dėžes. Ji buvo įsigeidusi išmokti to amato ir gan 
ilgai kiekvieną laisvą valandėlę ruošė masę visokiems niek- 
niekiams lipdyti, tad kai pasamdė profesionalą naujam savo 
būstui išdailinti, tas žmogus, pamatęs kūrinius iš universalio- 
sios medžiagos, vos negavo insulto. Jis melste meldė paslėpti 
tas skulptūrėles, kad nedarkytų jo suprojektuoto interjero, ir 
Mimi jam pažadėjo, nes vyriškis buvo labai malonus, solidaus 
amžiaus, pražilęs, juodaakis. Juodu taip nuoširdžiai susidrau- 

gavo, kad jinai nusprendė pagaliau sutikusi tą, kurį jai skyrę 
zodiako ženklai. Astrologija neklysta, Eva, mano horoskope 
įrašyta, kad savo didžiąją meilę atrasiu antrojoje gyvenimo ke- 
lio pusėje... 

Ilgokai mus lankė tas dizaineris, užeidavo gana dažnai, ir 
jo dėka labai pasikeitė mūsų gyvenimo stilius. Jis atskleidė 
mums įmantrybes, apie kurias iki tol nieko nenutuokėm, iš- 
mokė pasirinkti vyną (juk anksčiau manėm, kad raudonasis 
geriamas vakare, o baltasis dieną), vertinti dailės kūrinius, 
sudomino mus pasaulio įvykiais. Sekmadieniais kartu lan- 
kydavom paveikslų galerijas, muziejus, teatrą, kinus. Su juo 
pirmą kartą nuėjau į koncertą ir patyriau tokį didžiulį įspū- 
dį, kad tris dienas nemiegojau, nes muzika skambėjo mano 
galvoje, o kai pagaliau užmigau, susapnavau, kad esu styginis 
instrumentas iš raudonmedžio su perlamutro inkrustacijo- 
mis ir dramblio kaulo kaišteliais. Ilgą laiką po to nepraleis- 
davau nė vieno koncerto, sėdėdavau antro aukšto ložėje, o 
kai dirigentas pakeldavo batutą ir salė prisipildydavo gar- 
sų, mano akys paplūsdavo džiaugsmo ašaromis. Dizaineris 
pertvarkė butą iš pagrindų, apstatė jį moderniais baldais ir 
paįvairino keliais senoviniais daikčiukais, tokiais nepanašiais 
į tuos, kuriuos buvom mačiusios lig tol, kad ištisas savaites 
vaikštinėjom po kambarius sutrikusios, bijodamos pajudinti 
kokį daiktą, kad paskui nepamirštume, kur jis stovėjo, arba 
atsisėsti ant rytietiško krėslo ir sutraiškyti kamšalo plunks- 
nas; bet kadangi buvom iš pat pradžių pamokytos, jog geras 
skonis kelia apetitą, galiausiai pripratom ir tik šaipėmės iš 
buvusio savo pačių prasčiokiškumo. Vieną gražią dieną tas 
nuostabusis vyriškis pranešė išvykstąs į Niujorką, nes pasira- 
šęs sutartį su vienu žurnalų, susikrovė lagaminus, nuoširdžiai 
apgailestaudamas atsisveikino su mumis ir paliko Mimi ap- 
imtą gilaus sielvarto. 

— Nusiramink, Mimi. Jeigu išėjo, vadinasi, nebuvo tau skir- 
tas. Teisybė greit iškyla aikštėn, - tariau jai, ir nenuginčijama 
to teiginio logika bent kiek ją paguodė. 

Ilgainiui tobula interjero harmonija kiek išsiderino, bet 
namų atmosfera dėl to tapo tik malonesnė. Pradžią pada- 
rė jūros peizažas. Aš papasakojau Mimi, koks svarbus man 
buvo viengungių brolio ir sesers paveikslas, ir ji nusprendė, 
kad mano žavėjimosi šaknys glūdi genuose: tikriausiai esu 
turėjusi kokį nors protėvį jūrininką, iš kurio ir paveldėjusi 
nenumaldomą jūros ilgesį. Kadangi tai tiko prie legendos 
apie senelį olandą, abidvi naršėm po antikvariatus ir lankė- 
mės varžytynėse, kol suradom paveikslą, vaizduojantį uolas, 
bangas, žuvėdras ir debesis; nusipirkom jį nedvejodamos ir 
pakabinom garbingiausioje vietoje, vienu mostu sugadinda- 
mos japoniškų graviūrų kompoziciją, taip stropiai mūsų bi- 
čiulio surankiotą. Paskui po truputį sukaupiau visą šeimyną 
išblukusių senovinių dagerotipų ir sukabinau ant sienos: am- 
basadorių, apsikarsčiusį ordinais, keliautoją su dideliais ūsais 
ir dvivamzdžiu šautuvu, senuką su medinėmis klumpėmis ir 
moline pypke, išdidžiai žvelgiantį į ateitį. Kai jau prisirinkau 
kilmingų giminaičių, ėmėm uoliai ieškoti Konsuelos atvaizdo. 
Nė vienas man neįtiko, tik po ilgų klajonių pagaliau aptikom 
trapią jauną moterį mezginiuota suknele, su skėčiu rankoje; 
ji stovėjo sode tarp vijoklinių rožių ir šypsojosi. Buvo pakan- 
kamai graži, kad įkūnytų mano mamą. Vaikystėje matydavau 
Konsuelą tik su prijuoste ir sandalais triūsiančią namuose, 
bet visada žinojau, kad už to įvaizdžio slypi prašmatni dama 
su skėčiu, mat ji tapdavo tokia, kai būdavom vienos tarnų 
kambarėlyje, ir tokią troškau ją išlaikyti savo atminty. 


Per tuos porą metų stengiausi atsigriebti už tuščiai pra- 
leistą laiką. Studijavau vakarinėje aukštojoje mokykloje, sie- 
kiau bakalauro diplomo, kurio paskui man taip ir neprireikė, 
bet tada laikiau jį būtinu. Dienomis dirbau sekretore kariškų 
uniformų fabrike, o naktimis rašiau ir rašiau pasakojimus į 
storus sąsiuvinius. Mimi ragino mane mesti tą vargingą tar- 

nybėlę ir atsidėti vien rašymui. Pamačiusi žmones laukiant 
eilėje prie knygyno, kad ūsuotas Kolumbijos rašytojas, kuris 
triumfuodamas važinėja po užsienius, pasirašytų jiems savo 
knygoje, draugė apkrovė mane sąsiuviniais, pieštukais ir Žo- 
dynais. Tai gera profesija, Eva, tau nereikės taip anksti keltis ir 
niekas tau neįsakinės... Svajojau skirti visas jėgas literatūrai, 
bet reikėjo užsidirbti pragyvenimui, o tuo atžvilgiu rašytojo 
padėtis gan slidi. 

Iškeliavusi iš Agva Santos ir įsitaisiusi sostinėje, netrukus 
puoliau ieškoti savo krikštamotės pėdsakų, nes nugirdau, kad 
serga. Ji gyveno už dyką senamiesčio kambaryje, užleistame 
gerų žmonių, kurie ją priglaudė iš pasigailėjimo. Menkas buvo 
jos turtelis, jei neskaitysim balzamuotos pumos - stebuklingai 
nenukentėjusios per tiek laiko, ištvėrusios ir skurdą, ir per- 
mainas, - ir jos šveniųjų: esą verta turėti altorių namie - ne- 
reikėsią mokėti kunigams, tik už žvakes. Ji nebeturėjo keleto 
dantų, tarp jų ir auksinio, kurį buvo priversta parduoti, o iš 
tuklaus kūno likę tik prisiminimai, bet buvo tokia pat švaruo- 
lė kaip kitados ir kas vakarą maudėsi kubile. Jos protelis tiek 
nusilpo, kad supratau neįstengsianti jos išvaduoti iš minčių 
labirinto, kuriame klaidžioja, ir dažnai lankiau ją tik tam, kad 
duočiau vitaminų, sutvarkyčiau jos kambarėlį ir pavaišinčiau 
skanėstais, be to, atnešdavau rožių odekolono, idant galėtų 
kvepintis kaip senais laikais. Bandžiau įtaisyti ją į sanatoriją, 
bet ten niekas ja nesirūpino: ji mat nesanti sunki ligonė ir 
jiems svarbiau kiti pacientai, o tokiems kaip ji medikai laiko 
neskiriantys. Vieną rytą žmonės, suteikę jai pastogę, sunerimę 
šaukėsi manęs: krikštamotę ištikęs liūdesio priepuolis, ji ver- 
kianti be perstojo jau dvylika dienų. 

— Eime jos aplankyti. Aš tave palydėsiu, - tarė Mimi. 

Atėjome kaip tik tada, kai ji, nebegalėdama atsispirti me- 
lancholijai, persirėžė kaklą peiliu. Dar gatvėje būdamos išgir- 
dom klyksmą, į kurį subėgo visi kaimynai; įpuolėme vidun 

ir radom ją vis didėjančiame kraujo klane tarp balzamuotos 
pumos kojų. Žaizda žiojėjo nuo ausies lig ausies, bet mote- 
riškė tebebuvo gyva ir žvelgė į mus suakmenėjusi iš siaubo. 
Jai persipjovus žandikaulių raumenis, susitraukė skruostai ir 
atsivėrė siaubinga bedantė grimasa. Man ėmė linkti keliai ir 
turėjau atsiremti į sieną, kad nesusmukčiau, o Mimi atsiklau- 
pė šalia jos ir ilgais oranžiniais nagais spaudė žaizdos kraštus, 
taip sulaikydama čiurkšlę, išsinešančią gyvastį, kol atvažiavo 
greitoji pagalba. Aš tik drebėjau, o ji taip ir neatleido nagų 
per visą kelią iki ligoninės. Vis dėlto Mimi - nepaprasta mo- 
teris! Gydytojai čia pat nugabeno krikštamotę į operacinę ir 
suadė ją kaip suplyšusią kojinę, per stebuklą išgelbėdami jai 
gyvybę. 

Peržiūrinėdama daiktelius jos kambaryje, viename maiše 
aptikau savo mamos kasą, šviesią ir žvilgančią kaip suruku- 
ku oda. Čia ji gulėjo pamiršta visą tą daugybę metų ir taip 
išsigelbėjo — nevirto peruku. Aš ją pasiėmiau kartu su puma. 
Bandymas nusižudyti davė bent tiek naudos, kad ligone buvo 
pasirūpinta, ir vos ją išrašė iš ligoninės, čia pat nuvežė į be- 
protnamį. Po mėnesio mums buvo leista ją aplankyti. 

— Čia baisiau negu Šventosios Marijos kalėjime, - pareiškė 
Mimi. - Turim ją ištraukti. 

Virve pririšta prie betoninio stulpo kiemo centre, kaip 
ir kitos pamišėlės, krikštamotė jau neverkė, tik tyliai tūno- 
jo nejudėdama, su siūle per visą kaklą. Maldavo grąžinti jai 
šventuosius, nes be jų pražūsianti, velniai ją persekiojantys, 
norėdami atimti iš jos sūnelį - dvigalvę pabaisą. Mimi bandė 
gydyti ją teigiamomis galiomis, kaip moko Maharišio knygos, 
bet ligonė pasirodė besanti atspari ezoteriniam gydymui. Tuo 
metu pasireiškė ir jos manija dėl popiežiaus, ji mat norinti 
susitikti su juo ir gauti nuodėmių atleidimą. Norėdama ją nu- 
raminti, pažadėjau nuvežti į Romą, nė nesvajodama, kad vie- 
ną gražią dieną savo akimis pamatysime popiežių, laiminantį 
žmones čia, atogrąžose. 

Mudvi išgabenom ją iš beprotnamio, išmaudėm, sušuka- 
vom kelias dar likusias plaukų sruogas, perrengėm naujais 
drabužėliais ir nuvežėm sykiu su visais jos šventaisiais į pri- 
vačią kliniką pajūryje, tarp palmių, gėlo vandens kaskadų ir 
didelių narvų, kuriuose tupėjo papūgos. Tai buvo vieta tur- 
tingiems Žmonėms, bet krikštamotė, nors tokia ir neatrodė, 
buvo priimta, nes Mimi draugavo su direktorium, žymiu 
Argentinos psichiatru. Čia ligonė buvo apgyvendinta rausvai 
dažytame kambaryje, su vaizdu į jūrą ir aplinkai pritaikyta 
muzika; tai kainavo nepigiai, bet apsimokėjo, nes pirmąsyk 
nuo tada, kai menu krikštamotę, mačiau ją patenkintą. Mimi 
sumokėjo už pirmą mėnesį, o paskui jau buvo mano eilė. Pra- 
dėjau dirbti fabrike. 

— Tai n+ tau. Privalai mokytis rašytojo profesijos, - nesu- 
tiko Mimi. 

— Niekur nėra tokios mokyklos. 


Hubertas Naranchas staigiai įšoko į mano gyvenimą ir 
po kelių valandų taip pat dingo, nepasakęs kodėl, palikęs tik 
džiunglių, purvo ir parako pėdsaką. Ėmiau gyventi tam, kad 
jo sulaukčiau, ir kantriai laukdama daug sykių prisimindavau 
tą vakarą, kai jis pirmą kartą mane apkabino; prieš tai pa- 
kitą aistringo ryžto apimti, paskui susiėmę už rankų nuėjom 
į viešbutį ir puolėm į lovą; tada jis man prisipažino niekada 
nemylėjęs manęs kaip sesers ir per visus tuos metus nesilio- 
vęs galvoti apie mane. 

— Pabučiuok mane. Neturiu teisės ką nors mylėti, bet ir ta- 
vęs palikti negaliu. Pabučiuok dar sykį, - kuždėjo apkabinda- 
mas mane, o paskui gulėjo akmeniniu veidu, visas prakaituo- 
tas ir drebėdamas. 

— Kur tu gyveni? Kaip aš sužinosiu apie tave? 

— Neieškok manęs, kai galėsiu, pats sugrįšiu, - ir vėl gniau- 
žė mane kaip pamišęs, skubotai, nerangiai. 

Kurį laiką negavau iš jo jokios žinios, ir Mimi aiškino, kad 
taip ir būna, kai atsiduodi iš pirmo karto; reikėję bent pa- 
sispyrioti, kad jis turėtų maldauti. Kiek aš tau kartojau, jog 
vyrai neriasi iš kailio, kad tik sugultų su mumis, o savo pasiekę 
mus per nieką laiko; dabar jis manys, kad tu lengvabūdė, ne- 
grįš, pamatysi, gali laukdama ir akis pražiūrėti. Bet Hubertas 
Naranchas vėl atsirado, užkalbino mane gatvėje, ir vėl ėjom 
į viešbutį ir mylėjomės kaip anąsyk. Dabar atsisveikindama 
nujaučiau, kad jis visada grįš, nors jis kiekviena proga užsi- 
mindavo, jog tai paskutinis kartas. Jis įėjo į mano gyvenimą 
su paslapties aura, gaubiančia kažką didvyriška ir siaubinga. 
Hubertas sužadino mano vaizduotę; manau, dėl to ir ryžausi 
mylėti jį tokiomis nepatikimomis sąlygomis. 

— Juk tu nieko apie jį nežinai. Jis tikriausiai yra vedęs ir turi 
pustuzinį vaikučių, - niurzgė Mimi. 

- Kriminaliniai romanai bus tau sumaišę smegenis. Ne visi 
yra tokie niekšai kaip tie iš teleserialų. 

- Aš žinau, ką kalbu. Mane visi laikė vyru, lankiau berniu- 
kų gimnaziją, žaidžiau su jais, bendravau stadione ir baruose. 
Išmanau tuos dalykus kur kas geriau nei tu. Nežinau, kaip 
kitose pasaulio dalyse, bet čia negalima pasitikėti nė vienu. 

Hubertas lankėsi ne pagal tvarkaraštį, jo nebūdavo ir porą 
savaičių, ir keletą mėnesių. Būdavo, neskambina man, nerašo, 
neatsiunčia jokios žinutės ir staiga, kai mažiausiai to tikiuosi, 
užklumpa mane gatvėje, lyg žinotų kiekvieną mano žingsnį ir 
tykotų pasislėpęs kur šešėlyje. Kaskart atrodydavo vis kitaip: 
tai su ūsais, tai barzdotas arba pakeitęs šukuoseną, lyg mas- 
kuotųsi. Tai mane ir baugino, ir sykiu traukė: galėjau vaizduo- 
tis, kad myliu kelis vyrus tuo pat metu. Svajojau turėti kokią 
vietelę mudviem, norėjau gaminti jam valgį, skalbti jo drabu- 
žius, miegoti su juo kiekvieną naktį, vaikštinėti gatvėmis kur 
akys veda, už parankės kaip vyras su žmona. Žinojau, kad jis 
ištroškęs meilės, švelnumo, teisingumo, džiaugsmo - visko. Jis 
išsunkdavo mane, lyg norėtų numalšinti šimto metų troškulį, 
kuždėdavo mano vardą, ir čia pat akys jam paplūsdavo ašaro- 

mis. Kalbėdavom apie praeitį, apie mudviejų susitikimus dar 
vaikystėje, bet niekada neužsimindavom nei apie dabartį, nei 
apie ateitį. Kartais negalėdavom išbūti drauge nė valandos: 
jis, būdavo, niekaip nenustygsta, nerimaudamas apkabina 
mane - ir jau lekia kaip kulka. Jei ne tas skubėjimas, mei- 
lingai būčiau apžiūrėjusi jo kūną, ištyrinėjusi, suskaičiavusi 
visus jo randelius, apgamus, pamačiusi, kad jis sublogęs, kad 
ant jo rankų padaugėjo nuospaudų ir oda dar sausesnė, o kas 
čia, lyg ir opa, ne, niekai, eikš! Po kiekvieno išsiskyrimo jaus- 
davau burnoje kartėlį - ir aistra, ir nuoskauda, ir tarsi užuo- 
jauta, viskas išvien. Kad nekelčiau jam nerimo, apsimesdavau 
esanti patenkinta, nors anaiptol! tokia nesijaučiau. Man taip 
rūpėjo jį sulaikyti ir susukti jam galvą, kad nusprendžiau pa- 
klausyti Mimi patarimų ir nepraktikavau jokių įmantrybių, 
matytų Ponios vadovėliuose, nemokiau Huberto mylėtis taip 
sumaniai ir jautriai, kaip tai darė Riadas Halabi, nekalbėjau 
apie savo fantazijas, nerodžiau, kokias būtent stygas virpino 
Riadas, nes numaniau, kad Hubertas užkankins mane klausi- 
mais: kur, su kuo, kada taip darei? Nors ir prisiklausęs dar pa- 
auglystėje, kaip giriasi mergišiai, o gal ir norėdamas toks pasi- 
rodyti, apsimetinėjo prieš mane. Aš tave gerbiu, - sakydavo jis 
man, - tu ne tokia kaip kitos. - Kokios kitos? - spirdavau aš, o 
jis tik ironiškai šypsodavosi. Man užteko proto neminėti nei 
vaikiško susižavėjimo Kamaliu, nei beviltiškos meilės Riadui, 
nei trumpalaikių ryšių su kitais meilužiais. Klausiama, kaip 
praradau nekaltybę, atsakiau: kas tau darbo mano nekaltybė, 
lyg tu galėtum parodyti man savąją! bet Hubertas sureagavo 
taip ūmiai, kad nutariau verčiau nutylėti nuostabiąją naktį 
su Riadu Halabi ir sumelavau, neva mane išprievartavo Agva 
Santos policininkai, kai buvo sulaikę dėl Zulemos mirties. Įsi- 
leidom į beprasmį ginčą, ir pagaliau jis atsiprašė: aš buvau 
šiurkštus, dovanok, tu dėl to nekalta, Eva, o tie niekšai man už 
tai dar turės sumokėti, garbės žodis, sumokės! 

- Jei galėtume gyventi ramiai, mums eitųsi kur kas ge- 
riau, - tvirtinau šnekėdama su Mimi. 

- Jeigu jis nesuteikia tau laimės dabar, tai nesuteiks jos 
niekada. Nesuprantu, kodėl tu jo nepalieki: tai labai keistas 
tipas. 

Ryšys su Hubertu Naranchu ilgai atsiliepė mano gyvenimui: 
buvau nusiminusi, irzli, kamuojama troškimo jį užkariauti ir 
išlaikyti prie savęs. Miegodavau prastai, sapnuodavau baisius 
košmarus, sunkiai protaudavau, negalėdavau susikaupti nei 
dirbdama, nei kurdama pasakojimus, todėl nebeišmanydama 
ko griebtis susiieškojau vaistinėlėje raminamųjų ir slapčia juos 
rijau. Bet laikas bėgo, ir galiausiai Huberto Narancho įvaizdis 
ėmė trauktis, nebeužgožė man viso pasaulio, sumažėjo ligi 
priimtino dydžio, jau įstengiau gyventi ir dėl kitų paskatų, ne 
vien dėl jo. Vis dar jaučiausi priklausoma nuo jo apsilankymų, 
nes jį mylėjau, ir vaizdavausi esanti tragedijos veikėja, roma- 
no herojė, bet atgavau dvasios ramybę ir vėl galėjau vakarais 
rašyti. Prisiminiau, kad kai buvau įsimylėjusi Kamalį, prisiža- 
dėjau niekada nebepasiduoti siaubingoms pavydo kančioms, 
ir dabar atkakliai laikiausi to vylingo pasiryžimo. Vijau šalin 
mintį, kad būdamas toli nuo manęs jis ieško kitų moterų arba 
kad jis yra banditas, kaip šneka Mimi; man buvo maloniau 
vaizduotis, kad esama aukštesnių motyvų jam šitaip elgtis, 
kad yra kažkokie man neprieinami nuotykiai, vyrų pasaulis, 
kurį valdo negailestingi dėsniai. Hubertas Naranchas esąs pa- 
siskyręs kitam idealui, kuris jam, matyt, svarbesnis už mūsų 
meilę. Norėjau tai suprasti ir pateisinti. Mylėjau romantiška 
meile tą vyriškį, kuris darėsi kaskart liesesnis, stipresnis ir ty- 
lesnis, bet ateities planų nebekūriau. 

Tą dieną, kai šalia fabriko, kuriame dirbau, buvo nužu- 
dyti du policininkai, sustiprėjo mano įtarimai, kad Huber- 
to paslaptis susijusi su partizanais. Pareigūnai buvo nušauti 
kulkosvaidžiu iš važiuojančio automobilio. Bematant gatvė 
prisipildė žmonių, patrulių, greitosios pagalbos mašinų; po- 
licininkai brovėsi į visus gretimus namus. Fabrike darbas su- 
stojo, darbininkai buvo išrikiuoti kieme, patalpos iškrėstos 

nuo viršaus ligi apačios, pagaliau gavom netikėtą įsakymą 
skirstytis namo, nes neramumai apėmę visą miestą. Nužings- 
niavau į autobusų stotelę, o ten manęs jau belaukiąs Hubertas 
Naranchas. Buvau jo nemačiusi jau beveik du mėnesius ir ne 
išsyk pažinau, mat jis man pasirodė gerokai susenęs. Šį kartą 
nejaučiau jokio malonumo jo glėbyje ir net nebandžiau apsi- 
mesti - jaučiau, kad jo mintys kitur. Paskui, kai sėdėjom nuo- 
gi ant lovos, užtiestos šiurkščia paklode, pajutau, kad mudu 
kasdien vis labiau tolstam vienas nuo kito, ir man pagailo ir 
jo, ir savęs. 

— Dovanok, aš šiandien kaip nesava. Buvo siaubinga diena, 
žuvo du policininkai, aš juos pažinojau, jie visada čia budėda- 
vo ir sveikindavosi su manim. Vienas iš jų vadinosi Sokratas, 
įsivaizduoji policininką tokiu vardu? Tai buvo geras Žmogus. 
O jį ėmė ir nušovė. 

- Jie buvo nuteisti myriop, - atšovė Hubertas Naranchas. - 
Juos nuteisė liaudis. Tai ne žmogžudystė, vadinkim teisingai. 
Žudikai yra policininkai. 

— Ką tu šneki! Tik nesakyk, jog susidėjai su teroristais. 

Jis atstūmė mane ir žvelgdamas į akis ėmė aiškinti man, 
kad prievartos griebėsi vyriausybė. Argi nedarbas, skurdas, 
korupcija, socialinis neteisingumas nėra prievarta? Valstybė 
turi daug būdų engti ir spausti liaudį, o tie policininkai - re- 
žimo samdiniai, jie gina savo pačių klasės priešus, ir mirties 
bausmė jiems teisėta; taip liaudis kovoja dėl laisvės. Ilgokai 
nieko neatsakiau. Tik dabar supratau jo dingimus, jo ran- 
dus ir tylėjimą, jo skubėjimą, jo lemties aurą ir tą šiurpulingą 
magnetizmą, kuris sklinda iš jo, įelektrindamas aplinką ir pri- 
traukdamas mane kaip liepsnos apakintą mašalą. 

- Kodėl man iki šiol to nesakei? 

— Geriau buvo tau nežinoti. 

— Ar manim nepasitiki? 

— Pasistenk suprasti, juk tai karas. 

— Patikėk, visi tie metai būtų buvę man lengvesni. 

- Jau vien matytis man su tavim yra beprotybė. Tik pagal- 
vok, kas būtų, jeigu jie tave įtartų ir imtų tardyti. 

- Aš nieko nepasakyčiau! 

- Jie sugeba prašnekinti net ir nebylį. Man tavęs reikia, ne- 
galiu būti be tavęs, bet kaskart, kai ateinu, jaučiuosi nusikaltęs, 
nes sukeliu pavojų organizacijai ir kovos draugų gyvybei. 

— Tada palik mane. 

— Negaliu, Eva. 

- Argi kalnuose nėra moterų? 

- Ne. Toji kova labai žiauri, bet ateis geresni laikai ir galė- 
sim mylėtis kitaip. 

- Neturi teisės aukoti savo gyvenimą, kartu ir mano. 

- Tai ne auka. Mes kuriam kitokią visuomenę, vieną gražią 
dieną visi būsim lygūs ir laisvi... 

Prisiminiau tą tolimą vakarą, kai mudu susipažinom, du 
vaikai, pasiklydę aikštėj. Jau tada jis tarėsi esąs šaunus vyras, 
sugebantis patsai spręsti savo likimą, o mane laikė likimo nu- 
skriaustąja, nes gimiau moterimi, todėl aš turinti leistis glo- 
bojama ir laikytis visokių apribojimų. Aš, jo akimis žiūrint, 
visada būsianti priklausoma. Hubertas taip manė nuo pat to 
laiko, kai pradėjo mąstyti, ir vargu ar revoliucija galėjo tą nuo- 
monę pakeisti. Aš supratau, kad mūsų problemos nėra susi- 
jusios su pilietinio karo įvykiais; net jeigu jis įstengtų įgyven- 
dinti savo svajonę, man toji lygybė nebūtų skirta. Naranchui 
ir jo vienminčiams liaudį sudaro tik vyrai; mes, moterys, tu- 
rim paremti jų kovą, bet sprendimus priimti ir valdyti mums 
niekas neleis. Jo revoliucija mano dalios iš esmės nepakeistų; 
kad ir kas būtų, vis tiek turėsiu eiti savo keliu iki paskutinės 
dienos. Gal kaip tik tada ir supratau, kad mano karas yra be 
prošvaisčių, jo galo nematyti, todėl verčiau džiaugtis tuo, ką 
turiu, kad gyvenimas nepraeitų belaukiant pergalės, kuri pa- 
galiau leistų gerai jaustis. Matyt, Elvyra buvo teisi: reikia būti 
labai narsiam, visada reikia kovoti. 

Tą dieną mudu išsiskyrėm susipykę, bet po dviejų savaičių 
Hubertas Naranchas sugrįžo, o aš laukiau jo kaip visuomet. 

Suaktyvėjus partizaniniam karui, Rolfui Karlei teko grįžti 
į šalį. 

— Baigiasi tavo pasivažinėjimai po pasaulį, vaikine, - pa- 
reiškė jam Aravena, sėdėdamas prie savojo direktoriaus stalo. 
Vaikinas buvo jau gerokai nutukęs, sirgo širdies liga, tad iš 
visų malonumų jam bebuvo likę geras valgis ir cigaro dūmas, 
o lankantis Kolonijoje - dar ir vogčiomis metamas žvilgsnis 
į dieviškus, bet dabar jam nebepasiekiamus dėdės Ruperto 
dukterų užpakaliukus, tačiau ribotos fizinės galimybės nesu- 
mažino jo profesinio smalsumo. - Partizanai labai įsismarka- 
vo, ir jau metas kam nors paieškoti tiesos. Visa informacija, 
kurią gauname, cenzūruota; meluoja ir vyriausybė, ir maišti- 
ninkų radijas. Norėčiau žinoti, kiek žmonių yra kalnuose, ko- 
kia jų ginkluotė, kas juos remia, kokie jų ketinimai, trumpai 
sakant, viską. 

- Jūs negalėsit skelbti to per televiziją. 

- Mums reikia žinoti, kas darosi, Rolfai. Manau, tie žmo- 
nės - bepročiai, bet gali būti ir taip, kad mūsų panosėj su- 
brendo dar viena Siera Maestra, o mes jos nematom. 

— Ojei taip ir būtų, ką jūs darytumėt? 

— Nieko. Ne mūsų reikalas keisti istorijos kryptį: mes tik 
registruojam įvykius. 

— Generolo laikais jūs taip nemanėt. 

- Sendamas šio to išmoksti. Eik, stebėk, filmuok, jei galėsi, 
o paskui viską man papasakosi. 

- Ne taip lengva. Jie man neleis šniukštinėti savo sto- 
vyklose. 

— Todėl aš ir prašau tave, o ne ką nors kitą iš mūsų repor- 
terių. Tu jau esi buvęs pas juos prieš porą metų. Kuo gi vardu 
tas tipas, kuris padarė tau tokį įspūdį? 

— Hubertas Naranchas. 

— Ar galėtum vėl užmegzti su juo ryšį? 

— Nežinau. Gal jo jau ir nebėra tarp gyvųjų, juk kalbama, 
kad kariuomenė daugelį išmušė, kiti dezertyravo. Šiaip ar 
taip, mane ši tema domina. Pažiūrėsiu, ką galiu padaryti. 

Hubertas Naranchas nebuvo nei žuvęs, nei dezertyravęs, 
bet niekas jo tuo vardu nebevadino. Dabar jis buvo komen- 
dantas Rochelijas. Daug metų kariavo vis pasirengęs žygiuoti, 
su ginklu rankose, nesudėdamas bluosto, kad matytų, kas ten 
tamsoj. Gyvenimas jam buvo ištisa virtinė smurto, bet pasi- 
taikydavo ir laimės, dvasinio pakilimo akimirkų. Kaskart pri- 
imant būrelį naujokų suspurdėdavo širdis krūtinėj, lyg susi- 
tinkant su mylimąja. Eidavo jų pasitikti ligi stovyklos pakraš- 
čio: ogi štai ir jie, dar nesusitepę, tokie optimistai, išsirikiavę, 
kaip sargybos viršininko liepta, iš pažiūros vis dar miestiečiai, 
su pirmomis pūslėmis ant rankų, neturintys senų kareivių 
nuospaudų, žvelgia švelniai, pavargę, bet šypsosi. Tai jo jau- 
nesnieji broliai, jo vaikai, atėję kovoti, ir nuo šiol jis atsakys už 
jų gyvybę, jis rūpinsis, kad jie išliktų dori, ir mokys išgyventi, 
užgrūdins juos kaip plieną; jie taps drąsesni už liūtą, suma- 
nūs, miklūs ir ištvermingi, kad kiekvienas būtų vertas šimto 
kareivių. Gerai, kad jie čia; jam net gerklę suspaudė. Huber- 
tas susikišo rankas į kišenes ir pasveikino naujokus keturiais 
šiurkščiais sakiniais - tegul jie nemato, kaip jis jaudinasi. 

Mėgo jis pasėdėti su draugais ir prie laužo, kai tik ištaiky- 
davo laiko. Niekad jie ilgai neužtrukdavo vienoj vietoj; in- 
strukcija liepė gerai pažinti kalnus, kad galėtum juose judėti 

kaip žuvis vandeny. Bet atsitikdavo dienelę kitą ir padykinėti; 
tada jie padainuodavo, palošdavo kortomis, įsijungę radi- 
ją pasiklausydavo muzikos kaip žmonės. Kartkartėmis jam 
tekdavo nusileisti į miestą susitikti su tarpininkais; tada jis 
vaikštinėdavo gatvėmis, tarsi būtų toks kaip visi, mėgavosi 
jau primirštais valgių, mašinų, šiukšlynų kvapais, įdėmiau nei 
kadaise žvelgė į vaikus, į triūsiančias moteris, į benamius šu- 
nis, lyg būtų Žmogus iš minios, kurio niekas nepersekioja. Tik 
staiga, būdavo, pastebėjęs ant sienos juodomis raidėmis užra- 
šytą komendanto Rochelijo vardą ir matydamas save nukry- 
žiuotą ant to mūro - ir smagu, ir baisoka, - prisimena, kad 
nevalia jam čia būti, kad jo gyvenimas ne toks kaip kitų - jis 
yra kovotojas. 

Dauguma partizanų buvo atėję iš universiteto, bet Rolfas 
Karlė neketino įsimaišyti tarp studentų, kad sužinotų, kaip 
patenkama į kalnus. Jo veidas dažnai būdavo rodomas per 
televizijos žinias ir visi jį gerai pažinojo. Jis prisiminė ryšį, 
kuriuo naudojosi prieš keletą metų, kai pirmą kartą susitiko 
su Hubertu Naranchu dar tik prasidedant ginkluotai kovai, 
ir patraukė į Negro užeigą. Šeimininką jis rado virtuvėje, jau 
kiek labiau suvargusį, bet vis tokį pat smagų. Juodu nepa- 
tikliai paspaudė ranką vienas kitam. Laikai pasikeitė, dabar 
maištą malšino jau specialistai, o į partizanus ėjo ne vien ide- 
alistai, užsimoję pakeisti pasaulį; čia vyko nuožmi, negailes- 
tinga kova. Rolfas Karlė be užuolankų griebė jautį už ragų. 

— Aš neturiu su tuo nieko bendro, - atšovė Negras. 

— Nebijok, aš ne skundikas ir niekada toks nebuvau. Per 
tiek metų tavęs neįdaviau, kodėl turėčiau tai daryti dabar? 
Pasitark su savo viršininkais, pasakyk, kad suteiktų man gali- 
mybę arba bent leistų paaiškinti jiems, ko aš noriu... 

Vyras ilgai žiūrėjo į jį, tyrinėjo kiekvieną veido bruožą ir, 
matyt, liko patenkintas, nes pasikeitė jo elgesys, ir Rolfas Kar- 
lė tai pajuto. 

— Ateisiu pas tave rytoj, Negre, - tarė jis. 

Atėjo jis ir poryt, ir vaikščiojo kasdien vos ne mėnesį, kol 
pagaliau sulaukė pasimatymo ir gavo išdėstyti savo ketini- 
mus. Organizacija nusprendė, kad jis gali praversti: jo repor- 
tažai geri, jis pats atrodo esąs padorus žmogus, dirba televizi- 
joje ir draugauja su Aravena; ko gero, derėtų juo pasikliauti, 
rizika ne tokia jau didelė, žinoma, laikantis reikiamų atsargu- 
mo priemonių. 

— Reikia informuoti liaudį, turėsim daugiau sąjunginin- 
kų, - kalbėjo vadai. 

- Neerzinkit visuomenės. Nenoriu girdėti nė žodžio apie 
partizanus: verčiau juos ignoruokim. Visi jie yra už įstatymo 
ribų, taip su jais ir bus elgiamasi, - savo ruožtu pareiškė res- 
publikos prezidentas. 

Šįsyk Rolfo Karlės kelionė į partizanų stovyklą buvo visai 
kitokia nei anais kartais: čia tau ne moksleivių iškyla per atos- 
togas su kuprine ant pečių. Bemaž visą kelią jis buvo veža- 
mas užrištomis akimis, net ir automobilio bagažinėje, kur vos 
neužduso ir alpėjo nuo kaitros; paskui ėjo naktį per laukus 
visai nenutuokdamas, kur atsidūrė, jo vedliai vis keitėsi ir nė 
vienas nesileido į kalbas; dvi paras išbuvo uždarytas visokio- 
se daržinėse ir aruoduose, vedžiojamas iš vienos vietos į kitą 
be teisės ko nors paklausti. Kariuomenė, ištreniruota kovoti 
su maištininkais, stengėsi apsupti partizanus, statė ant kelių 
kontrolės postus, sulaikydavo mašinas, tikrino visus iš eilės. 
Nelengva buvo apeiti jos užkardas. Operacijų centruose, iš- 
mėtytuose po visą šalį, buvo sutelkti specialiosios paskirties 
daliniai. Ėjo gandas, jog ten kartu ir belaisvių stovyklos, ir 
kankinimo kameros. Kareiviai bombardavo kalnus artilerijos 
ugnimi ir vertė viską griuvėsiais. Prisiminkime revoliucinės 
etikos kodeksą, kalė partizanams į galvą komendantas Roche- 
lijas: ten, kur mes ateinam, negali būti piktnaudžiavimą, turi- 
me gerbti žmones ir sumokėti už viską, ką suvalgom, kad liau- 
dis matytų, kuo mes skiriamės nuo kareivių, ir žinotų, kaip bus 
revoliucijos išvaduotuose rajonuose. Rolfas Karlė įsitikino, kad 

netoli nuo miestų, kuriuose lyg ir ramu, vyksta karas, bet apie 
tai kalbėti oficialiai draudžiama. Kovas minėjo tik pogrindi- 
nės radijo stotys, skelbiančios partizanų žygius: susprogdin- 
tas naftotiekis, užpultas sargybos postas, kariuomenės dalinys 
pateko į pasalą. 

Penkias dienas gabentas kaip koks krovinys, Rolfas turė- 
jo lipti į kalną skindamasis kelią mačete, alkanas, purvinas ir 
uodų kandžiojamas. Vedliai paliko jį girios laukymėje, liepę 
šiukštu neiti iš čia, nekurti ugnies ir netriukšmauti. Ilgai teko 
taip laukti negirdint žmogaus balso, tik beždžionių klyksmą. 
Auštant, kai jau buvo beišsenkanti kantrybė, pasirodė du 
barzdoti, apskurę ir ginkluoti vaikinai. 

— Sveikas atvykęs, drauge, - tarė jie plačiai šypsodamiesi. 

— Tai gal jau ir metas, - atsakė jis vos bepastovėdamas. 


Rolfas Karlė spėjo sukurti vienintelį šalyje pilnametražį 
filmą apie to laikotarpio pilietinį karą anksčiau, negu žlugo 
revoliucionierių svajonės ir pacifikacija sugrąžino likusius 
gyvus į normalų gyvenimą; kai kurie iš jų tapo valdininkais, 
kiti - deputatais arba verslininkais. Jis ilgokai išbuvo su ko- 
mendanto Rochelijo būriu, naktimis žygiuodavo per negyve- 
namą kraštą iš vienos vietos į kitą ir numigdavo nebent dieną. 
Alkis, nuovargis, baimė. Kalnuose gyvenimas sunkus. Rolfas 
buvo matęs iš arti ne vieną karą, bet ši kova - pasalos, neti- 
kėti antpuoliai, kai nuolat jautiesi stebimas, nors esi vienas 
ir aplink tylu, - jam atrodė sunkesnė. Partizanų skaičius vis 
keitėsi. Jie buvo susiskirstę mažomis judriomis grupelėmis; 
komendantas Rochelijas keliaudavo nuo vienos prie kitos, 
nes vadovavo visam frontui. Rolfas dalyvavo naujokų moky- 
muose, padėdavo įrengti radijo stotis ir tvarstomuosius pos- 
tus, mokėsi judėti šliaužte ir ištverti skausmą. Gyvendamas 
su tais jaunuoliais ir klausydamas jų kalbų, jis suprato, ko- 
dėl jie taip aukojasi. Partizanų stovyklose viešpatavo kariška 

drausmė, bet stigo tinkamos aprangos, vaistų, maisto, pasto- 
gės, transporto, ryšio priemonių - viso to, ką turėjo kareiviai. 
Lijo ištisomis savaitėmis - nesusikursi nė laužo drabužiams 
išsidžiovinti; vyrai gyveno tarsi jūros apsemtame miške. Rol- 
fas jautėsi taip, lyg vaikščiotų netvirta virve virš bedugnės; 
mirtis tykojo čia pat, už artimiausio medžio. 

— Mes visi taip jaučiamės, nesirūpink, priprasi, - juokavo 
komendantas. 

Maisto atsargos buvo šventai saugomos, bet kartais kas 
nors, neištvėręs alkio, imdavo ir nugvelbdavo kokią skardi- 
nę žuvų konservų. Bausmė būdavo griežta: juk reikėjo ne 
tik taupyti maistą, bet ir ugdyti solidarumą. Kitas, žiūrėk, ir 
palūžta, ima raudoti parpuolęs ant žemės ir šauktis mamos; 
tada komendantas prieina, padeda jam atsikelti ir pasivedėjęs 
toliau nuo pašalinių akių tėviškai paguodžia. O įrodžius išda- 
vystę tas pats vadas gali saviškiui įvykdyti mirties bausmę. 

— Čia mirtis ir žaizdos - įprasti dalykai, reikia būti viskam 
pasirengus. Likti gyvam mažai tikėtina, o pergalė būtų tikras 
stebuklas, - kalbėjo Rolfui komendantas Rochelijas. 

Per tuos mėnesius Rolfas sublogo ir jautėsi pasenęs. Į pa- 
baigą jis nebežinojo, nei ką daro, nei kodėl, nebesuvokė laiko, 
valanda jam rodydavosi kaip savaitė, o savaitė galėdavo pra- 
lėkti kaip sapne. Labai sunku buvo pagauti tikrą tiesą, daly- 
ko esmę; jį supo keista tyla, be žodžių, bet kupina nuojautų, 
prisodrinta girios garsų, cypimo ir murmesio, tolimų balsų, 
atplaukiančių oru, kraupių aimanų ir dejonių. Jis išmoko 
miegoti priešokiais, stovėdamas, sėdėdamas, dieną, naktį, nu- 
vargęs iki sąmonės aptemimo, bet visada pasirengęs strykte- 
lėti nuo pašnibždom ištarto žodžio. Bjaurėjosi purvu, savo 
paties kvapu, svajojo pasinerti į tyrą vandenį, muilintis tol, 
kol ir odos neliks; kažin ką būtų atidavęs už puodelį karš- 
tos kavos. Matė, kaip susikovę su kareiviais klaikiai sužaloti 
žūsta tie patys vaikinai, su kuriais dar vakar dalijosi cigarete. 
Jis palinkdavo prie jų su kamera ir filmuodavo laikydamas ją 

toli nuo savęs, tarsi žvelgtų į jų kūnus iš didelio atstumo per 
teleskopą. Neturiu teisės išprotėti, kalbėdavo jis sau, kaip jau 
ne kartą buvo drąsinęsis panašiomis aplinkybėmis. Grįždavo 
vaikystės prisiminimai iš tos dienos, kai užkasinėjo lavonus 
koncentracijos stovykloje, ir atgydavo neseniai matyti kitų 
karų vaizdai. Jis žinojo iš patirties, kad viskas palieka pėd- 
saką jo sieloj, kad kiekvienas įvykis užteršia jo atmintį ir kai 
įspūdis, tarsi tas prisiminimas būtų kažkur įšalęs ir staiga 
asociacijų sujudintas nepakenčiamai ryškiai iškiltų prieš akis. 
Ir klausdavo save, ko jis čia kiurkso, kodėl nepasiunčia visko 
velniop ir negrįžta į miestą - tai būtų sveikiau, nei klaidžioti 
po tuos košmarus. Išeiti, pasprukti bent kuriam laikui į Kolo- 
niją, kur pusseserės užliūliuotų jį cinamono, gvazdikėlių, va- 
nilės ir citrinų kvapais. Tačiau tos dvejonės neįstengė jo sulai- 
kyti, jis ir toliau sekiojo visur paskui partizanus su filmavimo 
kamera ant peties, kaip kiti - su ginklu. Vieną vakarą keturi 
vaikinai atnešė komendantą Rocheliją, suvyniotą į apklotą ir 
paguldytą ant greitosiomis sumeistrautų neštuvų; jis drebėjo 
ir raitėsi, mat jam buvo įkandęs skorpionas. 

- Kam tas spektaklis, draugai, dar nė vienas nuo to nemi- 
rė, - mMurmėjo jis. - Palikit mane, aš ir pats galiu eiti. 

Rolfas Karlė prieštaringai vertino šitą Žmogų: visada jautėsi 
nejaukiai būdamas su juo, numanė, kad vadas juo nepasitiki, 
ir stebėjosi, kad vis tiek leidžia dirbti; nepritarė jo griežtumui 
ir kartu gėrėjosi, kaip jis sugeba šitaip išugdyti savo vyrus. Iš 
miesto pas jį ateidavo beūsiai vaikinukai, o jis per porą mė- 
nesių paversdavo juos tvirtais kovotojais, atspariais skausmui 
ir nuovargiui, bet nenuslopindavo jaunatviško jų idealizmo. 
Priešnuodžių nuo skorpiono įkandimo neatsirado, pirmosios 
pagalbos vaistinėlė buvo beveik tuščia. Rolfas budėjo prie 
ligonio, klostė jį, paduodavo vandens, valė. Po dviejų dienų 
karštis nukrito ir komendantas jam nusišypsojo vien akimis: 
vadinasi, vis dėlto juodu yra tikri draugai. 

Rolfui Karlei nepakako informacijos, gaunamos iš par- 
tizanų, jam trūko antrosios pusės žinių. Jis atsisveikino su 
komendantu Rocheliju be ilgų kalbų: taisykles žinojo abudu 
ir būtų buvę stačiai nemandagu dar jas priminti. Nė žodžio 
netardamas apie tai, ką patyręs kalnuose, Rolfas Karlė lan- 
kėsi kariuomenės operacijų centruose, lydėjo kareivius žy- 
giuose, kalbėjosi su karininkais, ėmė interviu iš prezidento 
ir net gavo leidimą dalyvauti kariuomenės pratybose. Taip jis 
sukaupė tūkstančius metrų kino juostos, šimtus nuotraukų, 
daug valandų garso įrašų ir šiuo klausimu turėjo daugiau in- 
formacijos negu bet kas kitas visoje šalyje. 

— Ar tiki, kad partizanai laimės, Rolfai? 

- Atvirai kalbant, ne, pone Aravena. 

— Kuboj jiems pavyko. Ten jie parodė, kad įmanoma su- 
mušti reguliariąją kariuomenę. 

- Nuo tada praėjo daug metų, ir jankiai naujų revoliucijų 
nebeleis. Kuboj buvo kitaip: ten sukilėliai kovojo su diktatūra 
ir juos rėmė liaudis. Dabar ten demokratija, nors ir ydinga, 
bet liaudis ja didžiuojasi. O mūsų partizanams tauta nepri- 
jaučia, į kalnus ėjo beveik vien universitetų studentai. 

— Ką manai apie juos? 

- Tai narsūs vyrai, idealistai. 

- Noriu pamatyti visa tai, ką tau pavyko gauti, Rolfai, - pa- 
reikalavo Aravena. 

- Aš ketinu peržiūrėti filmą ir iškirpti viską, ko dabar ne- 
galima rodyti. Juk jūs pats esate man sakęs, kad mūsų uždavi- 
nys - ne keisti istoriją, o tik skleisti Žinias. 

- Vis dar nepriprantu prie tavo pompastiško stiliaus, Rol- 
fai. Vadinasi, tu manai, kad tavo filmas gali pakeisti šalies li- 
kimą? 

— Taip. 

- Tada tegul ta dokumentinė juosta lieka mano archyve. 

- Ji jokiu būdu neturi pakliūti į rankas kariuomenei: tai 
būtų pražūtinga Žmonėms, esantiems kalnuose. Aš jų neiš- 
duosiu ir esu įsitikinęs, kad jūs - taip pat. 

Nacionalinės televizijos direktorius tylėdamas surūkė ciga- 
rą iki pat galiuko ir per dūmus stebėjo savo mokinį be jokios 
pašaipos; jis tik prisiminė tuos laikus, kai buvo opozicijoje 
Generolui. Ką jis tuomet jautė? 

- Žinau, kad nemėgsti patarimų, bet šįsyk paklausyk, Rol- 
fai, - tarė jis pagaliau. - Paslėpk savo filmus, nes vyriausybė 
žino, kad jie yra, ir pasistengs atimti juos iš tavęs geruoju ar 
piktuoju. Redaguok, sunaikink ar išsaugok tai, kas tau atrodo 
reikalinga, bet įspėju tave, kad laikysi namie dinamitą. Gal 
kada nors, po kokio dešimtmečio, galėsim ištraukti į dienos 
šviesą tą tavo dokumentinį filmą ir parodyti tai, kas dabar, 
tavo manymu, pakeistų istoriją. 

Šeštadienį Rolfas Karlė atsivežė į Koloniją lagaminėlį, už- 
rakintą kabamąja spynele, ir įteikė dėdei su dėdiene, prašy- 
damas su nieku apie jį nekalbėti ir laikyti paslėptą, kol grįšiąs 
pasiimti. Burgelė apvyniojo jį plastiku, o Rupertas netaręs nė 
žodžio padėjo savo dirbtuvėje po lentų krūva. 


Septintą ryto sukaukus fabriko sirenai atsidarė vartai ir 
mes, du šimtai moterų, sugužėjom į vidų pro kontrolieres, 
kurios mus tikrino nuo galvos ligi kojų, kad užkirstų kelią 
sabotažui. Čia gaminama visa kariška apranga - nuo karei- 
vio batų iki generolo antpečių. Viskas išmatuota ir pasverta, 
kad nė viena sagutė, nė viena sagtelė, nė vienas siūlo galas, 
anot kapitono, nepatektų į rankas nusikaltėliams, nes tie šun- 
snukiai sugeba nukopijuoti mūsų uniformas ir įsimaišyti į 
mūsų dalinius ketindami išduoti tėvynę prakeiktiems komu- 
nistams. Milžiniškas belanges patalpas apšviečia fluorescen- 
cinės lempos, oras kompresoriais įpučiamas pro vamzdžius, 
įtaisytus lubose; apačioj išrikiuotos siuvamosios mašinos, o 
du metrai nuo grindų išilgai sienų kabo siauras balkonas, ku- 
riuo vaikštinėja prižiūrėtojai: jų darbas - sekti darbo ritmą, 
kad joks stabtelėjimas, joks pašalinis judesys, nė menkiausia 

kliūtis nepakenktų gamybai. Tame pačiame aukštyje išdėstyti 
kabinetai - maži narveliai tarnautojams, sąskaitininkams ir 
sekretorėms. Triukšmas - kaip šalia krioklio, todėl dirbti ten- 
ka su ausų kamštukais, o susikalbėti gestais. Dvyliktą valandą 
kurtinamą triukšmą perrėkia vidudienio sirena, šaukianti į 
valgyklas; ten patiekiami neskanūs, bet maistingi priešpiečiai, 
panašiai kaip naujokams kareiviams. Daugeliui darbininkių 
tai vienintelis dienos valgis, kai kurios dalį davinio parsineša 
ir į namus, nors ir gėda išeiti pro kontrolieres nešinoms mais- 
to likučiais, suvyniotais į popierių. Dažytis darbininkėms 
draudžiama, plaukai turi būti trumpai kirpti arba paslėpti po 
skarele, nes jau yra buvę, kad mašinos velenas įtraukė mote- 
riškei plaukus, o išjungti srovę susigriebta per vėlai - plaukus 
nuplėšė su visa oda. Ir vis dėlto jauniausios darbininkės kiek 
galėdamos gražinasi margomis skarelėmis, trumpais sijonė- 
liais, ir lūpas pasidažo - galgi kris į akį kokiam viršininkui ir 
sulauks geresnio gyvenimo, pakils dviem metrais, į tarnautojų 
balkoną, kur ir atlyginimas padoresnis, ir kitaip su žmogum 
elgiamasi. Istorija - beje, niekada nepatvirtinta - apie dar- 
bininkę, kuri taip ištekėjo už tarnautojo, kaitina naujokėms 
vaizduotę, bet vyresniosios nesidairo į dangiškus migdolus, 
dirba tylomis ir tik skuba viršyti normą. 

Retkarčiais fabriko tikrinti ateina pulkininkas Tolomėjas 
Rodrigesas. Tada ceche padvelkia vėjelis ir sustiprėja triukš- 
mas. Toks įspūdingas jo laipsnis ir tokia galia spinduliuoja iš 
to žmogaus, kad jam neprireikia nei balso kelti, nei rankomis 
mosikuoti - jau vien žvilgsnis kelia pagarbą. Jis apeina įmo- 
nę, pasklaido registracijos žurnalus, užsuka į virtuvę, paklau- 
sinėja darbininkių: jūs naujokė? ką šiandien valgėte? čia labai 
karšta, geriau vėdinkite, jūsų akys paraudusios, eikite į admi- 
nistraciją ir gausit atostogų. Niekas nepraslysta jam pro akis. 
Kai kurie pavaldiniai jo nekenčia, bet visi bijo; kalbama, kad 
jį globoja pats prezidentas, todėl jis yra jaunųjų karininkų 

remiamas ir gali bet kada susigundyti sukilti prieš konstitu- 
cinę valdžią. 

Ašjį visada matydavau tik iš tolo, nes mano kabinetas buvo 
koridoriaus gale, mano darbo tikrinti jam nebuvo reikalo, ta- 
čiau net ir per nuotolį jutau jo autoritetą. Ir vieną kovo dieną 
su juo susipažinau. Žiūrėjau į jį pro stiklą, skiriantį mane nuo 
koridoriaus, o jis ūmai atsigręžė ir mudviejų žvilgsniai susi- 
tiko. Iki tol visas personalas žvelgdavo į pulkininką tik akies 
krašteliu, niekas nedrįso žiūrėti jam į akis, o aš neįstengiau 
nė mirktelėti, taip mane užhipnotizavo jo vyzdžiai. Tai truko 
ilgai, o gal tik man taip rodėsi. Pagaliau jis įėjo į mano kabi- 
netą. Triukšmas stelbė jo žingsnių garsą, ir jis sakytum plauk- 
te plaukė, lydimas pagarbiai atsilikusio savo sekretoriaus ir 
kapitono. Pulkininkas pasveikino mane vos linktelėdamas, ir 
aš galėjau iš arti įvertinti jo ūgį, išraiškingas rankas, tankius 
plaukus, stambius ir lygius dantis. Jis buvo patrauklus kaip 
laukinis žvėris. Tą vakarą man išeinant iš fabriko prie durų 
sustojo juodas limuzinas ir pasiuntinys perdavė man ranka 
rašytą raštelį: pulkininkas Tolomėjas Rodrigesas kviečiąs 
mane pavakarieniauti. 

— Mano pulkininkas laukia jūsų atsakymo, - tarė išsitem- 
pęs karininkas. 

— Pasakykit jam, kad negaliu, esu jau susitarusi. 

Parėjusi namo pasipasakojau Mimi. Ji neužsiminė, kad ta- 
sai žmogus yra Huberto Narancho priešas, ir įvertino situaci- 
ją laisvalaikiu perskaitytų meilės romanų požiūriu: aš pasiel- 
gusi kaip dera, visuomet esą geriau, kad tavęs prašytų - kiek 
kartų ji man taip sakė! 

— Tu būsi pirma moteris, atmetusi jo kvietimą; galvą gul- 
dau, rytoj jis vėl tavęs ieškos, - pranašavo ji. 

Bet taip neįvyko. Niekas apie tai nežinojo ligi kito penkta- 
dienio, kai pulkininkas netikėtai vėl apsilankė fabrike. Suži- 
nojusi, kad jis yra pastate, susigriebiau, kad visas tas dienas jo 
laukiau, žvilgčiojau į koridorių, bandydama išgirsti jo Žings- 

nius per siuvamųjų mašinų ūžesį, norėjau jį pamatyti ir sykiu 
bijojau jo pasirodymo, jaučiau beveik jau pamirštą nekantru- 
mą, nes nuo tada, kai atsinaujino mano ryšys su Hubertu Na- 
ranchu, nebuvau patyrusi tokių kančių. Tačiau mano biure 
karininkas nepasirodė, ir sukaukus dvyliktos valandos sirenai 
atsidusau su palengvėjimu, bet ir su apmaudu. Praėjo savaitė, 
kita, o aš vis apie jį pagalvodavau. 

Po devyniolikos dienų, vakare grįžusi namo, radau pul- 
kininką Tolomėją Rodrigesą gurkšnojantį kavą su Mimi. Jis 
sėdėjo viename iš rytietiškųjų krėslų, o man įėjus atsistojo ir 
ištiesė ranką, bet nė nešyptelėjo. 

- Atsiprašau už įkyrumą. Atėjau norėdamas pasikalbėti su 
jumis, - tarė jis. 

- Jis nori pakalbėti su tavim, - pakartojo Mimi, išbalusi 
kaip graviūra, kabanti ant sienos. 

- Jau senokai jūsų nemačiau ir leidau sau jus aplankyti, - 
prašneko jis ceremoningai, kaip buvo pratęs. 

- Dėl to ir atėjo, - pridūrė Mimi. 

- Ar priimtumėte mano kvietimą pavakarieniauti? 

- Jis nori, kad eitum su juo pavalgyti, - vėl ėmėsi versti 
Mimi sunkiai tvardydamasi, nes pažino jį vos šiam įėjus ir 
ūmai viską prisiminė: juk tai tas pats, kuris kas trys mėnesiai 
tikrindavo Šventosios Marijos kalėjimą tuo nelemtu jai metu. 
Moteris buvo sutrikusi, nors ir nemanė, kad jis galėtų sutapa- 
tinti vargšą haremo kalinį, sergantį drugiu, skustagalvį ir visą 
žaizdotą, su žavinga moterim, kuri štai dabar vaišina jį kava. 

Kodėl aš neatsisakiau ir šįsyk? Gal ne iš baimės, kaip tada 
maniau: tiesiog man buvo malonu būti su juo. Nusiprausiau 
po dušu, kad nuslinktų dienos slogutis, apsivilkau juodąją 
suknelę, susišukavau šepečiu ir grįžau į svetainę: man buvo ir 
smalsu, ir siutau ant savęs, nes jaučiausi išduodanti Hubertą. 
Kariškis kiek pompastiškai pasiūlė man parankę, bet aš jos 
nepaliečiau ir nuėjau pirma, nors Mimi žiūrėjo į mane bai- 

sėdamasi: ji vis dar negalėjo atsipeikėti nuo patirto įspūdžio. 
Įlipau į limuziną trokšdama, kad kaimynai nepamatytų paly- 
dos motociklų ir nepalaikytų manęs generolo meiluže. Šofe- 
ris nuvežė mus į vieną prašmatniausių miesto restoranų Ver- 
salio stiliaus rūmuose, kur virėjas sveikina garbės svečius, o 
senas metrdotelis, pasipuošęs prezidentiška perpetine juosta, 
iš sidabrinio puodelio ragauja vyną. Pulkininkui visa tai buvo 
įprasta, o aš jaučiausi kaip pelenė tarp tų mėlyno brokato 
krėslų, prabangių sietynų ir viso tunto patarnautojų. Gavau 
prancūziškai surašytą valgiaraštį, ir Rodrigesas, matydamas 
mano sumišimą, pats parinko valgius. Priešais mane atsirado 
vėžys, o aš nežinojau, nuo kurio galo jis dorojamas; tada pa- 
davėjas atskyrė mėsą nuo kiauto ir sudėjo į lėkštę. Žiūrėdama 
į bateriją lenktų ir tiesių peilių, dviejų spalvų taures ir ąsočius, 
su dėkingumu prisiminiau Mimi pamokas grožio karalienių 
institute ir jos bičiulio dizainerio patarimus: jie man padėjo 
išsisukti neapsijuokiant tol, kol tarp užkandos ir mėsiško pa- 
tiekalo gavau mandarinų šerbeto. Apstulbusi žvelgiau į mažą 
rutuliuką, papuoštą mėtos lapeliu, ir paklausiau, kodėl deser- 
tas patiekiamas prieš karštą. Rodrigesas nusijuokė, tas gestas 
tarsi ir jo rankovės antsiuvus nubraukė, ir keleriais metais 
pajaunino veidą. Dabar jau viskas ėjosi be vargo. Jis man ne- 
beatrodė esąs tautos išrinktasis, aš jį varsčiau akimis karališkų 
žvakių šviesoje, o jam parūpo, kodėl aš taip į jį žiūriu. Atsa- 
kiau, kad jis man labai panašus į balzamuotą pumą. 

— Papasakokit man apie savo gyvenimą, pulkininke, - pa- 
prašiau bebaigiant vakarieniauti. 

Atrodo, tas klausimas jį nustebino ir net pasirodė įtartinas, 
bet paskui vyriškis nusprendė, kad nesu priešo šnipė. Aš tarsi 
skaičiau jo mintis: tai tik vargšė fabriko darbuotoja; kažin kas 
ją sieja su ta televizijos aktore? žinoma, ji graži, kur kas gražesnė 
už šią prastai apsirengusią mergaitę; buvau benorįs pakviesti tą 
antrąją, bet žmonės kalba, kad ji - transseksualė; visai įtikima, 

šiaip ar taip, negaliu rizikuoti, kad mane pamatytų su išsigimė- 
liu. Ir ėmė man pasakoti apie savo vaikystę šeimos ūkyje, tarp 
dykumų ir vėjo pustomų stepių, kur taip branginamas van- 
duo ir kiekvienas augalas, o žmonės tvirti, nes gyvena saus- 
ringame krašte. Jis kilęs ne iš džiunglių, užtat prisimena ilgas 
keliones raitomis per lygumas, karštus ir sausus vidurdienius. 
Kai jam sukako aštuoniolika, tėvas, įtakingas to krašto žmo- 
gus, atidavė sūnų į kariuomenę neatsiklausęs jo nuomonės ir 
liepė tarnauti tėvynei garbingai, kaip dera. Taip jis nesvyruo- 
damas ir elgėsi: svarbiausia - drausmė, kas išmoksta paklusti, 
moka ir įsakinėti. Studijavo technikos ir politikos mokslus, 
keliavo, bet skaitė mažai. Prisipažino, kad labai mėgsta muzi- 
ką, beveik negeria, yra vedęs, turi tris vaikus. Nors ir garsėjo 
griežtumu, šį vakarą buvo gerai nusiteikęs ir dėkojo man už 
kompaniją; jam buvę labai smagu, aš esanti įdomi asmenybė, 
sakė jis, nors iš manęs gavo išgirsti ne daugiau kaip keturias 
frazes - visą laiką šnekėjo jis vienas. 

- Tai aš turiu jums dėkoti, pulkininke. Niekada nesu čia 
buvusi, tai puiki vieta. 

- Gal tai ne paskutinis kartas, Eva. Ar galėtume susitikti 
kitą savaitę? 

- O kam? 

- Nagi, kad geriau pažintume vienas kitą... 

- Arjūs norite sugulti su manim, pulkininke? 

Jis paleido iš rankos šaukštelį ir gal minutę sėdėjo įsmeigęs 
akis į lėkštę. 

- Tai šiurkštus klausimas, ir jis vertas tokio pat atsaky- 
mo, - išgirdau pagaliau. - Taip, noriu. Sutinkate? 

— Ne, labai ačiū. Nuotykiai be meilės mane tik liūdina. 

- Aš nesakiau, kad negali būti ir meilės. 

- O jūsų Žmona? 

- Išsiaiškinkim vieną dalyką: gerbiamoji mano žmona ne- 
turi nieko bendro su šiuo pokalbiu ir niekuomet jos nebemi- 

nėkim. Kalbėkim apie mudu. Gal man ir nederėtų taip šnekė- 
ti, bet galiu padaryti jus laimingą, jeigu to imsiuosi. 

— Nereikia tų užuolankų, pulkininke. Įsivaizduoju, kad jūs 
turite daug galios, galit elgtis kaip panorėjęs ir ta galimybe 
visada naudojatės, ar ne? 

- Jūs klystate. Mano postas - tai atsakomybė ir pareigos 
tėvynei, ir aš pasiryžęs jas vykdyti. Esu karys ir privilegijo- 
mis nesinaudoju, juo labiau tokiomis. Aš jūsų neverčiu, bet 
sugundyti ketinu ir neabejoju, kad man pavyks, nes mudu 
traukiame vienas kitą. Jūs dar pakeisite nuomonę ir galiausiai 
pamilsite mane... 

- Atleiskite man, bet aš tuo abejoju. 

- Ruoškitės, Eva, nes aš tol nepaliksiu jūsų ramybėje, ko! 
sutiksite, - nusišypsojo jis. 

- Jeigu jau taip, tai negaiškim laiko. Nenoriu ginčytis su 
jumis, nes man tai gali blogai baigtis. Išeikim tuoj pat, peržeg- 
nokim visa tai, o paskui pamirškit mane. 

Pulkininkas pašoko išraudęs. Tučtuojau paslaugiai pribė- 
go du padavėjai, o lankytojai nuo gretimų stalų į mus sužiu- 
ro. Kariškis vėl atsisėdo ir ilgokai tylėjo suspaudęs lūpas, tik 
tankiai kvėpavo. 

- Nesuprantu, kas tu per moteris, - tarė jis pagaliau, pir- 
mąsyk mane tujindamas. - Normaliomis sąlygomis priim- 
čiau tavo iššūkį ir nieko nelaukę eitume į vieną slaptą vietelę, 
bet dabar nutariau kitaip imtis to reikalo. Aš tavęs nemaldau- 
siu. Esu tikras, kad tu pati manęs ieškosi, ir jei tau pasiseks, 
žinok, mano pasiūlymas tebegalioja. Paskambink, kai norėsi 
mane pamatyti, - sausai tarė Rodrigesas ir padavė man viziti- 
nę kortelę su valstybės herbu viršuje ir kursyvu išspausdintu 
savo vardu. 

Tą vakarą namo parėjau anksti. Mimi pareiškė, kad elgiau- 
si kaip beprotė: tas kariškis turi daug valdžios ir gali pridaryti 
mums rimtų nemalonumų, ar negalėjai būti šiek tiek man- 
dagesnė? Rytojaus dieną pasiprašiau atleidžiama, susirinkau 

daiktus ir išėjau iš fabriko, kad nebesusidurčiau su žmogumi, 
įkūnijančiu man visa tai, su kuo tiek metų rizikuodamas gy- 
vybe kovoja Hubertas Naranchas. 


— Nėra to blogio, kuris neišeitų į gera, - priminė Mimi, 
matydama, kad likimo ratas, padaręs pusę apsisukimo, pa- 
stūmėjo mane į tą kelią, kuriuo, jos manymu, turėjau eiti visą 
laiką. - Dabar galėsi rimtai atsidėti rašymui. 

Ji sėdėjo prie valgomojo stalo, vėduokle paskleidusi kortas, 
ir iš jų matė, kad man lemta pasakoti, o visa kita yra bergž- 
džios pastangos, kaip aš ir pati įtariau perskaičiusi „Tūkstantį 
ir vieną naktį . Mimi tvirtino, kad kiekvienas gimsta turėda- 
mas talentą ir jo laimė ar nelaimė priklauso nuo to, kaip pa- 
vyks jį atskleisti, nes juk būna ir nenaudingų sugebėjimų; an- 
tai vienas jos draugas galėjo tris minutes išbūti po vandeniu 
nekvėpavęs, bet jam niekada to neprireikė. Dėl savęs ji buvo 
rami, nes savąjį talentą jau atskleidė. Ką tik buvo debiutavusi 
televizijos seriale - suvaidinusi nenaudėlę Alechandrą, Belin- 
dos varžovę; akla mergelė Belinda filmo pabaigoje atgauna 
regėjimą, kaip visada tokiais atvejais, ir išteka už gražaus ger- 
bėjo. Mimi vaidmens tekstai mėtėsi visame bute ir ji mano 
padedama mokėsi juos atmintinai. Man teko vaidinti visus 
kitus personažus. (Luisas Alfredas tvirtai užsimerkia, kad ne- 
pravirktų, nes juk vyrai neverkia.) Pasikliauk tuo jausmu... 
Leisk man apmokėti tavo akių operaciją, mano meile. (Belin- 
da krupteli - bijo prarasti mylimąjį...) Aš taip pasitikėjau ta- 
vim... bet tavo gyvenime, Luisai Alfredai, yra kita moteris. (Jis 
pažvelgia į tas gražias akis, nematančias šviesos.) Alechandra 
man visai nerūpi, ji tik gviešiasi Martinesų de la Rokų turtų, 
bet jų negaus. Niekas neįstengs mūsų išskirti, mano Belinda, 
niekada. (Jis ją bučiuoja, ir ji atsiduoda tai skaisčiai glamonei, 
palikdama publikai spėlioti, kas įvyks toliau... o gal ir nieko ne- 
įvyks. Kamera pasisuka į kitą pusę ir parodo Alechandrą, kuri 

paslapčia klausosi už durų; jos veidas persikreipęs iš pavydo. 
Šuolis į studiją B.) 

- Visi tie serialai skirti lengvatikiams. Privalai tikėti, ir vis- 
kas, - tarė Mimi tarp Alechandros monologų. - Jei tik imsi 
svarstyti, sugadinsi visą įspūdį ir liks tuščia vieta. 

Ji tvirtino, jog bet kas galėtų pramanyti tokią dramą kaip 
Belindos su Luisu Alfredu, juo labiau aš, nes tiek metų klau- 
siausi tų romanų virtuvėj tikėdama, jog tai tikros istorijos, o 
kai supratau, kad tikrovėje yra ne taip, kaip šneka per radi- 
ją, pasijutau mulkinama. Mimi išaiškino man, kad jeigu jau 
rašyti, tai tik televizijai, nes ten atsiranda vieta kiekvienam 
pasvaičiojimui ir kiekvienas veikėjas, kad ir koks būtų ne- 
įprastas, gali suvirpinti sielą patikliam žiūrovui, o ar dažnai 
jį taip paveikia knyga? Tą vakarą ji parėjo su tuzinu pyragai- 
čių ir sunkia dėže, įvyniota į puošnų popierių. Tai buvo ra- 
šomoji mašinėlė. Kad pradėtum dirbti, paaiškino Mimi. Pusę 
nakties prasėdėjom ant lovos gurkšnodamos vyną, valgyda- 
mos saldumynus ir svarstydamos tobulą scenarijų, kuriame 
išvien susipintų aistros, skyrybos, nesantuokiniai vaikai, atla- 
paširdžiai ir klastūnai, turtuoliai ir beturčiai, kad jis pagautų 
žiūrovą nuo pat pirmų kadrų ir neleistų jam pasitraukti nuo 
ekrano per du šimtus jaudinamų serijų. Miegojom apsvaigu- 
sios ir išsicukravusios; sapnavau pavydulingus vyrus ir aklas 
mergeles. 


Pabudau švintant. Buvo trečiadienis, oras gaivus, protar- 
piais palynodavo - eilinė mano gyvenimo diena, kaip ir visos, 
bet ją aš branginu iki šiol kaip ypatingą, skirtą man vienai. 
Nuo tada, kai mokytoja Inesa išmokė mane pažinti raides, 
rašydavau kone kas naktį, bet jaučiau, kad šįsyk yra visai kas 
kita - tai proga imti kitaip gyventi. Išsiviriau juodos kavos ir 
atsisėdau prie mašinėlės, pasiėmiau popieriaus lapą, švarų ir 
baltą, kaip ką tik išlygintą paklodę, skirtą mylėtis, ir įleidau į 

velenėlį. Toks keistas jausmas, lyg džiugus vėjelis būtų nuvil- 
nijęs per visą kūną, visomis gyslomis po oda. Supratau, jog 
tas lakštas laukė manęs daugiau kaip dvidešimt metų, jog iki 
šiol gyvenau tik dėl tos akimirkos, ir geidžiau, kad nuo šiol 
vienintelis mano užsiėmimas būtų pastverti istorijas, sklan- 
dančias ore, ir jas pasisavinti. Parašiau savo vardą, o toliau 
žodžiai liejosi be jokių pastangų, prie vieno įvykio savaime 
šliejasi kitas, o prie šio - dar kitas. Personažai išnyra iš šešė- 
lio, kuriame slėpėsi metų metus, ir pasirodo šio trečiadienio 
šviesoje, kiekvienas su savu veidu, savu balsu, savomis aistro- 
mis ir baimėmis. Popieriuje rikiuojasi apsakymai, susikaupę 
genetinėje atmintyje nuo tų laikų, kai dar nebuvau gimusi, 
ir daugybė kitų, kuriuos daug metų rašiau savo sąsiuviniuo- 
se. Prisiminiau senų seniausius įvykius, mamos anekdotus 
iš tų laikų, kai gyvenome tarp profesoriaus Džonso idiotų, 
vėžininkų ir balzamuotų numirėlių; atgijo gyvatės įkąstas in- 
dėnas ir tironas piktžaizdžių subjaurotomis rankomis; prieš 
akis man stojosi senmergė, kuriai nuplėšiau galvos odą su vi- 
sais plaukais, lyg ją būtų pagavęs mašinos velenas, ministras, 
sėdintis aksominiame vyskupo krėsle, taurios širdies arabas ir 
daugybė kitų vyrų bei moterų, kuriuos pažinau, kad galėčiau 
kaip įsigeidusi vartyti jų likimus. Pamažėle praeitis virto da- 
bartimi, net ir ateitis man pakluso, mirusieji grįždavo į šį pa- 
saulį, lyg ketintų gyventi amžinai, tie, kurie buvo išsisklaidę, 
vėl rinkosi krūvon, o visi užmaršties išblukintieji vėl tapdavo 
ryškūs. 

Rašiau kone visą dieną niekieno netrukdoma, taip įsitrau- 
kusi į darbą, kad užmiršau net pavalgyti. Ketvirtą valandą po- 
piet išvydau po nosim puodelį šokolado. 

— Gerk, atnešiau tau karštimo... 

Žvelgiau į aukštą ir liekną žmogystą, apsisiautusią mėlynu 
kimono, ir ne iš karto pažinau, jog tai Mimi, nes tuo metu bu- 
vau atogrąžų girioje - sekiau šviesiaplaukę mergaitę. Rašiau 
savaip, nepaisydama gautų nurodymų: scenarijus išdėstomas 

dviem skiltimis, kiekviename veiksme būna dvidešimt pen- 
kios scenos, reikia kuo mažiau keisti scenarijų, nes tai bran- 
giai atsieina, ir vengti ilgų monologų, kurie išmuša aktorius iš 
vėžių; kiekviena svarbi frazė kartojama tris kartus, o siužetas 
turi būti paprastas, nes juk žiūrovai yra silpnapročiai. Ant 
stalo augo kalnas mašinraščio lapų, primargintų pastabomis, 
pataisomis, hieroglifais ir kavos dėmėmis, bet vos pradėjusi 
purtyti dulkes nuo prisiminimų ir narplioti likimus nebeži- 
nojau, nei kur nueisiu, nei kokia bus atomazga, jeigu iš viso 
bus. Spėjau, kad pabaiga ateis tik man pačiai mirus, ir man 
patiko vaizduotis, jog ir aš būsiu tos istorijos veikėja, galėsiu 
pati spręsti, kada ateis man galas, arba sugalvoti sau kitą gyve- 
nimą. Siužetas komplikavosi; veikėjai darėsi vis maištingesni. 
Kasdien dirbau - jei darbu galima pavadinti tą šventę - daug 
valandų, nuo aušros ligi nakties. Nebesirūpinau savim, val- 
giau tik tada, kai Mimi mane papenėdavo, o eidavau gulti jos 
nuvesta lovon, bet ir miegodavau nugrimzdusi į tą neseniai 
susikurtą pasaulį, nesitraukdama nuo savo personažų, kad jie 
neprarastų ryškių bruožų ir negrįžtų į dar nepapasakotų is- 
torijų ūkanas. 

Trečiai savaitei baigiantis Mimi nusprendė, kad jau laikas 
praktiškai panaudoti tuos kliedesius, kol manęs dar nepribai- 
gė mano pačios žodžiai. Jai pavyko išsiderėti susitikimą su 
televizijos direktorium, tikėjosi įsiūlyti jam tą apysaką, nes 
bijojo, kad nenukentėtų mano psichika, jei toliau taip kan- 
kinsiuos neturėdama vilties pamatyti viso to ekrane. Tą at- 
mintiną dieną Mimi apsivilko baltą suknią, nes taip liepė jos 
horoskopas, pasikabino tarp krūtų Maharišio medalioną ir 
išsivedė mane iš namų. Kaip visada tos mitinės būtybės auros 
gaubiama jaučiausi rami. 

Aravena priėmė mus savo kabinete, tviskančiame stiklu ir 
plastiku, sėdėdamas prie prašmatnaus rašomojo stalo, kuris 
vis dėlto nestelbė apvalaino pilvuko, liudijančio pomėgį at- 
sakančiai užkirsti. Nusivyliau pamačiusi tą dručkį atrajoto- 

jo akimis, su pusiau surūkytu cigaru dantyse, tokį nepanašų 
į energijos kupiną vyriškį, kurį vaizdavausi skaitydama jo 
straipsnius. Išsiblaškęs, kadangi neišvengiamas susidūrimas 
su klajojančiu cirku buvo nemėgstamiausia jo darbo dalis, 
Aravena pasisveikino su mumis vos pastebimu gestu, ne- 
atitraukdamas žvilgsnio nuo lango, už kurio dūlavo gretimų 
namų stogai ir artėjančios audros debesys. Jis paklausė mane, 
kiek laiko man dar prireiktų scenarijui užbaigti, metė žvilgsnį 
į aplanką, kurį laikė putliais pirštais, ir sumurmėjo, kad gal 
ir paskaitys jį, kai turės laiko. Aš ištiesiau ranką ir pasiėmiau 
rankraštį, bet Mimi išplėšė jį iš manęs ir vėl įbruko Arave- 
nai, o kai šis pažvelgė į ją, suplasnojo ilgomis blakstienomis, 
apsilaižė raudonai dažytas lūpas ir pakvietė direktorių vaka- 
rienės kitą šeštadienį: būsią tik keletas bičiulių, toks intymus 
vakarėlis, suburkavo tuo kerinčiu balsu, kurį išlavino, kad 
užmaskuotų tenorą, padėjusį išeiti į žmones. Apčiuopiama 
migla, nepadorus aromatas, tvirtas voratinklis apgaubė vyrą. 
Ilgoką valandėlę jis nė nekrustelėjo laikydamas aplanką - su- 
triko, matyt, iki tol niekada nebuvo sulaukęs tokio viliojančio 
pasiūlymo. Cigaro pelenai pabiro ant stalo, bet jis nė nepa- 
stebėjo. 

— Ar taip jau reikėjo jį kviesti? - išėjusi papriekaištavau 
draugei. 

- Pasirūpinsiu, kad jis priimtų tą scenarijų, net jeigu tai 
būtų paskutinis darbas mano gyvenime. 

- Tik jau gal neketini jo suvilioti... 

— O kaip, tavo manymu, galima ką nors pasiekti toj ap- 
linkoj? 


Šeštadienis išaušo lietingas, vanduo liejosi iš dangaus visą 
dieną ir visą naktį, o Mimi vis plušėjo - ruošė asketišką vaka- 
rienę iš natūralių produktų, daugiausia ryžių, pagal madingą 
dietos teoriją, kuria tik neseniai buvo pradėję šiurpinti žmo- 

niją makrobiotikai ir vegetarai. Dručkis nusigaluos iš bado, 
šaipiausi smulkindama morkas, bet ji nekreipė dėmesio: jai 
labiau rūpėjo suderinti puokštes, užžiebti smilkalų lazdeles, 
parinkti muziką ir išdėstyti šilkines pagalvėles, nes dabar 
buvo madinga nusiauti batus ir susėsti ant grindų. Valgytojų 
susirinko aštuoni, visi teatralai, išskyrus Araveną; jis atėjo su 
tuo rudaplaukiu, nesyk matytu su kamera kažkokios tolimos 
revoliucijos barikadose - kuo gi jis vardu? Padaviau jam ran- 
ką; man jis pasirodė lyg ir pažįstamas. 

Po vaišių Aravena pasivėdėjo mane nuošaliau ir prisipa- 
žino susižavėjęs Mimi. Ji neišeinanti jam iš galvos, deginanti 
kaip įkaitusia geležim. 

— Štai kur tobulas moteriškumas! Visi mes esam truputėlį 
dvilyčiai, šiek tiek ir vyrai, ir moterys, bet ji išrovė iš savęs vy- 
riškąjį pradą nepalikdama nė pėdsako ir įsikūnijo į šį žavingą 
pavidalą; tai gryniausia moteris, prieš kurią verta klauptis, - 
kalbėjo jis, nosinaite šluostydamasis prakaituotą kaktą. 

Žiūrėjau į savo draugę, tokią artimą ir pažįstamą, į jos vei- 
dą, išgražintą pieštukais ir teptukais, į apvalias jos krūtis ir 
šlaunis, į glotnų pilvą, kuriam nelemta patirti nei motinystės, 
nei aistros, į kiekvieną jos kūno liniją, taip atkakliai ir išra- 
dingai ištobulintą. Tik aš viena pažinojau iš pagrindų tą ne- 
tikrą būtybę, slaptą jos prigimtį, kurią ji susikūrė per kančias, 
kad tenkintų svetimas svajones, atsisakiusi savųjų. Buvau ją 
mačiusi be makiažo, pavargusią, liūdną, padėjusi jai išgyventi 
neviltį ir ligas, nemigą ir pažeminimą, labai mylėjau tą trapų 
ir prieštaringą žmogų, slypintį už įmantrių šukuosenų ir pa- 
puošalų. Tą valandėlę klausiau save, argi tas vyriškis storomis 
lūpomis ir putliomis rankomis galėtų įžvelgti joje draugę, 
motiną, seserį - tą tikrąją Mimi. Ji, būdama kitam gale svetai- 
nės, pajuto naujojo gerbėjo žvilgsnį. Buvau benorinti ją sulai- 
kyti, apginti, bet susivaldžiau. 

— Nagi, Eva, papasakok kokią nors istoriją mūsų bičiu- 
liui, - tarė Mimi, įsitaisydama ant grindų šalia Aravenos. 

- Apie ką pageidautumėt? 

— Ką nors pikantiška, ar ne? - pasiūlė jinai. 

Atsisėdau sukeitusi kojas kaip koks indas, užsimerkiau ir 
akimirką leidau mintims paklaidžioti baltos dykumos kopo- 
mis - taip darydavau visada, kad į galvą ateitų kokia istorija. 
Kaipmat tuose smėlynuose atsirado moteris geltonos taftos 
sijonu, šaltus kraštus vaizduojantys paveikslai, mano moti- 
nos išplėšti iš profesoriaus Džonso žurnalų, ir žaislai, Ponios 
sukurti Generolo pobūviams. Pradėjau šnekėti. Pasak Mimi, 
aš pasakojanti ypatingu balsu, kuris ir man pačiai klausantis 
rodosi svetimas, lyg eitų iš po žemių ir kiltų mano kūnu. Jau- 
čiau, kaip kambario sienos darosi neryškios, išskysta naujuo- 
se mano atskleistuose horizontuose. Svečiai nutilo. 

- Pietuose buvo labai sunkus metas. Ne šios šalies pietuose, 
bet pasaulio, kur kitokie metų laikai ir žiema būna ne per Kalė- 
das, kaip kultūringuose kraštuose, o metų vidury, kaip barbarų 
žemėse... 

Kai baigiau kalbėti, vienintelis Rolfas Karlė nepaplojo kar- 
tu su visais. Paskui jis man prisipažino ilgokai užtrukęs grįž- 
damas iš tos pietinės pampos, į kurią buvo pabėgę du meilu- 
žiai su maišu aukso monetų, ir tada jis ryžosi mano istoriją 
paversti filmu, kol per tų dviejų plėšikų šmėklas neprarado 
ramaus miego. Aš paklausiau, kodėl Rolfas Karlė rodosi man 
toks pažįstamas - juk turbūt ne tik dėl to, kad esu jį mačiusi 
per televiziją. Mestelėjau žvilgsnį praeitin, kad įsitikinčiau, ar 
nebuvom kada susitikę, betgi ne, net nieko panašaus nepa- 
žinojau. Užsigeidžiau jį paliesti. Priėjau artyn ir pabraukiau 
pirštu jam per plaštaką. 

—- Mano mama irgi buvo strazdanota... - Rolfas Karlė ne- 
krustelėjo ir nebandė patraukti savo rankos. - Girdėjau, kad 
buvai kalnuose pas partizanus. 

- Daug kur esu buvęs. 

— Papasakok man apie tai... 

Mudu atsisėdom ant grindų, ir jis atsakė į beveik visus 
mano klausimus. Kalbėjo man ir apie savo darbą, kurio blaš- 
komas stebėjo pasaulį pro kameros objektyvą. Taip smagiai 
prašnekėjom gal pusę nakties ir nė nepastebėjom, kada visi 
išsiskirstė. Rolfas išėjo paskutinis; ko gero, būtų likęs ir dar, 
jeigu Aravena nebūtų jo išsitempęs. Jau tarpdury pasisakė iš- 
vykstąs keletui dienų - filmuosiąs neramumus Prahoje, kur 
čekai akmenimis pasitikę įsibrovėlių tankus. Norėjau atsi- 
sveikinti bučiniu, bet jis tik padavė ranką ir linktelėjo, kaip 
man rodėsi, pernelyg oficialiai. 

Po keturių dienų, kai Aravena pasikvietė mane sutarties 
pasirašyti, vis dar lijo ir prašmatniame jo kabinete buvo pri- 
statyta kibirų, nes pro lubas varvėjo. Direktorius be užuolan- 
kų man pasakė, kad scenarijus nė iš tolo neatitinka įprastų 
standartų, iš tiesų visa tai tėra neįtikimų anekdotų painiava 
su keistuoliais personažais, nėra tikro meilės romano, veikėjai 
nei gražūs, nei prabangiai gyvena, bemaž neįmanoma sekti 
įvykių eigos, žiūrovai visai nesusigaudys, trumpai sakant, čia 
tokia raizgalynė, kurios nerizikuotų statyti nė vienas sveiko 
proto prodiuseris, bet jis tai padarysiąs, nes jam maga su- 
kelti šalyje skandalą tais paistalais, ir dar todėl, kad to prašė 
Mimi. 

- Rašyk toliau, Eva, man įdomu sužinoti, kuo gi baigsis toji 
nesąmonių virtinė, - tarė jis atsisveikindamas. 


Trečią liūčių dieną prasidėjo potvyniai, o penktą dieną 
vyriausybė paskelbė nepaprastąją padėtį. Orų negandų su- 
keltos nelaimės buvo įprastas dalykas, niekam nerūpėjo dėl 
visa ko išvalyti nutekamuosius griovius arba atidengti ka- 
nalizacijos šulinius, bet šį kartą užklupo dar išties neregėtas 
tvanas. Vanduo šlavė lūšnas nuo kalvų, perpildęs upės vagą 
plūdo per miestą, veržėsi į namus, plukdė automobilius, me- 
džius ir suniokojo pusę stadiono. Nacionalinės televizijos 

operatoriai klampojo su guminiais batais ir ūlmavo apsemtų 
trobelių gyventojus, kurie sutūpę ant stogų kantriai laukė, 
kada juos nuo ten nukels kariniai sraigtasparniai. Daugelis, 
nors alkani ir sušalę, dainavo, nes būtų buvusi tikra kvailys- 
tė dar labiau sunkinti nelaimę dejonėmis. Savaitei baigiantis 
pavyko nutraukti liūtį jau prieš daug metų išbandytu būdu, 
kuriuo andai buvo įveikta sausra. Vyskupas, nešinas Nukry- 
Žiuotuoju, žengė procesijos priekyje, o paskui jį po skėčiais 
liulėjo didžiulė minia besimeldžiančių ir duodančių įžadus; 
iš jų tyčiojosi tik Meteorologijos instituto specialistai, jau su- 
sižinoję su kolegomis Majamyje, kurių duomenimis, gautais 
iš meteorologinių zondų ir debesų stebėjimų, liūtis turėjo 
trukti dar devynias dienas. Vis dėlto dangus išsigiedrijo pra- 
slinkus vos trims valandoms, kai Nazarietis grįžo į katedros 
altorių, peršlapęs kaip ciuckis, nors ir buvo dangstomas bal- 
dakimu. Jo perukas išbluko, tamsus skystimas varvėjo per 
veidą, ir patys dievobaimingiausieji puolė ant kelių įsitikinę, 
kad atvaizdas prakaituoja krauju. Tai pakėlė katalikybės pres- 
tižą ir suteikė ramybės kai kurioms abejonių draskomoms 
sieloms, kurias bandė sudrumsti marksistų propaganda ir 
pirmieji čia pasirodę mormonų šaukliai - nuoširdūs, veiklūs 
jaunuoliai, vilkintys marškiniais trumpomis rankovėmis, įsi- 
braunantys į namus ir verčiantys netikėtai užkluptas šeimas 
į savąjį tikėjimą. 

Kai jau nustojo lyti ir buvo suskaičiuoti nuostoliai, ku- 
riuos reikėtų atlyginti, kad miesto gyvenimas grįžtų į senas 
vėžes, šalia Tautos Tėvo aikštės išplaukė karstas, gan kuklus, 
bet puikiai išsilaikęs. Vanduo, plūsdamas gatvėmis, virtusio- 
mis upeliais, jį atnešė iš lūšnyno nuo kalvos miesto vakaruose 
ir sveikutėlį paguldė pačiame centre. Jį atvožę, žmonės rado 
ramiausiai miegančią senolę. Aš pamačiau ją per devintos va- 
landos žinias, paskambinusi į televiziją sužinojau šį tą dau- 
giau ir su Mimi nuėjau į kariuomenės įkurtą laikiną prieglau- 
dą netekusiems pastogės. Ten stovėjo didelės žygio palapinės, 

kuriose spietėsi šeimos, laukiančios gero oro. Daugelis buvo 
praradę asmens dokumentus, bet po brezentu nebuvo liūdna: 
žmones ištikusi nelaimė buvo kartu ir proga pailsėti, ir gali- 
mybė susirasti naujų draugų; rytoj gal jau pavyks išsikapstyti, 
tai argi verta raudoti dėl to, ką vanduo nusinešė? Ten ir su- 
radom Elvyrą, nusilpusią, bet žvalią, sėdinčią ant matraco ir 
pasakojančią apspitusiems ją klausytojams, kaip jai pavyko 
išsigelbėti per tvaną su tokia nepaprasta arka. Taip aš atgavau 
savo močiutę. Pamačiusi ją ekrane pažinau iš karto, nors ir 
pražilusią, ir raukšlių išvagotu veidu, nes ilgas mūsų išsisky- 
rimas nepažeidė jos sielos: ji liko ta pati moteriškė, mainais 
už pasakojimus vaišinanti mane keptais bananais ir leidžianti 
savo karste pažaisti numirėlę. Prasibroviau pro žmones, puo- 
liau prie jos ir apkabinau su visu įkarščiu, susikaupusiu per 
tokį ilgą išsiskyrimą. O Elvyra pabučiavo mane lyg niekur 
nieko, tarsi ir nebūtų praslinkę šitiek metų, tarsi dar vakar 
būtume matęsi, o kad pasikeitusi mano išvaizda, tai netiesa, 
taip tik rodosi pavargusioms jos akims. 

- Įsivaizduok, paukšteli, taip įmigau toj dėžėj, kad mirtis 
būtų radusi mane pasirengusią, bet galiausiai mane rado gy- 
venimas. Niekuomet nebegulsiu į karstą, net kai ateis metas 
keliauti į kapines. Tegul mane palaidoja stačią - kaip medį. 

Parsivedėm ją namo. Važiuojant taksiu Elvyra visą kelią 
spoksojo į Mimi: ji niekuomet nebuvo mačiusi nieko pana- 
šaus - lyg ir ne žmogus, o milžiniška lėlė. Paskui apčiupinė- 
jo ją iš visų pusių prityrusiomis virėjos rankomis ir nustatė, 
kad jos oda baltesnė ir švelnesnė už svogūną, krūtys standžios 
kaip žali greipfrutai, o kūno kvapas - kaip migdolų torto su 
prieskoniais iš „Šveicariškos konditerijos“. Pagaliau užsidėjo 
akinius, kad geriau apžiūrėtų, ir jai nebeliko abejonių, kad tai 
ne šio pasaulio padaras. Tai ne kas kita kaip arkangelas, tarė 
ji. Ir Mimi pajuto jai simpatiją iš pirmo žvilgsnio, nes išskyrus 
mamma, kurios meilės jai visada taip trūko, ir mane, šeimos 
ji neturėjo: visi giminaičiai atsuko jai nugarą, pamatę ją mo- 

ters kūnu. Jai irgi reikėjo močiutės. Elvyra neatstūmė mūsų 
svetingumo, nes atkakliai ją prašėm, be to, potvynis buvo nu- 
sinešęs visą jos turtelį, išskyrus karstą; Mimi neprieštaravo, 
kad jis liktų pas mus, nors ir nederėjo prie interjero. Tačiau 
Elvyra pati jo nebenorėjo. Tas daiktas vienąsyk jau išgelbėjo 
jai gyvybę, tai kam dar kartą rizikuoti! 

Po poros dienų iš Prahos grįžo Rolfas Karlė ir paskam- 
bino man. Įsisodino mane į tokį nujodytą džipą, patraukėm 
pajūrio link ir dar prieš pietus atsidūrėm paplūdimy, prie 
skaidraus vandens ir rausvo smėlio - prie visai kitokios jūros 
negu ta su putotomis vilnimis, per kurią tiek sykių keliavau 
viengungių šeimininkų valgomajame. Pliuškenomės vande- 
nyje ir gulėjom saulėkaitoje, kol išalkom, tada apsirengėm ir 
nuėjom ieškoti užeigos, kur būtų keptos žuvies. Vakare gėrė- 
jomės jūra, gėrėm baltąjį vyną ir kalbėjomės apie gyvenimą. 
Aš jam pasakojau apie savo vaikystę, kai tarnavau svetimuose 
namuose, apie Elvyrą, išsigelbėjusią per potvynį, apie Riadą 
Halabi ir daug kitų dalykų, tik nutylėjau apie Hubertą Naran- 
chą: jo neminėjau niekada, nes to neleido griežtos pogrindžio 
taisyklės. O Rolfas Karlė man papasakojo apie alkanus karo 
metus, apie savo brolio Jocheno dingimą, apie tėvą, pakartą 
miške, apie belaisvių stovyklą. 

— Net keista, kad niekada nebuvau apie tai šnekėjęs. 

— O kodėl? 

- Nežinau, man rodėsi, jog tai paslaptis. Sakyčiau, juo- 
džiausias mano praeities tarpsnis, - atsakė jis ir paskui ilgai 
tylėjo įsmeigęs žvilgsnį į jūrą, o pilkos jo akys apsiblausė. 

- Kas atsitiko Katarinai? 

— Liūdnas buvo jos galas. Mirė ligoninėj vieniša. 

— Ką gi, tegul ji bus mirusi, bet ne taip, kaip sakai. Sura- 
sim jai gerą pabaigą. Buvo sekmadienis, pirma saulėta diena 
tuo metų laiku. Katarina pabudo labai žvali, slaugė pasodi- 
no ją terasoje, šezlonge, ir apklostė kojas. Tavo sesutė stebėjo 
paukščius, sukančius lizdą pakraigėj, ir pumpurus, besisklei- 


258 ISABEL ALLENDE 


džiančius ant medžių šakų. Ji buvo globojama ir jautėsi saugi 
kaip tada, kai tavo apkabinta miegodavo po virtuvės stalu, 
ir iš tiesų tą valandėlę svajojo apie tave. Ji buvo praradusi 
atmintį, bet jos instinktas išsaugojo tavo rankų šilumą, ir ji, 
kaip visada, kai jautėsi patenkinta, murmėjo tavo vardą. Mi- 
nėjo tave su džiaugsmu ir tą kartą, kai nė pati nepajuto, kaip 
atsiskyrė jos siela. Netrukus atėjo tavo mama jos lankyti, kaip 
kiekvieną sekmadienį, ir rado ją sustingusią su šypsena veide. 
Užspaudė jai akis, pabučiavo į kaktą ir nupirkusi nuotakos 
karstą paguldė ją tenai ant baltos drobulės. 

— O kaip mano motina, gal ir jai gerą likimą surastum? - 
paklausė Rolfas Karlė trūkčiojančiu balsu. 

- Žinoma. Parėjusi namo iš kapinių, ji pamatė, jog kaimy- 
nai pamerkė gėlių į visas vazas, kad ji nesijaustų visų palikta. 
Pirmadienis - duonos kepimo diena, tad ji nusivilko išei- 
ginius drabužius, pasirišo prikyštę ir ėmė minkyti tešlą. Jai 
buvo ramu, nes visiems jos vaikams gera: Jochenas susirado 
gerą žmoną ir sukūrė šeimą svečioj šaly, Rolfas gyvena Ame- 
rikoj, o dabar ir Katarina, pagaliau atsipalaidavusi nuo kūno, 
gali skrajoti kur panorėjusi. 

— Kaip manai, kodėl mano mama niekada nesutiko persi- 
kelti pas mane? 

— Nežinau... Gal nenori palikti tėvynės. 

- Juk ji sena ir vieniša, jai būtų kur kas geriau Kolonijoje su 
mano dėde ir dėdiene. 

- Ne kiekvienam tinka emigranto dalia, Rolfai. Jai gera ir 
namie, savam darželyje, su savo prisiminimais. 

Visą savaitę viešpatavo tokia maišatis dėl potvynio, kad 
spauda vien apie tai ir terašė, ir jeigu ne Rolfas Karlė, žudy- 
nės viename kariuomenės operacijų centrų būtų taip ir li- 
kusios beveik nepastebėtos, paskendusios drumstuose tvano 
vandenyse ir valdžios nutylėjimų migloje. Ten sukėlė maištą 
grupė politinių kalinių, atėmė ginklus iš sargybinių ir užsiba- 
rikadavo viename barake. Komendantas, ryžtingas ir ūmaus 
būdo žmogus, nelaukdamas nurodymų paprasčiausiai įsakė 
maištininkus sutriuškinti, ir jo įsakymas buvo įvykdytas žo- 
dis žodin. Kareiviai puolė kalinius koviniais ginklais ir iššau- 
dė nežinia kiek vyrų, nepalikdami sužeistųjų, nes gyvus liku- 
sius suvarė į kiemą ir išžudė be gailesčio. Atsipeikėję po kru- 
vinos pirties ir suskaičiavę lavonus, sargybiniai suprato, kad 
bus nelengva paaiškinti visuomenei, kodėl taip pasielgta, ir 
suklaidinti žurnalistus tikinant, jog tai tik melagingos paska- 
los. Kelių kilometrų spinduliu minosvaidžių šūviu pakirsti iš 
dangaus negyvi krito paukščiai, ir kažkodėl niekas nenorėjo 
patikėti, jog tai naujas Nazariečio stebuklas. Dar vienu įkal- 
čiu tapo nepakenčiamas dvokas, sklindantis iš masinių kapų 
ir teršiantis orą. Teko imtis priemonių, pirmiausia - neleisti 
prisiartinti nė vienam smalsuoliui; visą zoną norėta atitverti 
nuo pasaulio tylos uždanga. Vyriausybei neliko kitos išeities, 
tik teisinti komendanto sprendimą. Nevalia priešintis tvar- 

kos saugotojams, tai kelia pavojų demokratijai, tūžo preziden- 
tas, užsidaręs savo kabinete. Jo patarėjai paskubom parengė 
paaiškinimą, kad maištininkai patys vieni kitus išgalabijo, 
ir taip dažnai kartojo tą pasakėlę, kad pagaliau ir patys ja 
patikėjo. Tačiau Rolfas Karlė per daug žinojo apie tuos įvy- 
kius, kad patikėtų oficialia versija, ir nelaukdamas Aravenos 
nurodymo nuskubėjo tenai, kur kiti nedrįso. Dalį tiesos jis 
sužinojo iš savo draugų kalnuose, o visa kita iškvotė iš pačių 
sargybinių, žudžiusių kalinius; atrišti jiems liežuvį pakako 
poros skardinių alaus, juoba kad juos nepakenčiamai grau- 
žė sąžinė. Po trijų dienų, kai ėmė sklaidytis lavonų tvaikas 
ir buvo užkasti paskutiniai pūvantys paukščiai, Rolfas Karlė 
pateikė nenuginčijamus įrodymus, kas iš tiesų įvyko, ir buvo 
pasirengęs stoti į kovą su cenzūra, bet Aravena jį perspėjo 
nepuoselėti iliuzijų: per televiziją negalės nuskambėti nė vie- 
nas žodis. Vaikinas pirmąsyk susipliekė su savo mokytoju, 
išvadino jį bailiu ir bendrininku, bet šis buvo nepalenkiamas. 
Tada jis pašnekėjo su vienu kitu opozicijos deputatu, paro- 
dė jiems filmus ir nuotraukas, kad žinotų, kokiais metodais 
vyriausybė kovoja su partizanais ir kokiomis nežmoniško- 
mis sąlygomis laikomi kaliniai. Visa ta medžiaga buvo pa- 
demonstruota Kongrese, tada parlamentarai viešai paskelbė 
apie žudynes, pareikalavo atkasti kapus ir teisti kaltininkus. 
Prezidentas užtikrino šalį padarysiąs viską, kad byla būtų iš- 
tirta iki galo, net jei pačiam reikėtų atsistatydinti, tuo tar- 
pu kareivėlių būrys paskubom išasfaltavo stadiono aikštę ir 
dviem eilėm susodino medžius, kad paslėptų masinį kapą, 
protokolai pasiklydo teisininkų kabinetuose, o visų spaudos 
organų redaktoriai buvo iškviesti į Vidaus reikalų ministeriją 
ir įspėti, kas jiems gresia už ginkluotųjų pajėgų šmeižimą. 
Rolfas Karlė taip atkakliai reikalavo neslėpti tiesos, kad ga- 
liausiai palaužė Aravenos atsargumą ir deputatų išsisukinėji- 
mus, priversdamas juos bent jau švelniai pabarti komendan- 
tą ir priimti dekretą, skelbiantį, kad su politiniais kaliniais 


EVA LUNA 261 


turi būti elgiamasi pagal konstitucijos reikalavimus, jų teis- 
mai turi būti vieši, o bausmę jie turi atlikti kalėjimuose, ne 
ypatinguosiuose centruose, kur neleidžiama įžengti jokiam 
civilinės valdžios atstovui. Rezultatas buvo tas, kad devyni 
partizanai, įkalinti El Tukano forte, buvo perkelti į Švento- 
sios Marijos kalėjimą; jiems nuo to nė kiek nepalengvėjo, 
bet tas žingsnis leido užbaigti bylą ir nuslopinti besiplečiantį 
skandalą, nugramzdinti jį visuomenės abejingumo liūne. 

Tą pačią savaitę Elvyra pareiškė mačiusi kieme vaiduoklį, 
bet mes į tai neatkreipėm dėmesio. Mimi buvo įsimylėjusi, 
o ir aš klausiausi viena ausim: man per daug rūpėjo aistros, 
kunkuliuojančios mano scenarijuje. Rašomoji mašinėlė tarš- 
kėjo visą dieną - labai čia man galvoj tie kasdieniški reikalai! 

— Šiuose namuose klajoja vieniša siela, paukšteli, - nesilio- 
vė tvirtinusi Elvyra. 

— Kur? 

- Ji vis pasirodo prie užpakalinės sienos. Tai vyro dvasia, ir 
mums reikėtų pasisaugoti, patikėk manim. Rytoj pat nupirk- 
siu vaistų nuo dvasių. 

- Ir tu juos gersi“ 

- Ne, vaikeli, kas tau ir šovė į galvą! Jie skirti namams plau- 
ti. Reikės jais suvilgyti sienas, grindis, visus užkampius. 

- Tai didelis darbas. Gal yra ir purškiamųjų? 

— Ką tu, vaikeli, velionio sielai tos naujovės neveiks- 
mingos. 

- Aš nieko nemačiau, močiute... 

— O aš mačiau. Ji vilki kaip žmogus ir yra tamsiaveidė kaip 
Poreso šventasis Martynas, bet tai ne žmogus; kai tik ją pa- 
matau iš tolo, man visas kūnas pagaugais nueina, paukšteli. 
Turbūt tai paklydusi siela, ieškanti kelio, gal ji niekaip negali 
numirti. 

— Gal ir taip, močiute. 

Tačiau tai nebuvo kokia klajojanti dvasia, kaip paaiškėjo tą 
pačią dieną, kai Negras paskambino į duris, o Elvyra, jį pama- 

čiusi, iš išgąsčio atsisėdo ant grindų. Jis esąs atsiųstas komen- 
danto Rochelijo ir klaidžiojęs po gatvę ieškodamas manęs, 
bet nedrįsęs ko nors teirautis, kad nesukeltų įtarimo. 

- Ar mane prisimeni? Mudu susipažinom Ponios laikais, 
aš tada dirbau smuklėj Respublikos gatvėje. Kai pirmąsyk 
tave pamačiau, tu buvai dar piemenė, - prisistatė jisai. 

Kadangi Naranchas niekada nesiuntinėjo tarpininkų, o 
laikai buvo tokie, kad niekuo nebuvo galima pasitikėti, ne- 
rimaudama nuėjau paskui jį iki degalinės priemiestyje. Ko- 
mendantas Rochelijas laukė manęs pasislėpęs už padangų 
kaugės. Ne iš karto apsipratau su tamsa ir atpažinau Žmogų, 
kurį kitados taip mylėjau: dabar jis man buvo tolimas. Buvom 
nesimatę keletą savaičių ir neturėjau progos papasakoti jam, 
kaip pasikeitė mano gyvenimas. Kai jau pasibučiavom tarp 
degalų statinių ir tepalo skardinių, Hubertas paprašė mane 
parūpinti jam fabriko planą, mat reikia pavogti karininkų 
uniformų ir perrengti jomis keletą jo žmonių. Esą nuspręsta 
įsigauti į Šventosios Marijos kalėjimą, išvaduoti saviškius ir 
taip suduoti mirtiną smūgį vyriausybei bei įsimintiną ant- 
ausį kariuomenei. Jo ketinimai susvyravo, kai pasakiau, kad 
negaliu jam padėti, nes fabrike nebedirbu ir nebegaliu įeiti į 
pastatą. Visai be reikalo prasitariau apie vakarienę restorane 
su pulkininku Tolomėju Rodrigesu. Hubertas stačiai įsiuto 
ir ėmė labai maloniai mane kamantinėti su pašaipia šypsena, 
taip gerai man pažįstama. Sutarėm susitikti sekmadienį zo0- 
logijos sode. 
filme kartu su Elvyra, kuri matydama ją dviejose vietose tuo 
pačiu metu, dar tvirčiau įtikėjo dangiška jos prigimtimi, užėjo 
kaip paprastai į miegamąjį palinkėti man labos nakties ir už- 
klupo mane braižančią kažkokias linijas popieriaus lape. Jai 
parūpo sužinoti, ką tai reiškia. 

- Prisišauksi bėdą! - sušuko pasibaisėjusi, kai išgirdo apie 
planą. 

— Privalau tai padaryti, Mimi. Negalim nesirūpinti tuo, kas 
dedasi šalyje. 

- Ir dar kaip galim. Iki šiol nesirūpinom ir todėl mūsų nie- 
kas nelietė. Be to, čia visi viskam abejingi, ir tie tavo partiza- 
nai neturi jokių šansų. Prisimink, nuo ko mes pradėjom, Eva! 
Iš manęs pasityčiojo likimas - gimiau moterimi vyro kūnu, 
buvau persekiojama kaip pederastas, mane prievartavo, kan- 
kino, įmetė į kalėjimą, o pažiūrėk, kas aš esu dabar - ir viską 
pasiekiau pati. O tu? Tik dirbai ir dirbai, buvai pavainikė, visų 
rasių mišrūnė, be šeimos, niekas neleido tavęs į mokslus, ne- 
skiepijo ir nedavė vitaminų. Ir vis dėlto šį tą turime. Tai negi 
dabar nori viską prarasti? 

Jos žodžiuose buvo tiesos: likimas mums tikrai buvo pa- 
lankus. Kitados gyvenom tokiam skurde, kad nesupratom pi- 
nigų vertės, ir jie byrėjo mums iš rankų kaip smėlis, o dabar 
uždirbam tiek, kad galim sau leisti net šiokią tokią prabangą. 
Laikėm save turtuolėmis. Aš gavau avanso už scenarijų, pasa- 
kiškai daug, kaip man rodėsi - vos tilpo į piniginę. Ir Mimi ta- 
rėsi gyvenanti geriau nei bet kada. Pagaliau jai pavyko tobulai 
subalansuoti įvairiaspalvių tablečių poveikį, ir dabartiniame 
savo kūne ji jautėsi taip gerai, lyg būtų tokia ir gimusi. Ne- 
beliko nė pėdsako buvusio jos baikštumo, ji net įstengė pati 
šaipytis iš tokių dalykų, dėl kurių seniau įsižeisdavo. Be Ale- 
chandros vaidmens televizijos seriale, jai dar buvo siūloma 
suvaidinti Ševaljė de Eoną, aštuoniolikto amžiaus transves- 
titą, slaptąjį agentą, kuris visą gyvenimą tarnavo Prancūzijos 
karaliams persirengęs moterimi, mirė sulaukęs aštuoniasde- 
šimt dvejų metų ir tik tada buvo demaskuotas. Mimi turėjo 
visus duomenis, reikalingus tam vaidmeniui, ir garsiausias 
šalies dramaturgas parašė pjesę specialiai jai. Ypač laiminga 
ji jautėsi, kai patikėjo galiausiai sutikusi vyrą, tinkantį jai pa- 
gal astrologijos duomenis, žmogų, būsiantį su ja brandžiame 
amžiuje. Bendraudama su Aravena ji vėl pasidavė ankstyvos 
jaunystės svajoms; dabar ji turėjo draugą, kuris, nieko iš jos 

nereikalaudamas, lepino ją dovanomis ir meiliais žodžiais, 
vežiojo į lankomiausias vietas, kad visi ją matytų, saugojo 
kaip kolekcininkas meno kūrinį. Pirmąsyk viskas klojasi gerai, 
Eva, nelįsk į tą painiavą, maldavo mane Mimi, bet aš gyniausi 
argumentais, tiek kartų girdėtais iš Huberto Narancho: kalbė- 
jau, kad mudvi niekam nerūpim, esam pasmerktos kovoti dėl 
kiekvieno duonos kąsnio, ir jeigu net sudaužysim grandines, 
kuriomis esam sukaustytos nuo pat mūsų pradėjimo dienos, 
liks didesnio kalėjimo sienos, todėl reikia rūpintis ne asme- 
nine gerove, bet keisti visą visuomenę. Mimi išklausė mano 
monologą iki galo, o paskui prabilo vyrišku balsu, paremda- 
ma savo žodžius ryžtingais gestais, kurie visai nesiderino su 
rausvais jos chalato mezginiais ir ilgais garbanotais plaukais. 

- Visa tai, ką tu čia šnekėjai, yra be galo naivu. Net jeigu ta- 
vasis Naranchas ir jo revoliucija laimėtų, nors tai ir neįtikima, 
neabejoju, jie labai greitai patys imtų piktnaudžiauti valdžia, 
kaip ir visi vyrai, tą valdžią gavę. 

- Nebūtinai. Jis yra kitoks. Jis galvoja ne apie save, o apie 
liaudį. 

- Tai tik dabar, kol jam tai nieko nekainuoja. Kol kas jis tik 
dezertyras, pasprukęs į džiungles, bet kažin dar kaip būtų, kai 
jis atsidurtų valdžioj. Matai, Eva, tokie žmonės kaip Naran- 
chas esminių permainų įvykdyti negali, jie tik pakeičia taisyk- 
les, bet visuomet veikia pagal tą patį šabloną. Valdžia, konku- 
rencija, gobšumas, priešininkų malšinimas - visada tas pat. 

- Jeigu jis negali, tai kas gali? 

- Ogi kad ir mudvi. Reikia keisti pasaulio dvasią. Bet iki 
to dar toli, o kadangi, kaip matau, tu tvirtai pasiryžusi, tai 
negaliu paleisti tavęs vienos ir eisiu su tavim į tą zoologijos 
sodą. Tam kvailiui reikėtų ne uniformų fabriko, o Šventosios 
Marijos kalėjimo plano. 

Kai komendantas Rochelijas matė ją paskutinį kartą, ji dar 
vadinosi Melesijas, turėjo visus normalaus vyro požymius ir 
buvo italų kalbos dėstytojas. Nors Mimi nuotraukas dažnai 

spausdino žurnalai, ją nuolat rodė ir televizija, jis jos nepa- 
žinojo, nes gyveno kitam pasaulyje, be galo tolimame nuo 
pramogų verslo, kalnuose mindė gyvates ir šaudė į priešą. Aš 
dažnai jam kalbėdavau apie savo draugę, bet tokio reginio 
jis tikrai nesitikėjo: ta moteris raudonais drabužiais, stovin- 
ti šalia beždžionių narvo, pribloškė jį savo grožiu ir privertė 
kitaip pažvelgti į kai kuriuos dalykus. Ne, tai ne persirengęs 
gėjus, o puiki moteris, kurią išvydus net ir slibinui užgniauž- 
tų kvapą. 

Nors ir nesitikėdami, kad Mimi prasmuks nepastebėta, 
bandėm pasislėpti minioje, įsimaišę tarp svetimų vaikų ir le- 
sindami balandžius kukurūzais, lyg būtume paprasta šeima, 
sekmadienį išėjusi pasivaikščioti. Vos tik komendantas Ro- 
chelijas pamėgino dėstyti savo teorijas, Mimi atšaldė jį viena 
savo tiradų, laikomų ypatingiems atvejams. Griežtai patarė 
jam patylėti, nes ji nesanti tokia naivuolė kaip aš; šįsyk nusi- 
leidusi ir sutikusi jam padėti, kad kuo greičiau jo nusikratytų, 
ir tikėdamasi, kad jis bus nušautas ir keliaus tiesiai į pragarą, 
nes jai jau pristigę kantrybės su juo terliotis; bet ji neketinanti 
leistis auklėjama kubietiškomis doktrinomis, ir tegul jis eina 
velniop, jai gana savų rūpesčių ir ji nematanti reikalo lįsti į 
tą svetimą revoliuciją, kurią jis išsigalvojęs, jos visai nedomi- 
nantis nei marksizmas, nei tas būrelis barzdotų maištininkų, 
ji tenorinti vienintelio dalyko - ramiai gyventi, ir tegul jis, 
velniai griebtų, įsikala tai į galvą, kad nereikėtų aiškinti jam 
kitaip. Paskui užsirangė ant cementinio suolo ir antakių pieš- 
tuku nubraižė planą čekių knygutės viršelyje. 


Devyni partizanai, atvežti iš El Tukano forto, atsidūrė 
Šventosios Marijos kalėjimo karceriuose. Jie buvo sulaikyti 
prieš septynis mėnesius ir atsilaikė per visus tardymus; kvo- 
tėjai nepalaužė nei jų ryžto tylėti, nei noro grįžti į kalnus ir 
kovoti toliau. Po diskusijų Kongrese jie atsidūrė pirmuosiuo- 

se laikraščių puslapiuose, o universiteto studentai laikė juos 
didvyriais ir visą miestą apklijavo afišomis su jų portretais. 

— Daugiau apie juos nė žodžio, - liepė prezidentas, pasi- 
kliaudamas prasta žmonių atmintimi. 

— Pasakykit draugams, kad mes juos išvaduosim, - liepė 
komendantas Rochelijas, kliaudamasis saviškių narsa. 

Vienintelis žmogus, pabėgęs iš to kalėjimo, buvo banditas 
prancūzas: prieš daug metų jam pavyko upe nuplaukti ligi jū- 
ros plaustu, pamuštu išpampusiomis šunų gaišenomis. Nuo 
tada niekas nė nebandė sprukti. Kaitros išsekinti, išbadėję, 
ligoti, kasdien kenčiantys smurtą, kriminaliniai nusikaltėliai 
vargiai beįstengdavo pereiti kiemą, o kur jau jiems brautis 
per džiungles, jei net ir pavyktų kokiu nors neįtikimu būdu 
pabėgti. Ir visai nėra ko kalbėti apie ypatinguosius kalinius, 
šie neturėjo jokių šansų, nebent įstengtų atsidaryti geležines 
duris, suimti automatais ginkluotus sargybinius, pereiti visą 
kalėjimą, peršokti sieną, perplaukti vandeningą upę, kurioje 
knibžda piranijos, ir pasislėpti džiunglėse - ir visa tai pliko- 
mis rankomis, visiškai išsekus. Komendantas Rochelijas gerai 
suprato, kokios milžiniškos kliūtys jo laukia, vis dėlto tvirtino 
išvaduosiąs draugus, ir nė vienas jo kovotojas nesuabejojo, 
kad jis tesės pažadą, juo labiau naujieji karcerių kaliniai. Su- 
tramdęs pasipiktinimą, kuris jį buvo apėmęs iš pradžių, Hu- 
bertas sumanė įvilioti pulkininką Tolomėją Rodrigesą į spąs- 
tus panaudodamas mane kaip jauką. 

— Gerai, bet tik jeigu jo nesužalosit, - atsakiau. 

— Mums reikia jį tik pagrobti, ne nužudyti. Elgsimės su juo 
kaip su kilminga panele, o paskui išmainysim į savo draugus. 
Kodėl tau taip rūpi tas Žmogus? 

- Visai jis man nerūpi, tik noriu tave įspėti, kad bus ne- 
lengva užklupti jį nepasirengusį: jis vaikšto ginkluotas ir jį 
lydi asmens sargybiniai. Jis anaiptol nėra kvailas. 

— Tikiuosi, kad į pasimatymą su tokia žavia moterimi jis 
eis be palydos. 

- Argi prašai mane, kad sugulčiau su juo? 

— Ne! Tik kad pasikviestum jį tenai, kur mes nurodysim, 
ir nukreiptum jo dėmesį. Tada mes ir ateisim. Švari operaci- 
ja - nei šūvių, nei triukšmo. 

- Turėčiau įgyti jo pasitikėjimą, o to neįmanoma pasiekti 
per pirmą susitikimą. Reikia laiko. 

- Man rodos, tasai Rodrigesas tau patinka... Galėčiau pri- 
siekti, kad nori permiegoti su juo, - bandė juokauti Hubertas 
Naranchas, bet jo balsas skambėjo grėsmingai. 

Aš nutylėjau, nes galvojau apie kitką - kad suvedžioti Rod- 
rigesą būtų labai įdomu, nors iš tiesų nebuvau įsitikinusi, jog 
sugebėčiau įduoti jį priešams; gal, priešingai, bandyčiau jį per- 
spėti. Nesu ideologiškai pasirengusi tam karui, kaip pasakytų 
Mimi. Nejučiom šyptelėjau, ir, ko gero, tasai slaptas šypsnys 
kaipmat pakeitė Huberto planus - jis nusprendė grįžti prie 
pirmykščio sumanymo. Mimi laikė tai savižudybe: ji žinojo, 
kokia ten stebėjimo sistema, apie lankytojus pranešama per 
radiją, o jeigu atvyksta grupė karininkų, panašių į planuoja- 
mus Huberto persirengėlius, tuomet pats direktorius važiuo- 
ja į karinį oro uostą jų pasitikti. Net ir popiežius neįžengtų į 
tą kalėjimą, kol nebūtų patikrinta jo tapatybė. 

- Tada teks parūpinti draugams ginklų, - tarė komendan- 
tas Rochelijas. 

- Tau galvoj negerai, - pasišaipė Mimi. - Tai būtų buvę 
sunku mano laikais, kai tikrindavo kiekvieną įeinantį ir iš- 
einantį, o dabar apskritai neįmanoma, nes jie turi metalo 
detektorių ir būtum demaskuotas, net jei ginklą paslėptum 
savo pilve. 

— Nesvarbu. Ištrauksiu juos iš ten, kad ir kas būtų. 

Kelias dienas po pasimatymo zoologijos sode Hubertas su- 
sitikinėjo su mumis įvairiose vietose operacijos detalių aptar- 
ti, ir kuo labiau ilgėjo numatomų veiksmų sąrašas, tuo darėsi 
akivaizdžiau, koks beprasmiškas jo sumanymas. Bet jis buvo 
neperkalbamas. Laimi drąsiausieji, atkirsdavo jis į mūsų per- 

spėjimus apie pavojų. Aš nubraižiau uniformų fabriko planą, 
o Mimi - kalėjimo; bandėm apskaičiuoti sargybinių judėjimo 
grafiką, nustatyti dienotvarkę, tyrinėjome net vėjo kryptį, ap- 
šviestumą ir oro temperatūrą kiekvieną paros valandą. Pa- 
mažu Mimi užsikrėtė Huberto entuziazmu ir išleido iš akių 
galutinį tikslą, pamiršo, kad norima išvaduoti kalinius, ir ėmė 
žiūrėti į visa tai kaip į pramogą, į žaidimą. Ji su įkarščiu braižė 
planus, sudarinėjo sąrašus, kūrė strategijas neatsižvelgdama 
į riziką, sielos gilumoj tikėdamasi, kad iš viso to liks tik ke- 
tinimai, kurie niekuomet nebus įgyvendinti, kaip ir daugybė 
kitų dalykų per ilgą šio krašto istoriją. Operacija rodėsi tokia 
pramuštgalviška, kad buvo verta geros baigties. Komendan- 
tas Rochelijas su šešiais partizanais, išrinktais iš narsiausių 
veteranų, įsikursiąs indėnų stovykloje netoli Šventosios Ma- 
rijos. Genties vadas jau pažadėjęs perkelti bėglius per upę ir 
nuvesti į girios gilumą; jis nusprendęs tapti jų bendrininku, 
nes kareiviai, įsibrovę į jo kaimą, degino trobas, raižė pilvus 
gyvuliams ir prievartavo mergaites. Partizanai palaikysią ryšį 
su kaliniais per indėnus, dirbančius kalėjimo virtuvėj. Skirtą 
dieną kaliniai turėsią būti pasirengę nuginkluoti keletą sar- 
gybinių ir ištrūkti į kiemą, o ten jau komendantas Rocheli- 
jas su savo vyrais juos išvaduosiąs. Silpniausia to plano vieta, 
kaip sakė Mimi, kuri priėjo tą išvadą, nors neturėjo jokios 
patirties, yra ta, kad neaišku, kaip kaliniai ištrūks iš karcerių. 
Kai komendantas Rochelijas nustatė paskutinį terminą - at- 
einančios savaitės antradienį, Mimi pažvelgė į Hubertą pro 
ilgas audinės plaukų blakstienas ir tik tada pirmąsyk suvokė, 
kad žaidžiama rimtai. Tokie atsakingi sprendimai nepriima- 
mi pasikliaunant laime, tarė ji, todėl išsitraukė kortas, liepė 
jam perkelti kaladę kaire ranka, išdėliojo kortas dar senovės 
egiptiečių nustatyta tvarka ir ėmė skaityti antgamtinių jėgų 
mėdamas, jog tik visiškas beprotis galėtų tokios operacijos 
sėkmę patikėti tai keistuolei. 

— Antradienis - netinkama diena, reikia veikti šeštadienį, - 
pareiškė ji apvertusi Magą žemyn galva. 

- Bus taip, kaip pasakiau, - atšovė jis, kuo aiškiausiai paro- 
dydamas, ką mano apie tuos kliedesius. 

— Taro kortos rodo šeštadienį, ir ne tavo nosiai jomis ne- 
tikėti. 

— Antradienį. 

- Šeštadienio vakarais pusė sargybos eina linksmintis į 
Šventosios Marijos viešnamį, o kita pusė per televiziją žiūri 
beisbolo rungtynes. 

Tas argumentas įrodė, kad kortos yra teisios. Taip ir buvo 
nutarta, tik staiga aš prisiminiau universaliąją medžiagą. Ko- 
mendantas Rochelijas ir Mimi pakėlė akis nuo kortų ir sutrikę 
pustuzinio partizanų apsupta, minkiau šaltąjį porcelianą in- 
dėnų kaimelyje visai netoli nuo arabo namų, kuriuose praėjo 
geriausi mano jaunystės metai. 


Atvažiavau į Agva Santą nudrengtu automobiliu su vog- 
tais numeriais; vairavo Negras. Permainų pastebėjau nedaug: 
pagrindinė gatvė kiek pailgėjo, buvo matyti naujų namų, 
viena kita krautuvėlė ir keletas televizijos antenų; nesikeitė 
tik svirplių čirškimas, baisinga vidurdienio kaitra ir gūdžios 
džiunglės, prasidedančios nuo pat kelkraščio. Kaimo gyven- 
tojai, atsparūs ir kantrūs, taikstėsi su karštomis išgaromis ir 
senatvės bėdomis, negailestingos augalijos kaip ir atskirti nuo 
viso krašto. Iš tiesų mums nė nereikėjo sustoti šiame mieste- 
lyje, mūsų kelionės tikslas buvo indėnų kaimelis pusiauke- 
lėje į Šventąją Mariją, bet išvydusi namus čerpių stogais, ką 
tik praūžusio lietaus nupraustas gatves ir moteris, sėdinčias 
šiaudiniuose krėsluose prie savo durų slenksčio, negalėjau at- 
siginti prisiminimų ir priprašiau Negrą, kad pravažiuotų pro 
„Rytų perlą“: troškau tik žvilgtelėti, bent iš tolo. Tiek visa ko 

sužlugo per tą laiką, tiek žmonių išmirė arba iškeliavo neatsi- 
sveikinę, kad vaizdavausi parduotuvę būsiant virtusią bevil- 
tiškais griuvėsiais, sutremptą ir pamirštą, ir be galo nustebau 
pamačiusi ją sveikutėlę, kaip kokį miražą. Fasadas atnaujin- 
tas, iškabos raidės neseniai perdažytos, vitrinoje šviečia Že- 
mės ūkio padargai, maisto produktai, aliuminio puodai ir du 
blizgantys manekenai geltonais perukais. Viskas taip dvelkė 
naujumu, kad nesusilaikiau ir išlipau iš automobilio žvilgte- 
lėti pro duris. Viduje puikavosi naujas modernus prekystalis, 
bet grūdų maišai, pigių audinių rietimai ir saldainių dėžutės 
liko kaip buvę. 

Riadas Halabi stovėjo prie kasos ir tvarkė sąskaitas. Jis 
vilkėjo batisto palaidine ir dengė burną balta skepetaite. Vis 
toks pat, koks išlikęs mano atminty, tarsi tik vakar matytas; 
toks nepasikeitęs, koks kartais būna pirmosios meilės prisi- 
minimas. Baikščiai priėjau, apimta to paties švelnumo kaip 
prieš septyniolika metų, kai sėdėdama jam ant kelių prašiau 
padovanoti man meilės naktį ir paaukojau jam nekaltybę, ku- 
rią mano krikštamotė matavo septynmazge virvele. 

- Labas vakaras... gal turit aspirino? - tiek teįstengiau iš- 
spausti. 

Riadas Halabi, nepakeldamas akių ir nepadėdamas pieš- 
tuko, kuriuo rašė buhalterijos knygoje, mostelėjo man į kitą 
galą prekystalio. 

- Kreipkitės į mano žmoną, - tarė jis švepluodamas pro 
savąją kiškio lūpą. 

Pasisukau būdama įsitikinusi, kad pamatysiu mokytoją 
Inesą, tapusią arabo Žmona, nes daug kartų vaizdavausi, jog 
taip viskas turi baigtis, bet pamačiau mergaitę, ne vyresnę kaip 
keturiolikos metų, nedidukę paslaugią negriukę dažytomis 
lūpomis. Nusipirkau aspirino vis galvodama, kad anuomet 
šis vyras mane atstūmė, nes buvau per jauna, o juk dabartinė 
jo Žmona tuomet tikriausiai dar buvo vystykluose. Kas žino, 
kaip būtų pakrypęs mano gyvenimas, jei būčiau likusi su juo, 

bet dėl vieno dalyko neabejoju: lovoje su juo būčiau buvu- 
si labai laiminga. Nusišypsojau raudonlūpei mergaitei kaip 
bendrininkei, nors truputį ir pavydėdama, ir išėjau, taip ir ne- 
apsikeitusi nė vienu žvilgsniu su Riadu Halabi, bet džiaugda- 
masi dėl jo: atrodė jis gerai. Nuo tos akimirkos menu jį kaip 
tėvą, nes toks jis man iš tiesų ir buvo; tas įvaizdis jam pritiko 
kur kas labiau negu vienos nakties meilužio. Lauke Negras 
jau degė nekantrumu: tas sustojimas kirtosi su jo gautais įsa- 
kymais. 

—- Maunam iš čia. Komendantas sakė, kad niekas neturi 
pamatyti mūsų tame sušiktame kaimelyje, kur visi tave pa- 
Žįsta, - pareiškė jis. 

- Visai čia ne sušiktas kaimelis. Argi nežinai, kodėl jis va- 
dinasi Agva Santa?* 

Todėl, kad čia yra šaltinis, kuris nuplauna nuodėmes. 

— Tik jau nekvailink manęs. 

— Tačiau tai tiesa. Jeigu išsimaudysi tame vandenyje, pasi- 
jusi nekaltas. 

— Labai prašau, Eva, lipk į mašiną ir nešdinamės iš čia. 

— Neskubėk! Privalau dar kai ką nuveikti, bet turim pa- 
laukti nakties - taip bus saugiau... 

Veltui Negras grasino palikti mane vieną ant kelio: kai jau 
man kas šauna į galvą, retai pavyksta mane perkalbėti. Kita 
vertus, be manęs nebūtų galima išvaduoti kalinių, todėl Neg- 
ras buvo priverstas ne tik man nusileisti, bet dar ir iškasti 
duobę tuoj po saulėlydžio. Nuvedžiau jį galukiemiais į dau- 
botą vietovę, tankiai apžėlusią, ir parodžiau kur. 

- Reikia šį tą iškasti, - pasakiau, ir jis pakluso manydamas, 
kad gal ir tai yra plano dalis, nebent nuo karščio mano sme- 
genys būtų suminkštėjusios. 

Darbuotis teko ne per sunkiausiai, mat molinga žemė buvo 
drėgna ir minkšta. Gero pusmetrio gylyje radom apipelijusį 


* Ispaniškai Agua Santa - šventas vanduo (vert.). 

plastikinį paketą. Nuvaliau jį palaidinės kampučiu ir neišvy- 
niotą įsikišau į rankinę. 

— Kas ten viduj? - pasidomėjo Negras. 

— Kraitis. 


Indėnai mus pasitiko ovalioje laukymėje, kurioje liepsno- 
jo laužas - vienintelis šviesos šaltinis tirštoje girios tamsoje. 
Po dideliu trikampiu stogu kabojo daugybė hamakų, vieni 
aukščiau, kiti žemiau. Suaugusieji, nusižiūrėję į gretimų kai- 
mų gyventojus, vilkėjo šiokiais tokiais drabužėliais, o vaikai 
lakstė nuogi, nes amžinai drėgnuose audiniuose veisėsi pa- 
razitai ir rasdavosi balzganų pelėsių, sukeliančių įvairias li- 
gas. Merginos buvo pasipuošusios gėlėmis ir plunksnomis, 
užkištomis už ausų; mačiau moterį, kuri viena krūtimi žindė 
kūdikį, o antrąja - šuniuką. Stebėjau indėnų veidus ir kiek- 
viename ieškojau savo atspindžio, bet įžvelgiau tik santūrią 
reakciją į visus klausimus. Vadas žengė du žingsnius į priekį 
ir pasveikino mus linktelėjimu. Tai buvo tiesaus stoto vyriškis 
didelėmis nutolusiomis viena nuo kitos akimis ir mėsingomis 
lūpomis; jo plaukai buvo pakirpti sulig ausimis, o pakaušyje 
išskusta plikė, kurioje išdidžiai švietė gausybė randų, gautų 
per muštynes lazdomis. Aš jį pažinau iš karto: juk tai jis kas 
šeštadienį atsivesdavo gentį į Agva Santą išmaldos prašyti, tai 
jis aptiko mane tą rytą sėdinčią prie Zulemos lavono, tai jis 
liepė pranešti Riadui Halabi apie nelaimę, o kai mane suėmė, 
atsistojo priešais komendantūrą ir trypė, kad net žemė dun- 
dėjo - skelbė visiems žinią. Norėjau paklausti, kuo jis vardu, 
bet Negras spėjo man paaiškinti, kad tai būtų didelis netak- 
tas: indėnas, pavadintas vardu, pasijunta kaip širdį užduotas, 
kreiptis vardu į pašalinį arba būti jo pavadintam esą įžūlu, tad 
jis ir norįs apsaugoti mane nuo poelgių, kurie gali būti blogai 
suprasti. Vadas į mane žiūrėjo nerodydamas jokių emocijų, 
bet buvau tikra, kad ir jis mane pažino. Jis parodė mums kur 

eiti ir nuvedė į belangę trobelę, kurioje dvokė apsvilusiais 
skudurais ir nebuvo jokių baldų, tik dvi taburetės, hamakas 
ir žibalinė lempa. 

Pagal gautus nurodymus turėjome laukti kitos būrio da- 
lies, prisidėsiančios prie mūsų penktadienį prieš pat vidur- 
naktį. Klausinėjau, kur yra Hubertas Naranchas, nes maniau, 
kad tomis dienomis mudu būsime kartu, bet taip nieko ir 
nesužinojau. Nenusivilkusi įropojau į hamaką, bet man ne- 
davė ramybės nesiliaujantis girios šurmulys, drėgmė, uodai ir 
skruzdės, baimė, kad gyvatės ir nuodingi vorai gali užsliuogti 
virvėmis arba tūnoti palmių lajose ir užkristi ant manęs mie- 
gančios. Negalėjau net bluosto sudėti. Slinko valandos, o iš 
galvos neišėjo mintis, ko gi aš čionai atsibeldžiau, bet taip nie- 
ko ir nesugalvojau, nes man neatrodė, kad jausmai Hubertui 
galėtų būti pakankama priežastis. Kasdien jaučiausi vis labiau 
tolstanti nuo to meto, kai gyvenau vien dėl slaptų susitikimų 
su juo, sukdamasi kaip drugelis apie besiblaškančią liepsną. 
Pamaniau, gal aš sutikau įsitraukti į tą avantiūrą tik norėda- 
ma save išbandyti, įsitikinti, ar dalyvaudama tame keistame 
kare galėčiau vėl tapti artima žmogui, kurį kitados mylėjau 
neprašydama nieko mainais. Tačiau tą naktį buvau pati vie- 
na, įmesta į blakių apniktą hamaką, dvokiantį šunim ir drėg- 
me. Dariau tai ne iš politinių įsitikinimų - nors ir pritariau 
tos utopiškos revoliucijos principams ir žavėjausi beprotišku 
tos saujelės partizanų ryžtu, nujaučiau, kad jų kova jau pra- 
laimėta. Negalėjau nusikratyti ta neišvengiamos lemties nuo- 
jauta, kuri mane jau senokai slėgė, tuo miglotu nerimu, kuris, 
atsidūrus šalia Huberto Narancho, virsdavo tvirtu žinojimu. 
Suliepsnodavau aistra jį pamačiusi, tačiau jauste jaučiau, kaip 
jis rieda į pražūtį. Norėdama įtikinti Mimi, kartodavau jai 
Huberto teiginius, o pati galvojau, kad šiame krašte partizanų 
judėjimas neturi perspektyvos. Net nenorėjau įsivaizduoti, 
kas laukia tų žmonių ir jų svajonių. Tą bemiegę naktį indė- 
nų pastogėje man buvo liūdna. Oras atvėso, ir man pasidarė 

šalta; išlipau iš hamako ir atsitūpiau šalia blėstančio laužo, 
ketindama čia ir aušros sulaukti. Pro lapiją skverbėsi vos įžiū- 
rimi blyškūs atspindžiai; mėnesiena, kaip ir visuomet, mane 
kiek apramino. Prašvitus išgirdau, kad ir indėnai bunda, te- 
besiraivydami hamakuose po bendru stogu, ima šnekėtis ir 
juoktis. Keletas moterų nuėjo pasisemti vandens, o jų vaiku- 
čiai - joms iš paskos, mėgdžiodami paukščių ir žvėrių balsus. 
kurias gaubia girios tvaikas, o aplink jas - plotelis dirbamos 
žemės, kurioj auga jukos, kukurūzai ir keletas bananų; tai ir 
visas genties turtas, per kelias kartas išplėštas iš nesvetingos 
aplinkos. Tie indėnai, tokie pat skurdžiai kaip ir jų protėviai 
Amerikos istorijos priešaušryje, atsispyrė kolonizatorių at- 
neštoms naujovėms, išlaikė ir savo papročius, ir savo kalbą, ir 
savus dievus. Kitados buvę išdidūs medžiotojai dabar gyveno 
labai vargingai, bet toks ilgas sunkmetis neišdildė nei prisi- 
minimų apie prarastą rojų, nei tikėjimo legendomis, žadan- 
čiomis, kad geri laikai dar sugrįš. Jie vis dar dažnai šypsojosi. 
Turėjo keletą vištų, dvi kiaules, tris valteles, žvejybos padargų 
ir tuos menkus dirbamos žemės sklypelius, nežmoniškomis 
pastangomis išsikovotus iš džiunglių. Per dienų dienas ieško- 
jo malkų ir maisto, mezgė tinklus, pynė krepšius, dailino strė- 
les, kad nuėję prie kelio turėtų ką parduoti turistams. Kartais 
kuris nors išeidavo medžioti - jei gerai seksis, parneš porą 
paukštelių arba jauną jaguarą ir padalys saviškiams, bet pats 
laimikio neragaus, kad neįžeistų jo sielos. 

Nuvažiavom su Negru nusikratyti automobilio. Įgrūdom 
mašiną į tankmę ir nustūmėm į giliausią griovą, kuo toliau 
nuo papūgų čiauškėjimo ir beždžionių klyksmo; matėm, kaip 
ji be triukšmo ritasi, nes visus garsus slopino milžiniški lapai 
bei susirangę vijokliai, ir prasmenga tarp augalų be pėdsako. 
Po poros valandų sulaukėm ir šešių partizanų; jie atpėsčiavo 
po vieną, skirtingais keliais, santūrūs kaip žmonės, ilgai gyve- 
nę be namų. Visi jauni ir ryžtingi, ramūs ir nešnekūs; lūpos 

kietai sučiauptos, žvilgsniai skvarbūs, oda darganų nugairin- 
ta, kūnai randuoti. Su manim kalbėjo tik tiek, kiek būtina, 
vengė nereikalingų judesių - taupė jėgas. Dalį ginklų laikė 
paslėpę iki paties antpuolio. Vienas iš jų, čiabuvio vedamas, 
pradingo miške, nes ketino įsitaisyti paupyje ir stebėti kalė- 
jimą pro žiūronus; kiti trys nuėjo prie karinio aerodromo, 
kur turėjo išdėlioti sprogmenis, kaip Negro liepta; du rengė 
būsimą atsitraukimą. Visi įvykdė savo užduotis nesiblaškyda- 
mi ir nesigarsindami, lyg tai būtų kasdienis darbas. Vakarop 
taku atbildėjo džipas ir aš nuskubėjau jo pasitikti, trokšda- 
ma, kad pagaliau būtų atvažiavęs Hubertas Naranchas. Daug 
apie jį buvau galvojusi, tikėjausi, kad per porą dienų, praleistų 
drauge, visiškai pasikeis mudviejų santykiai ir, ko gero, sugrįš 
meilė, kitados užpildžiusi mano gyvenimą, o šiandien jau iš- 
blukusi. Ir štai staigmena, kurios tikrai nelaukiau: iš mašinos 
išlipa Rolfas Karlė su kuprine ir filmavimo kamera. Pažvel- 
gėm vienas į kitą sutrikę, nes nei jis, nei aš nemanėm, kad 
susitiksim tokioj vietoj ir tokiomis aplinkybėmis. 

— Ką tu čia veiki? - paklausiau. 

- Atvykau dėl naujienos, - šyptelėjo Rolfas. 

— Kokios naujienos? 

— Dėl to, kas įvyks šeštadienį. 

— Tai bent! Ir iš kur tu sužinojai? 

- Komendantas Rochelijas paprašė mane filmuoti. Valdžia 
bandys nutylėti teisybę, o aš bandysiu ją atskleisti. O tau ko 
čia reikia? 

- Minkysiu tešlą. 

Rolfas Karlė paslėpė džipą ir su visu bagažu nužingsniavo 
įkandin partizanų; šie filmuojami dangstėsi veidus skepetai- 
tėmis, kad paskui jų kas nors neatpažintų. O aš ėmiausi uni- 
versaliosios medžiagos. Lūšnelės prieblandoje, ant plūktinės 
aslos pasitiesusi plastiko lakštą, maišiau žaliavą, kaip mane 
buvo mokiusi šeimininkė jugoslavė. Prie sudrėkinto popie- 
riaus pridėjau po tiek pat miltų ir cemento, įpyliau vandens 

ir minkiau, kol pasidarė standi pelenų spalvos tešla. Paskui 
ją iškočiojau buteliu, atidžiai stebint genties vadui ir būre- 
liui vaikų, kurie aptarinėjo mano darbą daininga savo kalba, 
skeryčiodamiesi ir vaipydamiesi. Į tą plastišką masę vynio- 
jau tam tyčia parinktus kiaušinio pavidalo akmenis. Turėjau 
pavyzdį - karišką rankinę granatą: svoris - trys šimtai gra- 
mų, naikinamoji galia siekia dešimt metrų, veikimo nuoto- 
lis - dvidešimt penki, kevalas - tamsaus metalo. Pažiūrėti pa- 
naši į mažą prinokusį gvanabanos vaisių. Palyginti su Indijos 
drambliu, muškietininkais, faraono kapo bareljefais ir kitais 
jugoslavės nulipdytais iš tos pačios medžiagos dirbiniais, ne- 
tikra granata buvo labai paprasta. Vis dėlto turėjau padaryti 
keletą bandomųjų pavyzdžių, mat jau seniai nebuvau nieko 
lipdžiusi, todėl baimė trukdė man susikaupti ir stingdė pirš- 
tus. Kai jau pataikiau reikiamą dydį, supratau, kad nebespėsiu 
visų granatų pagaminti, sulaukti, kol masė sukietės, nuspal- 
vinti ir išdžiovinti lako; tada pamėginau įmaišyti dažų į pačią 
masę, kad nereikėtų granatų džiovinti ir tik tuomet dažyti, 
bet vėl bėda - masė darėsi trapi. Ėmiau patyliukais keiktis ir 
iš nekantrumo kasytis iki kraujo uodų sukandžiotas vietas. 

Indėnų vadas, labai atidžiai stebėjęs kiekvieną mano darbo 
etapą, išėjo iš trobelės ir netrukus grįžo nešinas rieškučio- 
mis lapų ir kaušu kreidos. Tada atsitūpė šalia manęs ir ėmė 
kantriai kramtyti lapus. Susmulkinęs iki tyrelės spjaudė ją 
į indą iš pajuodusios burnos pro tokius pat juodus dantis. 
Perkošęs tą pliurzę per skudurą gavo tamsų aliejingą skystį, 
tarsi kokį augalo kraują, ir padavė man. Įmaišiusi mažumėlę 
tų spjaudalų į masę įsitikinau, kad viskas kaip reikiant: nuo 
to dažo universalioji medžiaga nepraranda nuostabiųjų savy- 
bių, o išdžiūvusi įgauna spalvą, beveik visai tokią kaip tikros 
granatos. 

Vakare partizanai parėjo, pasidalijo su indėnais keliais ma- 
nijokų papločiais bei virtomis žuvimis ir sugulė miegoti jiems 
skirtoj lūšnelėj. Giria stūksojo tanki ir juoda nelyginant kokia 

šventovė, nutilo visi balsai, net indėnai ėmė šnekėtis pašnibž- 
dom. Netrukus grįžęs Rolfas Karlė rado mane sėdinčią prie 
tebeliepsnojančio laužo, apsikabinusią blauzdas ir įsikniau- 
busią į kelius. Jis pritūpė šalia. 

— Kaip jautiesi? 

— Bijau. 

— Ko? 

- Šlamesių, tamsos, piktųjų dvasių, gyvačių ir vabzdžių, 
kareivių, bijau to, ką darysim šeštadienį, kad mus visus nu- 
galabys... 

- Aš irgi bijau, bet nė už ką neatsisakyčiau dalyvauti. 

Jis paėmė mane už rankos ir laikė ją tvirtai; jo oda buvo 
karšta, o man grįžo įspūdis, tarsi pažinočiau jį jau tūkstantį 
metų. 

— Kokie mudu mulkiai! - bandžiau juokauti. 

- Papasakotum kokią istoriją, prasiblaškytume, - paprašė 
Rolfas Karlė. 

— Kokios norėtum? 

- Tokios, kurios dar niekam nepasakojai. Sugalvok ją 
man. 

Gyveno kartą moteris, kurios amatas buvo pasakoti istorijas. 
Visur ji vaikštinėjo siūlydama savo apsakymus - nuotykingus 
ir stebuklingus, baisius ir geidulingus - visus už tinkamą kainą. 
Vieną rugpjūčio vidurdienį ji stovėjo aikštės vidury ir pamatė 
ateinant vyriškį, išdidų, liekną ir tvirtą kaip kardas. Jis atrodė 
pavargęs, apneštas tolimų kraštų dulkėmis, laikė ginklą. Jam 
sustojus moteris pajuto liūdesio dvelksmą ir kaipmat suprato, 
jog tas žmogus grįžta iš karo. Vienatvė ir smurtas prisėjo aštrių 
skeveldrų jo sieloje ir jis nebegalėjo savęs mylėti. „Ar tu esi ta, 
kuri pasakoja istorijas?“ - paklausė atvykėlis. „Esu pasirengusi 
tau patarnauti“, - atsakė ji. Vyriškis išsitraukė penkias auksi- 
nes monetas ir įspraudė jai į delną. „Tada parduok man praeitį, 
nes manoji pilna kraujo ir dejonių, kaipgi aš su ja eisiu per gy- 
venimą, juk per tą daugybę mūšių net savo motinos vardą pa- 

miršau', - tarė jis. Ji negalėjo atsisakyti, nes bijojo, kad svetim- 
šalis parpuls čia pat aikštėje ir pavirs dulkėmis, kaip galiausiai 
atsitinka tam, kuris jau išbarstė visus gerus prisiminimus. Liepė 
jam atsisėsti greta, o pamačiusi iš arti jo akis pajuto jam gailestį 
ir panoro karštai jį apkabinti. Ir prašneko. Visą vakarą ir visą 
naktį ji kūrė gerą praeitį tam kariui, remdamasi didele savo pa- 
čios patirtim ir aistra, kurią jai sukėlė nepažįstamasis. Tai buvo 
ilga šneka, nes ji norėjo padovanoti jam tokį likimą kaip roma- 
ne ir turėjo viską išgalvoti, nuo pat jo gimimo iki šios dienos: jo 
svajones, troškimus ir paslaptis, jo tėvų bei brolių gyvenimą, net 
jo tėvynės geografiją ir istoriją. Pagaliau išaušo, ir sulig pirmuo- 
ju saulės spinduliu ji suvokė, kad liūdesio dvelksmas išsisklai- 
dė. Ji atsiduso, užsimerkė ir jausdama, kad jos siela tuščia kaip 
naujagimio, suprato, jog stengdamasi jį patenkinti atidavė jam 
savo pačios atmintį, todėl dabar nebegalėjo atskirti, kas likę jai 
ir kas atitekę jam: jųdviejų praeitis susipynė į vieną juostą. Ji 
pasiekė savo pasakojimo dugną ir nebegalėjo susigrąžinti savo 
žodžių, bet ir nebenorėjo - atsidavė džiaugsmui susijungti su 
juo toj pačioj istorijoj... 

Baigusi šnekėti atsistojau, nusipurčiau nuo drabužių dul- 
kes, lapus ir nuėjau pašiūrėn gultis į hamaką. Rolfas Karlė 
pasiliko sėdėti prie ugnelės. 


Penktadienį auštant parsirado komendantas Rochelijas, 
taip slapčia, kad nė šunys nesuskalijo įėjus jam į kaimą, tik jo 
vyrai pajuto, nes miegojo atsimerkę. Aš nusipurčiau sąstingį, 
kuris mane kaustė pastarąsias dvi naktis, ir nuskubėjau jo ap- 
kabinti, bet jis sulaikė mane mostu, tik man ir suprantamu, ir 
buvo teisus: nedera intymių jausmų atvirai rodyti žmonėms, 
taip ilgai nepatyrusiems meilės. Partizanai jį pasitiko šiurkš- 
čiais juokeliais, plojo per petį, ir aš supratau, kaip jie juo pa- 
sitiki: nuo tos akimirkos dingo visa įtampa, lyg jis vien savo 
buvimu kitiems garantuotų gyvybę. Hubertas atnešė lagami- 

ne rūpestingai išlygintų ir sulankstytų uniformų, antsiuvų, 
kariškų kepurių ir batų. Aš susiradau savo padirbtą granatos 
pavyzdį ir padaviau jam. 

— Gerai, - pagyrė jis. - Dabar galėsim įsinešti tą masę į ka- 
lėjimą. Metalo detektorius jos neaptiks. Šiąnakt mūsų drau- 
gai galės padirbti ir pačius ginklus. 

- Ar mokės? - suabejojo Rolfas Karlė. 

— Negi manai, kad galėtume pamiršti tokį mažmožį? - nu- 
sijuokė komendantas Rochelijas. - Jie gavo nurodymus ir, be 
abejo, akmenis jau turi. Beliko juos aptraukti ir kelias valan- 
das padžiovinti. 

— Masę reikia laikyti suvyniotą į plastiką, kad išliktų drėg- 
na. Grioveliai granatos paviršiuje įrėžiami šaukštu. Džiūda- 
ma masė sukietėja, patamsėja ir tampa panaši į metalą. Kad 
tik nepamirštų įstatyti tariamus degtuvus, kol dar bus minkš- 
ta, - aiškinau aš. 

- Šiame krašte įmanoma viskas, net gaminti ginklus iš py- 
ragų įdaro. Niekas mano reportažu nepatikės, - atsiduso Rol- 
fas Karlė. 

Du berniukai iš kaimo nusiyrė valtim ligi kalėjimo ir pa- 
davė maišą indėnams, dirbantiems virtuvėje. Tarp bananų 
kekių, tapijokos gabalų ir poros sūrių gulėjo universalioji 
medžiaga, pažiūrėti panaši į duonos tešlą. Ji nesukėlė įtarimo 
sargybiniams, pratusiems gauti paprasto maisto. Tuo tarpu 
partizanai dar kartą išnagrinėjo planą, o paskui padėjo gen- 
čiai pasirengti. Indėnų šeimos susipakavo skurdžią mantą, 
supančiojo vištoms kojas, susikrovė maisto atsargas ir indus. 
Nors nebe pirmąsyk jie buvo priversti kraustytis į kitą tos sri- 
ties vietovę, šį kartą darė tai skaudama širdim: jau kiek metų 
jų pragyventa šioje girios laukymėje, tokioj geroj vietoj, šalia 
Agva Santos, plento ir upės. Rytoj jiems reikės palikti savo 
sodybas, nes kai tik kareiviai supras, kad indėnai padėjo kali- 
niams pabėgti, atpildas bus žiaurus; net dėl menkesnių prasi- 
žengimų kariuomenė it umaras užgriūdavo čiabuvių gyven- 

vietes, išnaikindavo ištisas gentis ir jų būstus sulygindavo su 
žeme, kad neliktų nė pėdsako. 

— Vargšai... tiek mažai jų telikę! - tariau. 

- Revoliucija atras vietos ir jiems, - patikino komendantas 
Rochelijas. 

Tačiau indėnų nedomino nei revoliucija, nei joks kitas da- 
lykas, atėjęs iš tos pasibjaurėtinos rasės, jie net neįstengė iš- 
tarti tokio ilgo žodžio. Jie buvo abejingi partizanų idealams, 
netikėjo jų pažadais ir nesuprato jų argumentų, o padėti įgy- 
vendinti sumanymą, kurio padarinių masto negalėjo įvertin- 
ti, sutiko tik todėl, kad kareiviai buvo jų priešai, ir štai dabar 
pasitaikė proga bent kiek atkeršyti už daugybę skriaudų, pa- 
tirtų per ilgus metus. Genties vadas suvokė, kad nors jie ir 
liktų nuošaly, kareiviai vis tiek juos apkaltintų, nes kaimas yra 
per arti kalėjimo. Ir niekaip nepasiteisinsi, tad jeigu jau vis 
tiek reikės atkentėti, verčiau tegul bent būna už ką. Jis pagel- 
bės tiems nešnekiems barzdyloms, kurie bent jau neatiminėja 
maisto ir neglamžo jo dukterų, o paskui dings. Jis jau prieš 
kelias savaites numatė pasitraukimo kelią, vis per patį tan- 
kumyną, - galgi neįžengiama giria sustabdys kariuomenę ir 
ilgiau saugos bėglius. Juk tai trunka jau penkis šimtus metų: 
persekioja ir išžudo. 

Komendantas Rochelijas išsiuntė Negrą su džipu, liepęs 
nupirkti porą ožiukų. Vakare susėdom su indėnais apie lau- 
žą, kepėm ožiukus ant žarijų ir atkimšom porą butelių romo, 
laikytų tai paskutinei vakarienei. Išleistuvės buvo geros, nors 
aplinkui tvyrojo nerimas. Gėrėm saikingai, vaikai padainavo, 
o Rolfas Karlė nustebino draugiją keliais iliuzionisto triukais 
ir momentinėmis nuotraukomis, kurias padarė stebuklinguo- 
ju aparatu, gebančiu per minutę išspjauti apstulbusių indėnų 
atvaizdus. Galiausiai du vyrai stojo į sargybą, o mes visi nuė- 
jom ilsėtis: mūsų laukė sunkus darbas. 

Vienintelėj mums skirtoje lūšnoj, apšviestoj žibaline lem- 
pa, spingsinčia kampe, partizanai ilsėjosi sugulę ant grindų ir 
hamake. Buvau svajojusi praleisti tas kelias valandas dviese su 
Hubertu, niekada nebuvom praleidę kartu ištisos nakties, bet 
vis dėlto jaučiausi patenkinta ir dabar: vaikinų draugija mane 
ramino, aš galiausiai pažabojau savo baimes, atsipalaidavau 
ir užsnūdau. Sapnavau, kad myliuosi sūpuoklėse. Mačiau 
savo kelius ir šlaunis tarp geltonos taftos apatinuko mezgi- 
nių, siūbtelėjau atbula ir kabodama ore regėjau apačioj didelį 
vyro organą, laukiantį manęs. Sūpuoklės akimirką sustingo 
viršuje, aš pakėliau akis į dangų, o dangus tapo purpurinis ir 
mikliai nusileidęs apgaubė mane. Išsigandusi atsimerkiau ir 
tolumoj, naktinių paukščių riksmą ir žvėrių balsus, ataidin- 
čius iš tankmės. Šiurkštus hamako tinklas graužė man nugarą 
per palaidinę, uodai nedavė ramybės, bet neįstengiau pajudė- 
ti, kad juos nubaidyčiau - buvau apkvaišusi. Vėl nugrimzdau 
į sunkų miegą visa prakaituota; šįsyk sapnavau, kad plaukiu 
siaura valtele apkabinusi meilužį, kurio veidą dengia univer- 
saliosios medžiagos kaukė; jis braunasi į mane su kiekviena 
banga, aš jau visa sudaužyta, godi ir laiminga; karšti bučiniai, 
nuojautos, apgaulingos girios giesmė, auksinis dantis kaip 
meilės laidas, maišas granatų, kurios be garso sproginėja, pa- 
skleisdamos ore švytinčius vabalėlius. Pabudau lūšnos prie- 
blandos apstulbinta ir iš karto nesusigaudžiau, nei kur esu, 
nei ką reiškia tas drebulys mano viduriuose. Neįžvelgiau 
atminties užkaboryje, kaip kitais kartais, myluojančio mane 
Riado Halabi pavidalo, tik Rolfo Karlės siluetą; jis sėdėjo ant 
aslos priešais mane, nugara atsirėmęs į kuprinę, vieną koją 
į mane ir šypsojosi. Nemačiau jo veido bruožų, tik spindin- 
čias akis ir boluojančius dantis. 

— Kas atsitiko? - paklausiau pašnibždomis. 

— Tas pats kas tau, - atsakė jis irgi pusbalsiu, kad nepaža- 
dintų kitų. 

— Man rodos, aš sapnavau... 

— Ir aš. 

Tyliai išsliūkinom, nuėjom į aikštelę kaimo centre ir su- 
sėdom prie vis dar žėruojančio laužo, apsupti nesiliaujančio 
girios šurmulio, apšviesti šykščių mėnulio spindulių, prasi- 
mušančių pro tankią lapiją. Nesišnekėjom, nelietėm vienas 
kito ir nebandėm užmigti. Taip kartu ir sulaukėm šeštadie- 
nio aušros. 

Švintant Rolfas Karlė nuėjo parnešti vandens kavai. Aš at- 
sistojau ir pasirąžiau. Skaudėjo visą kūną, lyg būčiau sumuš- 
ta, bet jaučiausi pagaliau nurimusi. Ir staiga pamačiau, kad 
ant mano kelnių atsirado rausvų dėmių. Nustebau, nes jau 
kažin kiek metų nebuvau sirgusi, beveik buvau ir pamiršusi. 
Nusišypsojau patenkinta: vadinasi, nebesapnuosiu Zulemos - 
mano kūnas įveikė baimę mylėtis. Kol Rolfas Karlė pūtė ža- 
rijas, kad laužas vėl įsiliepsnotų, ir kabino kavinuką ant vąšo, 
nuėjau į trobelę, išsitraukiau iš rankinės švarią palaidinukę, 
suplėšiau skiautėmis, kad turėčiau kuo nusišluostyti, ir pasu- 
kau prie upės. Grįžau peršlapusi, bet dainuodama. 

Šeštą valandą ryto visi jau buvo pasirengę tai lemtingai 
mūsų gyvenimo dienai. Atsisveikinom su indėnais ir žiūrė- 
jom, kaip jie tyliai tolsta kartu su vaikais, kiaulėmis, vištomis, 
ryšuliais ir pranyksta tarp lapų tarsi virtinė šešėlių. Liko tik 
tie, kurie turėjo padėti partizanams persikelti per upę ir pasi- 
traukti gilyn į girią. Rolfas Karlė išžygiavo vienas pirmųjų su 
kamera rankoje ir kuprine ant pečių. Pajudėjo ir kiti vyrai, 
kiekvienas tenai, kur jam reikia. 

Hubertas Naranchas atsisveikino su manim bučiniu į lūpas, 
skaisčiu ir jausmingu; saugokis, žiūrėk savęs, ir tu taip pat, eik 
tiesiai namo ir pasistenk nekristi į akis, nesirūpink, viskas bus 
gerai, o kada pasimatysim? turėsiu laikinai dingti, nelauk ma- 
nęs; dar vienas bučinys ir puoliau jam ant kaklo, prisitraukiau 

stipriai, net veidą nusibrūžinau į jo barzdą, akys pilnos ašarų, 
nes juk atsisveikinu ir su aistra, kuri siejo mus tiek metų. Įli- 
pau į džipą, kuriame Negras manęs jau laukė paleidęs variklį, 
pasirengęs vežti mane į šiaurę, į tolimą kaimą, iš ten auto- 
busu keliausiu į sostinę. Hubertas Naranchas pamojavo man 
ir abu šyptelėjom. Tegul tave aplenkia visos bėdos, geriausias 
mano drauge, myliu tave, murmėjau tikėdama, kad ir jis kalba 
tą patį, galvodama, kaip gera buvo vienam kitu kliautis ir vi- 
sada būti arti vienas kito, kad reikalui esant galėtum apginti 
draugą ir jam padėti, bet mūsų ryšys jau pasikeitė - dabar jis 
pagaliau toks, koks visada turėjo būti; galvojau, kad mudu 
esam du draugužiai, labai artimi, kaip sesutė ir broliukas, šiek 
tiek linkę į kraujomaišą. Žiūrėk savęs, o tu irgi, kartojom vie- 
nas kitam. 


Važiavau visą dieną kratydamasi linguojančioj mašinoj, 
kuri šokčiojo bjauriu keliu, pritaikytu sunkiems krovininiams 
automobiliams ir liūčių kiaurai išgraužtu; asfalto duobėse tū- 
nofo smaugliai. Kelio posūkyje ūmai prasiskleidė skaudžiai 
žalia augalijos vėduoklė ir plykstelėjo balta dienos šviesa, kad 
visu pasakišku grožiu pasirodytų Vargšų rūmai, plevenantys 
ore penkiolika centimetrų virš juodžemio sluoksnio. Vairuo- 
tojas sustabdė autobusą, o mes, keleiviai, griebėmės už krūti- 
nės, nedrįsdami net kvėptelėti, kol pamažu burtai išsisklaidė. 
Ir štai Rūmai dingo, džiunglės sugrįžo į savo vietą ir diena 
vėl tapo kasdieniškai skaidri. Vairuotojas paleido variklį, o 
mes stebuklo priblokšti susėdom į vietas. Niekas nepratarė 
nė žodelio iki pat sostinės, nors ją pasiekėm tik po keleto va- 
landų: kiekvienas galvojo, ką galėtų reikšti ta vizija. To ir aš 
nežinojau, bet manęs ji per daug nenustebino, nes tą reginį 
jau buvau mačiusi prieš daug metų, kai važiavau Riado Ha- 
labi furgonu. Tik anąsyk aš snūduriavau, ir jis mane papurtė, 
vos tik nakties tamsą nušvietė Rūmų žiburiai; mudu išlipom 

ir bėgom į tą miražą, bet šešėliai apgaubė mus dar nespėju- 
sius jo pasiekti. O dabar negalėjau mintimis atitrūkti nuo 
to, kas penktą valandą vakaro turi įvykti Šventosios Marijos 
kalėjime. Man nepakenčiamai veržė smilkinius, ir aš keikiau 
tą negalią, kuri kankina mane blogiausia nuojauta. Kad tik 
viskas gerai baigtųsi, pagelbėk jiems, maldavau savo mamą, 
kaip visuomet darydavau lemiamą valandą, ir darsyk įsitiki- 
nau, kad jos dvasia nenuspėjama: kartais ji nei iš šio, nei iš to 
pasirodo ir baisiausiai mane išgąsdina, o kitąsyk, kaip dabar, 
kai man jos skubiai reikia, neduoda jokio ženklo, kad mane 
girdi. Kraštovaizdis ir alinanti kaitra priminė man tą dieną, 
kai dar septyniolikametė važiavau šiuo keliu su lagaminu, pil- 
nu naujų drabužėlių, į mergaičių pensioną, ir netikėtai mane 
užplūdo džiaugsmas. Tomis valandomis norėjau pati lemti 
savo likimą, ir kiek visko man nutiko nuo tada, lyg būčiau 
nugyvenusi kelis gyvenimus, kas vakarą išgaravusi kaip dū- 
mas ir kas rytą vėl atgimusi. Bandžiau užmigti, bet negalėjau 
nusikratyti nelemtos nuojautos, net ir Vargšų rūmų miražas 
nepadėjo išdildyti sieros skonio, tvyrančio burnoj. Vienąsyk 
Mimi tyrė mano nuojautas vadovaudamasi miglotais Maha- 
rišio vadovėlio nurodymais ir pareiškė, kad neprivalau jomis 
tikėti, kadangi niekuomet jos neįspėjančios manęs apie svar- 
bius dalykus, tik apie niekniekius, o kai man iš tiesų nutinka 
kas nors rimta, visada būnu užklupta netikėtai. Taip Mimi 
įrodė, kad menkas mano gebėjimas pranašauti nieko vertas. 
Tegul tik viskas gerai baigiasi, vėl meldžiau savo motiną. 
Namo parsiradau šeštadienio naktį. Atrodžiau apgailė- 
tinai, prakaituota, dulkina. Taksistas vežė mane nuo auto- 
busų stoties ligi namų durų pro tolumoje dunksantį parką, 
apšviestą angliškais žibintais, pro Žemvaldžių klubą, apsuptą 
dviem eilėmis palmių, pro milijonierių ir ambasadorių vilas, 
pro naujus stiklo ir metalo pastatus. Jaučiausi atsidūrusi ki- 
toj planetoj, be galo toli nuo indėnų kaimelio ir jaunuolių 

degančiomis akimis, pasiryžusių kovoti ligi mirties, kad ir 
netikromis granatomis. Pamačiusi šviesas visuose namo lan- 
guose persigandau, įsivaizdavau, kad tai policija užbėgo man 
už akių, bet nespėjau apsigręžusi pasprukti, nes Mimi ir El- 
vyra jau atidarė man duris. Įėjau kaip robotas ir susmukau 
krėsle geisdama, kad viskas būtų įvykę tik apsakyme, gimu- 
siame iš sujauktų mano smegenų, jog negalimas daiktas, kad 
šią valandą Hubertas Naranchas, Rolfas Karlė ir kiti būtų jau 
negyvi. Apžvelgiau svetainę lyg pirmąkart ją matydama, ir ji 
man pasirodė jauki kaip niekad, visa ta baldų maišalienė, ne- 
pažįstami protėviai, saugantys mane iš rėmų, sukabintų ant 
sienų, ta kampe tupinti balzamuota puma, vis taip pat grasiai 
sukrėtimų per pusšimtį savo gyvenimo metų. 

- Kaip gera čia būti... - atsidusau. 

- Tai kas gi, po galais, atsitiko? - paklausė Mimi, jau spėju- 
si apžiūrėti mane ir įsitikinti, kad viskas kaip reikiant. 

— Nežinau. Palikau juos besirengiančius operacijai. Kaliniai 
turėjo sprukti apie penkias, prieš suvaromi į kameras. Tuo 
laiku jie turėtų kieme sukelti maištą sargybai suklaidinti. 

- Jeigu taip, apie tai jau būtų pranešta per radiją arba tele- 
viziją, bet niekas nieko nekalbėjo. 

- Juo geriau. Jeigu jie būtų nukauti, mes jau žinotume, o 
jeigu jiems pavyko pabėgti, tada vyriausybė tylės, kol sugal- 
vos, ką skelbti. 

- Šios dienos buvo siaubingos, Eva. Negalėjau dirbti, buvau 
leisgyvė iš baimės, maniau, kad tave jau suėmė, kad numirei, 
kad tau įkando gyvatė ar surijo piranijos. Vis per tą prakeiktą 
Hubertą Naranchą, ir ko mes lindom į tą nesąmonę! - plyšo- 
jo Mimi. 

— Ak, paukšteli, susidėjai su padugnėmis. Aš esu senų pa- 
žiūrų, nemėgstu netvarkos, ko mergaitei kištis į vyrų reikalus, 
pasakyk man? Už tai nė citrinos skiltelės neduočiau, - atsidu- 
so Elvyra vaikštinėdama po namus: atnešė man kavos su pie- 

nu, paruošė vonią ir švarius drabužius. - Pasilepinsi vandeny 
su liepžiedžiais ir išgaruos visos baimės. 

— Verčiau nusiprausiu po dušu, močiute... 

Sužinojusi, kad man po tiek metų atsinaujino mėnesinės, 
Mimi džiūgavo, o Elvyra nematė reikalo džiaugtis: tai esąs 
nešvarus dalykas ir visa laimė, kad ji jau išėjusi iš tų metų; 
verčiau žmonės dėtų kiaušinius kaip vištos. Aš išsitraukiau iš 
krepšio ryšulį, iškastą iš žemės Agva Santoje, ir padėjau savo 
draugei ant kelių. 

— Kas čia? 

— Tavo kraitis. Kad jį pardavusi galėtum operuotis Los An- 
džele, o paskui ištekėti. 

Mimi nuvyniojo žemėtą pakuotę. Viduje buvo drėgmės 
ir termitų sugraužta dėžutė. Šiaip taip atvožus dangtį, ant 
skraito pabiro Zulemos brangenybės, spindinčios, tarsi ką tik 
nuvalytos: auksas, dar geltonesnis nei kitados, smaragdai, to- 
pazai, granatai, perlai, ametistai, naujos šviesos dar labiau iš- 
gražinti. Papuošalai, kuriuos niekinau, kai laikiau juos saudė- 
kaitoj Riado Halabi kieme, dabar gražiausios pasaulio moters 
rankose man atrodė lyg kalifo dovana jai. 

- Kur visa tai pavogei? Argi aš tavęs nemokiau pagarbos ir 
sąžiningumo, paukšteli? - persigandusi murmėjo Elvyra. 

— Nevogiau aš jų, močiute. Girios glūdumoj yra miestas 
iš gryno aukso. Grindinio akmenys auksiniai, namų stogai 
auksiniai, turgaus vežimai ir aikščių suoleliai auksiniai, visų 
miestiečių dantys irgi auksiniai. O vaikai ten žaidžia spalvo- 
tais brangakmeniais, tokiais kaip šitie. 

- Neparduosiu jų, Eva, aš jas nešiosiu. Barbariškas dalykas 
ta operacija. Man viską nupjaus, o paskui padarys moterišką 
makštį iš žarnos gabalo. 

— O Aravena? 

- Ašjam tinku tokia, kokia esu. 

Elvyrai ir man sutartinai ištrūko palengvėjimo šūksnis. Aš 
visą tą užmačią laikiau klaikiu mėsinėjimu, kurio padarinys 

būtų tik karikatūriška gamtos imitacija, o Elvyrai toks arkan- 
gelo darkymas atrodė tolygus šventvagystei. 

Ankstų sekmadienio rytą, kai dar miegojom, kažkas pa- 
skambino prie durų. Elvyra niurnėdama atsikėlė ir tarpdury 
pamatė nesiskutusį tipą, tempiantį kuprinę, su kažkokiu juo- 
du mechanizmu ant peties; tik jo dantys baltavo veide, pa- 
juodusiame nuo dulkių, nuovargio ir saulės. Nepažino Rolfo 
Karlės. Mimi ir aš išlindom su naktiniais marškiniais ir nieko 
neklausinėjom, nes pakankamai iškalbinga buvo jo šypsena. 
Jis atėjo ieškoti manęs, pasiryžęs mane paslėpti, kol nurims 
aistros, nes neabejojo, kad pabėgimas sukels audrą, kurios pa- 
darinių negalima numatyti. Rolfas baiminosi, kad kai kurie 
kaimiečiai bus mane matę ir pažinę, jog tai ta pati, kuri prieš 
daug metų dirbo „Rytų perle“. 

— Sakiau, kad nereikia lįsti ne į savo reikalus! - barėsi Mimi, 
neatpažįstama be savo kovinio makiažo. 

Apsirengiau ir įsimečiau į lagaminą šiokių tokių skudurė- 
lių. Gatvėje laukė Aravenos automobilis, paskolintas Rolfui 
auštant, kai šis nuvyko į direktoriaus namus perduoti jam 
filmų kasečių ir sensacingiausios pastarųjų metų naujienos. 
Negras atvežė jį ligi čia, o paskui išdardėjo džipu, kad jį pra- 
dangintų, kol niekas nesusekė jo šeimininko. Nacionalinės 
televizijos direktorius nebuvo pratęs anksti keltis, ir kai Rol- 
fas jam viską papasakojo, manė vis dar sapnuojąs. Miegams 
išblaškyti įsipylė pusę stiklinės viskio ir užsirūkė pirmąjį tos 
dienos cigarą, paskui susimąstė, ką gi daryti su tuo, kas jam 
įteikta, bet atvykėlis neleido jam ilgai svarstyti ir paprašė au- 
tomobilio raktelių, nes dar nebaigęs darbo. Aravena padavė 
juos su tais pačiais žodžiais kaip Mimi: nesikišk ne į savo rei- 
kalus, vaikine. Aš jau įsikišau, atsakė jam Rolfas. 

— Ar moki vairuoti, Eva? 

— Baigiau kursus, bet neturiu įgūdžių. 

— Man akys merkiasi. Šią valandą gatvės tuščios, važiuok 
pamažu ir pasuk Los Alto keliu kalnų link. 

Įlipau į limuziną, išmuštą raudona oda, nedrąsiai sėdau 
prie vairo, drebančiais pirštais pasukau raktelį, variklis su- 
burzgė ir mašina šokčiodama pajudėjo. Nepraslinkus nė 
dviem minutėms mano draugas jau miegojo ir pabudo tik po 
dviejų valandų, kai jį papurčiau norėdama paklausti, kuriuo 
keliu sukti sankryžoje. Taip tą sekmadienį mes atvažiavom į 
Koloniją. 


Burgelė ir Rupertas sutiko mus pabrėžtinai nuoširdžiai ir 
triukšmingai - matyt, taip jau įpratę - ir suskato ruošti vonią 
brolėnui, kuris, kad ir snustelėjęs mašinoj, atrodė tarsi išgyve- 
nęs žemės drebėjimą. Rolfui Karlei palaimingai ilsintis šiltam 
vandeny, atskubėjo abi jo pusseserės, nesitverdamos smalsu- 
mu, nes pirmąsyk jis pasirodė namie su moterimi. Mes visos 
trys susitikom virtuvėj ir akimirką apžiūrinėjom, vertinom - 
jos mane, aš jas, - iš pradžių įtariai, o paskui jau palankiau: 
vienoj pusėj - dvi apkūnios šviesiaplaukės poniutės rausvais 
veideliais, siuvinėtais gelumbės sijonais, krakmolytomis pa- 
laidinukėmis ir mezginiuotomis prikyštėmis, skirtomis turis- 
tams privilioti; kitoj pusėj - aš, anaiptol ne tokia įspūdinga. 
Pusseserės buvo lygiai tokios, kokias vaizdavausi iš Rolfo pa- 
sakojimų, tik dešimčia metų vyresnės, ir apsidžiaugiau, kad 
jam jos rodėsi vis tokios pat mergiotės. Manau, jos iš pirmo 
žvilgsnio suprato susidūrusios su varžove ir stebėjosi, kad aš 
tokia nepanaši į jas, - gal jos būtų jautusios pamalonintos, jei 
Rolfas būtų išsirinkęs jų kopiją, - tačiau būdamos tokios mie- 
los nuvijo šalin pavydą ir priėmė mane kaip seserį. Nuskubė- 
jo vaikučių atsivesti ir pristatė man savo teisėtus vyrus - di- 
delius, geraširdžius, kvepiančius vaškinėmis žvakėmis. Paskui 
padėjo savo mamai gaminti valgį. Vėliau, sėdėdama prie stalo 
kartu su ta sveika gentim, su aviganio šuns jaunikliu prie kojų 
ir kąsniu kumpio su saldžiųjų bulvių koše burnoje, pasijutau 
besanti taip toli nuo Šventosios Marijos kalėjimo, nuo Hu- 


EVA LUNA 289 


berto Narancho ir granatų iš universaliosios medžiagos, kad 
kai šeimininkai įjungė televizorių pasiklausyti žinių ir ekrane 
pasirodė kariškis, smulkiai pasakojantis, kaip pabėgo devyni 
partizanai, ne iš karto suvokiau, apie ką jis kalba. 

Šventosios Marijos direktorius, suprakaitavęs ir sunkiai 
valdydamasis, pranešė, kad būrys teroristų užpuolė kalėjimą 
iš sraigtasparnių, ginkluotų bazukomis ir kulkosvaidžiais, o 
viduje nusikaltėliai grasino sargybiniams bombomis. Direk- 
torius lazdele baksnojo pastato planą ir rodė kalinių kelią nuo 
tos akimirkos, kai jie išėjo iš kamerų, ligi tol, kol dingo džiun- 
glėse. Jis negalėjo paaiškinti, kaip ginklai pateko į kalėjimą pro 
metalo detektorius: tai kažkokie burtai, granatos dygte dygo 
kalinių rankose. Šeštadienį, penktą valandą vakaro, vedami 
į išvietę, jie pagrasinę sargybiniams sprogmenimis ir įspėję, 
kad viskas išlėks į orą, jeigu nebus patenkinti jų reikalavimai. 
Pasak direktoriaus, išblyškusio nuo nemigos ir dvi dienas ne- 
siskutusio, budintys to sektoriaus sargybiniai narsiai priešinę- 
si, bet galiausiai metę ginklus, nes neturėję kitos išeities. Tie 
tėvynės gynėjai - dabar jie gydomi Karo ligoninėje, bet lan- 
kyti juos draudžiama, juoba žurnalistams, - buvę sužeisti, nes 
negalėję priešintis, ir uždaryti vienutėje, kad negalėtų duoti 
aliarmo signalo. Tuo tarpu sukilėlių bendrininkai sukurstę 
kalinių riaušes kieme, o diversantų būriai už kalėjimo sienų 
nupjovę elektros kabelius, išsprogdinę už penkių kilometrų 
esančio aerodromo kilimo taką, perkasę automobilių kelią ir 
užgrobę patrulių valtis. Paskui jie užmetę ant kalėjimo tvo- 
ros alpinistų virves su kabliais ir prie jų pritvirtinę virvines 
kopėčias, jomis kaliniai ir pabėgę, baigė pranešimą unifor- 
muotas kalbėtojas, laikydamas lazdelę drebančioj rankoj. Jį 
pakeitęs diktorius įžūliu tonu patvirtino, jog tai neabejotinai 
buvusi tarptautinio komunizmo akcija, rimčiai visame žemy- 
ne gresiąs pavojus, valdžios organai nenurimsią, kol pagaus 
kaltininkus ir nustatys, kas buvo jų bendrininkai. Žinių laida 

baigėsi trumpu pranešimu: generolas Tolomėjas Rodrigesas 
paskirtas vyriausiuoju ginkluotųjų pajėgų vadu. 

Tarp dviejų alaus gurkšnių dėdė Rupertas pareiškė, kad vi- 
sus tuos partizanus reikėtų išsiųsti į Sibirą, kažin kaip jiems 
ten patiktų? Niekas negirdėjo, kad kas nors būtų lipęs per Ber- 
lyno sieną į komunistų pusę, visi bėgo tik nuo raudonųjų; o pa- 
žiūrėkit, kas dedasi Kuboj? jie ten neturi net tualetinio popie- 
riaus, ir nekalbėkit man apie sveikatą, mokyklas, sportą ir visas 
tas nesąmones, iš kurių vis tiek jokios naudos, kai neturi kuo 
pasišluostyti užpakalio, niurzgė jis. Rolfas mirktelėjo man, 
lyg sakytų, kad tuščias dalykas prieštarauti. Burgelė perjun- 
gė kanalą, nes norėjo pažiūrėti, kuo baigsis vakarykščiai se- 
rialo įvykiai: begėdė Alechandra pro praviras duris šnipinėjo 
Belindą ir Luisą Alfredą, kurie aistringai bučiavosi; man tai 
patinka, dabar bučkius rodo iš arti, seniau tik vedžiojo mus už 
nosies, įsimylėjėliai, būdavo, tik žiūri vienas į kitą susiėmę už 
rankučių, o kai tik jau turi prasidėti pats tas, mums ima rodyti 
mėnulį, nesuskaičiuosi, kiek tų mėnulių turėjom ištverti, o kas 
toliau, žiūrovai taip ir nesužinodavo, tik pažiūrėkit, Belinda pa- 
kėlė akis; man rodos, kad iš tiesų ji visai ne akla. Man knietėjo 
atskleisti libreto užkulisius, tiek sykių aptarinėtus su Mimi, 
bet, laimei, to nepadariau - būčiau tik sugriovusi šeimininkės 
iliuzijas. Pusseserės ir jųdviejų vyrai toliau kiurksojo prie te- 
levizoriaus, jų vaikai užmigo krėsluose, o lauke sutemo vaka- 
ras, ramus ir vėsus. Rolfas paėmė man už parankės ir mudu 
išėjom laukan. 

Žingsniavom vingiuotomis gatvėmis per tą keistą pra- 
ėjusio šimtmečio miestelį, įspraustą į atogrąžų kalnus, pro 
valyvus jo namus, gėlių darželius, vitrinas su kukuojančiais 
laikrodžiais, pro kapinaites su griežtai simetriškai išrikiuo- 
tais kapais - viskas iščiustyta ir absurdiška. Paskutinės gatvės 
posūkyje sustojom pasigrožėti dangaus skliautu ir žiburiuota 
Kolonija, kuri driekėsi mums po kojomis kalno šlaituose tarsi 
didžiulis kilimas. Kai šaligatviu nebeskambėjo mūsų žings- 

niai, pajutau lyg atsidūrusi tokiame naujai užgimusiame pa- 
saulyje, kuriame dar nesukurti garsai. Pirmą sykį klausiausi 
tylos. Iki tol mano gyvenime buvo pilna garsų, čia vos pa- 
gaunamų, kaip kad Zulemos ir Kamalio pamėklių šnabždesys 
arba girios niurnėjimas priešaušriu, čia kurtinamų, kaip antai 
radijas mano vaikystės virtuvėse. Jaučiau tokią pat palaimą, 
kaip mylėdamasi arba kurdama pasakojimus, troškau suimti 
į savo rankas tą nebylų pasaulėlį ir išsaugoti kaip kokią bran- 
genybę. Traukiau į save pušų kvapą atsidavusi tam naujam 
malonumui. Pagaliau Rolfas Karlė prabilo ir burtai išsisklai- 
dė; nusivyliau lygiai kaip vaikystėje, kai sniego sauja mano 
rankose virto vandeniu. Papasakojo man, kas iš tiesų įvyko 
Šventosios Marijos kalėjime: kai ką pavykę pačiam nufilmuo- 
ti, visa kita sužinojęs iš Negro. 

Šeštadienio vakarą direktorius ir pusė sargybos suėjo į Agva 
Santos viešnamį, kaip ir buvo sakiusi Mimi. Visi buvo tokie gir- 
ti, kad kai išgirdo sprogimą aerodrome, pamanė sulaukę Nau- 
jųjų metų ir net kelnių neužsimovė. Tuo metu Rolfas Karlė 
valtele prisiartino prie salos su ekipuote, užmaskuota palmių 
lapais, o komendantas Rochelijas su uniformuotais saviškiais, 
perplaukę upę laiveliu, atimtu prieplaukoje iš sargybinių, atėjo 
prie pagrindinių vartų ir paleido visu garsumu sireną, sukel- 
dami triukšmingą spektaklį. Nebuvo nė vieno viršininko, ga- 
linčio komanduoti, todėl niekas ir nesustabdė atvykėlių, mat 
jie atrodė kaip aukšto rango karininkai. Kaip tik tada parti- 
zanams, sėdintiems kamerose, pro langelį metalinėse duryse 
buvo paduodamas vienintelis dienos valgis. Vienas kalinys 
ėmė skųstis baisingais pilvo skausmais: mirštu, gelbėkit, mane 
nunuodijo! Tada ir jo draugai kitose kamerose nieko nelaukę 
sukėlė triukšmą: žudikai, žudikai, jie mus galabija! Du sargybi- 
niai įėjo pas ligonį jo nuraminti, o šis pasitiko juos laikydamas 
abiejose rankose po granatą ir žvelgdamas taip ryžtingai, kad 
tiems net kvapą užėmė. Taip komendantas Rochelijas išsivedė 
savo draugus ir jų bendrininkus virtuvėje nė karto neiššovęs, 

be smurto ir nesikarščiuodamas, ir perkėlė juos ta pačia valtim 
į kitą krantą, o ten jau indėnai nuvedė visus gilyn į džiungles. 
Rolfas viską filmavo pro teleobjektyvą, o paskui nuplaukė pa- 
sroviui į tą vietą, kurioje turėjo susitikti su Negru. Kai juodu 
susėdo į džipą ir visu greičiu nurūko į sostinę, kariškiai dar 
nebuvo susigriebę užblokuoti plento ir vytis iš paskos. 

- Džiaugiuosi dėl jų, tik nežinau, kas tau iš tų filmų, jei 
viskas cenzūruojama. 

— Mes juos parodysim, - išgirdau atsakymą. 

- Juk žinai, kokia ta mūsų demokratija, Rolfai: antiko- 
munizmo dingstimi laisvės joje ne daugiau nei Generolo 
laikais... 

- Jei mums uždraus paskelbti tiesą, kaip neleido pranešti 
tiesos apie žudynes Operacijų centre, mes ją parodysim arti- 
miausiame serialo filme. 

— Ką tu sakai? 

- Tavo novelė išeis į eterį, kai tik baigsis tas paikiojimas 
apie akląją ir milijonierių. Rask būdą įterpti į scenarijų pi- 
lietinį karą ir kalėjimo užpuolimą. Mano lagamine pilna nu- 
filmuotų juostų apie ginkluotą kovą. Daugelis iš jų gali tau 
praversti. 

- Niekada jie to neleis... 

- Po dvidešimties dienų rinkimai. Būsimam prezidentui 
rūpės parodyti, koks jis liberalus, ir jis neleis cenzūrai šakotis. 
Blogiausiu atveju bus galima aiškinti, kad tai tik meninė iš- 
monė, o kadangi serialai žiūrimi daug labiau negu žinios, visa 
tauta sužinos, kas įvyko Šventosios Marijos kalėjime. 

— O aš? Policija mane paklaus, iš kur aš visa tai žinau... 

- Jie tavęs nelies, nes tai būtų tolygu pripažinimui, kad tu 
sakai tiesą, - atšovė Rolfas Karlė. - Beje, dėl istorijų: aš vis 
mąstau, ką reiškia pasakojimas apie tą moterį, kuri pardavė 
kariui praeitį... 

— Dar niekaip nesugalvoji? Matau, kad esi nelabai nuo- 
vokus... 

Prezidento rinkimai praėjo tvarkingai ir pakiliai, tarsi lai- 
kytis respublikos įstatymų būtų įprasta nuo seno, nors iš tiesų 
tai tik pastarųjų savaičių stebuklas. Laimėjo opozicijos kan- 
didatas, kaip ir buvo išpranašavęs Aravena: jo politinė uoslė, 
jam senstant užuot silpusi, tik aštrėjo. Netrukus Alechandra 
Žuvo per autoavariją, o Belinda atgavo regėjimą ir ištekėjo už 
gražuolio Martineso de la Rokos, ta proga pasipuošusi nuo- 
takos suknele, pasiūta iš viso rietimo balto tiulio, vainikuota 
netikrais deimantais ir vaškinėmis gėlėmis. Visa šalis su pa- 
lengvėjimu atsiduso, nes buvo patyrusi sunkų kantrybės iš- 
bandymą: kone ištisus metus kasdien jaudinosi dėl nelaimių, 
persekiojančių tuos žmones. Tačiau Nacionalinė televizija, 
neleisdama atsikvėpti kantriesiems žiūrovams, bematant iš- 
leido į eterį mano serialą; sentimentų pagauta jį pavadinau 
„Bolero - iš pagarbos dainoms, kurias nuolat girdėdavau 
vaikystėje ir kurios įkvėpė mane sukurti tiek istorijų. Publika 
buvo priblokšta jau po pirmos serijos ir negalėjo atsigauti iš 
nuostabos po tolesniųjų. Turbūt niekas nesuprato, iš kur aš 
ištraukiau tokią nepaprastą istoriją: žiūrovai buvo pratę ma- 
tyti pavydą, sielvartą, garbėtrošką ar bent jau skaistybę, bet 
šįsyk jų televizoriai nieko panašaus nerodė ir žmonėms kas- 
nakt ramų miegą drumstė nunuodyti indėnai, balzamuotojai 
invalidų vežimėliuose, mokinių pakarti mokytojai, ministrai, 
besituštinantys vyskupo soste, ir kitos baisybės, visai nelo- 
giškos ir neatitinkančios komercinio filmo kanonų. Nors ir 
sukėlęs geroką bruzdesį, „Bolero“ išpopuliarėjo, ir kai kurie 
vyrai vakarais jau skubėjo namo, kad nepraleistų to vakaro 
serijos. Vyriausybė įspėjo poną Araveną, dėl turimos įtakos 
ir seno lapino apsukrumo išsilaikiusį savo poste, kad neleistų 
klibinti moralės, gerų papročių ir patriotizmo, kad nuslėptų 
tam tikrą nepadorią Ponios veiklą ir nerodytų, nuo ko prasi- 
dėjo Kekšių maištas, bet viso kito kaip ir nelietė. Mimi gavo 
svarbų vaidmenį ir taip sėkmingai vaidino save pačią, kad 
tapo populiariausia estrados žvaigžde. Jai išgarsėti padėjo ir 

neaiškumai dėl lyties, nes ją matant atrodė neįtikima, kad ji 
kitados buvo vyras, juoba kad vis dar turi kai ką iš tų laikų. 
Nestigo ir tokių, kurie jos pasisekimą aiškino meilės ryšiais 
su televizijos direktorium, bet kadangi nei vienas, nei kitas 
nepuolė to gando neigti, jis nuslopo savaime. 

Aš rašiau kasdien po naują epizodą, visiškai pasinėrusi į 
pasaulį, savo pačios kuriamą beribe žodžio galia, subyrėjusi 
į aibę skirtingų Žmonių, matydama savo atspindį daugybėje 
veidrodžių, gyvendama kelis gyvenimus iš karto, kalbėdama 
įvairiais balsais. Mano personažai tapo tokie tikroviški, kad 
sueidavo pas mane visi vienu metu nepaisydami įvykių sekos, 
gyvieji kartu su mirusiaisiais, net ir tas pats žmogus skirtin- 
gais amžiaus tarpsniais ir skirtingomis aplinkybėmis, tarkim, 
mažametė Konsuela, atverianti vištoms gūžį, ir subrendusi 
Konsuela, kuri nuoga paleidžia plaukus, kad paguostų mirš- 
tantįjį; arba Hubertas Naranchas čia pasirodo trumpomis 
kelnaitėmis, mulkinantis naivuolius beuodegėmis Žuvimis, 
čia netikėtai atsiranda trečiame aukšte avėdamas komendan- 
to batais, aptekusiais mūšio purvu; o štai krikštamotė, valiū- 
kiškai kraipanti šlaunis kaip geriausiais jaunystės metais, su- 
sitinka save pačią jau bedantę, susiūtu kaklu, besimeldžiančią 
terasoje prieš popiežiaus plauką. Ir visi vaikšto po kambarius 
sujaukdami Elvyros dienotvarkę, versdami ją veltis į ginčus 
ir tvarkyti tai, ką jie visur išmėto. Būk gera, paukšteli, išprašyk 
tuos puspročius iš virtuvės, aš jau pavargau ginti juos lauk su 
šluota, aimanuodavo ji, bet pamačiusi vakare juos vaidinan- 
čius per televiziją, atsidusdavo su pasididžiavimu. Pagaliau jie 
tapo jai tokie artimi kaip sava šeima. 


Dvylika dienų prieš pradedant filmuoti scenarijaus skyrius 
apie partizanus gavau raštą iš Gynybos ministerijos. Nenu- 
tuokiau, ko mane kviečia į tą įstaigą, gal nori atsiųsti man 
porą Politinės policijos agentų su juoda mašina (kitokiomis 

jie nevažinėja), bet neprasitariau nė žodelio nei Mimi, nei 
močiutei, kad neišgąsdinčiau; negalėjau perspėti ir Rolfo, 
esančio Paryžiuje ir filmuojančio ką tik prasidėjusias derybas 
dėl taikos Vietname. Aš laukiau tos blogos žinios jau keletą 
mėnesių, nuo tada, kai dirbau tas granatas iš universaliosios 
medžiagos, ir sielos gilumoj net norėjau kuo greičiau jos su- 
laukti, kad pagaliau nusikratyčiau nerimo, šiurpinančio visą 
kūną. Užvožiau rašomąją mašinėlę, sutvarkiau popierius, 
apsivilkau juodų minčių prislėgta, lyg matuočiausi numirė- 
lio drobulę, susirišau plaukus ant pakaušio ir išėjau iš namų, 
pamojavusi dvasioms, kurias palieku. Atėjau į ministerijos 
rūmus, užlipau dvipusiais marmuro laiptais, įėjau pro bron- 
zines duris, abipus kurių stovi sargybiniai su pliumažais ant 
šalmų, ir parodžiau dokumentus šveicoriui. Kareivis nuvedė 
mane koridorium, išklotu kilimais, praėjau pro raižytines du- 
ris su valstybės herbu ir atsidūriau patalpoje su puošniomis 
užuolaidomis ir krištolo sietynais. Langų vitražuose buvo 
įamžintas Kristupas Kolumbas, viena koja Amerikos krante, 
kita laive. Prie raudonmedžio stalo sėdėjo generolas Tolomė- 
jas Rodrigesas. Stambus jo stotas, apšviestas iš už nugaros, 
dunksojo tarp egzotiškų Naujojo pasaulio augalų ir šio pa- 
saulio užkariautojo karavelės. Kaipmat pažinau jį iš svaigu- 
lio, kuris mane apėmė, kol akys priprato prie šviesos ir įžvel- 
giau katiniškas jo akis, dideles plaštakas ir tobulus dantis. Jis 
atsistojo, pasisveikino su manim mandagiai, gal net per daug, 
ir pasiūlė man krėslą, o pats atsisėdo šalia ir paprašė sekre- 
torę kavos. 

- Ar dar nepamiršot manęs, Eva? 

Kur čia jį pamirši: juk dar ne tiek daug laiko nutekėjo nuo 
vienintelio mūsų susitikimo, juk dėl jausmų maišaties, kurią 
jis man sukėlė, išėjau iš fabriko ir pradėjau pelnytis duoną ra- 
šydama istorijas. Pirmąsias minutes prašnekėjom apie šį bei 
tą, aš - sėdėdama ant krėslo kraštelio ir laikydama puodelį 
virpančioj rankoj, jis - atsipalaidavęs, stebėdamas mane ne- 

įžvelgiamomis akimis. Pristigę temų gero tono pokalbiui, abu 
nuščiuvom. Užtrukusi tyla darėsi man nebepakenčiama. 

— Kam mane pasikvietėt, generole? - paklausiau pagaliau 
neištvėrusi. 

— Noriu pasiūlyti jums sutartį, - ir ėmė dėstyti man, vis to- 
kiu pat pamokomu tonu, turįs žinių beveik apie visą mano 
gyvenimą, nuo spaudos pranešimų apie Zulemos mirtį ligi 
dabartinio mano ryšio su Rolfu Karle, tuo prieštaringai ver- 
tinamu fotoreporteriu, kurio saugumo organai irgi nepalei- 
džiantys iš akių. Ne, jis man negrasinąs, priešingai - jis esąs 
nTano draugas, maža to - ištikimas mano gerbėjas. Jis peržiū- 
rėjęs mano rašytą „Bolero“ scenarijų, ten, be kitų dalykų, esa- 
ma nepaneigiamų detalių apie partizaninį karą ir tą nelemtąjį 
kalinių pabėgimą iš Šventosios Marijos kalėjimo. Man reikia 
jūsų paaiškinimo, Eva. 

Man kilo noras užsikelti kojas ant odinio krėslo ir paslėpti 
veidą tarp rankų, bet ištvėriau, likau rami ir kuo atidžiau- 
siai tyrinėjau žvilgsniu kilimo raštą, niekaip nerasdama tin- 
kamo atsakymo turtingame savo vaizduotės archyve. Gene- 
rolo Tolomėjo Rodrigeso ranka beveik lietė mano petį: nesą 
ko bijoti, juk jis man jau sakęs, maža to, jis neketinąs kištis 
į mano darbą, aš galinti toliau rašyti savo scenarijų, jis net 
neprieštaraująs, kad šimtas aštuntame skyriuje būtų pavaiz- 
duotas Pulkininkas, toks panašus į jį, jis skaitydamas juokęsis, 
tas veikėjas ne toks jau blogas, net visai priimtinas, tikrai, bet 
svarbu esą nieku gyvu neįžeisti ginkluotųjų pajėgų, neužgauti 
jų garbės, - su tuo nejuokaujama. Jis turįs tik vieną pastabą, 
kurią ir pasakęs Nacionalinės televizijos direktoriui per pas- 
tarąjį susitikimą: reikėtų pakeisti tą nesąmonę apie plastiki- 
nius ginklus ir nepalikti jokių užuominų apie Agva Santos 
viešnamį, kadangi jos ne tik išstatančios pajuokai kalėjimo 
sargybą ir vadovybę, bet ir esančios visiškai neįtikimos. Jis 
būsiąs man dėkingas, jei aš padarysiu tuos pakeitimus, be to, 
serialas neabejotinai daug laimėtų, jeigu aš parodyčiau, kad 

abiejose pusėse buvo ir žuvusių, ir sužeistų; tai ir žiūrovams 
patiktų, ir neliktų nederamo pasityčiojimo iš tokių tragiškų 
įvykių. 

- Tai, ką jūs siūlote, atrodytų dramatiškiau, bet tiesa yra ta, 
kad partizanai ištrūko be kraujo praliejimo, generole. 

— Matau, kad jūs esate informuota geriau nei aš. Tiek to, 
nebelieskime karinių paslapčių, Eva. Tikiuosi, kad nepriver- 
site manęs imtis priemonių ir paklausysite mano patarimo. 
Beje, turiu prisipažinti, kad gėriuosi jūsų darbu. Kaip jūs tai 
padarote? Noriu pasakyti - kaip jūs rašote? 

— Darau, ką galiu... Tikrovė yra toks kratinys, kad neįsten- 
giam jos nei perprasti, nei įvertinti, nes viskas vyksta vienu 
metu. Kol mudu čia šnekučiuojam, jums už nugaros Kris- 
tupas Kolumbas atranda Ameriką, o tie patys indėnai, kurie 
jį vitraže pasitinka, taip iki šiol ir vaikšto nuogi džiunglėse, 
vos pora valandų kelio nuo šios įstaigos, ir taip bus dar šimtą 
metų. Aš bandau surasti kelią iš to labirinto, kad bent kiek 
sutvarkyčiau tą chaosą, padaryčiau gyvenimą pakenčiamesnį. 
Rašydama pasakoju apie gyvenimą tokį, koks man patiktų. 

— Iš kur jūs semiatės idėjų? 

- Iš to, kas vyksta, iš to, kas vyko dar prieš man gimstant, iš 
laikraščių, iš žmonių kalbų. 

- Ir, žinoma, iš to Rolfo Karlės filmų. 

- Jūs mane pasikvietėt ne tam, kad kalbėtume apie „Bole- 
ro“, generole. Sakykit, ko norit iš manęs. 

— Jūs teisi, tą scenarijų mes jau aptarėme su ponu Aravena. 
tas mano, kad reikėtų nutraukti tą kovą, tokią pragaištingą 
demokratijai ir taip brangiai kainuojančią šaliai. Jis greitai 
paskelbs taikos planą ir pažadės amnestuoti tuos sukilėlius, 
kurie sudės ginklus, bus pasirengę laikytis įstatymų ir įsilieti 
į visuomenę. Maža to: galiu pridurti, kad prezidentas ketina 
legalizuoti komunistų partiją. Aš tam nepritariu, bet privalau 
sutikti, nes neturiu teisės prieštarauti vykdomajai valdžiai. 

Todėl aš tik perspėjau, kad ginkluotosios pajėgos niekuomet 
neleis dėl svetimų interesų skleisti idėjų, pragaištingų tautai. 
Mes negailėdami gyvybės giname tėvynės kūrėjų idealus. 
Trumpai tariant, Eva, mes siūlome sukilėliams unikalią ga- 
limybę. Jūsų draugai galės grįžti į normalų gyvenimą, - už- 
baigė jis. 

— Mano draugai? 

- Turiu omeny komendantą Rocheliją. Manau, jog daugu- 
ma jo vyrų pasinaudos amnestija, jeigu jis parodys pavyzdį, 
todėl noriu, kad jis suprastų, jog tai garbinga išeitis, vienin- 
telis jo šansas, kito aš jam nesuteiksiu. Man reikia, kad kas 
nors, kuo jis pasitiki, mudu suvestų, ir tuo žmogumi galite 
būti tamsta. 
atkakliai, nes man rodėsi, kad generolas Tolomėjas Rodrige- 
sas nebesuvokia, ką kalba, jei tikisi, kad aš pati įviliosiu savo 
brolį į spąstus, velniai griebtų, kokie likimo vingiai - juk dar 
visai neseniai Hubertas Naranchas mane prašė, kad tą patį pa- 
daryčiau, kirbėjo man galvoj. 

— Matau, kad jūs manim nepasitikite... - sumurmėjo jis, 
bet žvilgsnio nenukreipė. 

— Nežinau, apie ką jūs kalbat. 

- Dėl Dievo, Eva, galėtumėte bent jau tiek nenuvertinti ma- 
nęs. Žinau, kad jūs draugaujate su komendantu Rocheliju. 

- Tada ir neprašykit manęs tokių dalykų. 

— Prašau todėl, kad tai garbingas sandoris: jie išsaugos gy- 
vybę, o aš sutaupysiu laiko, bet suprantu jūsų abejones. Penk- 
tadienį prezidentas praneš apie šias priemones visai šaliai, ir 
aš tikiuosi, jog tuomet jūs manimi patikėsite ir sutiksite ben- 
dradarbiauti visų labui, ypač tų teroristų, kuriems vienintelė 
alternatyva - taika arba mirtis. 

- Jie yra partizanai, o ne teroristai, generole. 

— Vadinkite juos kaip norite: tai nekeičia fakto, kad jie yra 
už įstatymo ribų, o aš turiu visas galimybes juos sunaikinti, 
bet metu jiems gelbėjimo ratą. 

Sutikau pagalvoti, turėdama omeny, kad taip laimėsiu lai- 
ko. Vieną akimirką man dingtelėjo, kaip Mimi, remdamasi 
planetų išsidėstymu dangaus skliaute ir bandydama įminti, 
ką rodo kortos, pranašavo Huberto Narancho ateitį: visada 
tau sakiau, kad tas vaikinas taps arba magnatu, arba banditu. 
Neištvėriau nenusišypsojusi, nes, ko gero, astrologija ir kortos 
vėl bus suklydusios. Tarsi pamačiau dvasios akimis, kaip ko- 
mendantas Rochelijas, sėdėdamas aksominiame Respublikos 
kongreso krėsle, toliau kovoja dėl to paties, dėl ko šiandien 
kaunasi kalnuose su šautuvu rankoje. Generolas Tolomėjas 
Rodrigesas palydėjo mane iki durų ir atsisveikindamas palai- 
kė mano ranką savo delne. 

- Aš nusivyliau jumis, Eva. Ištisus mėnesius nekantriai 
laukiau jūsų skambučio, bet esu labai išdidus ir visada laikau- 
si duoto žodžio. Sakiau, kad prievartos prieš jus nesiimsiu, ir 
nesiėmiau, bet dabar gailiuosi. 

- Jūs turit omeny Rolfą Karlę? 

— Tikuosi, kad tai laikina. 

— O aš manau, kad visam laikui. 

- Visam laikui būna tik mirtis, dukrele. 

- Be to, aš noriu nugyventi gyvenimą taip, kaip man patin- 
ka, kad jis būtų... kaip romanas. 

— Vadinasi, nepaliekate man vilties? 

- Bijau, kad ne, bet, šiaip ar taip, ačiū jums už dėmesin- 
gumą, generole Rodrigesai. - Ir pasistiebusi, kad priartėčiau 
prie jo įspūdingo ūgio, skubotai pabučiavau jam į skruostą. 


Pabaiga 


Kaip jau spėjau įsitikinti, kai kuriuose dalykuose Rolfas 
Karlė buvo lėtokas. Tas žmogus, gebantis taip mikliai pagau- 
ti kadrą filmavimo kamera, neskubėjo rodyti savo jausmų. 
Per trisdešimt su viršum gyvenimo metų jis priprato prie 
vienatvės ir atkakliai gynė savo įpročius, kad ir kaip savo 
pamokslais aukštino šeimyninio gyvenimo džiaugsmus jo 
dėdienė Burgelė. Gal dėl tos priežasties jis ne iš karto suvo- 
kė kažką pasikeitus, kai prašė mane, sėdinčią tarp šilkinių 
pagalvių prie jo kojų, papasakoti kokią nors istoriją. 

Po pabėgimo iš Šventosios Marijos kalėjimo Rolfas paliko 
mane savo dėdės namuose Kolonijoje ir tą patį vakarą grįžo 
į sostinę: jis negalėjo likti nuošaly to sąmyšio, kuris kilo visa- 
me krašte, kai per partizanų radiją ėmė kalbėti bėgliai, skelb- 
ti revoliucinius šūkius ir tyčiotis iš valdžios. Keturias dienas 
jis pervargęs, nemigęs ir alkanas kalbino priešais televizijos 
kamerą visus, turinčius ryšį su tuo įvykiu, nuo Agva Santos 
viešnamio šeimininkės ir atleistojo kalėjimo direktoriaus iki 
paties komendanto Rochelijo: jis su žvaigždute ant juodos be- 
retės, užsidengęs veidą skepetaite, dvidešimt sekundžių buvo 
matomas televizorių ekranuose, kol transliacija nutrūko neva 
dėl techninių priežasčių. Ketvirtadienį Aravena buvo iškvies- 
tas į Prezidentūrą ir griežtai įspėtas kontroliuoti reporterius, 
jei norįs likti savo poste. Ar tik tas Karlė ne svetimšalis? Ne, 


EVA LUNA 301 


jūsų ekscelencija, jis gavęs mūsų pilietybę, aš mačiau jo doku- 
mentus. Puiku, bet vis dėlto įspėkite jį, kad nesikištų į vidaus 
saugumo reikalus, nes gali tekti gailėtis. Direktorius pasišaukė 
savo globotinį, penketą minučių išbuvo užsidaręs su juo ka- 
binete, ir jau tą pačią dieną Rolfas grįžo į Koloniją: jam buvo 
aiškiai pasakyta sėdėti namie ir niekam nesirodyti, kol aprims 
jo sukeltas šurmulys. 

Įžengė jis į erdvų medinį namą, kuriame dar nebuvo priva- 
žiavę savaitgalio turistų, ir buvo kaip visada triukšmingai pa- 
sveikintas, bet nei dėdienė negavo įgrūsti jam pirmo kąsnio 
pašteto, nei šunims neteko aplaižyti jo nuo galvos ligi kojų. 
Pirmiausia jis atskubėjo pas mane, nes jau keletą savaičių bū- 
tybė geltonu apatinuku persekiojo jį sapnuose, gundė, slydo 
iš rankų, deginte degino, leisdavo pajusti palaimą prieš pat 
aušrą, kai valandų valandas aistringai vijęsis pagaliau pastver- 
davo ją į glėbį, ir stūmė į neviltį, kai pabusdavo pats vienas, 
suprakaitavęs, dūsaudamas. Metas jau buvo įvardyti tą juo- 
kingą suglumimą. Mane jis rado sėdinčią po eukaliptu ir neva 
rašančią scenarijų, bet iš tiesų - šnairuojančią jo linkui. Rūpi- 
nausi, kad vėjelis paplaikstytų lengvą mano suknelės audinį ir 
pavakario saulėje rodyčiausi nurimusi, visai ne tokia kaip toji 
godi patelė, kuri neduoda jam ramybės naktimis. Jaučiau, kad 
jis jau keletą minučių stebi mane iš tolo. Pagaliau jis nuspren- 
dė, kad gana žaisti slėpynių, ir ryžosi kuo aiškiausiai išdėstyti 
ką manąs, žinoma, neperžengdamas jam įprasto mandagu- 
mo ribų. Priėjo plačiais žingsniais ir ėmė bučiuoti mane visai 
taip, kaip rašoma meilės romanuose, kaip aš ir laukiau visą 
šimtmetį ir kaip ką tik pati buvau rašiusi apie „Bolero perso- 
nažų susitikimą. Pasinaudodama jo artumu, iš pasalų apuos- 
čiau ir pajutau, kad jis kvepia kaip mano meilužių pora. Tada 
ir supratau, kodėl jis man rodėsi toks pažįstamas jau iš pirmo 
pamatymo. Pagaliau viskas tapo aišku ir paprasta: sutikau 
man skirtą vyrą, kurio taip ilgai visur ieškojau. Atrodo, tą patį 
patyrė ir jis, gal ir panašią išvadą priėjo, kad ir su išlygomis, 

kurias padiktavo racionalus jo charakteris. Mudu glamonė- 
jomės ir sakėm vienas kitam tokius žodžius, kuriais ryžtasi 
kalbėti tik įsimylėjėliai, kol dar nebijo pasirodyti banalūs. 

Prisibučiavus mudviem po eukaliptu, nusileido saulė, pra- 
dėjo temti ir staigiai atvėso, kaip visada vakarais kalnuose. 
Nuėjom skelbti gerosios naujienos apie ką tik sutvirtintą 
mūsų meilę. Rupertas tučtuojau pranešė apie tai dukterims, 
paskui nulipo į rūsį atnešti išlaikyto vyno; Burgelė, tiek su- 
sijaudinusi, kad vos neuždainavo gimtąja kalba, šokosi ga- 
minti geismą žadinantį patiekalą, pjaustyti jam prieskonius 
ir pagardus, o kieme linksmai šokinėjo šunys, mat jie pirmi 
jau iš tolo pajuto mūsų sielos virpesius. Buvo užtiestas stalas 
tikrai puotai, išdėlioti šventiniai indai, o žvakių fabrikantai, 
nuoširdžiai apsiraminę, skelbė tostus už buvusio varžovo lai- 
mę. Pusseserės kuždėdamosi ir juokdamosi kedeno patalus 
ir merkė gėles geriausiame svečių miegamajame, tame pačia- 
me, kuriame prieš keletą metų pačios davė pirmąsias geidu- 
lingumo pamokas. Po šeimyninės vakarienės mudu su Rolfu 
nuėjom į parengtą mums kambarį. Tai buvo erdvi patalpa su 
židiniu, pakurtu kadagio malkomis, joje stovėjo aukšta lova, 
užklota puriausiais pasaulyje patalais; nuo uodų mus turėjo 
saugoti tinklelis, toks baltas kaip nuotakos šydas. Tą naktį ir 
visas naktis po to dūkom be galo be krašto, kol namų baldai 
ėmė spindėti kaip auksas. 

O paskui mylėdavomės jau saikingai, ir tik tol, kol mūsų 
meilė susidėvėjo ir sudrisko. 

O gal buvo ir ne taip. Gal mums pasisekė susidurti su 
nepaprasta meile ir man neprireikė jos sugalvoti, gal paka- 
ko puošniai aptaisyti, kad išliktų atminty, jei tikėsime, kad 
tikrovę įmanoma susikurti tokią, kokios norėtume. Šiek tiek 
perdėjau, tvirtindama, pavyzdžiui, kad mūsų medaus mėnuo 
buvo toks nepaprastas, kad sutriko to žaislinio miestelio dva- 
sia ir gamtos tvarka, kad jo gatveles drumstė atodūsiai, karve- 
liai suko lizdus laikrodžiuose su gegute, vieną naktį kapinėse 

pražydo migdolai, o dėdės Ruperto kalės ne laiku pasilakstė. 
Rašiau, kad tomis palaimos savaitėmis lėčiau slinko laikas, 
jis lyg susivyniojo, tapo išvirkščias kaip fokusininko skarelė, 
ir viskas baigėsi tuo, kad Rolfas Karlė, kai jo išdidumas vir- 
to dulkėmis, o tuštybė nuskriejo į padebesius, nusikratė savo 
košmarų ir uždainavo jaunų dienų dainas, o aš šokau pilvo 
šokį, kurio buvau pramokusi Riado Halabi virtuvėje, ir pasa- 
kojau, vis pakikendama ir sriubčiodama vyną, visokias istori- 
jas, ir viena kita net laimingai baigdavosi. 

